﻿လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 1

1 ဒီးစီၤဒၤဝံး အဖိခွါ စီၤၡလိၤမိၤ ဂၢၢ်ထီၣ်ကျၢၤထီၣ်ဝဲ လၢအဘီအမုၢ် အပူၤ, ဒီးယွၤ, အကစၢ် အိၣ်ဝဲ ဒီးအီၤ, ဒီး ပာ်ဒိၣ်ပာ်ထီအီၤ ဒိၣ်မးလီၤ. 2 ဒီးစီၤၡလိၤမိၤ ကတိၤတၢ် ဒီးအံၣ်စရ့လး ခဲလၢာ်, ဒီးပှၤတကထိအခိၣ်, ဒီးပှၤတကယၤအခိၣ်, ဒီးပှၤစံၣ်ညီၣ်ကွီၢ်, ဒီး ကယဲၢ် ပဒိၣ်ဖးဒိၣ် လၢအံၣ်စရ့လး အပူၤ, ပှၤအပၢ်တဖၣ် အခိၣ်တဖၣ်လီၤ. 3 ဒီးစီၤၡလိၤမိၤ, ဒီးတၢ်အိၣ်ဖှိၣ် အိၣ်ဒီးအီၤ ခဲလၢာ် လဲၤဝဲဆူ တၢ်အလီၢ်ထီၣ်ထီ လၢကံးဘိၣ် အပူၤလီၤ. အဂ့ၢ်ဒ်အံၤ, ယွၤအတၢ်အိၣ်ဖှိၣ်အဒဲ လၢယွၤအခ့အပှၤ စီၤမိၤၡ့ မၤဝဲ လၢပှၢ်မုၢ်ကနၢတဖျၢၣ်, အိၣ်ဝဲ ဖဲန့ၣ်လီၤ. 4 ဘၣ်ဆၣ်ဒီး ယွၤအတလါန့ၣ် စီၤဒၤဝံး ဟဲစိာ်တ့ၢ်ဝဲ လၢကံးရယးယဧၤရံၣ်ဆူ တၢ်အလီၢ် လၢစီၤဒၤဝံး ကတဲာ်ကတီၤဝဲ လၢအဂီၢ်လီၤ. အဂ့ၢ်ဒ်အံၤ, သူၣ်ဒဲ လၢအဂီၢ် လၢယရူၤၡလ့ၣ် အပူၤလီၤ. 5 ဒီးတၢ်လုၢ်လီၢ်တိၢ် လၢစီၤဃူၢ် အဖိခွါ, စီၤအူရံၤ အဖိခွါ စီၤဘစၤလအ့လး တ့ဝဲန့ၣ် ပာ်လီၤဝဲ လၢယွၤအဒဲ အမဲာ်ညါ, ဒီးစီၤၡလိၤမိၤ ဒီးတၢ်အိၣ်ဖှိၣ်န့ၣ် ဃုတၢ် ဖဲန့ၣ်လီၤ. 6 ဒီးစီၤၡလိၤမိၤ လဲၤထီၣ်ဖဲန့ၣ် ဆူတၢ်လုၢ်လီၢ်တိၢ် လၢယွၤအမဲာ်ညါ လၢအအိၣ်ဝဲ ဖဲတၢ်အိၣ်ဖှိၣ်အဒဲန့ၣ်, ဒီးလုၢ် တၢ်လုၢ်မ့ၣ်အူ တကထိ လၢအဖီခိၣ်လီၤ. 7 လၢမုၢ်တနၤန့ၣ် ယွၤ လီၣ်ဖျါထီၣ်အသး လၢစီၤၡလိၤမိၤ အမဲာ်ညါ, ဒီး စံးဘၣ်အီၤ, ယကဟ့ၣ်လီၤနၤ လၢမနုၤ မနုၤလဲၣ်န့ၣ် ဃ့တက့ၢ်. 8 ဒီးစီၤၡလိၤမိၤ စံးဝဲဒၣ်, နမၤဘျုးမၤဖှိၣ် ယပၢ် စီၤဒၤဝံး ဒိၣ်ဒိၣ်ကလဲာ်, ဒီးနဒုးကဲယၤ လၢစီၤပၤ လၢအလီၢ်န့ၣ်လီၤ. 9 ဒီးခဲကနံၣ်အံၤ, ကစၢ်ယွၤဧၢ, မၤဂၢၢ်မၤကျၢၤန ကလုၢ်ကထါဒီး ယပၢ် စီၤဒၤဝံး တက့ၢ်. အဂ့ၢ်ဒ်အံၤ, န ပာ်လီၤလံယၤ လၢစီၤပၤ လၢပှၤဂီၢ်မုၢ် အဖီခိၣ် လၢအအါဝဲ ဒ်ဟီၣ်ခိၣ် အကမူၣ် အသိးန့ၣ်လီၤ. 10 ခဲကနံၣ်အံၤ ဟ့ၣ်လီၤ ယၤ လၢတၢ်ကူၣ်သ့, ဒီးတၢ်သ့ၣ်ညါ, ဒ်သိး ယကဟးထီၣ် ဒီးဟဲနုာ် လၢပှၤဂီၢ်မုၢ်အံၤ အမဲာ်ညါ တက့ၢ်. အဂ့ၢ်ဒ်အံၤ, မ့ၢ်မတၤ စံၣ်ညီၣ် နပှၤဂီၢ်မုၢ်ဖးဒိၣ်အံၤ သ့တဂၤလဲၣ်. 11 ဒီးယွၤ စံးဘၣ် စီၤၡလိၤမိၤ, မ့ၢ်တၢ်တမံၤအံၤ အိၣ်ဝဲ လၢနသးကံၢ်ပူၤ, ဒီးတၢ်ထူးတၢ်တီၤ မ့ၢ်ဂ့ၤ, တၢ်အစုလီၢ်အခီၣ်ခိၣ် မ့ၢ်ဂ့ၤ, တၢ်အလၤအကပီၤ မ့ၢ်ဂ့ၤ, နဒုၣ်နဒါ အသးသမူ မ့ၢ်ဂ့ၤ, နတဃ့ဘၣ်, ဒီးနတဃ့ဘၣ် အါနံၤအါသီဘၣ်, ဒီးမ့ၢ်နဃ့ တၢ်ကူၣ်သ့, ဒီးတၢ်သ့ၣ်ညါ လၢနဂီၢ်, ဒ်သိး နကစံၣ်ညီၣ် ယပှၤဂီၢ်မုၢ် လၢယပာ်နၤ လၢစီၤပၤ လၢအဖီခိၣ်ဒီး, 12 တၢ်ကူၣ်သ့, ဒီးတၢ်သ့ၣ်ညါန့ၣ် တၢ်ဟ့ၣ်လီၤနၤ, ဒီးယကဟ့ၣ်လီၤနၤ လၢတၢ်ထူးတၢ်တီၤ, ဒီးတၢ်အစုလီၢ်အခီၣ်ခိၣ်, ဒီးတၢ်လၤကပီၤလီၤ. တၢ် ဒ်န့ၣ်သိး တအိၣ်ဘၣ် ဒီးစီၤပၤ လၢအအိၣ်တ့ၢ် လၢနမဲာ်ညါ နီတဂၤဘၣ်, ဒီးပှၤ လၢနလီၢ်ခံ တန့ၢ်ဘၣ်တၢ် ဒ်န့ၣ်သိးဘၣ်. 13 ဒီးစီၤၡလိၤမိၤ ဟဲက့ၤ လၢတၢ်အလီၢ်ထီၣ်ထီ လၢကံးဘိၣ် လၢတၢ်အိၣ်ဖှိၣ်အဒဲအအိၣ်, ဆူ ယရူၤၡလ့ၣ် အပူၤ, ဒီး ကဲစီၤပၤ လၢအံၣ်စရ့လး အဖီခိၣ်လီၤ. 14 ဒီးစီၤၡလိၤမိၤ ပာ်ဖှိၣ် လ့ၣ်ကဟၣ်, ဒီးပှၤကသ့ၣ်သုးဖိ, ဒီးအိၣ်ဝဲ ဒီးလ့ၣ်ကလၣ် တကထိ လွံၢ်ကယၤ, ဒီးပှၤကသ့ၣ်သုးဖိ တကလး ခံကထိ, ဒီးပာ်ဝဲ လၢလ့ၣ်ကဟၣ် အဝ့ၢ်တဖၣ် အပူၤ, ဒီး လၢစီၤပၤ လၢယရူၤၡလ့ၣ် အပူၤ အအိၣ်လီၤ. 15 ဒီးစီၤပၤ ပာ် ကျိၣ်ဧိၤစ့ဧိၤ လၢယရူၤၡလ့ၣ် အပူၤ ဒ် လၢၢ်ဧိၤလ့ဧိၤအသိး, ဒီးပာ် သ့ၣ်ဆှိအ့ရ့း အါအါကလဲာ် ဒ်သိး ဝံာ် လၢတၢ်ပျီပူၤ အသိးန့ၣ်လီၤ. 16 ဒီးတၢ်ဟဲစိာ်ကသ့ၣ် လၢအဲၤကူပတူး အပူၤ, ဒီးတၢ် တဖု လၢစီၤၡလိၤမိၤ အဂီၢ်လီၤ. စီၤပၤ ပာ် အပှၤကၤတၢ်ဖိ ဒိးန့ၢ်တၢ် တဖုန့ၣ် လၢအပှ့ၤလီၤ. 17 ဒီးပှၤလဲၤတၢ်, ဒီးဟဲစိာ် လ့ၣ်ကဟၣ် တဆိ လၢအဲၤကူပတူး အပူၤ လၢစ့ ဃုကယၤ အဂီၢ်, ဒီးကသ့ၣ်တဒု လၢတကယၤ ယဲၢ်ဆံ အဂီၢ်လီၤ. ဒ်န့ၣ်အသိး ဟဲစိာ်ဝဲ လၢအစုပူၤ လၢပှၤဃ့ၤသးဖိ အစီၤပၤ ခဲလၢာ်အဂီၢ်, ဒီး လၢစူၤရံ အစီၤပၤတဖၣ် အဂီၢ်လီၤ


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 2

1 ဒီးစီၤၡလိၤမိၤ စံး လၢအကသူၣ်ဟံၣ် လၢယွၤအမံၤ အဂီၢ် ဒီးအဟံၣ် လၢအဘီအမုၢ် အဂီၢ်လီၤ. 2 ဒီးစီၤၡလိၤမိၤ ဂံၢ်ဝဲ လၢပှၤဝံတၢ်ယိးတၢ်ဖိ နွံကလး လၢအကဝံတၢ်ယိးတၢ်, ဒီးပှၤ လၢအကကူာ်တၢ် လၢအကစၢၢ်ကလိန့ၣ် ဃိးကလး, ဒီးပဒိၣ်တဖၣ် အိၣ်ဝဲ လၢအဖီခိၣ် သၢကထိ ဃုကယၤလီၤ. 3 ဒီးစီၤၡလိၤမိၤ မၢလီၤတၢ်ဆူ စိၢ် အစီၤပၤ ဃူရၣ်, ဒီးစံးဝဲဒၣ်, ဒ်နမၤတၢ် ဒီးယပၢ် စီၤဒၤဝံး, ဒီးဟ့ၣ်ယုၢ်အီၤ လၢသ့ၣ်ဆှိအ့ရ့း, ဒ်သိး အကသူၣ်ဟံၣ် လၢအကအိၣ်ကဆိး လၢအပူၤ အသိးန့ၣ် မၤဒီးယၤ တက့ၢ်. 4 ကွၢ်ကွၢ် ယသူၣ် ဟံၣ် လၢယွၤယကစၢ် အမံၤ အဂီၢ်, ဒ်သိး ယကပာ်စီဆှံ အီၤ လၢအဂီၢ်, ဒ်သိး ပှၤကဆိၣ်ကဲၤ တၢ်နၢမူ လၢအမဲာ်ညါ ဒီး လၢတၢ်ဂ့ၢ်အကိၣ် တထံၣ်ဃီ အဂီၢ်, ဒီး လၢအကလုၢ် တၢ်လုၢ်မ့ၣ်အူ လၢဂီၤ လၢဟါ, လၢမုၢ်အိၣ်ဘှံးနံၤ, လၢလါထီၣ်သီအနံၤ, ဒီး လၢယွၤ ပကစၢ် အတၢ်မၤဘူၣ် အဆၢအကတီၢ်တဖၣ်လီၤ. အဝဲန့ၣ် အိၣ်ဝဲ ဒီးအံၣ်စရ့လး လီၤထူလီၤယိာ်လီၤ. 5 ဒီးဟံၣ် လၢယသူၣ်န့ၣ်မ့ၢ် အဒိၣ်လီၤ. အဂ့ၢ်ဒ်အံၤ ယွၤ ပကစၢ်ဒိၣ်ဝဲ လၢကစၢ် ခဲလၢာ် အဖီခိၣ်လီၤ. 6 ဒီးမ့ၢ်မတၤ သူၣ်ဟံၣ် လၢအဂီၢ် သ့တဂၤလဲၣ်. အဂ့ၢ်ဒ်အံၤ, မူခိၣ်, ဒီးမူခိၣ် အထီကတၢၢ် တတြီၢ်ဘၣ်အီၤဘၣ်. မ့တမ့ၢ်ဘၣ် လၢပကဆိၣ်ကဲၤ တၢ်နၢမူ လၢအဂီၢ်ဘၣ်ဒီး ယဲဒၣ်အံၤ ယမ့ၢ်မတၤ လၢယကသူၣ်န့ၢ်အီၤ လၢဟံၣ် တဂၤလဲၣ်. 7 ဒီးခဲကနံၣ်အံၤ မၢလီၤ ပှၤဆူယအိၣ်တဂၤ လၢအကူၣ် တၢ်သ့ဒ်သိး အကမၤတၢ် လၢထူ, ဒီး လၢစ့, ဒီး လၢတိၢ်, ဒီး လၢထး, ဒီး လၢတၢ်လုးတကုာ်, ဒီး လၢတၢ်ဂီၤ, ဒီး လၢတၢ်လါ, ဒီးကွဲး တၢ်ကွဲးသ့ ဒ်သိး အကအိၣ်ဒီး ပှၤကူၣ်တၢ်သ့တဖၣ် လၢအအိၣ်ဒီးယၤ လၢယူဒၤ အပူၤ, ဒီး လၢယရူၤၡလ့ၣ် အပူၤ လၢယပၢ် စီၤဒၤဝံး ကတဲာ်ကတီၤဝဲန့ၣ် တက့ၢ်. 8 ဒီးဟ့ၣ်ယုၢ်ယၤ လၢသ့ၣ်ဆှိအ့ရ့းတဖၣ်, သ့ၣ်ဆှိတဖၣ်, ဒီးသ့ၣ်အလၤမူး လၢလဘၤနိၣ် အပူၤ တက့ၢ်. (အဂ့ၢ်ဒ်အံၤ, ယသ့ၣ်ညါ လၢနခ့နပှၤ ကူာ်လီၤ သ့ၣ်သ့ လၢလဘၤနိၣ် အလိၤလီၤ.) ဒီးကွၢ်ကွၢ်, ယခ့ယပှၤ ကအိၣ်ဒီး နခ့နပှၤ, 9 ဒ်သိး အကကတဲာ်ကတီၤ သ့ၣ် လၢယဂီၢ် အါအါကလဲာ်လီၤ. အဂ့ၢ်ဒ်အံၤ, ဟံၣ် လၢယသူၣ်အီၤန့ၣ် ဒိၣ်ဝဲ, ဒီးလီၤလးဝဲလီၤ. 10 ဒီးကွၢ်ကွၢ်, ယကဟ့ၣ်လီၤ နခ့နပှၤ, ပှၤကူာ်တၢ်ဖိ, ပှၤလၢအကူာ်သ့ၣ်တဖၣ် လၢဘုကၠူၣ်တိၢ်အသး အကိၢ် ခံကလး, ဒီးဘုမုယီၤ အကိၢ် ခံကလး, ဒီးစပံးထံ အဘၤသး ခံကလး, ဒီးသိ အဘၤသး ခံကလးလီၤ. 11 ဒီးစိၢ် အစီၤပၤ စီၤဃူရၣ် စံးဆၢ လၢလံာ်ပူၤ လၢအဟ့ၣ်ယုၢ် စီၤၡလိၤမိၤ, မ့ၢ်ယွၤ အဲၣ် အပှၤဂီၢ်မုၢ်ဒီး, ပာ်နၤ လၢစီၤပၤ လၢအဖီခိၣ်လီၤ. 12 ဒီးစီၤဃူရၣ် စံးဝဲဒၣ်, ယွၤ အံၣ်စရ့လး အကစၢ် လၢအတ့ မူခိၣ်, ဒီးဟီၣ်ခိၣ်, လၢအဟ့ၣ်လီၤ စီၤပၤဒၤဝံး အဖိခွါ လၢအကူၣ်တၢ်သ့, လၢအအိၣ်ဒီး အသူၣ်ဆး ဒီးအသးဆး, ဒီးနၢ်ပၢၢ်တၢ် ဒ်သိး အကသူၣ်ဟံၣ် လၢယွၤအဂီၢ်, ဒီးဟံၣ် လၢအဘီအမုၢ် အဂီၢ် တဂၤန့ၣ် မ်အဘၣ် တၢ်စံးထီၣ်ပတြၢၤ အီၤ တက့ၢ်. 13 ဒီးခဲကနံၣ်အံၤ ယမၢလီၤ ပှၤကူၣ်တၢ်သ့, ဒီးနၢ်ပၢၢ်တၢ် စီၤဃူရၣ်အဘံ, 14 ပိာ်မုၣ် လၢဒၣ်အဖိမုၣ်တဖၣ် အကျါ တဂၤ အဖိခွါ, ဒီးအပၢ် မ့ၢ် ပှၤစိၢ်ဖိတဂၤ, မၤတၢ်သ့ လၢထူ, ဒီး လၢစ့, လၢတိၢ်, လၢထး, လၢလၢၢ်, လၢသ့ၣ်, လၢတၢ်လုးတကုာ်, လၢတၢ်လါ, ဒီး လၢတၢ်ဖှီဝါကဆှၣ်, ဒီး လၢတၢ်ဂီၤ, ဒီး လၢအကကွဲး ကယဲၢ် တၢ်ကွဲး ဒီး ကူၣ်ထီၣ် ကယဲၢ် တၢ်ကူၣ် ဒ်သိး တၢ်ကဟ့ၣ်လီၤအီၤ လၢအကအိၣ်ဒီး နပှၤကူၣ်တၢ်သ့ ဒီးနပၢ် ယကစၢ် စီၤဒၤဝံး အပှၤကူၣ်တၢ်သ့တဖၣ်န့ၣ်လီၤ. 15 ဒီးခဲကနံၣ်အံၤ ဘုကၠူၣ်, ဒီးဘုမုယီၤ, ဒီးသိ, ဒီးစပံးထံ လၢယကစၢ် ကတိၤ လၢအဂ့ၢ်အကျိၤန့ၣ် မ်အဟ့ၣ်ယုၢ် အခ့အပှၤ တက့ၢ်. 16 ဒီးပကကူာ်လီၤ သ့ၣ် လၢလဘၤနိၣ် အလိၤ ဖဲဒၣ်အဘၣ်နသး, ဒီးပကဟဲစိာ် လၢထိ လၢပီၣ်လဲၣ်ပူၤ ဆူယၤဖိၤ ဆူနအိၣ်, ဒီးနကစိာ်ထီၣ်ဆူ ယရူၤၡလ့ၣ်လီၤ. 17 ဒီးစီၤၡလိၤမိၤ ဂံၢ် ကယဲၢ် ပှၤတခီဘီမုၢ်ဖိ လၢအအိၣ်ဝဲ လၢကီၢ်အံၣ်စရ့လး အပူၤ, ဒ်တၢ်ဂံၢ် လၢအပၢ် စီၤဒၤဝံး ဂံၢ်ဝဲ အသိးန့ၣ်, ဒီးအိၣ်ဝဲ တကလီၤ, ယဲၢ်ကလး, သၢကထိ, ဃုကယၤလီၤ. 18 ဒီးပာ် ပှၤနွံကလး, လၢအကဝံတၢ်ယိးတၢ်, ဒီးပှၤဃိးကလး လၢအကူာ်တၢ် လၢကစၢၢ်ကလိ, ဒီးပဒိၣ် သၢကထိ ဃုကယၤ လၢအကမၢ ပှၤဂီၢ်မုၢ်မၤတၢ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 3

1 ဒီးစီၤၡလိၤမိၤ မၤသီ ယွၤအဟံၣ် လၢယရူၤၡလ့ၣ် အပူၤ လၢကစၢၢ် မိၤရံယၤ အလိၤ, ဖဲယွၤ လီၣ်ဖျါထီၣ်အသး လၢစီၤဒၤဝံး အမဲာ်ညါ, လၢတၢ်အလီၢ် လၢစီၤဒၤဝံၤ ကတဲာ်ကတီၤတၢ် လၢပှၤယဘူၣ်ဖိ စီၤအၤရနၤ အကြဲၢ်ပူၤန့ၣ်လီၤ. 2 ဒီးမၤသီ လၢအကဲစီၤပၤ လွံၢ်နံၣ်တနံၣ်, လၢလါ ခံလါတလါ, လၢလါထီၣ် ခံနံၤတနံၤလီၤ. 3 ဒီးအအံၤမ့ၢ်တၢ် လၢစီၤၡလိၤမိၤ ဘၣ် တၢ်သိၣ်လိအီၤ လၢတၢ်သူၣ်ယွၤအဟံၣ် အဂ့ၢ်အကျိၤ, အထီ ဒ်နီၣ်ထိၣ်အခီၣ်ထံး အသိး, မ့ၢ်အပျၢ် ဃုဆံ, ဒီးအဒီၣ်ဃီၤ အပျၢ် ခံဆံ လီၤ. 4 ဒီးပျဲၢ် စီၢ် လၢအမဲာ်ညါန့ၣ် အထီမ့ၢ် အပျၢ် ခံဆံ ဒ်ဟံၣ် အဒီၣ်ဃီၤအသိး, ဒီးအကစီၤထီၣ် မ့ၢ်အပျၢ် တကယၤ ခံဆံ, ဒီးပီၤဝဲ လၢထူစီ လၢညါခီလီၤ. 5 ဒီးဟံၣ်အဒိၣ် တဖျၢၣ်န့ၣ် ကျးဝဲအခိၣ် လၢညါခီ လၢသ့ၣ်ဆှိ, ဒီးပီၤဝဲ လၢထူစီ, ဒီးပာ် သ့ၣ်စူၣ်ပလိာ် လၢအလိၤ, ဒီးပျံၤသွဲလီၤ. 6 ဒီးကယၢကယဲဟံၣ်န့ၣ် လၢလၢၢ် အလုၢ်ဒိၣ်ပှ့ၤဒိၣ် လၢတၢ်ဃံတၢ်လၤ အဂီၢ်, ဒီးထူန့ၣ်မ့ၢ် ပးရဝဲၣ် အထူလီၤ. 7 ဒီးပီၤဟံၣ်, ဒီးအကျိၤ, ဒီးအထူၣ်, ဒီးအဒူၣ်, ဒီးအတြဲၤသ့ၣ်တဖၣ် လၢထူ, ဒီးကွဲးခ့ရူာ်တဖၣ် လၢအဒူၣ် အလိၤလီၤ. 8 ဒီးတ့ ဟံၣ်စီဆှံကတၢၢ်န့ၣ်လီၤ. အထီမ့ၢ် ဒ်ဟံၣ် အဒီၣ်ဃီၤ အသိး, အပျၢ် ခံဆံ, ဒီးအဒီၣ်ဃီၤမ့ၢ် အပျၢ် ခံဆံ, ဒီး ပီၤဝဲ လၢထူစီ အကံကၢ် ဃုကယၤလီၤ. 9 ဒီးပနဲာ်ထူ လီၤတယၢၢ် ထူ အၡက့လး ယဲၢ်ဆံ, ဒီးပီၤတၢ် အဒၢးထီၣ်ထီတဖၣ် လၢထူလီၤ. 10 ဒီးတ့ ခ့ရူာ် လၢတၢ်စီဆှံကတၢၢ် အလီၢ်ပူၤ လၢတၢ်ဂီၤ အတၢ်မၤ ခံဂၤလီၤ. ဒီးပီၤဝဲ လၢထူလီၤ. 11 ဒီးခ့ရူာ် အဒံးဆ့ အထီ မ့ၢ် အပျၢ် ခံဆံလီၤ. အဒံးဆ့ တခီ အထီ ယဲၢ်ပျၢ် ထိး ဟံၣ်အဒူၣ်, ဒီးအဒံးဆ့ အဝဲတခီ အထီ ယဲၢ်ပျၢ် ထိး ခ့ရူာ်အဂၤ တဂၤ အဒံးဆ့လီၤ. 12 ဒီးခ့ရူာ်တဂၤဒၣ်န့ၣ် အဒံးဆ့တခီ အထီ ယဲၢ်ပျၢ် ထိး ဟံၣ်အဒူၣ်, ဒီးအဒံးဆ့ အဝဲတခီ အထီ ယဲၢ်ပျၢ်, ဒီးစဲဘူး ဒီးခ့ရူာ်အဂၤ တဂၤ အဒံးဆ့န့ၣ်လီၤ. 13 ခ့ရူာ် အဒံးဆ့တဖၣ်န့ၣ် ယူာ်ထီၣ်အသး အပျၢ် ခံဆံ, ဒီးဆၢထၢၣ် လၢအခီၣ်, ဒီးအမဲာ် အိၣ်ဝဲဆူ တၢ်အပူၤလီၤ. 14 ဒီးတ့ယၣ်ဘျးထီၣ်အသး လၢတၢ်လါ, ဒီးတၢ်လုးတကုာ်, ဒီးတၢ်ဂီၤ, ဒီးဖှီဝါကဆှၣ်, ဒီးခ့ရူာ်တဖၣ် လၢအလိၤလီၤ. 15 ဒီးတ့ဝဲ လၢဟံၣ် အမဲာ်ညါ လၢထူၣ် ခံထူၣ်, အထီ သၢဆံယဲၢ်ပျၢ်, ဒီးတၢ်အခိၣ် လၢတၢ်ထူၣ်တထူၣ် အဖီခိၣ်မ့ၢ် ယဲၢ်ပျၢ်လီၤ. 16 ဒီးတ့ ပျံၤသွဲ ဒ် လၢတၢ်ကတိၤတၢ်အလီၢ်ပူၤ အသိးန့ၣ်, ဒီးပာ်ဝဲ လၢထူၣ်အခိၣ် အလိၤ, ဒီးတ့ သလဲသၣ်အဖျၢၣ် တကယၤ, ဒီးပာ်ဝဲ လၢပျံၤသွဲ အလိၤလီၤ. 17 ဒီးပာ်ထူၣ်ကလာ် ထူၣ်တဖၣ် လၢနူၢ် အမဲာ်ညါ, တထူၣ် လၢစုထွဲတခီ, ဒီးတထူၣ် လၢစုစ့ၣ်တခီ, ဒီးတၢ် အိၣ်ဝဲ လၢစုထွဲတခီန့ၣ် ယုၢ်ဝဲအမံၤ လၢယၤကံၣ်, ဒီးတၢ်အိၣ်ဝဲ လၢစုစ့ၣ်တခီ ယုၢ်ဝဲအမံၤ လၢဘိၤဧးလီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 4

1 ဒီးတ့ဝဲ လၢတၢ်လုၢ်လီၢ်တိၢ်, အထီ အပျၢ် ခံဆံ, ဒီးအဒီၣ်ဃီၤ အပျၢ် ခံဆံ, ဒီးအကစီၤထီၣ် ဆံဆဲၣ်ပျၢ်လီၤ. 2 ဒီးသိဝဲ လၢပီၣ်လဲၣ် တဖျၢၣ်လီၤ. အဘၢၣ်စၢၤ လၢအဃၢၤတခီ ပၢၢ်လၢအဃၢၤ အဝဲတခီ, မ့ၢ်အပျၢ် တဆံလီၤ. မ့ၢ်တၢ်ဖျၢၣ်သလၢၣ် ဝးတရံးဝဲ, ဒီးအကစီၤထီၣ်မ့ၢ် ယဲၢ်ပျၢ် ဒီးပျံၤအထီ အပျၢ် သၢဆံ ဝးတရံးအီၤလီၤ. 3 ဒီး လၢ အဖီလာ်န့ၣ် အိၣ်ဝဲ ဒီးဂီၤဖံး အဂီၤ ဝးတရံး တပျၢ်ဆံဆဲၣ်ဒု, တပျၢ်ဆံဆဲၣ်ဒု, ဝးတရံး ပီၣ်လဲၣ် ဒီဖျၢၣ်ညါလီၤ. ဂီၤဖံးတဖၣ်န့ၣ် ဘၣ်သိအသး လၢခံဂ့ၢ် ဖဲပီၣ်လဲၣ် ဘၣ်သိအသးလီၤ. 4 ဒီးအိၣ်ဝဲ လၢဂီၤဖံး တဆံခံဒု အဖီခိၣ်လီၤ. သၢဒု ကွၢ်ဝဲဆူ ကလံၤစိး, ဒီးသၢဒု ကွၢ်ဝဲဆူ မုၢ်နုာ်, ဒီးသၢဒု ကွၢ်ဝဲဆူ ကလံၤထံး, ဒီးသၢဒု ကွၢ်ဝဲဆူ မုၢ်ထီၣ်လီၤ. ဒီးပီၣ်လဲၣ်န့ၣ် အိၣ်ဝဲ လၢအဖီခိၣ်, ဒီးအခံအိၣ်ဆူ တၢ်အပူၤတခီလီၤ. 5 ဒီးအတီၣ်မ့ၢ် တဖံး, ဒီးအခိၣ်ဒူ မၤအသး ဒ်သလၢ အခိၣ်ဒူ အသိးန့ၣ် အိၣ်ဝဲ ဒီးဖီဒ့ၣ်ညါ အဖီတဖၣ်လီၤ. ဒီးတြီၢ်ဝဲ လၢဘၤသး သၢကထိလီၤ. 6 ဒီးမၤသရာ် ဆံဆဲၣ်ဖျၢၣ်, ဒီးပာ်ဝဲ ယဲၢ်ဖျၢၣ် လၢစုထွဲတခီ, ဒီးယဲၢ်ဖျၢၣ် လၢစုစ့ၣ်တခီ, ဒ်သိး ပှၤကသ့ကွံာ်တၢ် လၢအပူၤလီၤ. တၢ် လၢပှၤလုၢ်တၢ် လၢတၢ်လုၢ်မ့ၣ်အူ အဂီၢ်န့ၣ် သ့ကွံာ်ဝဲ လၢအပူၤလီၤ. မ့မ့ၢ် ပီၣ်လဲၣ် တဖျၢၣ်န့ၣ် အိၣ်ဝဲ လၢပှၤလုၢ်တၢ်အဒိၣ် သ့ကွံာ်အသး လၢအပူၤ အဂီၢ်လီၤ. 7 ဒီးတ့ မ့ၣ်အူဒၢထူ ဒ်အတၢ်ဂီၤ အသိးန့ၣ် ဆံဆဲၣ်ဖျၢၣ်, ဒီးပာ်ဝဲ လၢနူၢ်ပူၤ, ယဲၢ်ဖျၢၣ် လၢစုထွဲတခီ, ဒီးယဲၢ်ဖျၢၣ် လၢစုစ့ၣ်တခီလီၤ. 8 ဒီးတ့ဝဲ လၢစီၢ်နီၤခိၣ် ဆံဆဲၣ်ဖျၢၣ်, ဒီးပာ်ဝဲ လၢနူၢ်ပူၤ ယဲၢ်ဖျၢၣ် လၢစုထွဲတခီ, ဒီးယဲၢ်ဖျၢၣ် လၢစုစ့ၣ်တခီလီၤ. ဒီးတ့သ လၢထူအဖျၢၣ် တကယၤလီၤ. 9 ဒီးမၤ ပှၤလုၢ်တၢ်အဒိၣ် အဂၢၤ, ဒီးဂၢၤဖးဒိၣ်, ဒီးတြဲၤ လၢတၢ်ဂၢၤ အဂီၢ်, ဒီးပီၤတြဲၤ လၢတိၢ်လီၤ. 10 ဒီးပာ် ပီၣ်လဲၣ်တဖျၢၣ် လၢစုထွဲတခီ လၢမုၢ်ထီၣ် အကပၤ, သဃီၤဝဲ ဒီးကလံၤထံးန့ၣ်လီၤ. 11 ဒီးစီၤဃူရၣ် တ့ သပၢၤ, ဒီးတပူာ်, ဒီးသလၢတဖၣ်လီၤ. စီၤဃူရၣ် မၤဝံၤ တၢ်မၤ လၢအမၤဝဲ လၢစီၤၡလိၤမိၤ အဂီၢ် လၢယွၤအဟံၣ် အဂီၢ်, 12 ထူၣ် ခံထူၣ်န့ၣ်, ဒီးသလၢတဖၣ် ဒီးတၢ်အခိၣ် ခံဖျၢၣ် လၢအအိၣ်ဝဲ လၢထူၣ် အဖီခိၣ်, ဒီးစၤ အတၢ်မၤခံဘ့ၣ်, ဒ်သိး အကကျၢၢ်ဘၢတၢ်အခိၣ် လၢအအိၣ်ဝဲ လၢထူၣ် အဖီခိၣ်န့ၣ် အသလၢ ခံဖျၢၣ်, 13 ဒီးသလဲသၣ် လွံၢ်ကယၤ လၢစၤ အတၢ်မၤ ခံဘ့ၣ် အဂီၢ်, သလဲသၣ် ခံဂ့ၢ် လၢစၤ အတၢ်မၤ တဘ့ၣ် အဂီၢ်, သလဲသၣ် ခံဂ့ၢ် လၢစၤ အတၢ်မၤ တဘ့ၣ် အဂီၢ် ဒ်သိး အကကျၢၢ်ဘၢ တၢ်အခိၣ် လၢအအိၣ်ဝဲ လၢထူၣ် အဖီခိၣ်န့ၣ် အသလၢ ခံဖျၢၣ် လီၤ. 14 ဒီးတ့ တၢ်အခီၣ်ထံးတဖၣ်, ဒီးသရာ်တဖၣ်န့ၣ် တ့ဝဲ လၢခီၣ်ထံးတဖၣ် အဖီခိၣ်, 15 ပီၣ်လဲၣ်တဖျၢၣ်, ဒီး ဂီၤဖံး တဆံခံဒု အိၣ်ဝဲ လၢအဖီလာ်လီၤ. 16 ဒီးသပၢၤ, ဒီး တပူာ်, ဒီးနီၣ်ဆဲး, ဒီး ကယဲၢ် တၢ်အဃၢၤအဃိၢ် ခဲလၢာ်န့ၣ် စီၤဃူရၣ်အဘံ မၤဝဲ လၢတိၢ်ဂ့ၤ လၢစီၤပၤၡလိၤမိၤ အဂီၢ်, လၢယွၤအဟံၣ် အဂီၢ်န့ၣ်လီၤ. 17 ဒီးစီၤပၤ သိအီၤ လၢယၢ်ဒ့ၣ် အတၢ်ပျီပူၤ, လၢကပံာ်ကျါ လၢစူးကိၤသး, ဒီးစၢ်ဒသၤ အဘၢၣ်စၢၤလီၤ. 18 ဒီးမ့ၢ် စီၤၡလိၤမိၤ တ့ တၢ်ဖိတၢ်လံၤ ခဲလၢာ် အိၣ်ဝဲ အါအါကလဲာ်အံၤ သတးဒီး, တိၢ် အလီၤတယၢၢ် ဒ်လဲၣ်ဒ်လဲၣ်န့ၣ် တဃုဘၣ်ဝဲဘၣ်. 19 ဒီးစီၤၡလိၤမိၤ တ့ ယွၤအဟံၣ် အတၢ်ဖိတၢ်လံၤ ခဲလၢာ် အိၣ်ဒီး တၢ်လုၢ်လီၢ်ထူ, ဒီးစီၢ်နီၤခိၣ်, ဖဲတၢ်မဲာ်ညါကိၣ် အိၣ်, 20 ဒီးမ့ၣ်အူဒၢ ထူစီမိၢ်ပှၢ် အိၣ်ဒီး အမ့ၣ်အူဒၢဖိတဖၣ် လၢအကကဲၤကပီၤထီၣ် ဒ်တၢ်စံၣ်ညီၣ် အသိး, လၢတၢ်ကတိၤတၢ်အလီၢ် အမဲာ်ညါ, 21 ဒီးဖီ, ဒီးမ့ၣ်အူဒၢဖိ, ဒီး နီၣ်တံာ်တၢ် လၢထူ အစီကတၢၢ်, 22 ဒီးနီၣ်တံာ်မ့ၣ်အူ, ဒီး သလၢ, ဒီးနီၣ်တၢၤ, ဒီးသပၢၤမ့ၣ်အူသ့ၣ်တဖၣ်န့ၣ်မ့ၢ် ထူစီလီၤ. ဒီး လၢတၢ်လဲၤနုာ်ဆူ ဟံၣ်အဂ့ၢ်, တၢ်အလီၢ်စီဆှံကတၢၢ် အတြဲၤ လၢညါတဖၣ်, ဒီးဒ်ပစံးတၢ်အသိး ဟံၣ်အနူၢ်န့ၣ် အတြဲၤတဖၣ် မ့ၢ်ထူလီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 5

1 ဒီးစီၤၡလိၤမိၤ မၤဝံၤ ကယဲၢ် တၢ်မၤ လၢအမၤဝဲ လၢယွၤအဟံၣ် အဂီၢ်, ဒီးစီၤၡလိၤမိၤ ဟဲစိာ်နုာ် တၢ်တဖၣ် လၢအပၢ် မၤဘူၣ်ဝဲလီၤ. ဒီးကျိၣ်ဧိၤစ့ဧိၤ, ဒီးထူဧိၤလွဲဧိၤ, ဒီး တၢ်ဖိတၢ်လံၤ ခဲလၢာ်န့ၣ် ပာ်ဝဲ လၢတၢ်ပာ်ဖှိၣ် အလီၢ်ပူၤ လၢယွၤအဟံၣ်ပူၤလီၤ. 2 တုၤနုၤတစု စီၤၡလိၤမိၤ ဒုးအိၣ်ဖှိၣ်ရိဖှိၣ် အံၣ်စရ့လး အပှၤသူၣ်က့သးပှၢ်, ဒီးအဒူၣ်တဖၣ် အခိၣ် ခဲလၢာ်, ပှၤအံၣ်စရ့လးဖိ အပၢ် အခိၣ်တဖၣ် ဆူ ယရူၤၡလ့ၣ် အပူၤ, ဒ်သိး အကဟဲစိာ် ယွၤ အတၢ်အၢၣ်လီၤအီလီၤ အတလါ ဆူ စီၤဒၤဝံး အဝ့ၢ်ပူၤလီၤ. (အဝဲဒၣ်မ့ၢ် စံယိၣ်လီၤ.) 3 ဒီးအံၣ်စရ့လး အပှၤကညီ ခဲလၢာ် အိၣ်ဖှိၣ်ရိဖှိၣ် ဆူ စီၤပၤ အအိၣ် လၢတၢ်မၤဘူၣ် အပူၤ, လၢလါ နွံလါတလါလီၤ. 4 ဒီးအံၣ်စရ့လး အပှၤသူၣ်က့သးပှၢ် ဟဲဝဲ ခဲလၢာ်, ဒီးပှၤလ့ၤဝံဖိ ဟံးထီၣ် တလါန့ၣ်, 5 ဒီးဟဲစိာ်ထီၣ် တလါန့ၣ်, ဒီးတၢ်အိၣ်ဖှိၣ်အဒဲ, ဒီးတၢ်ဖိတၢ်လံၤစီဆှံ လၢအအိၣ်ဝဲ လၢဒဲပူၤ ခဲလၢာ်လီၤ. အဝဲသ့ၣ်န့ၣ် ပှၤလုၢ်တၢ်အဒိၣ်, ဒီးပှၤလ့ၤဝံဖိ ဟဲစိာ်ဝဲလီၤ. 6 ဒီးစီၤပၤၡလိၤမိၤ, ဒီးအံၣ်စရ့လး အတၢ်အိၣ်ဖှိၣ် ခဲလၢာ် လၢအအိၣ်ဖှိၣ် လၢအအိၣ်န့ၣ် အိၣ်ဝဲ လၢတလါ အမဲာ်ညါ, ဒီးလုၢ်သိ, ဒီးဂီၤဖံး, ဒီးမ့ၢ်အအိၣ်ဂီၢ်မုၢ် သတးဒီး, အိၣ် ပှဲၤအံၤပှဲၤနုၤလီၤန့ၣ် ပှၤစံးတဘၣ်ဘၣ်. ဒီးတဂံၢ်ဘၣ်ဝဲဘၣ်. 7 ဒီးပှၤလုၢ်တၢ်အဒိၣ် ဟဲစိာ် ယွၤ အတၢ်အၢၣ်လီၤအီလီၤ အတလါဆူ အလီၢ် လၢတၢ်ကတိၤတၢ်အလီၢ် လၢဟံၣ်ပူၤ ဆူ တၢ်အလီၢ်စီဆှံကတၢၢ် လၢခ့ရူာ် အဒံးဆ့ အဖီလာ်လီၤ. 8 အဂ့ၢ်ဒ်အံၤ, ခ့ရူာ် ယူာ်ထီၣ် အဒံးဆ့ ခံခီ လၢတလါ အလီၢ် အဖီခိၣ်, ဒီးခ့ရူာ် ကျၢၢ်ဘၢ တလါန့ၣ်, ဒီးအနီၣ်ယိးဘိ လၢအဖီခိၣ်လီၤ. 9 ဒီးထုးထီၣ် နီၣ်ယိးဘိ, ဒီးနီၣ်ယိးဘိ အနါစ့ၤတဖၣ် အိၣ်ဖျါဝဲ လၢတလါန့ၣ် လၢတၢ်ကတိၤတၢ်အလီၢ် အမဲာ်ညါ, ဒီးတအိၣ်ဖျါဘၣ် လၢခိ, ဒီးအိၣ်ဝဲ ဖဲန့ၣ် တုၤ မုၢ်မဆါ တနံၤအံၤလီၤ. 10 ဒီးအိၣ်ဝဲ လၢတလါပူၤ ထဲ လၢၢ်ဘ့ၣ်ဘၣ် ခံဘ့ၣ် လၢစီၤမိၤၡ့ ပာ် ဖဲန့ၣ် လၢဃိၤရ့း ဖဲယွၤ အၢၣ်လီၤအီလီၤတၢ် ဒီးပှၤအံၣ်စရ့လးဖိ, ဖဲအဟဲထီၣ် လၢအဲၤကူပတူး အပူၤန့ၣ်လီၤ. 11 ဒီးတၢ်မၤအသး တုၤ ပှၤလုၢ်တၢ်အဒိၣ် ဟဲက့ၤထီၣ် လၢတၢ်အလီၢ်စီဆှံဒီး, (အဂ့ၢ်ဒ်အံၤ, ကယဲၢ် ပှၤလုၢ်တၢ်အဒိၣ် လၢအအိၣ်ဝဲ ခဲလၢာ်န့ၣ် မၤစီဆှံတ့ၢ်အသး, ဒီးတအိၣ်ခိးဘၣ် တတီၤဘၣ်တတီၤဘၣ်. 12 ဒီးပှၤလ့ၤဝံဖိ လၢအသးဝံၣ်တၢ် ခဲလၢာ်, လၢအဘၣ်ဃးဒီး စီၤအၤစာ်, ဒီးစီၤဟ့မၣ်, ဒီးစီၤယဒူသူၣ် အိၣ်ဒီး အဖိခွါ ဒီးအဒီပုၢ်ဝဲၢ်တဖၣ်န့ၣ် သိးဝဲ ဒီးဖှီဝါကဆှၣ် အိၣ်ဝဲ ဒီးစှၢၣ်စှံး, ဒီးသီတူၢ်, ဒီး တနၢ်သ့ၣ်တဖၣ်န့ၣ် ဆၢထၢၣ်ဝဲ လၢတၢ်လုၢ်လီၢ် အဃၢၤ လၢမုၢ်ထီၣ်တခီ, အိၣ်ဒီး ပှၤလုၢ်တၢ်အဒိၣ် တကယၤ ခံဆံ လၢအူကွဲၤလီၤ.) 13 တုၤ ပှၤအူကွဲၤ, ဒီးပှၤသးဝံၣ်တၢ်ဖိန့ၣ် မၤသီၣ်ထီၣ်တၢ် ဒ်ပှၤ တဂၤဃီ အသိး, လၢအအူးထီၣ်, ဒီးစံးထီၣ်ပတြၢၤ ယွၤ သတးဒီး ဒုးနၢ်ဟူ တၢ်, ဒီးထုထီၣ် အကလုၢ် ဒီးကွဲၤ, ဒီးစှၢၣ်စှံး, ဒီးဒံၣ်ဒၢပီၤဒွါ, ဒီးစံးထီၣ်ပတြၢၤ ယွၤ, (အဂ့ၢ်ဒ်အံၤ, ဂ့ၤဝဲလီၤ. မ့ၢ်အဘျုးအဖှိၣ် အိၣ်ဝဲ လီၤစိၤလီၤထီ အဂ့ၢ်လီၤ,) ဒီးတၢ်မၤအသး လၢဟံၣ်န့ၣ် ပှဲၤဝဲ ဒီးတၢ်အၢၣ်, ယွၤအဟံၣ်လီၤ. 14 ဒီးပှၤလုၢ်တၢ်အဒိၣ် ဆၢထၢၣ်မၤတၢ် တသ့ဘၣ် လၢတၢ်အၢၣ် အဃိ, အဂ့ၢ်ဒ်အံၤ, ယွၤအလၤအကပီၤ ပှဲၤ ယွၤအဟံၣ်ပူၤလီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 6

1 တုၤနုၤတစု စီၤၡလိၤမိၤ စံးဝဲဒၣ်, ယွၤ စံးဝဲ လၢသါ ကအိၣ်ကဆိး လၢတၢ်ခံးတီၣ် အပူၤလီၤ. 2 ယမၤ တၢ်အိၣ်အလီၢ်အဟံၣ် လၢနဂီၢ်, ဒီးတၢ်အလီၢ် ဖဲနကအိၣ်ကဆိး လၢအပူၤ လီၤထူလီၤယိာ်လီၤ. 3 ဒီးစီၤပၤ ဃၣ်ဃီၤ အမဲာ်, ဒီးဆိၣ်ဂ့ၤ အံၣ်စရ့လး အတၢ်အိၣ်ဖှိၣ် ခဲလၢာ်, (ဒီးအံၣ်စရ့လး အတၢ်အိၣ်ဖှိၣ် ဆၢထၢၣ် ခဲလၢာ်), 4 ဒီးစံးဝဲဒၣ်, ယွၤ အံၣ်စရ့လး အကစၢ် လၢအကတိၤတၢ် လၢအထးခိၣ်ဒီး ယပၢ် စီၤဒၤဝံး, ဒီးမၤပှဲၤထီၣ်ဝဲ လၢအစုတဂၤန့ၣ်, မ်အဘၣ် တၢ်စံးထီၣ်ပတြၢၤ တက့ၢ်. ဒီးစံးဝဲဒၣ်, 5 လၢမုၢ်တနံၤလံၤလံၤ လၢယဟဲစိာ် ယပှၤဂီၢ်မုၢ် အံၣ်စရ့လး လၢကီၢ်အဲၤကူပတူး အပူၤန့ၣ် ယတဃုထၢဘၣ် ဝ့ၢ်တဖျၢၣ် လၢအံၣ်စရ့လး အဒူၣ် ခဲလၢာ် အကျါ လၢပှၤကမၤ ဟံၣ် ဒ်သိး ယမံၤ ကအိၣ်လၢအပူၤ နီတဖျၢၣ်ဘၣ်. ဒီးယတဃုထၢဘၣ် ပှၤတဂၤ ဒ်သိး အကကဲဒိၣ် လၢယပှၤဂီၢ်မုၢ် အံၣ်စရ့လး အဖီခိၣ်ဘၣ်. 6 မ့မ့ၢ် ယဃုထၢ ယရူၤၡလ့ၣ် ဒ်သိး ယမံၤ ကအိၣ်ဖဲန့ၣ်, ဒီးယဃုထၢ စီၤဒၤဝံး ဒ်သိး အကအိၣ်လၢယပှၤဂီၢ်မုၢ် အံၣ်စရ့လး အဖီခိၣ်လီၤ. 7 ဒီးအိၣ်ဝဲ လၢယပၢ် စီၤဒၤဝံး အသး လၢအကမၤ ဟံၣ်တဖျၢၣ် လၢယွၤ အံၣ်စရ့လး အကစၢ်အမံၤ အဂီၢ်လီၤ. 8 ဒီး ယွၤ စံးဘၣ် ယပၢ် စီၤဒၤဝံး, မ့ၢ်တၢ်အိၣ်လၢနသး လၢနကမၤ ဟံၣ် လၢယမံၤ အဂီၢ်ဒီး, နမၤဂ့ၤတၢ် လၢအအိၣ် လၢနသး အဃိလီၤ. 9 ဘၣ်ဆၣ်ဒီး နတဘၣ်မၤဘၣ် ဟံၣ်န့ၣ်ဘၣ်. မ့မ့ၢ် နဖိခွါ လၢအကဟဲထီၣ် လၢနယီၢ်ဒ့ပူၤ တဂၤန့ၣ်, အဝဲဒၣ် ကမၤ ဟံၣ်တဖျၢၣ်န့ၣ် လၢယဂီၢ်လီၤ. 10 ဒီး ယွၤ မၤလၢမၤပှဲၤ အကလုၢ် လၢအကတိၤဝဲ, ဒီးယဂဲၤဆၢထၢၣ် လၢယပၢ် စီၤဒၤဝံး အလီၢ်, ဒီးဆ့ၣ်နီၤ လၢအံၣ်စရ့လး အလီၢ်ပစိာ် အဖီခိၣ် ဒ်ယွၤ စံးပာ်တၢ် အသိး, ဒီးမၤဟံၣ် လၢယွၤ, အံၣ်စရ့လး အကစၢ်အမံၤ အဂီၢ်လီၤ. 11 ဒီးယ ပာ်ဖဲန့ၣ် တလါ ဖဲ ယွၤ အတၢ်အၢၣ်လီၤအီလီၤ အိၣ်လၢအပူၤ လၢအအၢၣ်လီၤအီလီၤ ဒီးပှၤအံၣ်စရ့လးဖိလီၤ. 12 ဒီးစီၤၡလိၤမိၤ ဆၢထၢၣ် လၢယွၤ အတၢ်လုၢ်လီၢ် အမဲာ်ညါ လၢအံၣ်စရ့လး အတၢ်အိၣ်ဖှိၣ် ခဲလၢာ် အမဲာ်ညါ, ဒီး ယူာ်ထီၣ် အစု, 13 (အဂ့ၢ်ဒ်အံၤ, စီၤၡလိၤမိၤ မၤ တၢ်အလီၢ်တိၢ်, အထီ ယဲၢ်ပျၢ်, ဒီးအဒီၣ်ဃီၤ ယဲၢ်ပျၢ်, ဒီးအကစီၤထီၣ် သၢပျၢ်, ဒီးပာ်ဝဲ လၢဂၢၤ အသးကံၢ်ပူၤ, ဒီးဆၢထၢၣ်ဝဲ လၢအဖီခိၣ်, ဒီးချံးလီၤ အခီၣ် လၢအံၣ်စရ့လး အတၢ်အိၣ်ဖှိၣ် ခဲလၢာ် အမဲာ်ညါ, ဒီးယူာ်ထီၣ် အစု ဆူမူခိၣ်,) 14 ဒီးစံးဝဲဒၣ်, ယွၤ အံၣ်စရ့လး အကစၢ်ဧၢ, လၢမူခိၣ်ပူၤ, ဒီး လၢဟီၣ်ခိၣ်ချၢ ကစၢ် ဒ်နၤ အသိးန့ၣ် တအိၣ်ဘၣ်, လၢအတိၢ်န့ၢ် တၢ်အၢၣ်လီၤအီလီၤ, ဒီးတၢ်ဘျုးတၢ်ဖှိၣ်, ဒီးနခ့နပှၤ လၢအလဲၤတၢ် လၢနမဲာ်ညါ လၢအသး ဒီဖျၢၣ်ညါ, 15 လၢအတိၢ်န့ၢ်တၢ် ဒီးနခ့နပှၤ ယပၢ် စီၤဒၤဝံး လၢတၢ် လၢနစံး ပာ်တၢ်လီၤ. ဒီးနကတိၤတၢ် လၢနထးခိၣ်, ဒီးနမၤ လၢထီၣ်ပှဲၤထီၣ်တၢ် လၢစု, ဒ် လၢမုၢ်မဆါ တနံၤအံၤ အသိးန့ၣ်လီၤ. 16 ဒီးခဲကနံၣ်အံၤ ယွၤ အံၣ်စရ့လး အကစၢ်ဧၢ, တိၢ်န့ၢ် တၢ် ဒီးနခ့နပှၤ ယပၢ် စီၤဒၤဝံး လၢတၢ် လၢနကတိၤတၢ် ဒီးအီၤ တက့ၢ်. နစံး, ပှၤဘၣ်ဃးဒီး နၤ လၢအကဆ့ၣ်နီၤ လၢအံၣ်စရ့လး အလီၢ်ပစိာ် တဂၤ တဟါမၢ်ဘၣ် လၢယမဲာ်ညါဘၣ်, ထဲအံၤတမံၤ, မ်နဖိနလံၤ တိၢ်န့ၢ် အကျဲဒ်သိး အကလဲၤတၢ် လၢယတၢ်သိၣ်တၢ်သီ အပူၤ, ဒ်နလဲၤတၢ် လၢယမဲာ်ညါ အသိးန့ၣ် တက့ၢ်. 17 ဒီးခဲကနံၣ်အံၤ အံၣ်စရ့လး အကစၢ်ဧၢ, မ်နမၤတီလၢ် နကလုၢ် လၢနကတိၤတၢ် ဒီးနခ့နပှၤ စီၤဒၤဝံး တက့ၢ်. 18 အဂ့ၢ်ဒ်အံၤ, ကစၢ် ကအိၣ်ကဆိး နီၢ်နီၢ် ဒီးပှၤကညီ လၢဟီၣ်ခိၣ်ချၢ စ့ၢ်ကီးဧါ. ကွၢ်ကွၢ်, မူခိၣ် ဒီးမူခိၣ် အထီကတၢၢ်န့ၣ် တတြီၢ်ဘၣ် နၤဘၣ်. ဟံၣ် လၢယမၤတဖျၢၣ်အံၤ ဆံးန့ၢ် အန့ၣ် ဆံးဒိၣ်လဲၣ်. 19 ဘၣ်ဆၣ်ဒီး ဃၣ်ဃီၤနမဲာ်ဆူ နခ့နပှၤ အတၢ်ထုကဖၣ်, ဒီးအတၢ်ဃ့ကညး, ယွၤ ယကစၢ်ဧၢ, တၢ်ကိးပသူထီၣ်, ဒီးတၢ်ဘါထုကဖၣ် လၢနခ့နပှၤ ဘါထုကဖၣ် လၢနမဲာ်ညါ, 20 ဒ်သိး နမဲာ် ကအိၣ်အိးထီၣ်အသးဆူ ဟံၣ်တဖျၢၣ်အံၤ လၢမုၢ်ဆါဆဲး လၢမုၢ်နၤ ဆူတၢ်အလီၢ် လၢနစံး လၢအဂ့ၢ် လၢနမံၤ ကအိၣ်ဖဲန့ၣ်, ဒ်သိး နကဒိကနၣ် တၢ်ဘါထုကဖၣ် လၢနခ့နပှၤ ဘါထုကဖၣ်ဝဲဆူ တၢ်အလီၢ်အံၤ တက့ၢ်. 21 တုၤ အဘါထုကဖၣ်တၢ် ဆူ တၢ်အလီၢ်အံၤ ဒီး, ဒိကနၣ် နခ့နပှၤ, ဒီးနပှၤဂီၢ်မုၢ် အံၣ်စရ့လး အတၢ်ဃ့ကညး တက့ၢ်. ဒိကနၣ်တၢ် လၢမူခိၣ် နအိၣ်နဆိးအလီၢ်, ဒီးတုၤ နနၢ်ဟူတၢ် ဒီး, ပျၢ်တၢ် တက့ၢ်. 22 ပှၤတဂၤ မ့ၢ်မၤကမၣ် အပှၤ လၢအဃၢၤ, ဒီးမ့ၢ်ဃ့ဝဲ တၢ်ဆိၣ်တၢ် လၢအီၤ, ဒီးဒုးဆိၣ်တၢ်, ဒီးတၢ်ဆိၣ်န့ၣ် ဟဲဝဲ လၢနတၢ်လုၢ်လီၢ် အမဲာ်ညါ လၢဟံၣ်တဖျၢၣ်အံၤ အပူၤ ဒီး, 23 ဒိကနၣ်နဲ လၢမူခိၣ်, ဒီးမၤတၢ်, ဒီးစံၣ်ညီၣ် နခ့နပှၤ, ဒ်သိး နကဟ့ၣ် တၢ်ဒဲးဘး လၢပှၤတတီတလိၤ, ဒ်သိး နကဟ့ၣ် အကျဲ လၢအခိၣ်ဒၣ်ဝဲ အဖီခိၣ်, ဒီးဒ်သိး နကပာ်တီပာ်လိၤ ပှၤတီပှၤလိၤ, ဒ်သိး နကဟ့ၣ်လီၤအီၤ လၢတၢ် ဒ်အတၢ်တီတၢ်လိၤ အသိးန့ၣ် တက့ၢ်. 24 တုၤ နပှၤဂီၢ်မုၢ် အံၣ်စရ့လး ဘၣ် တၢ်ကျီကွံာ်အီၤ လၢအဒုၣ်အဒါ အမဲာ်ညါ လၢအမၤကမၣ်ဘၣ်နၤ အဃိ, ဒီးဃၣ်ဃီၤအသး ဆူနအိၣ်, ဒီးအၢၣ်လီၤအီလီၤ နမံၤ, ဒီးဘါထုကဖၣ်တၢ်, ဒီးဃ့ကညးတၢ် လၢနၤ ဆူဟံၣ်အံၤဒီး, 25 ဒိကနၣ်နဲ လၢမူခိၣ်, ဒီးပျၢ် နပှၤဂီၢ်မုၢ် အံၣ်စရ့လး အတၢ်ဒဲးဘး, ဒီးဒုးဟဲက့ၤအီၤဆူ ကီၢ် လၢနဟ့ၣ်လီၤ အပၢ်တဖၣ်န့ၣ် တက့ၢ်. 26 တုၤ မူခိၣ် ကးတံာ်ဃာ်အသး, ဒီးတၢ်တဟဲစူၤဘၣ် လၢအမၤကမၣ်ဘၣ်နၤ အဃိဒီး, မ့ၢ်ဘါထုကဖၣ်ဝဲဆူ တၢ်အလီၢ်အံၤ, ဒီးအၢၣ်လီၤအီလီၤ နမံၤ, ဒီးတုၤ နမၤနးမၤဖှီၣ် အီၤ ဒီး, ဃၣ်ကဒါက့ၤ လၢအတၢ်ဒဲးဘးအအိၣ်ဒီး, 27 ဒိကနၣ်နဲ လၢမူခိၣ်, ဒီးပျၢ် နခ့နပှၤ, ဒီးနပှၤဂီၢ်မုၢ် အံၣ်စရ့လး အတၢ်ဒဲးဘး, ဒ်သိး နကသိၣ်လိအီၤ လၢကျဲအဂ့ၤ ဖဲ အကပိာ်ဝဲ, ဒီးဒုးဟဲလီၤ တၢ်စူၤ လၢကီၢ်ပူၤ လၢနဟ့ၣ်လီၤတ့ၢ် နပှၤဂီၢ်မုၢ် လၢတၢ်န့ၢ်သါ အဂီၢ်န့ၣ် တက့ၢ်. 28 တၢ်သၣ်ဝံၤလီၤဒိမ့ၢ် အိၣ်လၢကီၢ်ပူၤ, တၢ်သံသတြိာ်, ကလံၤအူ မၤဟးဂီၤတၢ်, ဘုအတၢ်ဆါ, ဒွဲၣ်အၢ်ဘၤ မ့ၢ်အိၣ်, ဒီးဒွဲၣ်ဃစံ မ့ၢ်အိၣ်, ဒီးအဒုၣ်အဒါ မ့ၢ်ကဝီၤဃာ် အီၤ လၢအကီၢ်အဝ့ၢ်ပူၤ, ဒီးဖဲဒၣ် တၢ်တီၢ်, ဒီးဖဲဒၣ် တၢ်ဆါတမံၤမံၤ မ့ၢ်အိၣ်ဒီး, 29 ကယဲၢ် တၢ်ထုကဖၣ်, ကယဲၢ် တၢ်ဃ့ကညး လၢပှၤတဂၤဂၤ မ့ၢ်ဂ့ၤ, လၢနပှၤဂီၢ်မုၢ် ခဲလၢာ် မ့ၢ်ဂ့ၤ, မၤဝဲ လၢအသ့ၣ်ညါ အတၢ်တီၢ်, ဒီးအတၢ်ကိၢ်တၢ်ဂီၤ အဖၢမုၢ်န့ၣ်, ဒီးယူာ်ထီၣ်အစုဆူ ဟံၣ်အံၤဒီး, 30 ကနၣ်နဲ လၢမူခိၣ် နအိၣ်ဆိးအလီၢ်, ဒီးပျၢ်တၢ်, ဒီးဟ့ၣ်လီၤ ပှၤကညီ လၢနသ့ၣ်ညါအသး တဂၤလၢ်လၢ် ဒ်အကျဲ ခဲလၢာ် အသိးန့ၣ်, (အဂ့ၢ်ဒ်အံၤ, နသ့ၣ်ညါ ပှၤကညီဖိအသး နဲဒၣ် တဂၤဃီဧိၤလီၤ), 31 ဒ်သိး အကပျံၤနၤ ဒီးပိာ် နကျဲတဖၣ် ကယဲၢ် မုၢ်နံၤမုၢ်နၤ လၢအမူဝဲ လၢကီၢ်ပူၤ လၢနဟ့ၣ်လီၤ ပပၢ်တဖၣ်န့ၣ် တက့ၢ်. 32 ဒီးပှၤတခီဘီမုၢ်ဖိ စ့ၢ်ကီး လၢအတမ့ၢ်ဘၣ် နပှၤဂီၢ်မုၢ် အံၣ်စရ့လး အဖိဘၣ်, ဒီးဟဲဝဲ လၢထံယံၤကီၢ်ယံၤ လၢနမံၤ အဃိ လၢနစုဆူၣ် အဃိ, ဒီး လၢနစုဒုၣ် ယူာ်ထီၣ်အသး အဃိ, မ့ၢ်ဟဲဘါထုကဖၣ် လၢဟံၣ်အံၤဒီး, 33 ဒိကနၣ်နဲ လၢမူခိၣ် နအိၣ်နဆိးအလီၢ်, ဒီးမၤတၢ် ဒ်ကယဲၢ် တၢ် လၢပှၤတခီဘီမုၢ်ဖိ ကိးထီၣ်ဆူ နၤ တမံၤလၢ်လၢ် အသိး, ဒ်သိး ပှၤဂီၢ်မုၢ် လၢဟီၣ်ခိၣ်ချၢ ခဲလၢာ် ကသ့ၣ်ညါ နမံၤ, ဒီးပျံၤနၤ ဒ်နပှၤဂီၢ်မုၢ် အံၣ်စရ့လး အသိးန့ၣ်, ဒီးဒ်သိး အကသ့ၣ်ညါ လၢဟံၣ်တဖျၢၣ်အံၤ လၢယမၤအီၤ ဘၣ် တၢ်ကိးအီၤ လၢနမံၤန့ၣ် တက့ၢ်. 34 နပှၤဂီၢ်မုၢ်မ့ၢ် လဲၤထီၣ်ဒုးတၢ် ဒီး အဒုၣ်အဒါဒီး, ဖဲဒၣ် ကျဲ လၢနကမၢလီၤအီၤ ဒီး, မ့ၢ်ဘါထုကဖၣ်နၤဆူ ဝ့ၢ်တဖျၢၣ်အံၤ လၢနဃုထၢအီၤ, ဒီးဆူ ဟံၣ် လၢယမၤ လၢနမံၤ အဃိဒီး, 35 ဒိကနၣ်နဲ အတၢ်ထုကဖၣ်, ဒီးအတၢ်ဃ့ကညး, ဒီးစံၣ်ညီၣ်တၢ် လၢအဂီၢ်န့ၣ် တက့ၢ်. 36 မ့ၢ်မၤကမၣ်ဘၣ်နၤ, (အဂ့ၢ်ဒ်အံၤ, ပှၤလၢအတမၤကမၣ်ဘၣ်တၢ်န့ၣ် တအိၣ်ဘၣ်,) ဒီးနသးထီၣ်ဘၣ်အီၤ, ဒီးနဟ့ၣ်လီၤကွံာ်အီၤ လၢအဒုၣ်အဒါ, ဒီးအဝဲသ့ၣ် စိာ်မၢကဲကုၢ်အီၤဆူ ကီၢ် လၢအယံၤဂ့ၤ, လၢအဘူးဂ့ၤဒီး, 37 မ့ၢ် ဟဲက့ၤကဒါက့ၤ လၢအသးဆူ ကီၢ်ပူၤ ဖဲတၢ်စိာ်မၢကဲကုၢ် အီၤ, ဒီးပီၢ်ယၢ်လီၤက့ၤအသး, ဒီးဃ့ကညးနၤ လၢပှၤအကီၢ်ပူၤ လၢအစိာ်မၢကဲကုၢ်အီၤ ဒီးစံးဝဲ, ပမၤကမၣ်လံ တၢ်လံ, ဒီးမၤလံ တၢ်အၢလံ, ပမၤလံ တၢ်ဒဲးဘးလံ, 38 ဒီးဟဲက့ၤကဒါက့ၤဆူ နအိၣ် လၢအသး ဒီဖျၢၣ်ညါ, ဒီး လၢအသး တုၤအလၢာ် လၢအကဲကုၢ် အကီၢ်ပူၤ ဖဲပှၤစိာ်မၢကဲကုၢ်အီၤ, ဒီးမ့ၢ်ဘါထုကဖၣ်တၢ်ဆူ ကီၢ် လၢနဟ့ၣ်လီၤ အပၢ်တဖၣ်, ဆူဝ့ၢ် လၢနဃုထၢအီၤ, ဒီးဆူဟံၣ် လၢယမၤ လၢနမံၤအဃိဒီး, 39 ကနၣ်နဲ အတၢ်ဘါထုကဖၣ်, ဒီး အဃ့ကညးတၢ် လၢမူခိၣ် နအိၣ်နဆိးအလီၢ်, ဒီးစံၣ်ညီၣ်တၢ် လၢအဂီၢ်, ဒီးမၤပူၤမၤဖျဲး နပှၤဂီၢ်မုၢ် လၢအမၤကမၣ်ဘၣ်နၤ တက့ၢ်. 40 ခဲကနံၣ်အံၤ ယကစၢ်ဧၢ, မ်နမဲာ် အိၣ်အိးထီၣ်အသး, ဒီးမ်နနၢ် ဒိကနၣ် တၢ်ထုကဖၣ် လၢတၢ်အလီၢ်အံၤ တက့ၢ်. 41 ဒီးခဲကနံၣ်အံၤ ကစၢ်ယွၤဧၢ, ဂဲၤဆၢထၢၣ် ဆူနအိၣ်ဘှံး အလီၢ်, နဲဒၣ် ဒီးနစိနကမီၤ အတလါန့ၣ် တက့ၢ်. မ်နပှၤလုၢ်တၢ်အဒိၣ်တဖၣ် သိးဒီး တၢ်အုၣ်က့ၤခီၣ်က့ၤ, ဒီးနပှၤစီဆှံ သူၣ်ခုသးခု လၢတၢ်ဂ့ၤတၢ်ဝါ အပူၤန့ၣ် တက့ၢ်. 42 ကစၢ်ယွၤဧၢ, ဘိးဃၣ်ကွံာ် နပှၤဒိးဖှူအသးတဂၤ အမဲာ် တဂ့ၤ. သ့ၣ်နီၣ်ထီၣ်က့ၤ တၢ်ဘျုးတၢ်ဖှိၣ် ဘၣ်ဃးဒီး စီၤဒၤဝံး တက့ၢ်.

1 ဒီးတုၤ စီၤၡလိၤမိၤ ဘါထုကဖၣ်တၢ် ဝံၤဒီး, မ့ၣ်အူ ဟဲလီၤ လၢမူခိၣ်, ဒီးအီၣ်ကွံာ် တၢ်လုၢ်မ့ၣ်အူ, ဒီးတၢ်လုၢ်တဖၣ်, ဒီးယွၤအလၤကပီၤ ပှဲၤ ဟံၣ်န့ၣ်လီၤ. 2 ဒီးပှၤလုၢ်တၢ်အဒိၣ် လဲၤနုာ် လၢယွၤအဟံၣ်ပူၤ တသ့ဘၣ်. အဂ့ၢ်ဒ်အံၤ, ယွၤအလၤကပီၤ ပှဲၤ ယွၤအဟံၣ်လီၤ. 3 ဒီးတုၤ ပှၤအံၣ်စရ့လးဖိ ခဲလၢာ် ထံၣ်ဘၣ်ဝဲ လၢမ့ၣ်အူ ဟဲလီၤ, ဒီးယွၤ အလၤအကပီၤ အိၣ်ဝဲ လၢဟံၣ် အဖီခိၣ်ဒီး, ဆုးလီၤ အခိၣ် ဒီးပိာ်လီၤ အမဲာ် လၢတၢ်ဒါလၢၢ် အဖီခိၣ်, ဒီးဘူၣ်ထီၣ်ဘါထီၣ်, ဒီးစံးထီၣ်ပတြၢၤ ယွၤလီၤ. အဂ့ၢ်ဒ်အံၤ, မ့ၢ်အဂ့ၤဝဲလီၤ. မ့ၢ်အဘျုးအဖှိၣ် အိၣ်ဝဲ လီၤထူလီၤယိာ် အဂ့ၢ်လီၤ. 4 ဒီးစီၤပၤ, ဒီးပှၤဂီၢ်မုၢ် ခဲလၢာ် လုၢ် တၢ်လုၢ် လၢယွၤအမဲာ်ညါလီၤ. 5 ဒီးစီၤၡလိၤမိၤ လုၢ် တၢ်လုၢ်ဂီၤဖံး ခံကလး ခံကထိ, ဒီးသိ တကလီၤ ခံကလးလီၤ. ဒီးစီၤပၤ, ဒီးပှၤအံၣ်စရ့လးဖိ ခဲလၢာ် ပာ်စီဆှံ ယွၤအဟံၣ်လီၤ. 6 ဒီးပှၤလုၢ်တၢ်အဒိၣ်တဖၣ် ခိးဝဲ လၢအတၢ်မၤအလီၢ်, ဒီးပှၤလ့ၤဝံဖိ အိၣ်ဒီး ယွၤ အဒံၣ်ဒၢပီၤဒွါ လၢစီၤပၤဒၤဝံး တ့ဝဲ ဒ်သိး အကစံးထီၣ်ပတြၢၤ ယွၤ, (အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤထူလီၤယိာ်လီၤ), ဖဲစီၤဒၤဝံး စံးထီၣ်ပတြၢၤတၢ် လၢအမၤတၢ်, ဒီးပှၤလုၢ်တၢ်အဒိၣ်တဖၣ် အူကွဲၤ လၢအမဲာ်ညါ, ဒီးအံၣ်စရ့လး ခဲလၢာ် ဆၢထၢၣ်ဝဲလီၤ. 7 ဒီးတၢ် လၢမုၢ်တနံၤန့ၣ် စီၤၡလိၤမိၤ ပာ်စီဆှံ ဂၢၤ လၢအသးကံၢ်ပူၤ လၢအအိၣ်ဝဲ လၢယွၤအဟံၣ် အမဲာ်ညါလီၤ. အဂ့ၢ်ဒ်အံၤ, လုၢ် တၢ်လုၢ်မ့ၣ်အူ, ဒီးတၢ်လုၢ်မၤဃူမၤဖိး အသိ ဖဲန့ၣ်လီၤ. အဂ့ၢ်ဒ်အံၤ, တၢ်လုၢ်လီၢ်တိၢ် လၢစီၤၡလိၤမိၤ တ့ဝဲ တဖျၢၣ်န့ၣ် တတြီၢ်ဘၣ် တၢ်လုၢ်မ့ၣ်အူ, ဒီး တၢ်မၤဘူၣ်ကိၣ်, ဒီးတၢ်အသိသ့ၣ်တဖၣ်ဘၣ်. 8 အကတီၢ်ဖဲန့ၣ် စီၤၡလိၤမိၤ မၤဘူၣ် နွံနံၤ, ဒီးအံၣ်စရ့လး ခဲလၢာ် အိၣ်ဒီးအီၤ, တၢ်အိၣ်ဖှိၣ်ဖးဒိၣ် လၢတၢ်ဟဲနုာ် လၢဃမါသး ပၢၢ်လၢအဲၤကူပတူး အထံကျိလီၤ. 9 ဒီးဃိးနံၤတနံၤန့ၣ် ဒုးအိၣ်ဖှိၣ် တၢ်အိၣ်ဖှိၣ်လီၤ. အဂ့ၢ်ဒ်အံၤ, မၤ တၢ်ပာ်စီဆှံတၢ်လုၢ်လီၢ်န့ၣ် နွံနံၤ, ဒီးမၤ တၢ်မၤဘူၣ် နွံနံၤန့ၣ်လီၤ. 10 ဒီးလါနွံလါတလါ, ဒီးခံဆံသၢနံၤတနံၤန့ၣ် ပျၢ် ပှၤဂီၢ်မုၢ် ဆူအဒဲပူၤ လၢအသူၣ်ခုအသးခု, ဒီး လၢအသူၣ်မုာ်အသးမုာ် လၢကယဲၢ် တၢ်ဂ့ၤ လၢယွၤ မၤ အခ့အပှၤ စီၤဒၤဝံး, ဒီးစီၤၡလိၤမိၤ, ဒီးအပှၤဂီၢ်မုၢ် အံၣ်စရ့လး အဃိန့ၣ်လီၤ. 11 ဒီးစီၤၡလိၤမိၤ မၤ ယွၤအဟံၣ် ဝံၤ, ဒီးစီၤပၤ အဟံၣ်, ဒီး ကယဲၢ် တၢ် လၢအဟဲထီၣ် လၢစီၤၡလိၤမိၤ အသး လၢအကမၤဝဲ လၢယွၤ အဟံၣ်ပူၤ, ဒီး လၢအဟံၣ်ဒၣ်ဝဲ အပူၤန့ၣ် မၤဝဲ, ဒီးဘီၣ်ထီၣ်ညီထီၣ်ဝဲလီၤ. 12 ဒီးယွၤ လီၣ်ဖျါထီၣ်အသး လၢစီၤၡလိၤမိၤ အမဲာ်ညါ လၢမုၢ်နၤ, ဒီး စံးဘၣ်အီၤ, နဘါထုကဖၣ်တၢ်န့ၣ် ယနၢ်ဟူလံ. ဒီးတၢ်အလီၢ်အံၤ ယဃုထၢလံ လၢတၢ်လုၢ်အဟံၣ် လၢယဂီၢ်ဒၣ်ယဲလံ. 13 ယမ့ၢ် ကးတံာ်ဃာ် မူခိၣ် ဒ်သိး တၢ်သု တဟဲစူၤ တဂ့ၤ, ယမ့ၢ် မၤလိာ် ဒွဲၣ်ဃၤကာ် ဒ်သိး အကအီၣ်ကွံာ် ထံဧိၤကီၢ်ဧိၤ, ဒီးယမ့ၢ်မၢလီၤ တၢ်သံသတြိာ် လၢယပှၤဂီၢ်မုၢ် အကျါ ဒီး, 14 ယပှၤဂီၢ်မုၢ် လၢတၢ်ကိးအီၤ လၢယမံၤန့ၣ်မ့ၢ် ဆီၣ်လီၤ အသး, ဒီးဘါထုကဖၣ်တၢ်, ဒီးဃု ယမဲာ်, ဒီးဃၣ်ကဒါက့ၤအသး လၢအကျဲအၢ အအိၣ်ဒီး, ယကဒိကနၣ် လၢမူခိၣ်, ဒီးပျၢ် အတၢ်ဒဲးဘး, ဒီးမၤဘျါက့ၤ အထံအကီၢ်လီၤ. 15 ခဲကနံၣ်အံၤ ယမဲာ် ကအိၣ်အိးထီၣ်အသး, ဒီးယနၢ် ကဒိကနၣ် တၢ်ထုကဖၣ် လၢတၢ်လီၢ်အံၤ အပူၤလီၤ. 16 ဒီးခဲကနံၣ်အံၤ ယဃုထၢလံ, ဒီးယမၤစီဆှံလံ ဟံၣ်တဖျၢၣ်အံၤ, ဒ်သိး ယမံၤ ကအိၣ် ဖဲအံၤ လီၤထူလီၤယိာ်, ဒီး ယမဲာ်, ဒီးယသး ကအိၣ်ဖဲန့ၣ် ကိးမုၢ်နံၤမုၢ်နၤဒဲးလီၤ. 17 ဒီးနမ့ၢ်လဲၤတၢ် လၢယမဲာ်ညါ, ဒ်နပၢ် စီၤဒၤဝံၤ လဲၤတၢ် အသိး, ဒီးမၤ ကယဲၢ် တၢ် လၢယမၤလိာ်နၤ, ဒီး တိၢ်န့ၢ် ယတၢ်သိၣ်တၢ်သီ, ဒီးယတၢ်စံၣ်ညီၣ်တဖၣ်န့ၣ် ဒီး, 18 ယ ကဒုးအိၣ်ဂၢၢ်ဆိးကျၢၤ နဘီနမုၢ် အလီၢ်ပစိာ် ဒ်ယအၢၣ်လီၤအီလီၤတၢ် ဒီးနပၢ် စီၤဒၤဝံး အသိး, ဒီးယစံး, ပှၤလၢအဘၣ်ဃးဒီး နၤ လၢအံၣ်စရ့လး အလီၢ်ပစိာ် အဖီခိၣ် တလၢာ်ဘၣ်ဘၣ်. 19 မ့မ့ၢ်သုမ့ၢ် ဃၣ်ကဒါက့ၤ, ဒီးလဲၤသဒၣ် ယတၢ်သိၣ်တၢ်သီ, ဒီးယတၢ်မၤလိာ် လၢယပာ်လီၤ လၢသုမဲာ်ညါ, ဒီးလဲၤမၤ ကစၢ် အဂၤတဖၣ် အတၢ်, ဒီးဘူၣ်ထီၣ်ဘါထီၣ်ဝဲ ဒီး, 20 ယကထဲးထီၣ်အီၤ လၢယကီၢ်ပူၤ လၢယဟ့ၣ်လီၤ အီၤ, ဒီးဟံၣ် လၢယမၤစီဆှံအီၤ လၢယမံၤ အဃိ တဖျၢၣ်အံၤ, ယကညိကွံာ် လၢယမဲာ်ညါ, ဒီးယကဒုးကဲထီၣ် အီၤ လၢတၢ်ကတိၤဒိအလီၢ်, ဒီးတၢ်ဒုၣ်ဒွဲၣ်အလီၢ် လၢပှၤ ကိးကလုာ်ဒဲး အကျါလီၤ. 21 ဒီးဟံၣ် လၢအထီ တဖျၢၣ်အံၤ ကယဲၢ် ပှၤလၢအလဲၤပူၤကွံာ်အီၤ ကပာ်အသး ကမၢကမၣ်, ဒီးကစံး, ယွၤ မၤတၢ် ဒ်အံၤ လၢကီၢ်တဘ့ၣ်အံၤ, ဒီး လၢဟံၣ်တဖျၢၣ်အံၤ မ့ၢ်အဘၣ်မနုၤလဲၣ်. 22 ဒီးပှၤကစံးဆၢဝဲ, မ့ၢ်အလဲၤသဒၣ် ယွၤအပၢ်တဖၣ် အကစၢ် လၢအဟဲစိာ်အီၤ လၢအဲၤကူပတူး အပူၤ, ဒီးဟံးန့ၢ် အကစၢ်အဂၤ ဒီးဘါထီၣ်ဝဲ, ဒီးမၤ အတၢ် အဃိလီၤ. မၤသးဒ်န့ၣ်ဒီး ဒုးဟဲဘၣ်အီၤ လၢကယဲၢ် တၢ်အၢအံၤ ခဲလၢာ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 8

1 ဒီး လၢအနံၣ် ခံဆံ အကတၢၢ်န့ၣ် တုၤ စီၤၡလိၤမိၤ မၤတ့ၢ် ယွၤအဟံၣ်, ဒီးအဟံၣ်ဒၣ်ဝဲ ဒီး, 2 တၢ်မၤအသး လၢဝ့ၢ်တဖၣ် လၢစီၤဃူရၣ် ဟ့ၣ်က့ၤ စီၤၡလိၤမိၤန့ၣ် စီၤၡလိၤမိၤ မၤက့ၤအီၤ, ဒီးမၢ ပှၤအံၣ်စရ့လးဖိ အိၣ်ဝဲဆိးဝဲ ဖဲန့ၣ်လီၤ. 3 ဒီးစီၤၡလိၤမိၤ လဲၤထီဒါ ဃမါသးစိဘၤ, ဒီးမၤန့ၢ်အီၤ လီၤ. 4 ဒီးတ့ဝဲ လၢတးဒမိၢ် လၢပှၢ်မုၢ်ကနၢ, ဒီး ကယဲၢ် ဝ့ၢ်ပာ်ဖှိၣ်တၢ် လၢအတ့ဝဲ လၢဃမါသး အပူၤလီၤ. 5 တ့ဝဲ လၢဘ့ၤသဃိရိၣ် လၢထးခီ, ဒီးဘ့ၤသဃိရိၣ် လၢအဖီလာ်, ဝ့ၢ်တဖၣ် လၢအခိၣ်ဒူအိၣ်, ဒီးအိၣ်ဒီး အခိၣ်ဒူ, ဒီးအတြဲၤ ဒီးနီၣ်ဘိ, 6 ဒီးဘဧၤလး, ဒီး ကယဲၢ် ဝ့ၢ်ပာ်ဖှိၣ်တၢ် လၢအအိၣ် ဒီးစီၤၡလိၤမိၤ, ဒီးဝ့ၢ်တဖၣ် လၢအလ့ၣ်ကဟၣ် အဂီၢ်, ဒီးဝ့ၢ်တဖၣ် လၢပှၤကသ့ၣ်သုးဖိ အဂီၢ်ဒီး ကယဲၢ် တၢ် လၢစီၤၡလိၤမိၤ ဆၢမၤဝဲ လၢယရူၤၡလ့ၣ် အပူၤ, ဒီး လၢလဘၤနိၣ် အလိၤ, ဒီး လၢအကီၢ်ပူၤ ဒီဘ့ၣ်ညါ လၢအပၢဝဲလီၤ. 7 ကယဲၢ် ပှၤလၢအအိၣ်လီၤတဲာ် လၢပှၤဃ့ၤသးဖိ, ပှၤအမိၢ်ဖိ, ပှၤပရးစးဖိ, ပှၤဃံၤဝံဖိ, ဒီးပှၤယဘူၣ်ဖိ, လၢအတဘၣ်ဃးဘၣ်ဒီး ပှၤအံၣ်စရ့လးဖိန့ၣ်, 8 အဖိအလံၤ လၢအအိၣ်လီၤတဲာ်ဝဲ လၢကီၢ်ပူၤ လၢပှၤအံၣ်စရ့လးဖိ တမၤဟးဂီၤအီၤဘၣ်န့ၣ် စီၤၡလိၤမိၤ မၢ အဟ့ၣ်သွဲ တုၤ မုၢ်မဆါ တနံၤအံၤလီၤ. 9 ဒီးပှၤအံၣ်စရ့လးဖိန့ၣ် စီၤၡလိၤမိၤ တမၢ အကဲ တၢ်မၤ အကုၢ်ဘၣ်. မ့မ့ၢ်အဝဲသ့ၣ်တဖၣ်န့ၣ်မ့ၢ် ပှၤသုးဖိတဖၣ်, ဒီးအပှၤသုးဖိ အခိၣ်တဖၣ်, ဒီးအလ့ၣ်ကဟၣ်, ဒီးအပှၤကသ့ၣ်သုးဖိ အခိၣ်တဖၣ်လီၤ. 10 အဝဲအံၤမ့ၢ် စီၤၡလိၤမိၤ အပဒိၣ်ဖးဒိၣ်တဖၣ်, ပှၤခံကယၤယဲၢ်ဆံ လၢအပၢ ပှၤဂီၢ်မုၢ်လီၤ. 11 ဒီးစီၤၡလိၤမိၤ ဒုးဟဲထီၣ် ဖၤရိၤ အဖိမုၣ် လၢစီၤဒၤဝံး အဝ့ၢ်ပူၤဆူ ဟံၣ်တဖျၢၣ် လၢအမၤဝဲ လၢအဂီၢ်လီၤ. အဂ့ၢ်ဒ်အံၤ, စံးဝဲဒၣ်, ယမါ တဘၣ်အိၣ် တဘၣ်ဆိး လၢအံၣ်စရ့လး အစီၤပၤဒၤဝံး အဟံၣ်ပူၤဘၣ်. အဂ့ၢ်ဒ်အံၤ, ဖဲယွၤ အတလါ ဟဲတ့ၢ်ဝဲန့ၣ်မ့ၢ် အလီၢ်စီဆှံလီၤ. 12 ဒီးစီၤၡလိၤမိၤ လုၢ် တၢ်လုၢ်မ့ၣ်အူ လၢယွၤ လၢတၢ်လုၢ်လီၢ် အဖီခိၣ် လၢအမၤပာ် လၢယွၤ အဂီၢ် လၢအမၤဝဲ လၢတၢ်ခိၣ်ဒုးထီၣ်အသး အမဲာ်ညါ, 13 တၢ် လၢတနံၤအဂီၢ် တနံၤအဂီၢ်န့ၣ် လုၢ်ဝဲ ဒ်စီၤမိၤၡ့ မၤလိာ်ဝဲအသိး, လၢမုၢ်အိၣ်ဘှံးအနံၤ, ဒီး လၢလါထီၣ်သီအနံၤ, ဒီး လၢတၢ်သ့ၣ်ပာ် အဘူၣ်တဖၣ် တနံၣ် သၢဘျီ, လၢဘူၣ်ကိၣ် တအိၣ်ဘၣ် ဒီးကိၣ်မံၣ်, ဒီး လၢဘူၣ်နွံ, ဒီး လၢဘူၣ်ဒဲလီၤ. 14 ဒီးဒ်အပၢ် စီၤဒၤဝံး စံၣ်ညီၣ်တၢ် အသိးန့ၣ် ပာ်ဝဲ လၢပှၤလုၢ်တၢ်အဒိၣ် အတီၤတဖၣ် လၢအမၤတၢ် အဂီၢ်, ဒီးပှၤလ့ၤဝံဖိ လၢအတၢ်ကွၢ် အလီၢ်, ဒ်သိး အကစံးထီၣ်ပတြၢၤတၢ်, ဒီးမၤ တၢ်အခ့အပှၤ အတၢ်မၤ လၢပှၤလုၢ်တၢ်အဒိၣ် အမဲာ်ညါ ဒ်အမၤတၢ် တနံၤအဂီၢ် တနံၤအဂီၢ် အိၣ်ဝဲ အသိးန့ၣ်, ဒီးပှၤပၢၤပဲတရီဖိ စ့ၢ်ကီး, ဒ်အတီၤတဖၣ် အသိး, ဖဲပဲတရီ တပူၤဘၣ်တပူၤန့ၣ်လီၤ. အဂ့ၢ်ဒ်အံၤ, ယွၤ အပှၤကညီ စီၤဒၤဝံး မၤလိာ်ဝဲ ဒ်န့ၣ်အသိးလီၤ. 15 ဒီးတဟးသဒၣ်ဘၣ် စီၤပၤ အတၢ်မၤလိာ် လၢပှၤလုၢ်တၢ်အဒိၣ် ဒီးပှၤလ့ၤဝံဖိ, ဘၣ်ဃးဒီး ဖဲဒၣ် တၢ်တမံၤမံၤ, ဒီး ဘၣ်ဃးဒီး တၢ်ပာ်ဖှိၣ်အလီၢ်န့ၣ် နီတမံၤဘၣ်. 16 ဒီးစီၤၡလိၤမိၤ အတၢ်မၤ ကတဲာ်ကတီၤအသး တုၤအပာ်လီၤ ယွၤအဟံၣ် အခီၣ်ထံး အမုၢ်နံၤ, ဒီးတုၤလီၤ လၢအမၤဝံၤဝဲလီၤ. ယွၤအဟံၣ် လၢဝဲပှဲၤဝဲလီၤ. 17 ဒီးစီၤၡလိၤမိၤ လဲၤဝဲဆူ ဧ့းစယိၣ်က့ဘ့ၢ်, ဒီးဆူ အ့လး အပူၤ လၢပီၣ်လဲၣ်အနံၤ လၢကီၢ်အဒိၣ် အပူၤလီၤ. 18 ဒီးစီၤဃူရၣ် ဟ့ၣ်လီၤ ကဘီဆူ အအိၣ် လၢအခ့အပှၤ အစုပူၤ, ဒီးပှၤကဘီဖိ လၢအသ့ၣ်ညါ ပီၣ်လဲၣ်တဖၣ်, ဒီး အဝဲသ့ၣ် လဲၤဝဲ ဒီး စီၤၡလိၤမိၤ အခ့အပှၤဆူ အိဖ့ၢ်, ဒီးဟဲစိာ် လၢန့ၣ် ထူအကံကၢ် လွံၢ်ကယၤ ယဲၢ်ဆံ, ဒီးဟဲစိာ်ဝဲဆူ စီၤပၤၡလိၤမိၤ အအိၣ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 9

1 ဒီးၡဘၤ အနီၢ်ပၤမုၣ် နၢ်ဟူ စီၤၡလိၤမိၤ အကစီၣ်, ဒီးဟဲဝဲ ဒ်သိး အကမၤကွၢ်အီၤ လၢတၢ်ကတိၤ အဒိၣ်အယိာ်တဖၣ် ဆူ ယရူၤၡလ့ၣ် အိၣ်ဒီး အပှၤပိာ်အခံ အါအါကလဲာ်, ဒီးကီၤလၤအူး လၢအစိာ် တၢ်နၢမူ, ဒီးထူဧိၤလွဲဧိၤ အါအါကလဲာ်, ဒီးတၢ်မျၢ်တဖၣ်, ဒီးဟဲဝဲဆူ စီၤၡလိၤမိၤ အအိၣ်, ဒီးကတိၤတၢ် ဒီးအီၤ လၢကယဲၢ် တၢ် လၢအအိၣ်ဝဲ လၢအသးကံၢ်ပူၤ အဂ့ၢ်အကျိၤလီၤ. 2 ဒီးစီၤၡလိၤမိၤ ဒုးနဲၣ်အီၤ လၢတၢ်ဘၣ်ဃးဒီး အတၢ်ကတိၤ ခဲလၢာ်, ဒီးတၢ်တအိၣ်တဒၢဘၣ် ဒီးစီၤပၤ လၢအတစံးဘၣ်အီၤ နီတမံၤဘၣ်. 3 ဒီးတုၤ ၡဘၤ အနီၢ်ပၤမုၣ်န့ၣ် ထံၣ်ဘၣ် ကယဲၢ် စီၤၡလိၤမိၤ အတၢ်ကူၣ်သ့, ဒီးဟံၣ် လၢအမၤဝဲန့ၣ်, 4 ဒီးတၢ်အီၣ် လၢအစီၢ်နီၤခိၣ် အဖီခိၣ်, ဒီး အခ့အပှၤ ဆ့ၣ်နီၤဝဲ, ဒီးအပှၤမၤ အတၢ်ဆၢထၢၣ်, ဒီးအကူအသိး, ဒီးအပှၤစိာ် အလီခီ, ဒီးအကူအသိး, ဒီးအတၢ်လဲၤထီၣ်ဆူ ယွၤအဟံၣ်ပူၤ ဒီး, အသး တအိၣ်လၢၤဘၣ် လၢအပူၤဘၣ်. 5 ဒီးစံးဘၣ် စီၤပၤ, တၢ်ကတိၤ လၢယနၢ်ဟူ လၢယကီၢ်ဒၣ်ယဲ အပူၤ လၢနတၢ်ကတိၤ အဂ့ၢ်အကျိၤ, ဒီး လၢနကူၣ် တၢ်သ့ အဂ့ၢ်အကျိၤန့ၣ်မ့ၢ် အမ့ၢ်အတီလီၤ. 6 ဘၣ်ဆၣ်ဒီး ယတချုး ဟဲဒံးဘၣ်, ဒီးယမဲာ် တချုး ထံၣ်ဒံးဘၣ်ဒီး, ယ တနာ်ဘၣ်ယဲဘၣ်. ဒီးကွၢ်ကွၢ်, နတၢ်ဒိၣ်တၢ်ထီ, ဒီး နတၢ်ကူၣ်သ့ တဝာ်န့ၣ် ပှၤတစံးဘၣ် ယၤဘၣ်. န ဒိၣ်န့ၢ် တၢ်အကစီၣ် လၢယနၢ်ဟူ တက့ၢ်န့ၣ်လီၤ. 7 နပှၤကညီ ဘၣ်ဆိၣ်ဂ့ၤဝဲလီၤ. ဒီးပှၤ လၢအဆၢထၢၣ် လၢနမဲာ်ညါ တထံၣ်ဃီ, ဒီး နၢ်ဟူ နတၢ်ကူၣ်သ့, နခ့နပှၤတဖၣ်အံၤ, ဘၣ်ဆိၣ်ဂ့ၤဝဲလီၤ. 8 ယွၤ နကစၢ် လၢအဘၣ်အသး လၢနၤ ဒ်သိး အကဒုးဆ့ၣ်နီၤနၤ လၢအလီၢ်ပစိာ် အဖီခိၣ် ဒ်သိး နကကဲ စီၤပၤ လၢယွၤ နကစၢ် အဂီၢ်န့ၣ် မ်အဘၣ် တၢ်စံးထီၣ်ပတြၢၤ အီၤ တက့ၢ်. မ့ၢ်ယွၤအဲၣ် အံၣ်စရ့လး လၢအကဒုးအိၣ်ဂၢၢ်ဆိးကျၢၤအီၤ လီၤထူလီၤယိာ် သတးဒီး, ပာ်နၤ လၢစီၤပၤ လၢအဖီခိၣ် ဒ်သိး နကစံၣ်ညီၣ်တၢ်, ဒီးမၤ တၢ်တီတၢ်လိၤလီၤ. 9 ဒီးဟ့ၣ်လီၤ စီၤပၤ လၢထူအကံကၢ် တကယၤခံဆံ, ဒီး တၢ်နၢမူ အါအါကလဲာ်, ဒီးတၢ်မျၢ်တဖၣ်လီၤ. ဒီးတၢ်နၢမူ ထဲသိး ဒီးတၢ် လၢၡဘၤ အနီၢ်ပၤမုၣ် ဟ့ၣ် စီၤၡလိၤမိၤန့ၣ် တအိၣ်လၢၤဘၣ်ဝဲဘၣ်. 10 ဒီးစီၤဃူရၣ် အခ့အပှၤ, ဒီးစီၤၡလိၤမိၤ အခ့အပှၤ လၢအဟဲစိာ် ထူဧိၤလွဲဧိၤ လၢအိဖ့ၢ်န့ၣ် ဟဲစိာ် စ့ၢ်ကီး သ့ၣ်အလၤမူး, ဒီးတၢ်မျၢ်တဖၣ်လီၤ. 11 ဒီးစီၤပၤ တ့ ဃီတဖၣ် လၢသ့ၣ်အလၤမူး လၢယွၤအဟံၣ် အဂီၢ်, ဒီး လၢစီၤပၤအဟံၣ် အဂီၢ်, ဒီးတ့ စ့ၢ်ကီး တနၢ်, ဒီးသီတူၢ် လၢပှၤသးဝံၣ်တၢ်ဖိ အဂီၢ်လီၤ. ထဲသိး ဒီးအဝဲန့ၣ် တၢ်တထံၣ်ဘၣ် လၢသီ လၢကီၢ်ယူဒၤ အပူၤဘၣ်. 12 ဒီးစီၤပၤၡလိၤမိၤ ဟ့ၣ်လီၤ ၡဘၤ အနီၢ်ပၤမုၣ် လၢတၢ် လၢအဟဲစိာ် ဆူ စီၤပၤအအိၣ် အဖီခိၣ် ကယဲၢ် တၢ် လၢအဘၣ်အသး, ဖဲဒၣ်အဃ့တၢ် တမံၤလၢ်လၢ်လီၤ. ဒီးဃၣ် အသး, ဒီးက့ၤက့ၤဆူ အကီၢ်ဒၣ်ဝဲ, အဝဲဒၣ်, ဒီး အခ့အပှၤလီၤ. 13 ဒီးထူဧိၤလွဲဧိၤ လၢအဟဲဆူ စီၤၡလိၤမိၤ အအိၣ် လၢတနံၣ် အတီၢ်ပူၤန့ၣ်, လီၤတယၢၢ် ဃုကယၤ ဃုဆံ ဃုကံကၢ် လီၤ. 14 လၢန့ၣ် အမဲာ်ညါ အိၣ်ဒံးတၢ် လၢပှၤဃုတၢ်ဖိ, ဒီး လၢပှၤကၤတၢ်ဖိ ဟဲစိာ်ဝဲ, ဒီးဧ့ရ့း အစီၤပၤ ခဲလၢာ်, ဒီး ထံဧိၤကီၢ်ဧိၤ အပဒိၣ်တဖၣ်န့ၣ် ဟဲစိာ် ထူဧိၤလွဲဧိၤ, ဒီး ကျိၣ်ဧိၤစ့ဧိၤ ဆူ စီၤၡလိၤမိၤ အအိၣ်လီၤ. 15 ဒီးစီၤပၤၡလိၤမိၤ တ့ ကတီၤဖးဒိၣ် ခံကယၤ လၢထူပိာ် အသးလီၤ. ထူအၡက့လး ဃုကယၤ အိၣ်ဝဲ လၢကတီၤ တဘ့ၣ် အပူၤလီၤ. 16 ဒီးတ့ ကတီၤဖိ လၢထူပိာ်အသး သၢကယၤလီၤ. ထူ အၡက့လး သၢကယၤ အိၣ်ဝဲ လၢကတီၤ တဘ့ၣ် အပူၤ လီၤ. ဒီးစီၤပၤ ပာ်ဝဲ လၢလဘၤနိၣ် အပှၢ်လၢ်ကျါ အဟံၣ်ပူၤန့ၣ်လီၤ. 17 ဒီးစီၤပၤ တ့ လီၢ်ပစိာ်ဖးဒိၣ် လၢကဆီမဲ, ဒီးပီၤဝဲ လၢထူစီလီၤ. 18 ဒီးလီၢ်ပစိာ်န့ၣ် အိၣ်ဝဲ ဒီးအဃီ ဃုသွါ, ဒီးခီၣ်ယီၢ်လီၢ်ထူ စဲဘူး ဒီးလီၢ်ပစိာ်, ဒီးအစုဖံး အိၣ်ဝဲ ဖဲလီၢ်ဆ့ၣ်နီၤ လၢအဝဲတခီ, ဒီး လၢအဝဲတခီ, ဒီးခ့ယုၢ် ခံဒု ဆၢထၢၣ်ဝဲ ဖဲအစုဖံး အဃၢၤလီၤ. 19 ဒီးခ့ယုၢ် တဆံခံဒု ဆၢထၢၣ် ဖဲဃီ ဃုသွါ အဝဲတခီ အဖီခိၣ်, ဒီး လၢအဝဲတခီ အဖီခိၣ်လီၤ. တၢ်တတ့ဘၣ်တၢ် ဒ်န့ၣ်သိး လၢဘီမုၢ် နီတဘီ နီတမုၢ် အပူၤဘၣ်လီၤ. 20 ဒီး ကယဲၢ် စီၤပၤ ၡလိၤမိၤ အလီခီအီတၢ်န့ၣ်မ့ၢ် ထူ ခဲလၢာ်လီၤ. ဒီး ကယဲၢ် လီခီ အိၣ်ဝဲ လၢလဘၤနိၣ် အပှၢ်လၢ်ကျါ အဟံၣ်ပူၤန့ၣ်မ့ၢ် ထူစီ ခဲလၢာ်လီၤ. တတ့ဝဲ လၢစ့ နီတဘ့ၣ် နီတဖျၢၣ်ဘၣ်. လၢစီၤၡလိၤမိၤ အမုၢ်နံၤတဖၣ်န့ၣ် တၢ်တပးကဲဘၣ်စ့ဘၣ်လီၤ. 21 အဂ့ၢ်ဒ်အံၤ, စီၤပၤ အကဘီ လဲၤဆူ တၢ်ၡံၣ်အိၣ် ဒီးစီၤဃူရၣ် အခ့အပှၤလီၤ. သၢနံၣ်တစုန့ၣ် ကဘီ တၢ်ၡံၣ် ဟဲစိာ် ထူဧိၤလွဲဧိၤ, ဒီးကျိၣ်ဧိၤစ့ဧိၤ, ဒီးကဆီမဲ, ဒီးကယုၤဖၣ်တဖၣ်, ဒီးထိၣ်ပှာ်တဖၣ်လီၤ. 22 ဒီးစီၤပၤ ၡလိၤမိၤ ဒိၣ်န့ၢ် ကယဲၢ် စီၤပၤ လၢဟီၣ်ခိၣ်ချၢ လၢအစုလီၢ်အခီၣ်ခိၣ်, ဒီး လၢအတၢ်ကူၣ်သ့တက့ၢ်န့ၣ်လီၤ. 23 ဒီးဟီၣ်ခိၣ် အစီၤပၤ ဃု စီၤၡလိၤမိၤ အမဲာ် ခဲလၢာ် ဒ်သိး အကနၢ်ဟူ အတၢ်ကူၣ်သ့ လၢယွၤပာ်လီၤဝဲ လၢအသးကံၢ်ပူၤန့ၣ်လီၤ. 24 ဒီးဟဲစိာ်ဝဲ အခိၣ်ဖး စုာ်စုာ်, လၢလီခီစ့, ဒီးလီခီထူ, ဒီးတၢ်အကူအသိး, ဒီးသဃိး, ဒီးတၢ်နၢမူ, ဒီးကသ့ၣ်, ဒီးကသ့ၣ်လၤသ့ၣ်တဖၣ်န့ၣ် တနံၣ်ဘၣ်တနံၣ်လီၤ. 25 ဒီးစီၤၡလိၤမိၤ အိၣ်ဝဲ ဒီးလ့ၣ်ကဟၣ် ဒီးကသ့ၣ် အိၣ်အလီၢ် လွံၢ်ကထိ, ဒီးပှၤကသ့ၣ်သုးဖိ တကလး ခံကထိ, ဒီး ပာ်ဝဲ လၢလ့ၣ်ကဟၣ် အဝ့ၢ်တဖၣ် အပူၤ, ဒီးအိၣ်ဒီး စီၤပၤ လၢယရူၤၡလ့ၣ် အပူၤလီၤ. 26 ဒီး ကဲ စီၤပၤ လၢကယဲၢ် စီၤပၤ အဖီခိၣ် လၢထံမိၢ်ပှၢ် ပၢၢ်လၢပှၤဖလ့ၡသးဖိ အကီၢ်, ဒီး ပၢၢ်လၢအဲၤကူပတူး အကီၢ်ဃၢၤလီၤ. 27 ဒီးစီၤပၤ ပာ် ကျိၣ်ဧိၤစ့ဧိၤ လၢယရူၤၡလ့ၣ် အပူၤ ဒ် လၢၢ်ဧိၤလ့ဧိၤ အသိး, ဒီးပာ် သ့ၣ်ဆှိအ့ရ့း အါအါကလဲာ် ဒ်သိး ဝံာ် လၢတၢ်ပျီပူၤ အသိးန့ၣ်လီၤ. 28 ဒီးပှၤဟဲစိာ်ကသ့ၣ် လၢအဲၤကူပတူး အပူၤ, ဒီး လၢကီၢ် ကိးဘ့ၣ်ဒဲး အပူၤဆူ စီၤၡလိၤမိၤ အအိၣ်လီၤ. 29 ဒီးတၢ်အိၣ်လီၤတဲာ် ဘၣ်ဃးဒီး စီၤၡလိၤမိၤ, တၢ်အခီၣ်ထံး ဒီးတၢ်အကတၢၢ်န့ၣ် ကွဲးအသး လၢလံာ်ဝံနၤသၣ် အပူၤ, ဒီး လၢပှၤၡံလိၤဖိ ပှၤထံၣ်တၢ် စီၤအဃံယၤ အလံာ်ဝံ အကျိာ် အပူၤ, ဒီး လၢလံာ်ဝံယံးဒိၤ အထံၣ်တၢ်ထီဒါ စီၤနဘး အဖိခွါ စီၤယၤရၤဘၣ် အပူၤ, တမ့ၢ်ဘၣ်ဧါ. 30 ဒီးစီၤၡလိၤမိၤ ကဲစီၤပၤ လၢယရူၤၡလ့ၣ် အပူၤ လၢအံၣ်စရ့လး ခဲလၢာ် အဖီခိၣ် အနံၣ် လွံၢ်ဆံလီၤ. 31 ဒီးစီၤၡလိၤမိၤ မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ်အီၤ လၢအပၢ် စီၤဒၤဝံး အဝ့ၢ်ပူၤ, ဒီး အဖိခွါ စီၤရဃၤဘၣ် ကဲထီၣ် စီၤပၤ လၢအလီၢ်န့ၣ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 10

1 ဒီးစီၤရဃၤဘၣ် လဲၤဝဲဆူ ၡက့ၣ်လီၤ. အဂ့ၢ်ဒ်အံၤ, အံၣ်စရ့း ခဲလၢာ် ဟဲဝဲဆူ ၡက့ၣ် ဒ်သိး အကပာ်အီၤ လၢစီၤပၤ လီၤ. 2 ဒီးတုၤ စီၤနဘး အဖိခွါ စီၤယၤရၤဘၣ် လၢအအိၣ်ဒံး လၢအဲၤကူပတူး အပူၤ ဖဲအဃ့ၢ်ဝဲ လၢစီၤၡလိၤမိၤ အအိၣ်, နၢ်ဟူတၢ် ဒီး, စီၤယၤရၤဘၣ် ဟဲက့ၤဝဲ လၢအဲၤကူပတူး အပူၤလီၤ. 3 ဒီးပှၤမၢလီၤတၢ် ဒီးကိးက့ၤအီၤ, ဒီးစီၤယၤရၤဘၣ်, ဒီးအံၣ်စရ့လး ခဲလၢာ် ဟဲဝဲ ဒီးကတိၤတၢ် ဒီး စီၤရဃၤဘၣ်, ဒီးစံးဝဲဒၣ်, 4 နပၢ် မၤကီ ပနီၣ်ယိးဘိ, ဒီးနဲဒၣ် ခဲကနံၣ်အံၤ နပၢ် အတၢ်မၤကီ, ဒီးအနီၣ်ယိးဘိဃၢ လၢအပာ် လၢပလိၤအံၤ, မၤဖှံထီၣ် တက့ၢ်. ဒီးပကမၤ နတၢ်လီၤ. 5 ဒီး စံးဘၣ်အီၤ, သၢနံၤ ပူၤကွံာ်ဒီး, ဟဲက့ၤကဒါက့ၤဆူ ယအိၣ် တက့ၢ်. ဒီးပှၤဂီၢ်မုၢ် ဟးထီၣ်ဝဲလီၤ. 6 ဒီးစီၤပၤ ရဃၤဘၣ် ကူၣ်လိာ်အသး ဒီးပှၤသးပှၢ်တဖၣ် လၢအဆၢထၢၣ် လၢစီၤၡလိၤမိၤ အမဲာ်ညါ လၢအမူဝဲ အဖၢမုၢ်, ဒီးစံးဝဲဒၣ်, သုကူၣ်လိာ်သုသး ဒ်သိး ယကစံးဆၢ ပှၤဂီၢ်မုၢ်အံၤ ဒ်လဲၣ်. 7 ဒီးအဝဲသ့ၣ် ကတိၤတၢ် ဒီးအီၤ, ဒီးစံးဝဲဒၣ်, နမ့ၢ်ကဲထီၣ် ပှၤအဂ့ၤ ဒီးပှၤဂီၢ်မုၢ်အံၤ, ဒီးဘၣ်အသး, ဒီးကတိၤ တၢ်ကတိၤဂ့ၤ ဒီးအီၤ ဒီး, ကကဲထီၣ်ဝဲ လၢနခ့နပှၤ လီၤထူလီၤယိာ်လီၤ. 8 ဘၣ်ဆၣ်ဒီး လဲၤသဒၣ် ပှၤသူၣ်က့သးပှၢ် အတၢ်ကူၣ် လၢအကူၣ်လိာ်ဝဲ ဒီးအီၤ, ဒီးကူၣ်လိာ်အသး ဒီးပှၤအသးစၢ် လၢအဒိၣ်ထီၣ်ဃုာ်ဒီးအီၤ, လၢအဆၢထၢၣ် လၢအမဲာ်ညါလီၤ. 9 ဒီး စံးဘၣ်အီၤ, ပှၤဂီၢ်မုၢ်အံၤ လၢအကတိၤတၢ် ဒီးယၤ ဒီးစံး, မၤဖှံထီၣ် နီၣ်ယိးဘိ လၢနပၢ်ပာ် လၢပလိၤ တက့ၢ်န့ၣ်, ဒ်သိး ပကစံးဆၢအီၤ ဒီး, သုကူၣ်စၢၤတၢ် ဒ်လဲၣ်. 10 ဒီးပှၤအသးစၢ် လၢအဒိၣ်ထီၣ်ဃုာ်ဒီးအီၤ, ကတိၤတၢ် ဒီးအီၤ ဒီးစံးဝဲဒၣ်, နဘၣ်စံးဆၢ ပှၤဂီၢ်မုၢ် လၢအကတိၤတၢ် ဒီးနၤ ဒီးစံးဝဲ, နပၢ် မၤ ပနီၣ်ယိးဘိဃၢ, မ့မ့ၢ်နဲဒၣ် မၤဖှံထီၣ် အီၤ လၢပဂီၢ် တက့ၢ်န့ၣ်, နဘၣ်စံးဆၢအီၤ ဒ်အံၤ, ယစုဆၣ် တီၣ်န့ၢ် ယပၢ် အယီၢ်ဒ့ တက့ၢ်လီၤ. 11 ဒီးခဲကနံၣ်အံၤ ယပၢ် ပာ် နီၣ်ယိးဘိ အဃၢ လၢသုလိၤလီၤ. ဒီးယဲဒၣ်အံၤ ယကပာ် တၢ်အါထီၣ် လၢသုနီၣ်ယိးဘိ အလိၤလီၤ. ယပၢ် သိၣ်ဃီၣ်သု လၢနီၣ်ဖျ့, ဒီးယဲဒၣ်အံၤ ယကသိၣ်ဃီၣ်သု လၢပတ့ၤချဲးလီၤ. 12 ဒီးစီၤယၤရၤဘၣ်, ဒီးပှၤဂီၢ်မုၢ် ခဲလၢာ် ဟဲဝဲဆူ စီၤရဃၤဘၣ် အအိၣ် လၢသၢနံၤတနံၤန့ၣ်, ဒ်စီၤပၤ စံးတ့ၢ် ဒီးစံးဝဲ, ဟဲက့ၤဆူ ယအိၣ် လၢသၢနံၤတနံၤ တက့ၢ် အသိးန့ၣ်လီၤ. 13 ဒီးစီၤပၤ စံးဆၢ ပှၤဂီၢ်မုၢ် ကီကီ, ဒီးစီၤပၤ ရဃၤဘၣ် လဲၤသဒၣ် ပှၤသူၣ်က့သးပှၢ် အတၢ်ကူၣ် လၢအကူၣ်လိာ်အသးဒီးအီၤလီၤ. 14 ဒီးကတိၤဝဲ ဒီးအီၤ, ဒ်ပှၤအသးစၢ်ကူၣ်စၢၤတၢ် အသိးန့ၣ်, ဒီးစံးဝဲဒၣ်, ယပၢ် မၤ သုနီၣ်ယိးဘိဃၢ, ဒီးယဲဒၣ်အံၤ ယကပာ် တၢ်အါထီၣ် လၢအလိၤလီၤ. ယပၢ် သိၣ်ဃီၣ်သု လၢနီၣ်ဖျ့, ဒီးယဲဒၣ်အံၤ ယကသိၣ်ဃီၣ်သု လၢပတ့ၤချဲးလီၤ. 15 ဒီးစီၤပၤ တဒိကနၣ်ဘၣ် ပှၤဂီၢ်မုၢ် အကလုၢ်ဘၣ်. မ့ၢ် အဂ့ၢ်ဒ်လဲၣ်, အဂ့ၢ်ဟဲဝဲ လၢယွၤ, ဒ်သိး ယွၤကမၤ လၢထီၣ်ပှဲၤထီၣ် အတၢ်ကတိၤ လၢယွၤ ကတိၤဝဲ ဒီး စီၤနဘး အဖိခွါ စီၤယၤရၤဘၣ် လၢပှၤၡံလိၤဖိ စီၤအဃံယၤ အစုပူၤန့ၣ်လီၤ. 16 ဒီးအံၣ်စရ့လး ခဲလၢာ် ထံၣ်ဝဲ လၢစီၤပၤ တဒိကနၣ်ဘၣ် အကလုၢ်ဘၣ်, ဒီးပှၤဂီၢ်မုၢ် စံးဆၢ စီၤပၤ, ဒီးစံးဝဲဒၣ်, တၢ် လၢပဂီၢ် အိၣ်လၢစီၤဒၤဝံး အပူၤန့ၣ်မ့ၢ် မနုၤတမံၤလဲၣ်. ဒီး ပန့ၢ်သါတၢ် တအိၣ်ဘၣ် လၢစီၤယံးၡဲ အဖိခွါ အပူၤဘၣ် လီၤ. ဆူ သုဒဲတဖၣ် အပူၤ တက့ၢ်, အံၣ်စရ့လးဧၢ, ခဲကနံၣ်အံၤ, ကွၢ် နဟံၣ်ဒၣ်နဲ, စီၤဒၤဝံးဧၢ, ဒီးအံၣ်စရ့လး ဟးဝဲဆူ အဒဲပူၤလီၤ. 17 ဒီးပှၤအံၣ်စရ့လးဖိ လၢအအိၣ်ဝဲဆိးဝဲ လၢယူဒၤ အဝ့ၢ်တဖၣ် အပူၤန့ၣ် စီၤရဃၤဘၣ် ကဲစီၤပၤ လၢအဖီခိၣ်လီၤ. 18 ဒီးစီၤရဃၤဘၣ် မၢလီၤ စီၤအဒိၤရၣ် လၢအအိၣ်ဝဲ လၢတၢ်ဟ့ၣ်သွဲ အဖီခိၣ်, ဒီးပှၤအံၣ်စရ့လးဖိ ကွံာ်အီၤ လၢလၢၢ်, ဒီးသံဝဲလီၤ. ဒီးစီၤရဃၤဘၣ် မၤဝဲချ့ချ့, ဒ်သိး အကလဲၤထီၣ်ဘၣ် အလ့ၣ်ကဟၣ်, ဒ်သိး အကဃ့ၢ်ဆူ ယရူၤၡလ့ၣ်လီၤ. 19 ဒီးအံၣ်စရ့လး ပူထီၣ် စီၤဒၤဝံး အပှၤဟံၣ်ဖိ တုၤ မုၢ်မဆါ တနံၤအံၤလီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 11

1 ဒီးစီၤရဃၤဘၣ် ဟဲ တုၤဝဲ လၢယရူၤၡလ့ၣ် အပူၤ, ဒီးဒုးအိၣ်ဖှိၣ်ရိဖှိၣ် ယူဒၤ, ဒီးဘံၣ်ယၤမံၣ် အပှၤဟံၣ်ဖိ, ပှၤသုးဖိ လၢတၢ်ဃုထၢအီၤ, တကလီၤ ဃိးကလး, ဒ်သိး အကဒုးတၢ် ဒီးအံၣ်စရ့လး, ဒ်သိး အကဒုးဟဲက့ၤ ဘီမုၢ်ဆူ စီၤရဃၤဘၣ် အအိၣ်လီၤ. 2 ဒီးယွၤအကလုၢ် ဘၣ် ယွၤ အပှၤကညီ စီၤၡမါယၤ, ဒီး စံးဝဲဒၣ်, 3 ကတိၤတၢ် ဒီးယူဒၤ အစီၤပၤ စီၤၡလိၤမိၤ အဖိခွါ စီၤရဃၤဘၣ်, ဒီးအံၣ်စရ့လး ခဲလၢာ် လၢယူဒၤ ဒီးဘံၣ်ယၤမံၣ် အပူၤ ဒီးစံး, 4 ယွၤ စံးဝဲ ဒ်အံၤ, သုတလဲၤထီၣ်, ဒီး သုတဒုးသုး ဒီးသုဒီပုၢ်ဝဲၢ် တဂ့ၤ. က့ၤက့ၤ တဂၤ ဆူအဟံၣ်ဒၣ်ဝဲ, တဂၤ ဆူအဟံၣ်ဒၣ်ဝဲ တက့ၢ်. အဂ့ၢ်ဒ်အံၤ, တၢ်တမံၤအံၤ ကဲထီၣ် လၢယၤလီၤ. ဒီးဒိကနၣ် ယွၤအကလုၢ်, ဒီး လၢအလဲၤထီဒါ ယၤရၤဘၣ်န့ၣ် က့ၤက့ၤဝဲလီၤ. 5 ဒီးစီၤရဃၤဘၣ် အိၣ်ဝဲဆိးဝဲ လၢယရူၤၡလ့ၣ် အပူၤ, ဒီး တ့ ဝ့ၢ်တဖၣ် လၢတြီတၢ် အဂီၢ် လၢယူဒၤ အပူၤလီၤ. 6 ဒီးတ့ ဘ့ၤသလ့ဃ့ၣ်, ဒီးဧ့ၤတၣ်, ဒီးတကိၤ, 7 ဘ့ၤ သစူၢ်, ဒီးၡိကိၤ, ဒီးဧဒူးလၣ်, 8 ဒီးကၤသး, ဒီးမရ့ၡ့ၤ, ဒီး စံဖး, 9 ဒီးအဒိရဲၣ်, ဒီးလၤကံၣ်, ဒီးဧစ့ကၤ, 10 ဒီးစိးရၤ, ဒီးအးယၤလိၣ်, ဒီးဃ့ဘြိၣ်သ့ၣ်တဖၣ် လၢအအိၣ်ဝဲ လၢယူဒၤ ဒီးဘံၣ်ယၤမံၣ် အပူၤ, ဝ့ၢ် အိၣ်ဝဲ ဒီးအခိၣ်ဒူလီၤ. 11 ဒီးမၤဆူၣ်ထီၣ် တိာ်တဖၣ်, ဒီးပာ် တၢ်အခိၣ်တဖၣ် လၢအပူၤ, ဒီးတၢ်ပာ်ဖှိၣ် တၢ်အီၣ်တၢ်အီ, ဒီးသိ, ဒီးစပံးထံလီၤ. 12 ဒီး လၢတဝ့ၢ်ဘၣ်တဝ့ၢ် ကိးဝ့ၢ်ဒဲး အပူၤန့ၣ် ပာ် ကတီၤတဖၣ်, ဒီးဘီဧိၤနးဧိၤ, ဒီးမၤအီၤ ဆူၣ်ဆူၣ်ကလဲာ်, ဒီး ယူဒၤ, ဒီးဘံၣ်ယၤမံၣ် အိၣ်ဝဲ လၢအဝဲဒၣ် အအိၣ်တခီ လီၤ. 13 ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ လၢအအိၣ်ဝဲ လၢကယဲၢ် အံၣ်စရ့လးဖိ အကျါန့ၣ် လဲၤဝဲဆူ အအိၣ် လၢအကီၢ်ဃၢၤ ခဲလၢာ်လီၤ. 14 (အဂ့ၢ်ဒ်အံၤ, ပှၤလ့ၤဝံဖိ လဲၤသဒၣ် တၢ်အီၣ်ဆၣ်အလီၢ်တဖၣ်, ဒီးအတၢ်ဟံးဃာ်တဖၣ်, ဒီးဟဲဝဲဆူ ယရူၤၡလ့ၣ် အပူၤလီၤ. မ့ၢ် စီၤယၤရၤဘၣ်, ဒီး အဖိခွါတဖၣ် ညိကွံာ်တ့ၢ်အီၤ လၢအသုတမၤ ပှၤလုၢ်တၢ်အဒိၣ် အတၢ် လၢယွၤ အဂီၢ် တဂ့ၤန့ၣ် အဂ့ၢ်လီၤ. 15 ဒီးပာ် ပှၤလုၢ်တၢ်အဒိၣ် လၢတၢ်အလီၢ်ထီၣ်ထီ အဂီၢ်, ဒီးတၢ်အိၣ် ဒီးအဆူၣ်အဂီၢ်, ဒီးဂီၤဖံးဖိ လၢအတ့တ့ၢ်ဝဲ အဂီၢ်လီၤ.) 16 ဒီး လၢအဝဲသ့ၣ်တဖၣ် အလီၢ်ခံန့ၣ် ပှၤလၢအပာ်အသး လၢအကဃု ယွၤ အံၣ်စရ့လး အကစၢ်န့ၣ် ဟဲဝဲဆူ ယရူၤၡလ့ၣ် အပူၤ, လၢကယဲၢ် အံၣ်စရ့လး အဒူၣ်တဖၣ် အကျါ ဒ်သိး အကလုၢ်တၢ် လၢယွၤအပၢ်တဖၣ် အကစၢ်လီၤ. 17 ဒီးမၤဆူၣ်ထီၣ် ယူဒၤ အဘီမုၢ်, ဒီးမၤဆူၣ်ထီၣ် စီၤၡလိၤမိၤ အဖိခွါ စီၤရဃၤဘၣ် သၢနံၣ်လီၤ. အဂ့ၢ်ဒ်အံၤ, ပိာ် စီၤဒၤဝံး, ဒီးစီၤၡလိၤမိၤ အကျဲ သၢနံၣ်လီၤ. 18 ဒီးစီၤရဃၤဘၣ် ဟံးန့ၢ် အမါ လၢစီၤဒၤဝံး အဖိခွါ စီၤယရံမိး အဖိမုၣ် နီၢ်မၤဃလ့း, ဒီးစီၤယံးၡဲ အဖိခွါ စီၤအလံအာ် အဖိမုၣ် နီၢ်အဘံဃယ့းလးလီၤ. 19 ဒီးအဝဲဒၣ် ဆံးစၢ်န့ၢ်အီၤ လၢအဖိတဖၣ်, စီၤယဧူၤၡး, ဒီးစီၤၡမၤရယၤ, ဒီး စီၤစၤဟၣ်လီၤ. 20 ဒီး လၢအလီၢ်ခံန့ၣ် ဟံးန့ၢ် စီၤအးဘၡါလိၣ် အဖိမုၣ် နီၢ်မၤကၤ, ဒီးအဝဲဒၣ် ဆံးစၢ်န့ၢ်အီၤ လၢစီၤအဘံယၤ, ဒီး စီၤဧၤတဲ, ဒီးစီၤစံစၤ, ဒီးၡလိမံးလီၤ. 21 ဒီးစီၤရဃၤဘၣ် အဲၣ် စီၤအးဘၡါလိၣ် အဖိမုၣ် နီၢ်မၤကၤ ဒိၣ်န့ၢ် အမါ ဒီးအသံၣ်မါ ခဲလၢာ် တက့ၢ်လီၤ. (အဂ့ၢ်ဒ်အံၤ, ဟံးန့ၢ် အမါ တဆံဃိးဂၤ, ဒီးအသံၣ်မါ ဃုဆံ, ဒီး ထီၣ်ဖိ အဖိခွါ ခံဆံဃိးဂၤ, ဒီးအဖိမုၣ် ဃုဆံလီၤ.) 22 ဒီးစီၤရဃၤဘၣ် ပာ် နီၢ်မၤကၤ အဖိခွါ စီၤအဘံယၤ လၢတၢ်အခိၣ်, လၢအဒီပုၢ်ဝဲၢ် အဖီခိၣ်လီၤ. အဂ့ၢ်ဒ်အံၤ, သါ ကဒုးကဲထီၣ်အီၤ လၢစီၤပၤလီၤ. 23 ဒီးမၤဝဲ ဒီးအသးဆး, ဒီးမၤလီၤပြံပြါ အဖိခွါ လၢယူဒၤ ဒီးဘံၣ်ယၤမံၣ် အကီၢ် ခဲလၢာ် အကျါ ဆူ ကယဲၢ် ဝ့ၢ် အိၣ်ဝဲ ဒီးအခိၣ်ဒူ, ဒီးဟ့ၣ်လီၤ လၢတၢ်အီၣ်တၢ်အီ အါအါကလဲာ်လီၤ. ဒီးဃု အမါဂီၢ်မုၢ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 12

1 ဒီးတုၤ စီၤရဃၤဘၣ် မၤဂၢၢ်မၤကျၢၤ အဘီအမုၢ်, ဒီးမၤဆူၣ်ထီၣ်အသးဒီး, တၢ်မၤအသး လၢအလဲၤသဒၣ် ယွၤ အတၢ်သိၣ်တၢ်သီ, ဒီးအံၣ်စရ့လး ခဲလၢာ် အိၣ်ဒီးအီၤ လီၤ. 2 ဒီးတၢ်မၤအသး လၢစီၤပၤ ရဃၤဘၣ် အနံၣ် ပှဲၤထီၣ် ယဲၢ်နံၣ်တနံၣ်န့ၣ် အဲၤကူပတူး အစီၤပၤ ၡံၡး ဟဲထီဒါ ယရူၤၡလ့ၣ်လီၤ. (အဂ့ၢ်ဒ်အံၤ, မၤကမၣ်ဘၣ်လံ ယွၤလံ.) 3 အိၣ်ဝဲ ဒီး လ့ၣ်ကဟၣ် တကထိ ခံကယၤ, ဒီးပှၤကသ့ၣ်သုးဖိ ဃုကလး, ဒီး လၢပှၤ လၢအဟဲဒီးအီၤ လၢအဲၤကူပတူး အပူၤန့ၣ် အတၢ်ဂံၢ် တအိၣ်ဘၣ်, ပှၤလူဘးဖိ, ပှၤစူၤကံၤဖိ, ဒီးပှၤကူၤၡးဖိလီၤ. 4 ဒီးမၤန့ၢ် ယူဒၤ အဝ့ၢ် အိၣ်ဝဲ ဒီးအခိၣ်ဒူ, ဒီးဟဲဝဲဆူ ယရူၤၡလ့ၣ်လီၤ. 5 ဒီးဝံၡှမါယၤ ဟဲဝဲဆူ စီၤရဃၤဘၣ်, ဒီးဆူ ယူဒၤအပဒိၣ်ဖးဒိၣ် လၢအအိၣ်ဖှိၣ် လၢယရူၤၡလ့ၣ် အပူၤ လၢစီၤၡံၡးအဃိတဖၣ် အအိၣ်, ဒီး စံးဘၣ်အီၤ, ယွၤ စံးဒ်အံၤ, သု လဲၤသဒၣ်လံယၤလံ, ဒီးယဲဒၣ်အံၤ ယလဲၤသဒၣ် စ့ၢ်ကီး သု လၢစီၤၡံၡး အစုပူၤလံ. 6 ဒီးအံၣ်စရ့လး အပဒိၣ်ဖးဒိၣ်တဖၣ်, ဒီးစီၤပၤ ဆီၣ်လီၤ အသး ဒီးစံးဝဲဒၣ်, ယွၤမ့ၢ် တၢ်တီတၢ်လိၤလီၤ. 7 ဒီးတုၤ ယွၤထံၣ် လၢအဆီၣ်လီၤအသးန့ၣ် ဒီး, ယွၤအကလုၢ်ဘၣ် စီၤၡမါယၤ ဒီးစံးဝဲဒၣ်, အဝဲသ့ၣ်တဖၣ်န့ၣ် ဆီၣ်လီၤအသးလံ. ယတမၤဟးဂီၤဘၣ်အီၤဘၣ်, ယကဟ့ၣ်လီၤအီၤ လၢတၢ်ပူၤဖျဲး တစဲးစဲး, ဒီးယတၢ်သးထီၣ် တဘၣ်လူလီၤဘၣ်အသး လၢယရူၤၡလ့ၣ် အဖီခိၣ် လၢစီၤၡံၡး အစုဘၣ်. 8 ဘၣ်ဆၣ်ဒီး ကကဲထီၣ် အခ့အပှၤ ဒ်သိး အကသ့ၣ်ညါ တၢ်မၤယတၢ်, ဒီးတၢ်မၤထံဧိၤကီၢ်ဧိၤ အဘီမုၢ် အတၢ်မၤလီၤ. 9 ဒီးအဲၤကူပတူး အစီၤပၤ စီၤၡံၡး ဟဲထီဒါ ယရူၤၡလ့ၣ်, ဒီးဟံးထီၣ်ကွံာ် ယွၤအဟံၣ် အတၢ်လုၢ်ဒိၣ်ပှ့ၤဒိၣ်, ဒီးစီၤပၤအဟံၣ် အတၢ်လုၢ်ဒိၣ်ပှ့ၤဒိၣ်လီၤ. စိာ်ထီၣ်ကွံာ် ခဲလၢာ်, ဒီးစိာ်ထီၣ်ကွံာ် စ့ၢ်ကီး ကယဲၢ် ကတီၤထူ လၢစီၤၡလိၤမိၤ တ့ဝဲ ခဲလၢာ်လီၤ. 10 ဒီးစီၤပၤရဃၤဘၣ် တ့ ကတီၤတိၢ် လၢအလီၢ်, ဒီးဟ့ၣ်လီၤအီၤ လၢပှၤပၢၤတၢ်ဖိအခိၣ် အစုပူၤ, လၢအပၢၤ စီၤပၤ အဟံၣ်အတြဲၤလီၤ. 11 ဒီးတုၤ စီၤပၤ လဲၤနုာ်ဆူ ယွၤအဟံၣ်ပူၤ ဒီး, ပှၤပၢၤတၢ်ဖိ ဟဲ, ဒီးစိာ်ဝဲ ဒီးအီၤ, ဒီးဟဲက့ၤစိာ်အီၤ ဆူ ပှၤပၢၤတၢ်ဖိ အဒၢးပူၤလီၤ. 12 ဒီးတုၤ အဆီၣ်လီၤအသးဒီး, ယွၤအတၢ်သးထီၣ် ဃၣ်ကွံာ်အသး လၢအီၤ ဒ်သိး အသု တမၤဟးဂီၤအီၤ တုၤ အလၢာ် တဂ့ၤလီၤ. ဒီး လၢယူဒၤ အပူၤန့ၣ် တၢ်မၤအသး လၢအဂ့ၤ စ့ၢ်ကီး လီၤ. 13 ဒီးစီၤပၤ ရဃၤဘၣ် မၤဆူၣ်ထီၣ်အသး လၢယရူၤၡလ့ၣ် အပူၤ, ဒီးကဲ စီၤပၤလီၤ. အဂ့ၢ်ဒ်အံၤ, လၢစီၤရဃၤဘၣ် ကဲစီၤပၤန့ၣ် အသးပှၢ် လွံၢ်ဆံတနံၣ်, ဒီးကဲ စီၤပၤ တဆံနွံနံၣ် လၢယရူၤၡလ့ၣ် အပူၤ, ဝ့ၢ်တဖျၢၣ် လၢယွၤ ဃုထၢ လၢကယဲၢ် ပှၤအံၣ်စရ့လး အဒူၣ် ခဲလၢာ် အကျါ ဒ်သိး အကပာ် အမံၤ ဖဲန့ၣ်လီၤ. ဒီးအမိၢ် အမံၤမ့ၢ် နီၢ်နၤဧမၤ, ပှၤဧၣ်မိၣ်ဖိလီၤ. 14 ဒီးမ့ၢ်အတကတဲာ်ကတီၤဘၣ်အသး ဒ်သိး အကဃု ယွၤ ဘၣ်ဒီးမၤ တၢ်အၢလီၤ. 15 ဒီးတၢ်ဘၣ်ဃးဒီး စီၤရဃၤဘၣ်, တၢ်အခီၣ်ထံး ဒီးတၢ်အကတၢၢ်န့ၣ် ကွဲးအသး လၢလံာ်ဝံၡမါယၤ အပူၤ, ဒီး လၢလံာ်ပှၤထံၣ်တၢ် စီၤယံးဒိၤ အပူၤ လၢတၢ်အထူအထံး အဂ့ၢ်အကျိၤ, တမ့ၢ်ဘၣ်ဧါ. ဒီးတၢ်ဒုးသုး အိၣ်ဝဲ လၢစီၤရဃၤဘၣ်, ဒီးစီၤယၤရၤဘၣ် အဘၢၣ်စၢၤ တစိၤဒၣ်အီၤလီၤ. 16 ဒီးစီၤရဃၤဘၣ် မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ် အီၤ ဒီးအပၢ်တဖၣ် လၢစီၤဒၤဝံး အဝ့ၢ်ပူၤလီၤ. ဒီး အဖိခွါ စီၤအဘံယၤ ကဲစီၤပၤ လၢအလီၢ်န့ၣ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 13

1 ဒီးစီၤပၤ ယၤရၤဘၣ် အနံၣ် ပှဲၤထီၣ် တဆံဃိးနံၣ် တနံၣ်န့ၣ် စီၤအဘံယၤ ကဲထီၣ် စီၤပၤ လၢယူဒၤ အဖီခိၣ်လီၤ. 2 ဒီးကဲစီၤပၤ သၢနံၣ် လၢယရူၤၡလ့ၣ် အပူၤ, ဒီးအမိၢ်အမံၤမ့ၢ် နီၢ်မံၤကါယၤ, ပှၤကံဘဧၤဖိ စီၤအူရံၤအ့လး အဖိမုၣ် လီၤ. ဒီးတၢ်ဒုးသုး အိၣ်ဝဲ လၢစီၤအဘံယၤ ဒီး စီၤယၤရၤဘၣ် အဘၢၣ်စၢၤလီၤ. 3 ဒီးစီၤအဘံယၤ ကတဲာ်ကတီၤ တၢ်ဒုးတၢ် အိၣ်ဝဲ ဒီးပှၤသုးမုၢ်, ပှၤသုးဖိအဆူၣ်, ပှၤဃုထၢဖိ လွံၢ်ကလီၤလီၤ. ဒီး စီၤယၤရၤဘၣ် ကတဲာ်ကတီၤ တၢ်ဒုးသုး ထီဒါအီၤ, အိၣ်ဝဲ ဒီးပှၤဃုထၢဖိ, ပှၤအဒိၣ်အဆူၣ် ဃိးကလီၤလီၤ. 4 ဒီးစီၤအဘံယၤ ဆၢထၢၣ်ဝဲ လၢကစၢၢ် စမၤရဲၣ် အလိၤ လၢအအိၣ် လၢကစၢၢ် အ့ဖရဲၣ်, ဒီးစံးဝဲဒၣ်, စီၤယၤရၤဘၣ်, ဒီးအံၣ်စရ့လး ခဲလၢာ်သ့ၣ်ဧၢ, ကနၣ် တက့ၢ်. 5 ယွၤ အံၣ်စရ့လး အကစၢ် ဟ့ၣ်လီၤ အံၣ်စရ့လး အဘီမုၢ် လၢစီၤဒၤဝံး လီၤထူလီၤယိာ်, လၢအဝဲဒၣ် ဒီး အဖိခွါတဖၣ် အိၣ်ဒီး တၢ်အၢၣ်လီၤအီလီၤ ဘၣ်ဃးဒီး အံသၣ်န့ၣ် သုတသ့ၣ်ညါဘၣ်ဧါ. 6 ဒီးစီၤနဘး အဖိခွါ စီၤယၤရၤဘၣ်, စီၤဒၤဝံး အဖိခွါ စီၤၡလိၤမိၤ အခ့အပှၤ တဂၤ ဂဲၤဆၢထၢၣ်, ဒီးပူထီၣ် အကစၢ်လီၤ. 7 ဒီးပှၤဟးဂီၤဖိ, ပှၤဘယးယဧးလးဖိ အိၣ်ဖှိၣ်ရိဖှိၣ် လၢအအိၣ်ဒီး ဖဲစီၤရဃၤဘၣ်မ့ၢ် ပှၤဖိသၣ်, ဒီးအသးလီၤဘှါ, ဒီးတြီအီၤ တသ့ဘၣ်န့ၣ် ဒီး, မၤဆူၣ်ထီၣ်အသးထီဒါ စီၤၡလိၤမိၤ အဖိခွါ စီၤရဃၤဘၣ်န့ၣ်လီၤ. 8 ဒီးခဲကနံၣ်အံၤ သုစံး လၢသုကမၤဆူၣ်ထီၣ်သုသး ထီဒါ ယွၤ အဘီအမုၢ် လၢစီၤဒၤဝံး အဖိခွါတဖၣ် အစုပူၤ, ဒီးသုမ့ၢ် ပှၤဂီၢ်မုၢ်ဖးဒိၣ်လီၤ. ဒီးဂီၤဖံးထူ လၢစီၤယၤရၤဘၣ် တ့န့ၢ်သု လၢကစၢ်တဖၣ်န့ၣ် အိၣ်ဒီးသုလီၤ. 9 သုဟီထီၣ်ကွံာ်လံ ယွၤ အပှၤလုၢ်တၢ်အဒိၣ်, စီၤအၤဟရိၣ် အဖိခွါတဖၣ်, ဒီးပှၤလ့ၤဝံဖိ, ဒီးသုပာ် ပှၤလုၢ်တၢ်အဒိၣ် ဒ်ကီၢ်တဖၣ် အပှၤကလုာ်တဖၣ် အသိးန့ၣ် တမ့ၢ်ဘၣ်ဧါ. ဖဲဒၣ် ပှၤလၢအဟဲပာ်စီဆှံအသး ဒီးဂီၤဖံးဖါဖိ တဒု, ဒီးအသိဖါဖိ နွံဒု တဂၤလၢ်လၢ်န့ၣ် ကကဲထီၣ် ပှၤလုၢ်တၢ်အဒိၣ် လၢတၢ် လၢအတမ့ၢ်ဘၣ် ကစၢ်တဖၣ် အဂီၢ်လီၤ. 10 မ့မ့ၢ် ပဝဲဒၣ်အံၤ ယွၤ မ့ၢ်ပကစၢ်, ဒီးပတလဲၤသဒၣ်ဘၣ်အီၤဘၣ်. ဒီးပှၤလုၢ်တၢ်အဒိၣ် လၢအမၤ ယွၤအတၢ်တဖၣ် မ့ၢ် စီၤအၤဟရိၣ် အဖိခွါ, ဒီးပှၤလ့ၤဝံဖိ မၤအတၢ်လီၤ. 11 တဟါဘၣ်တဟါ, တဂီၤဘၣ်တဂီၤ, ဆိၣ်ကဲၤထီၣ် တၢ်လုၢ်မ့ၣ်အူ, ဒီးတၢ်နၢမူလီၤ. ဒီးပာ် တၢ်ဂ့ၢ်အကိၣ် လၢစီၢ်နီၤခိၣ်စီဆှံ အဖီခိၣ်, ဒီးမ့ၣ်အူဒၢမိၢ်ပှၢ်ထူ, ဒီးအမ့ၣ်အူဒၢဖိတဖၣ် လၢအကဲၤကပီၤထီၣ် ကိးဟါဒဲးလီၤ. အဂ့ၢ်ဒ်အံၤ, ပဝဲဒၣ်အံၤ ပကွၢ် ယွၤ ပကစၢ် အတၢ်ကွၢ်လီၤ. မ့မ့ၢ် သုဝဲသ့ၣ်တဖၣ်န့ၣ် သုလဲၤသဒၣ်လံ အီၤလံ. 12 ဒီးကွၢ်ကွၢ်, ယွၤ အကစၢ်ဒၣ်ဝဲ အိၣ်ဝဲ ဒီးပှၤ လၢပခိၣ် တဂၤ, ဒီးအပှၤလုၢ်တၢ်အဒိၣ် အိၣ်ဝဲ ဒီးကွဲၤသီၣ်တၢ် လၢအကိးထီၣ် ထီဒါသုလီၤ. အံၣ်စရ့လး အဖိသ့ၣ်ဧၢ, ဒုးတၢ် ဒီးယွၤ သုပၢ်တဖၣ် အကစၢ် တဂ့ၤ. အဂ့ၢ်ဒ်အံၤ, သု တဘီၣ်ထီၣ်ညီထီၣ်ဘၣ်. 13 ဒီးစီၤယၤရၤဘၣ် မၢ ပှၤတဖု ခိးခူသူၣ် ဟဲတရံးအီၤ လၢအလီၢ်ခံ, ဒီးပှၤအိၣ်ဝဲ လၢယူဒၤ အမဲာ်ညါ, ဒီးပှၤခိးခူသူၣ် တဖု အိၣ်ဝဲ လၢအလီၢ်ခံလီၤ. 14 ဒီးတုၤ ယူဒၤ ကွၢ်ကဒါအသး လၢအလီၢ်ခံဒီး, ကွၢ်ကွၢ်, တၢ်ဒုးတၢ်အလီၢ် အိၣ်ဝဲ လၢအမဲာ်ညါ, ဒီး လၢအလီၢ်ခံလီၤ. ဒီးကိးထီၣ်ဝဲဆူ ယွၤ, ဒီးပှၤလုၢ်တၢ်အဒိၣ်တဖၣ်န့ၣ် အူကွဲၤလီၤ. 15 ဒီးယူဒၤ အပှၤကညီ ကိးပသူထီၣ်, ဒီးတုၤ ယူဒၤ အပှၤကညီ ကိးပသူထီၣ်ဒီး, တၢ်မၤအသး လၢယွၤ ကျီကွံာ် စီၤယၤရၤဘၣ်, ဒီးအံၣ်စရ့လး ခဲလၢာ် လၢစီၤအဘံယၤ, ဒီးယူဒၤ အမဲာ်ညါလီၤ. 16 ဒီးပှၤအံၣ်စရ့လးဖိ ဃ့ၢ်ဝဲ လၢယူဒၤ အမဲာ်ညါ, ဒီးယွၤ ဟ့ၣ်လီၤကွံာ်အီၤ လၢအစုပူၤလီၤ. 17 ဒီးစီၤအဘံယၤ, ဒီးအပှၤဂီၢ်မုၢ် ကျီကွံာ်အီၤ လၢတၢ်ကျီကွံာ်ဖးဒိၣ်, ဒီးပှၤလီၤဃံၤသံ လၢအံၣ်စရ့လး အကျါ, ပှၤဃုထၢဖိ ယဲၢ်ကလီၤလီၤ. 18 လၢအကတီၢ်န့ၣ် ပှၤအံၣ်စရ့လးဖိ ဃၣ်ဝဲ, ဒီးပှၤယူဒၤဖိ မၤနၢၤအီၤလီၤ. အဂ့ၢ်ဒ်အံၤ, သနံာ်သန့ၤအသး လၢယွၤ အပၢ်တဖၣ် အကစၢ်လီၤ. 19 ဒီးစီၤအဘံယၤ လူၤ စီၤယၤရၤဘၣ်, ဒီးမၤန့ၢ် အဝ့ၢ်တဖၣ်, ဘ့ၤသ့လး ဒီးအတဝီတဖၣ်, ဒီးယၡၤနၤ ဒီးအတဝီတဖၣ်, ဒီးအ့ဖရဲၣ် ဒီးအတဝီတဖၣ်လီၤ. 20 ဒီး လၢစီၤအဘံယၤ အမုၢ်နံၤတဖၣ်န့ၣ် စီၤယၤရၤဘၣ် တဆူၣ်ထီၣ်လၢၤဘၣ်. ဒီးယွၤတီၢ်အီၤ, ဒီးသံဝဲလီၤ. 21 ဒီးစီၤအဘံယၤ ဆူၣ်ထီၣ်, ဒီးဟံးန့ၢ် အမါ တဆံလွံၢ်ဂၤ, ဒီး ထီၣ်ဖိ အဖိခွါ ခံဆံခံဂၤ, ဒီးအဖိမုၣ် တဆံဃုဂၤ လီၤ. 22 ဒီးတၢ်အိၣ်လီၤတဲာ် ဘၣ်ဃးဒီး စီၤအဘံယၤ, ဒီးအကျဲတဖၣ်, ဒီးအတၢ်ကတိၤတၢ်တဖၣ်န့ၣ် ကွဲးအသး လၢဝံဧံးဒိၤ အလံာ်ဃဲၤဖျါတၢ် အပူၤလီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 14

1 ဒီးစီၤအဘံယၤ မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ် အီၤ လၢစီၤဒၤဝံး အဝ့ၢ်ပူၤ, ဒီး အဖိခွါ စီၤအၤစါ ကဲထီၣ် စီၤပၤ လၢအလီၢ်န့ၣ်လီၤ. လၢအမုၢ်နံၤတဖၣ်န့ၣ် ထံဧိၤကီၢ်ဧိၤ အိၣ်မုာ်ဝဲ ဆံဆဲၣ်နံၣ်လီၤ. 2 ဒီးစီၤအၤစါ မၤတၢ် လၢအဂ့ၤ, ဒီးတၢ် လၢအလိၤ လၢယွၤ အကစၢ်အမဲာ်လီၤ. 3 ဒီးမၤဟးဂီၤကွံာ် ပှၤတခီဘီမုၢ်ဖိ အတၢ်လုၢ်လီၢ်တဖၣ်, ဒီးတၢ်အလီၢ်ထီၣ်ထီတဖၣ်, ဒီး မၤကၢ်လီၤကလဲကွံာ် တၢ်ဂီၤတဖၣ်, ဒီးကူာ်ကွံာ် အၡ့ရၤ, 4 ဒီးမၤလိာ် ယူဒၤ ဒ်သိး အကဃုန့ၢ် ယွၤအပၢ်တဖၣ် အကစၢ်, ဒီး တိၢ်န့ၢ် တၢ်သိၣ်တၢ်သီ, ဒီးတၢ်မၤလိာ်လီၤ. 5 ဒီး မၤဟးဂီၤကွံာ် တၢ်အလီၢ်ထီၣ်ထီတဖၣ်, ဒီးတၢ်ဂီၤတဖၣ် လၢယူဒၤ အဝ့ၢ် ခဲလၢာ် အပူၤ, ဒီးဘီမုၢ် အိၣ်ဘှီၣ်ကလာ် လၢအမဲာ်ညါလီၤ. 6 ဒီးတ့ ဝ့ၢ် အိၣ်ဝဲ ဒီးအခိၣ်ဒူတဖၣ် လၢယူဒၤ အပူၤလီၤ. အဂ့ၢ်ဒ်အံၤ, ထံဧိၤကီၢ်ဧိၤ အိၣ်ဘှံးဝဲလီၤ. ဒီးတၢ်ဒုးတၢ် တအိၣ်လၢၤဘၣ် လၢနံၣ်တဖၣ် အပူၤဘၣ်. အဂ့ၢ်ဒ်အံၤ, ယွၤ ဒုးအိၣ်ဘှံးအီၤလီၤ. 7 ဒီးစံး လၢယူဒၤ, မ်ပတ့ ဝ့ၢ်တဖၣ်အံၤ, ဒီးမၤဝးတရံး အီၤ လၢခိၣ်ဒူ, ဒီးတၢးထီ, ဒီးတြဲၤ, ဒီးနီၣ်ဘိ တက့ၢ်. ထံဧိၤကီၢ်ဧိၤ အိၣ်ဒံး လၢပမဲာ်ညါလီၤ. အဂ့ၢ်ဒ်အံၤ, ပဃု ယွၤ ပကစၢ်လီၤ. ပဃုအီၤ, ဒီးဒုးအိၣ်ဘှံး ပှၤတခီလၢ်လၢ် လီၤ. ဒီးတ့ဝဲ, ဒီးဘီၣ်ထီၣ်ညီထီၣ်လီၤ. 8 ဒီးစီၤအၤစါ အိၣ်ဝဲ ဒီးပှၤသုးမုၢ် လၢအစိာ်ကတီၤ, ဒီး ဘီဧိၤနးဧိၤ, လၢယူဒၤ အကျါန့ၣ် ပှၤသၢကလီၤ, ဒီးပှၤ လၢအစိာ်ကတီၤ, ဒီးသူထီၣ် ချံၣ် လၢဘံၣ်ယၤမံၣ် အကျါန့ၣ် ပှၤခံကလီၤ ဃိးကလးလီၤ. အဝဲသ့ၣ်တဖၣ်န့ၣ် ခဲလၢာ်မ့ၢ် ပှၤအဒိၣ်အဆူၣ်လီၤ. 9 ဒီးပှၤကူၤၡးဖိ စီၤစ့ရၤ ဟဲထီၣ်ထီဒါအီၤ, အိၣ်ဒီး ပှၤသုးဖိ တကကွဲၢ်, ဒီးလ့ၣ်ကဟၣ် သၢကယၤ, ဒီးဟဲဝဲဆူ မရ့ၡၤလီၤ. 10 ဒီးစီၤအၤစါ လဲၤထီၣ်ထီဒါအီၤ, ဒီးကတဲာ်ကတီၤ တၢ်ဒုးသုး လၢကစၢၢ်ကဆူး စဖၤသး လၢမရ့ၡၤ အပူၤလီၤ. 11 ဒီးစီၤအၤစါ ကိးထီၣ် ယွၤ အကစၢ် ဒီးစံးဝဲဒၣ်, ယွၤဧၢ, လၢအအါမ့ၢ်ဂ့ၤ, လၢအစှၤမ့ၢ်ဂ့ၤ, နမၤစၢၤတၢ် ဒ်သိးသိး လီၤ. မၤစၢၤ ပှၤ တက့ၢ်, ယွၤ ပကစၢ်ဧၢ, အဂ့ၢ်ဒ်အံၤ, ပ သန့ၤပသး လၢနၤ, ဒီးပလဲၤထီဒါ ပှၤဂီၢ်မုၢ်ဖးဒိၣ်အံၤ လၢနမံၤလီၤ. ယွၤဧၢ, နမ့ၢ် ပကစၢ်လီၤ. မ်ပှၤကညီ အသု တမၤနၢၤနၤ တဂ့ၤ. 12 ဒီးယွၤ ကျီကွံာ် ပှၤကူၤၡးဖိ လၢစီၤအၤစါ အမဲာ်ညါ, ဒီး လၢယူဒၤ အမဲာ်ညါ, ဒီးပှၤကူၤၡးဖိ ဃ့ၢ်ကွံာ်ဝဲလီၤ. 13 ဒီးစီၤအၤစါ, ဒီးပှၤဂီၢ်မုၢ် လၢအအိၣ်ဒီး အီၤန့ၣ် လူၤအီၤ ပၢၢ်လၢကရၢ်, ဒီးပှၤကူၤၡးဖိ လီၤဃံၤဝဲ, ဒီးမူထီၣ်က့ၤဝဲ တသ့ဘၣ်. အဂ့ၢ်ဒ်အံၤ, ဟးဂီၤဝဲ လၢယွၤအမဲာ်ညါ, ဒီး လၢအပှၤသုးမုၢ် အမဲာ်ညါလီၤ. ဒီးပှၤစိာ်ထီၣ်ကွံာ် တၢ်ဂုာ်န့ၢ် အါအါကလဲာ်လီၤ. 14 ဒီးကျီကွံာ် ဝ့ၢ် အိၣ်ဝးတရံး ကရၢ် ခဲလၢာ်လီၤ. အဂ့ၢ်ဒ်အံၤ, တၢ်ပျံၤယွၤ လီၤဘၣ်အီၤလီၤ. ဒီးဂုာ်န့ၢ်ဝ့ၢ် ခဲလၢာ် အတၢ်ဖိတၢ်လံၤလီၤ. မ့ၢ်အတၢ်ဖိတၢ်လံၤ အိၣ်ဝဲ လၢအပူၤ အါအါကလဲာ် အဂ့ၢ်လီၤ. 15 ဒီးကျီကွံာ် ဆၣ်ဖိကီၢ်ဖိ အဒၢတဖၣ် အဒဲ, ဒီးစိာ်ထီၣ်ကွံာ် သိ, ဒီးမဲာ်တဲးလဲး, ဒီးကီၤလၤအူး အါအါကလဲာ်, ဒီးက့ၤက့ၤဝဲဆူ ယရူၤၡလ့ၣ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 15

1 ဒီးယွၤအသး လီၤဘၣ် စီၤဧိၤဒ့း အဖိခွါ စီၤဧစၤရယၤ အလိၤ, 2 ဒီးလဲၤထီၣ်သဂၢၢ် စီၤအၤစါ, ဒီးစံးဝဲ, ကနၣ် ယကလုၢ် တက့ၢ်, စီၤအၤစါ, ဒီးယူဒၤ, ဒီးဘံၣ်ယၤမံၣ် ခဲလၢာ်သ့ၣ်ဧၢ, တုၤ သုအိၣ်ဒီး ယွၤဒီး, ယွၤ အိၣ်ဒီးသုလီၤ. ဒီးသုမ့ၢ်ဃုအီၤ ဒီး, သုကထံၣ်န့ၢ်အီၤလီၤ. ဒီးသုမ့ၢ်လဲၤသဒၣ်အီၤ ဒီး, ကလဲၤသဒၣ်သုလီၤ. 3 ဒီး အါနံၤအါသီန့ၣ် အံၣ်စရ့လး တအိၣ်ဘၣ် ဒီးကစၢ် အမ့ၢ်အတီ, ဒီးတအိၣ်ဘၣ် ဒီးပှၤလုၢ်တၢ်အဒိၣ် သိၣ်လိတၢ်, ဒီးတအိၣ်ဘၣ် ဒီးတၢ်သိၣ်တၢ်သီဘၣ်. 4 ဘၣ်ဆၣ်ဒီး တုၤ အဘၣ် တၢ်ကိၢ်တၢ်ဂီၤဒီး, ဃၣ်က့ၤအသးဆူ ယွၤ အံၣ်စရ့လး အကစၢ် အအိၣ်, ဒီးဃုအီၤ, ဒီးထံၣ်န့ၢ်အီၤ လီၤ. 5 ဒီး လၢအကတီၢ်ဖဲန့ၣ် ပှၤလၢအဟးထီၣ် မ့ၢ်ဂ့ၤ, ပှၤလၢအဟဲနုာ် မ့ၢ်ဂ့ၤ, အတၢ်ခုၣ်တၢ်မုာ် တအိၣ်ဘၣ်. တၢ်ကိၢ်တၢ်ဂီၤ ဒိၣ်ဒိၣ်ကလဲာ် အိၣ်လၢပှၤအအိၣ်အဆိး လၢကီၢ်တဖၣ် အပူၤ ခဲလၢာ်လီၤ. 6 ဒီးပှၤတကလုာ် မၤဟးဂီၤ ပှၤတကလုာ်, ဒီးဝ့ၢ်တဝ့ၢ် မၤဟးဂီၤ ဝ့ၢ်တဝ့ၢ်လီၤ. အဂ့ၢ်ဒ်အံၤ, ယွၤ မၤနးမၤဖှီၣ်အီၤ လၢတၢ်ကိၢ်တၢ်ဂီၤ အကလုာ် ကလုာ်လီၤ. 7 ဒီးပာ်ဆူၣ်သုသး တက့ၢ်. မ်သုစုအသု တလီၤဘှါ တဂ့ၤ. အဂ့ၢ်ဒ်အံၤ, သုမၤတၢ် ကအိၣ်ဝဲ ဒီးအဘူးအလဲလီၤ. 8 ဒီးတုၤ စီၤအၤစါ နၢ်ဟူ တၢ်ကတိၤတဖၣ်န့ၣ်, ဒီးဝံဧိၤဒ့း ကတိၤတၢ် လၢဝံအကျိာ်ဒီး, ပာ်ဆူၣ်ထီၣ်အသး, ဒီးမၤဟးဂီၤကွံာ် တၢ်ဂီၤသးဘၣ်အၢ လၢယူဒၤ, ဒီးဘံၣ်ယၤမံၣ် အကီၢ်ပူၤ, ဒီး လၢဝ့ၢ်တဖၣ် အပူၤ လၢအမၤန့ၢ် လၢကစၢၢ် အ့ဖရဲၣ်, ဒီးမၤက့ၤ ယွၤအတၢ်လုၢ်လီၢ် လၢအအိၣ်ဝဲ လၢယွၤအဟံၣ် အတၢ်ခိၣ်ဒုးထီၣ်အသး အမဲာ်ညါလီၤ. 9 ဒီးဒုးအိၣ်ဖှိၣ်ရိဖှိၣ် ယူဒၤ ဒီးဘံၣ်ယၤမံၣ် ခဲလၢာ်, ဒီးပှၤ တခီဘီမုၢ်ဖိ လၢအအိၣ်ဝဲ ဒီးအီၤ လၢအ့ဖရဲၣ်, ဒီးမနၤၡ့ၤ အကျါ, ဒီး လၢစူၤမ့းအိၣ် အကျါလီၤ. (အဂ့ၢ်ဒ်အံၤ, တုၤ ပှၤထံၣ်ဝဲ လၢယွၤ, အကစၢ် အိၣ်ဝဲ ဒီးအီၤ ဒီးပှၤလီၤဘၣ် ဆူ အအိၣ်တခီ လၢအံၣ်စရ့လး အကျါ အါအါကလဲာ် လီၤ.) 10 ဒီး လၢစီၤအၤစါ ကဲစီၤပၤ တဆံယဲၢ်နံၣ်တနံၣ်, လါ သၢလါတလါန့ၣ်, ပှၤအိၣ်ဖှိၣ်ရိဖှိၣ်ဝဲ လၢယရူၤၡလ့ၣ် အပူၤ လီၤ. 11 ဒီးတၢ် လၢမုၢ်တနံၤန့ၣ် လုၢ် ယွၤ လၢဂီၤဖံး နွံကယၤ, ဒီး သိ နွံကထိ, လၢတၢ်ဂုာ်န့ၢ် လၢအဟဲစိာ်ဝဲတဖၣ် အကျါ လီၤ. 12 ဒီးအၢၣ်လီၤအီလီၤတၢ် လၢအကဃု ယွၤ အပၢ်တဖၣ် အကစၢ် လၢအသး ဒီဖျၢၣ်ညါ, ဒီး လၢအသး တုၤအလၢာ်, 13 ဒီးပှၤ လၢအတဃုဘၣ်ယွၤ တဂၤလၢ်လၢ်န့ၣ်, အဒိၣ်ဂ့ၤ, အဆံးဂ့ၤ, ပိာ်မုၣ်ဂ့ၤ, ပိာ်ခွါဂ့ၤ, ကဘၣ် တၢ်မၤသံအီၤလီၤ. 14 ဒီးဆိၣ်တၢ် ဒီးယွၤ လၢအသီၣ်ဖးဒိၣ်, ဒီး လၢတၢ်ကိးပသူထီၣ်, ဒီး လၢကွဲၤ, ဒီး လၢတနွဲလီၤ. 15 ဒီးယူဒၤ ခဲလၢာ် အသး ခုဝဲ လၢတၢ်ဆိၣ် အဃိလီၤ. အဂ့ၢ်ဒ်အံၤ, ဆိၣ်ဝဲ လၢအသး ဒီဖျၢၣ်ညါ, ဒီးဃု ယွၤ လၢအဆၢတၢ် တုၤအလၢာ်, ဒီးထံၣ်န့ၢ်ဝဲ, ဒီးယွၤ ဒုးအိၣ်ဘှံးအီၤ ဝးတရံးဝဲလီၤ. 16 ဒီးစီၤပၤ အၤစါ သုးကွံာ် အမိၢ်ဒၣ်လဲာ် နီၢ်မၤကၤ လၢနီၢ်ပၤမုၣ်အလီၢ် လၢအတၢ်တ့ အၡ့ရၤ အဂီၤ အဃိန့ၣ်လီၤ. ဒီးစီၤအၤစါ ကူာ်လီၤကွံာ် အတၢ်ဂီၤ, ဒီးယီၢ်လီၤတံၢ်ဝဲ, ဒီးဆူးထီၣ်ကွံာ်ဝဲ လၢထံကျိ ကံဒြိၣ်အနံၤလီၤ. 17 ဒီးတၢ်အလီၢ်ထီၣ်ထီတဖၣ်န့ၣ် တဘၣ် တၢ်သုးကွံာ်ဘၣ်, ဘၣ်ဆၣ်ဒီး စီၤအၤစါ အသးအိၣ်ဝဲ ဒီဖျၢၣ် တစိၤဒၣ် အီၤလီၤ. 18 ဒီးဟဲစိာ်တၢ် လၢအပၢ် မၤဘူၣ်ဝဲ, ဒီးတၢ် လၢအမၤဘူၣ် အကစၢ်ဒၣ်ဝဲတဖၣ် ဆူ ယွၤအဟံၣ်ပူၤ, ကျိၣ်ဧိၤစ့ဧိၤ, ဒီးထူဧိၤလွဲဧိၤ, ဒီးတၢ်အဃၢၤအဃိၢ်လီၤ. 19 ဒီးတၢ်ဒုးသုး တအိၣ်ဘၣ် တုၤလီၤ စီၤအၤစါ ကဲစီၤပၤ အနံၣ် ပှဲၤထီၣ် သၢဆံယဲၢ်နံၣ်န့ၣ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 16

1 ဒီး လၢစီၤအၤစါ ကဲစီၤပၤ သၢဆံဃုနံၣ် တနံၣ်န့ၣ် အံၣ်စရ့လး အစီၤပၤ ဘါၡၤန့ၣ် လဲၤထီဒါ ယူဒၤ, ဒီးတ့ ရၤမါ ဒ်သိး အကတြီ ပှၤလဲၤထီၣ်, ဒီးဟဲနုာ် လၢယူဒၤ အစီၤပၤ အၤစါ အအိၣ်လီၤ. 2 ဒီးစီၤအၤစါ ဟံးန့ၢ် ကျိၣ်ဧိၤစ့ဧိၤ, ဒီးထူဧိၤလွဲဧိၤ လၢယွၤအဟံၣ် အပာ်ဖှိၣ် အပူၤ, ဒီး လၢစီၤပၤအဟံၣ် အပာ်ဖှိၣ် အလီၢ်ပူၤ, ဒီးဟ့ၣ်ယုၢ်ဝဲဆူ စူၤရံ အစီၤပၤ ဘ့ၣ်ဟဒး လၢအအိၣ်ဝဲဆိးဝဲ လၢဒၤမ့ၤစ့း အပူၤ, ဒီးစံးဝဲဒၣ်, 3 တၢ်အၢၣ်လီၤအီလီၤ အိၣ်ဝဲ ဒီးယၤဒီးနၤ, ဒ်ယပၢ် ဒီးနပၢ် အသိးန့ၣ်လီၤ. ကွၢ်ကွၢ်, ယဟ့ၣ်ယုၢ်နၤ လၢကျိၣ်ဧိၤစ့ဧိၤ, ဒီးထူဧိၤလွဲဧိၤလီၤ. ဒီးမၤဟးဂီၤ နတၢ်အၢၣ်လီၤအီလီၤ ဒီးအံၣ်စရ့လး အစီၤပၤ ဘါၡၤ ဒ်သိး အကဟးထီၣ်ကွံာ် လၢယအိၣ် တက့ၢ်. 4 ဒီးစီၤဘ့ၣ်ဟဒး ဒိကနၣ် စီၤပၤ အၤစါ အကလုၢ်, ဒီးမၢလီၤ အပှၤသုးမုၢ် အခိၣ်တဖၣ် ထီဒါ အံၣ်စရ့လး အဝ့ၢ်တဖၣ်, ဒီးကျီကွံာ် ဧံၤယိၣ်, ဒီးဒၣ်, ဒီးအၤဘ့ၤလးမဲၣ်, ဒီးနးသၤလံ အဝ့ၢ်ပာ်ဖှိၣ်တၢ် ခဲလၢာ်လီၤ. 5 ဒီးတုၤ စီၤဘါၡၤ နၢ်ဟူဝဲ ဒီး, တၢ်မၤအသး လၢအတ့ ရၤမါန့ၣ် အိၣ်ကတီၢ်ဝဲ, ဒီးပာ်တ့ၢ် အတၢ်မၤလီၤ. 6 ဒီးစီၤပၤ အၤစါ ဟံးန့ၢ် ယူဒၤ ခဲလၢာ်, ဒီးပှၤစိာ်ထီၣ်ကွံာ် ရၤမါ အလၢၢ်တဖၣ်, ဒီးအသ့ၣ်တဖၣ် လၢစီၤဘါၡၤ မၤဝဲ လၢအီၤလီၤ. ဒီးတ့ က့ဘၢ်, ဒီးမံးစပၤ လၢအီၤလီၤ. 7 ဒီး လၢအကတီၢ်ဖဲန့ၣ် ပှၤထံၣ်တၢ် စီၤဃနၤနံ ဟဲဝဲဆူ ယူဒၤ အစီၤပၤ အၤစါ အအိၣ်, ဒီး စံးဘၣ်အီၤ, မ့ၢ်နသန့ၤနသး လၢစူၤရံ အစီၤပၤ, ဒီးတသန့ၤဘၣ်နသး လၢယွၤ နကစၢ်ဘၣ်ဒီး, စူၤရံ အစီၤပၤ အပှၤသုးမုၢ် ပူၤဖျဲး လၢနစုပူၤ လီၤ. 8 ပှၤကူၤၡးဖိ, ဒီးပှၤလူဘးဖိမ့ၢ် ပှၤသုးမုၢ်ဂီၢ်မုၢ် အိၣ်ဒီး လ့ၣ်ကဟၣ်, ဒီးပှၤကသ့ၣ်သုးဖိ အါအါကလဲာ်, တမ့ၢ်ဘၣ်ဧါ. ဘၣ်ဆၣ်ဒီး မ့ၢ် နသန့ၤနသး လၢယွၤ သတးဒီး, ယွၤ ဟ့ၣ်လီၤကွံာ်ဝဲ လၢနစုပူၤလီၤ. 9 အဂ့ၢ်ဒ်အံၤ, ယွၤအမဲာ် ဟးဝ့ၤဝီၤတၢ် လၢဟီၣ်ခိၣ်ချၢ ဒီဘ့ၣ်ညါ, ဒ်သိး အကပာ်ဆူၣ်ထီၣ်အသး လၢပှၤ လၢအအိၣ်ဒီး အသးဒီဖျၢၣ် ဒီးအီၤတဖၣ် အဂီၢ်န့ၣ်လီၤ. လၢတၢ်န့ၣ်တမံၤ အဂ့ၢ်န့ၣ် မ့ၢ်နမၤ တၢ်ကလီကလီလီၤ. မၤသးဒ်န့ၣ်ဒီး တုၤအံၤဆူညါ နကအိၣ်ဒီး တၢ်ဒုးသုးလီၤ. 10 ဒီးစီၤအၤစါ သးထီၣ်ဘၣ် ပှၤထံၣ်တၢ် တဂၤန့ၣ်, ဒီးဒၢနုာ်အီၤ လၢဃိာ်ပူၤလီၤ. အဂ့ၢ်ဒ်အံၤ, အသးဒိၣ်ထီၣ် ဆူၣ်ဆူၣ်ကလဲာ် လၢတၢ်န့ၣ်တမံၤ အဃိလီၤ. ဒီး လၢအဆၢ အကတီၢ်ဖဲန့ၣ် စီၤအၤစါ မၤကိၢ်မၤဂီၤ ပှၤ လၢပှၤဂီၢ်မုၢ်အကျါတဖၣ်န့ၣ်လီၤ. 11 ဒီးကွၢ်ကွၢ်, တၢ်ဘၣ်ဃးဒီး စီၤအၤစါ, တၢ်အခီၣ်ထံး ဒီးတၢ်အကတၢၢ်န့ၣ်, ကွၢ်ကွၢ်, ကွဲးအသး လၢယူဒၤ, ဒီးအံၣ်စရ့လး အစီၤပၤ အလံာ်ပူၤလီၤ. 12 ဒီးစီၤအၤစါ ကဲစီၤပၤ သၢဆံခွံနံၣ် တနံၣ်န့ၣ် အခီၣ် ဆါထီၣ်, ဒီးအတၢ်ဆါ ဒိၣ်ထီၣ် ဘၣ်ဆၣ်ဒီး, လၢအဘၣ် တၢ်ဆါန့ၣ် တဃုဘၣ် ယွၤဘၣ်. မ့ၢ်အဃု ကသံၣ်သရၣ်တဖၣ် တခီလီၤ. 13 ဒီးစီၤအၤစါ မံဝဲ ဒီးအပၢ်တဖၣ်, ဒီး လၢအကဲစီၤပၤ လွံၢ်ဆံတနံၣ်န့ၣ် သံဝဲလီၤ. 14 ဒီးပှၤခူၣ်လီၤကွံာ်အီၤ လၢအတၢ်သွၣ်ခိၣ်ဒၣ်ဝဲ အပူၤ လၢအခူၣ်လီၤဝဲ လၢအဂီၢ်ဒၣ်ဝဲ လၢစီၤဒၤဝံး အဝ့ၢ်ပူၤ, ဒီး ပာ်လီၤအီၤ လၢလီၢ်မံတပူၤ လၢအပှဲၤဝဲ ဒီးတၢ်နၢမူ, ပှၤတိၢ် မၤဃါဃုာ် တၢ်သိနၢမူ အတၢ်မၤ အကလုာ်ကလုာ်, ဒီးပှၤဆိၣ်ကဲၤ တၢ်ဆိၣ်ကဲၤဖးဒိၣ် လၢအဂီၢ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 17

1 ဒီး အဖိခွါ စီၤယဟိၤၡၤဖး ကဲထီၣ် စီၤပၤ လၢအလီၢ်, ဒီး မၤဆူၣ်ထီၣ်အသးထီဒါ အံၣ်စရ့လးလီၤ. 2 ဒီးပာ် ပှၤသုးဖိတဖၣ် လၢယူဒၤ အဝ့ၢ် အိၣ်ဒီး အခိၣ်ဒူ ခဲလၢာ် အပူၤ, ဒီးပာ်လီၤ ပှၤပၢၤတၢ်ဖိ တဖုတဖု လၢကီၢ်ယူဒၤ အပူၤ, ဒီး လၢအ့ဖရဲၣ် အဝ့ၢ်တဖၣ် အပူၤ လၢအပၢ် မၤန့ၢ်ဝဲလီၤ. 3 ဒီးယွၤ အိၣ်ဝဲ ဒီးစီၤယဟိၡၤဖးလီၤ. အဂ့ၢ်ဒ်အံၤ, ပိာ် အပၢ် စီၤဒၤဝံး အကျဲခီၣ်ထံးတဖၣ်န့ၣ်, ဒီးတဃုဘၣ် ဘဧၤလးတဖၣ်ဘၣ်. 4 ဒီးဃု ယွၤ အပၢ် အကစၢ်, ဒီးလဲၤဝဲ လၢအတၢ်မၤလိာ် အပူၤ, ဒီးတမၤထွဲဘၣ် အံၣ်စရ့လး အမၤတၢ် အခံဘၣ်. 5 ဒီးယွၤ ဒုးအိၣ်ဂၢၢ်ဆိးကျၢၤ ဘီမုၢ် လၢအစုပူၤ, ဒီးယူဒၤ ခဲလၢာ် ဟဲစိာ် ခိၣ်ဖးတဖၣ် ဆူ စီၤယဟိၤၡၤဖး အအိၣ်, ဒီး အိၣ်ဝဲ ဒီး တၢ်ထူးတၢ်တီၤ, ဒီးတၢ်လၤကပီၤ အါအါကလဲာ်လီၤ. 6 ဒီးအသးဆူၣ်ထီၣ်ဝဲ လၢယွၤ အကျဲ, ဒီးသုးကွံာ် တၢ်အလီၢ်ထီၣ်ထီတဖၣ်, ဒီးအၡ့ရၤတဖၣ် လၢယူဒၤ အပူၤလီၤ. 7 ဒီး လၢအကဲစီၤပၤ သၢနံၣ်တနံၣ်န့ၣ် မၢလီၤ အပဒိၣ်ဖးဒိၣ်တဖၣ်, စီၤဘ့ၣ်ဃၤယံလး, ဒီးစီၤဧိၤဘါဒယၤ, ဒီး စီၤစကၤရယၤ, ဒီးစီၤနၤသန့လး, ဒီးစီၤမံၤကါယၤ, ဒ်သိး အကသိၣ်လိတၢ် လၢယူဒၤ အဝ့ၢ်ပူၤန့ၣ်လီၤ. 8 ဒီး အိၣ်ဒီးအီၤန့ၣ် ပှၤလ့ၤဝံဖိတဖၣ်, စီၤၡမါယၤ, ဒီးစီၤနသၤနံယၤ, ဒီးစီၤစဘၤဒယၤ, ဒီးစီၤဧစၤအ့လး, ဒီးစီၤၡမံရမိး, ဒီးစီၤယိနၤသၣ်, ဒီးစီၤအဒိနံၤယၤ, ဒီးစီၤတိၤရံယၤ, ဒီးစီၤတိအဒိၤနံယၤ, ပှၤလ့ၤဝံဖိတဖၣ်, ဒီး အိၣ်ဒီးအီၤ လၢပှၤလုၢ်တၢ်အဒိၣ် စီၤအလံၡမၤ, ဒီးစီၤယဟိရၣ် လီၤ. 9 ဒီးသိၣ်လိတၢ် လၢယူဒၤ အပူၤ, ဒီးယွၤ အလံာ်တၢ်သိၣ်တၢ်သီ အိၣ်ဒီးအီၤ, ဒီးလဲၤဝ့ၤဝီၤတၢ် လၢယူဒၤ အဝ့ၢ် ခဲလၢာ် အပူၤ, ဒီးသိၣ်လိ ပှၤဂီၢ်မုၢ်လီၤ. 10 ဒီးတၢ်ပျံၤယွၤ လီၤဘၣ် လၢကီၢ်တဖၣ် အပှၤဘီမုၢ်ဖိ လၢအအိၣ်ဝးတရံး ယူဒၤ, ဒီးတဒုးသုးဘၣ် ဒီးစီၤယဟိၡၤဖးဘၣ်. 11 ဒီးပှၤ လၢပှၤဖလ့ၡသးဖိအကျါတဖၣ် ဟဲစိာ် ခိၣ်ဖးဆူ စီၤယဟိၡၤဖး အအိၣ်, ဒီးဟ့ၣ် သွဲအစ့, ဒီးပှၤဧ့ရ့းဖိ ဟဲစိာ် န့ၢ်အီၤ လၢသိ, ဒီးမဲာ်တဲးလဲးတဖၣ်, သိဖါ နွံကထိ နွံကယၤ, ဒီးမဲာ်တဲးလဲးဖါ နွံကထိ နွံကယၤလီၤ. 12 ဒီးစီၤယဟိၡၤဖး ဒိၣ်ထီၣ်ဒိၣ်ထီၣ်, ဒီးတ့တိာ်, ဒီးဝ့ၢ် တၢ်ပာ်ဖှိၣ်တၢ် လၢယူဒၤ အပူၤလီၤ. 13 ဒီးမၤထီၣ် တၢ်အါအါကလဲာ် လၢယူဒၤ အဝ့ၢ်တဖၣ် အပူၤ, ဒီးပှၤသုးဖိ, ဒီးပှၤအဒိၣ်အဆူၣ် အိၣ်ဝဲ လၢယရူၤၡလ့ၣ် အပူၤလီၤ. 14 ဒီးအအံၤမ့ၢ် အတၢ်ဂံၢ် ဒ်အပၢ်အဟံၣ်အသိး, လၢယူဒၤအကျါ ပှၤတကထိအခိၣ်တဖၣ် စီၤဧၤဒနနၤ မ့ၢ်တၢ်အခိၣ်, ဒီးပှၤအဒိၣ်အဆူၣ် အိၣ်ဒီးအီၤ သၢကလီၤလီၤ. 15 ဒီး တၢ်အခိၣ် ခံဂၤတဂၤ စီၤယိဃၤနၣ်, ဒီးပှၤ ခံကလီၤ ဃိးကလး အိၣ်ဒီးအီၤလီၤ. 16 ဒီးသၢဂၤတဂၤ စီၤစံးကရံး အဖိခွါ စီၤဧမၤစယၤ လၢအဟ့ၣ်လီၤဒၣ်အသး လၢယွၤ, ဒီးပှၤအဒိၣ်အဆူၣ် အိၣ်ဒီးအီၤ ခံကလီၤလီၤ. 17 ဒီး လၢဘံၣ်ယၤမံၣ် အကျါန့ၣ် ပှၤအဒိၣ်အဆူၣ် စီၤအလံဒၤ, ဒီးပှၤအိၣ်ဒီး အစုကဝဲၤ, ဒီးချံၣ်, ဒီးကတီၤတဖၣ် အိၣ်ဒီးအီၤ ခံကလီၤလီၤ. 18 ဒီးခံဂၤတဂၤ စီၤယဟိစဘး, ဒီးပှၤကတဲာ်ကတီၤအသး လၢဒုးတၢ်အဂီၢ် အိၣ်ဒီးအီၤ တကလီၤ ဃိးကလးလီၤ. 19 အဝဲသ့ၣ်တဖၣ်န့ၣ် အိၣ်ခိး စီၤပၤလီၤ. လၢန့ၣ် အမဲာ်ညါ ပှၤလၢစီၤပၤ ပာ်ဝဲ လၢဝ့ၢ် အိၣ်ဒီး အခိၣ်ဒူတဖၣ် လၢယူဒၤ ဒီဘ့ၣ်ညါ အပူၤ အိၣ်ဝဲလီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 18

1 ဒီးစီၤယဟိၡၤဖး အိၣ်ဝဲ ဒီးတၢ်ထူးတၢ်တီၤ, ဒီးတၢ်လၤကပီၤ အါအါကလဲာ်, ဒီးဒီသိၣ်ဒီသီ ဒီးစီၤအၤဃာ်လီၤ. 2 ဒီး လၢနံၣ်တဖၣ် အလီၢ်ခံန့ၣ် လဲၤလီၤဝဲဆူ စီၤအၤဃာ် အအိၣ် လၢၡၤမရံ အပူၤ, ဒီးစီၤအၤဃာ် မၤသံ သိ ဒီးဂီၤဖံး လၢအဂီၢ် အါအါကလဲာ်, ဒီး လၢပှၤဂီၢ်မုၢ် လၢအအိၣ်ဒီး အီၤ အဂီၢ်, ဒီးသဆၣ်ထီၣ်အခံ ဒ်သိး အကလဲၤထီၣ်ဒီး အီၤဆူ ရၤမိးကံးလဧးန့ၣ်လီၤ. 3 ဒီးအံၣ်စရ့လး အစီၤပၤ အၤဃာ် စံး လၢယူဒၤ အစီၤပၤ ယဟိၡၤဖး, နကလဲၤတၢ် ဒီးယၤဆူ ရၤမိးကံးလဧးန့ၣ် ဧါ. ဒီးစံးဆၢအီၤ, ယဲဒၣ်အံၤ ယမၤသးဒ်နၤ အသိးန့ၣ်, ဒီးယပှၤဂီၢ်မုၢ် ဒ်နပှၤဂီၢ်မုၢ် အသိးန့ၣ်, ဒီးကအိၣ်ဒီးနၤ လၢတၢ်ဒုးသုး အပူၤလီၤ. 4 ဒီးစီၤယဟိၡၤဖး စံးဘၣ် အံၣ်စရ့လး အစီၤပၤ, သံကွၢ်လၢ် လၢယွၤအကလုၢ်ကထါ လၢမုၢ်မဆါ တနံၤအံၤ တက့ၢ်. 5 ဒီးအံၣ်စရ့လး အစီၤပၤ ဒုးအိၣ်ဖှိၣ်ရိဖှိၣ် ဝံတဖၣ်, ပှၤ လွံၢ်ကယၤ, ဒီး စံးဘၣ်အီၤ, ပဘၣ်လဲၤထီၣ်ဆူ ရၤမိးကံးလဧး ဒ်သိး ပကဒုးတၢ်, ပကဘၣ်အိၣ်လဲၣ်. ဒီးစံးဝဲဒၣ်, လဲၤထီၣ် တက့ၢ်. အဂ့ၢ်ဒ်အံၤ, ယွၤ ကဟ့ၣ်လီၤကွံာ်အီၤ လၢစီၤပၤ အစုပူၤလီၤ. 6 ဒီးစီၤယဟိၡၤဖး စံးဝဲဒၣ်, ယွၤအဝံ တအိၣ်လၢၤဘၣ် ဖဲအံၤ တဂၤဂၤ, ဒ်သိး ပကသံကွၢ်အီၤ စ့ၢ်ကီးဧါ. 7 ဒီးအံၣ်စရ့လး အစီၤပၤ စံးဆၢ စီၤယဟိၡၤဖး, ပှၤလၢပကသံကွၢ်ယွၤ လၢအီၤ အိၣ်ဒံး တဂၤ, စီၤယံးမလၤ အဖိခွါ စီၤမံၤကါယၤလီၤ. ဘၣ်ဆၣ်ဒီး ယသးဟ့အီၤလီၤ. အဂ့ၢ်ဒ်အံၤ, တကတိၤတၢ်ဂ့ၤ လၢဝံအကျိာ် လၢယဂ့ၢ်ယကျိၤ နီတဘျီဘၣ်, မ့ၢ်တၢ်အၢ ကိးဘျီဒဲးလီၤ. ဒီးစီၤယဟိၡၤဖး စံးဝဲဒၣ်, မ်စီၤပၤအသု တစံးဒ်န့ၣ် တဂ့ၤ. 8 ဒီးအံၣ်စရ့လး အစီၤပၤ ကိးန့ၢ် ပှၤဒ့ဒံၣ်တဂၤ, ဒီးစံးဝဲဒၣ်, ဒုးဟဲ စီၤယံးမလၤ အဖိခွါ စီၤမံၤကါယၤ ချ့ချ့ တက့ၢ်. 9 ဒီးအံၣ်စရ့လး အစီၤပၤ, ဒီးယူဒၤ အစီၤပၤ ယဟိၡၤဖးကၤ အယၣ်, ဒီးဆ့ၣ်နီၤ တဂၤ လၢအလီၢ်ပစိာ်, တဂၤ လၢအလီၢ်ပစိာ်, လၢတၢ်အလီၢ် ဖဲတၢ်လဲၤနုာ်ဆူ ၡၤမရံ အပဲတရီပူၤန့ၣ်, ဒီးဝံ ခဲလၢာ် ကတိၤတၢ် လၢဝံအကျိာ် လၢအမဲာ်ညါလီၤ. 10 ဒီးစီၤကနၤနါ အဖိခွါ စီၤစံးဒကံယၤ တဂၤ တ့နၢၤ ထးတဖၣ် လၢအဂီၢ်, ဒီးစံးဝဲဒၣ်, ယွၤ စံးဒ်အံၤ, နကဘျၢၣ် ပှၤစူၤရံဖိ လၢအဝဲအံၤ, တုၤ နမၤလၢာ်အီၤလီၤ. 11 ဒီးဝံ ခဲလၢာ်န့ၣ် ကတိၤတၢ် လၢဝံအကျိာ် ဒ်န့ၣ်အသိး, ဒီးစံးဝဲဒၣ်, လဲၤထီၣ်ဆူ ရၤမိးကံးလဧး, ဒီးဘီၣ်ထီၣ်ညီထီၣ် တက့ၢ်. အဂ့ၢ်ဒ်အံၤ, ယွၤ ကဟ့ၣ်လီၤကွံာ်ဝဲ လၢစီၤပၤ အစုပူၤလီၤ. 12 ဒီးကလူး လၢအလဲၤ ကိးန့ၢ် စီၤမံၤကါယၤ တဂၤန့ၣ် ကတိၤတၢ် ဒီးအီၤ, ဒီးစံးဝဲဒၣ်, ကွၢ်ကွၢ်, ဝံတဖၣ် အတၢ်ကတိၤမ့ၢ် တၢ်ဂ့ၤ လၢစီၤပၤ အဂ့ၢ် လၢအထးခိၣ် တပူၤဃီ လီၤ. မ်နတၢ်ကတိၤ ကမၤသး ဒ်ပှၤ လၢအကျါ တဂၤ အတၢ်ကတိၤ အသိးန့ၣ်, ဒီးကတိၤ တၢ်ဂ့ၤ တက့ၢ်. 13 ဒီးစီၤမံၤကါယၤ စံးဝဲဒၣ်, ယွၤမူဝဲန့ၣ်, တၢ် လၢယွၤ စံးဘၣ်ယၤန့ၣ် ယကကတိၤတၢ်န့ၣ်လီၤ. 14 ဒီးဟဲဝဲဆူ စီၤပၤ အအိၣ်, ဒီးစီၤပၤ စံးဝဲ, စီၤမံၤကါယၤဧၢ, ပဘၣ်လဲၤထီၣ်ထီဒါ ရၤမိးကံးလဧး ဒ်သိး ပကဒုးသုးဧါ, မ့ၢ်ယဘၣ်အိၣ်လဲၣ်. ဒီး စံးဘၣ်အီၤ, လဲၤထီၣ်, ဒီး ဘီၣ်ထီၣ်ညီထီၣ် တက့ၢ်. ဒီးတၢ်ကဟ့ၣ်လီၤကွံာ်ဝဲဆူ သုစုပူၤလီၤ. 15 ဒီးစီၤပၤ စံးဘၣ်အီၤ, ဒ်သိး နကစံးဘၣ်ယၤ ထဲ တၢ်မ့ၢ်တၢ်တီ လၢယွၤအမံၤန့ၣ်, ယဘၣ်ဒုးဆိၣ်နၤ ပှံၤဘျီလဲၣ်. 16 ဒီးစံးဝဲဒၣ်, ယထံၣ်ဘၣ် အံၣ်စရ့လး ခဲလၢာ် လီၤပြံလီၤပြါ လၢကစၢၢ်လိၤ, ဒ်သိ လၢအပှၤကွၢ်သိ တအိၣ်ဘၣ် အသိးန့ၣ်, ဒီးယွၤ စံးဝဲဒၣ်, အဝဲသ့ၣ်တဖၣ်အံၤ အကစၢ် တအိၣ်ဘၣ်. မ်ပှၤက့ၤက့ၤ တဂၤဆူအဟံၣ်ဒၣ်ဝဲ, တဂၤဆူအဟံၣ်ဒၣ်ဝဲ မုာ်မုာ် တက့ၢ်. 17 ဒီးအံၣ်စရ့လး အစီၤပၤ စံးဘၣ် စီၤယဟိၡၤဖး, ယစံးဘၣ်နၤ လၢအတကတိၤဘၣ် လၢဝံအကျိာ် လၢတၢ်ဂ့ၤ လၢယဂ့ၢ်ဘၣ်. မ့ၢ် လၢတၢ်အၢန့ၣ် တမ့ၢ်ဘၣ်ဧါ. 18 ဒီးစံးဝဲဒၣ်, မၤသးဒ်န့ၣ်ဒီး ဒိကနၣ် ယွၤအကလုၢ် တက့ၢ်. ယထံၣ်ဘၣ် ယွၤ ဆ့ၣ်နီၤ လၢအလီၢ်ပစိာ်, ဒီးမူခိၣ် အသုးမုၢ်ဂီၢ်မုၢ် ခဲလၢာ် ဆၢထၢၣ် လၢအဃၢၤ, လၢအစုထွဲတခီ, ဒီး လၢအစုစ့ၣ်တခီလီၤ. 19 ဒီးယွၤ စံးဝဲဒၣ်, မ့ၢ်မတၤ ကလွဲန့ၢ် အံၣ်စရ့လး အစီၤပၤ စီၤအၤဃာ် ဒ်သိး အကလဲၤထီၣ်, ဒီးလီၤဃံၤ လၢရၤမိးကံးလဧး အပူၤ တဂၤလဲၣ်. ဒီးတဂၤစံးဒ်အံၤ, ဒီးတဂၤစံးဒ်နုၤလီၤ. 20 ဒီးသးတဂၤ ဟဲထီၣ်, ဒီးဆၢထၢၣ် လၢယွၤအမဲာ်ညါ, ဒီးစံးဝဲဒၣ်, ယကလွဲန့ၢ်အီၤလီၤ. 21 ဒီးယွၤ စံး လၢအီၤ, လၢမနုၤတမံၤလဲၣ်. ဒီးစံးဆၢအီၤ, ယကလဲၤထီၣ်, ဒီးယကကဲထီၣ် သးကဘျံးကဘျၣ် လၢအဝံ ခဲလၢာ် အကိာ်ပူၤလီၤ. ဒီးစံးဝဲဒၣ်, နကလွဲန့ၢ်အီၤ, ဒီးမၤနၢၤတၢ် စ့ၢ်ကီး လီၤ. လဲၤထီၣ်, ဒီးမၤဒ်န့ၣ် တက့ၢ်. 22 ဒီးခဲကနံၣ်အံၤ, ကွၢ်ကွၢ်, ယွၤ ပာ် သးကဘျံးကဘျၣ် လၢနဝံ ခဲလၢာ်အံၤ အကိာ်ပူၤ, ဒီးယွၤ ကတိၤ တၢ်အၢ လၢနဂ့ၢ်နကျိၤလီၤ. 23 ဒီးစီၤကနၤနါ အဖိခွါ စီၤစံးဒကံယၤ သုးဘူးအသး, ဒီး ဒဲစီၤမံၤကါယၤ အဘိး, ဒီးစံးဝဲဒၣ်, ဒ်သိး အကကတိၤတၢ် ဒီးနၤ ဒီး, ယွၤအသး ဟးထီၣ် လၢယၤ ဖဲလဲၣ် ခီလဲၣ်. 24 ဒီးစီၤမံၤကါယၤ စံးဝဲဒၣ်, ကွၢ်ကွၢ်, မုၢ်တနံၤ လၢနလဲၤနုာ် လၢဒၢး လၢညါတဒၢး, ဒ်သိးန ကပာ်ခူသူၣ် နသးန့ၣ် နကသ့ၣ်ညါလီၤ. 25 ဒီးအံၣ်စရ့လး အစီၤပၤ စံးဝဲဒၣ်, ဟံးန့ၢ် စီၤမံၤကါ ယၤ, ဒီးစိာ်ကဒါက့ၤအီၤဆူ ဝ့ၢ်အခိၣ် စီၤအၤမိၣ်, ဒီးစီၤပၤ အဖိခွါ စီၤယိၤအၣ် အအိၣ်, 26 ဒီးစံး, စီၤပၤ စံးဒ်အံၤ, ပာ် ပှၤတဂၤအံၤ လၢဃိာ်ပူၤ, ဒီးလုၢ်အီၣ်လုၢ်အီၤ လၢတၢ်နးတၢ်ဖှီၣ် အကိၣ်, ဒီးတၢ်နးတၢ်ဖှီၣ်အထံ တုၤ ယဟဲက့ၤမုာ်မုာ် တက့ၢ်. 27 ဒီးစီၤမံၤကါယၤ စံးဝဲဒၣ်, နမ့ၢ် ဟဲက့ၤမုာ်မုာ် သပှၢ်တၢၢ်ဒီး, ယွၤ တကတိၤဘၣ်တၢ် လၢယၤဘၣ်. ဒီးစံးဝဲဒၣ်, ပှၤဂီၢ်မုၢ်သ့ၣ်ဧၢ, ဒိကနၣ် ကိးဂၤဒဲး တက့ၢ်. 28 ဒီးအံၣ်စရ့လး အစီၤပၤ, ဒီးယူဒၤ အစီၤပၤ စီၤယဟိၡၤဖး လဲၤထီၣ်ဆူ ရၤမိးကံးလဧးလီၤ. 29 ဒီးအံၣ်စရ့လး အစီၤပၤ စံး လၢစီၤယဟိၡၤဖး, ယကမၤလီၤဆီယသး, ဒီးလဲၤနုာ် လၢတၢ်ဒုးသုး အပူၤလီၤ. မ့မ့ၢ်နဲဒၣ်အံၤ ကၤ နယၣ် တက့ၢ်. ဒီးအံၣ်စရ့လး အစီၤပၤ မၤလီၤဆီအသး, ဒီးလဲၤနုာ် လၢတၢ်ဒုးသုး အပူၤလီၤ. 30 ဒီးစူၤရံ အစီၤပၤ မၤလိာ် အလ့ၣ်ကဟၣ် အခိၣ်တဖၣ် ဒီးစံးဝဲဒၣ်, အဒိၣ်ဂ့ၤ, အဆံးဂ့ၤ, ဒုးတၢ် ဒီးအီၤ တဂ့ၤ. ဒုးတၢ် ထဲ လၢအံၣ်စရ့လး အစီၤပၤ တဂၤဧိၤ တက့ၢ်. 31 ဒီးတုၤ လ့ၣ်ကဟၣ် အခိၣ်တဖၣ် ထံၣ်ဘၣ် စီၤယဟိၡၤဖး ဒီး, တၢ်မၤအသး လၢအစံးဝဲဒၣ်, မ့ၢ်ဝဲ လၢအံၣ်စရ့လး အစီၤပၤလီၤ. ဒီးဃၣ်အသး ဒ်သိး အကဒုးတၢ် ဒီးအီၤ, ဒီး စီၤယဟိၡၤဖး ကိးထီၣ်တၢ်, ဒီးယွၤ မၤစၢၤအီၤ, ဒီးဒုးဃၣ်ကွံာ် အဝဲသ့ၣ် လၢအီၤလီၤ. 32 ဒီးတုၤ လ့ၣ်ကဟၣ် အခိၣ်တဖၣ် ထံၣ်ဝဲ လၢအတမ့ၢ်ဘၣ် အံၣ်စရ့လး အစီၤပၤဒီး, တၢ်မၤအသး လၢအဃၣ်ကွံာ်အသး ဒီးတလူၤလၢၤဘၣ်အီၤဘၣ်လီၤ. 33 ဒီးပှၤတဂၤ ခးနါစိၤတၢ်, ဒီးဘၣ် လၢအံၣ်စရ့လး အစီၤပၤ အသဃိး အဆၢ, ဒီးအဝဲဒၣ် စံးဘၣ် အလ့ၣ်ကဟၣ် အခိၣ်, ဃၣ်ဃီၤနစု, ဒီးစိာ်ထီၣ်ကွံာ်ယၤ လၢပှၤသုးမုၢ် အကျါ တက့ၢ်. အဂ့ၢ်ဒ်အံၤ, ယဘၣ် တၢ်ဆဲးယၤလီၤ. 34 ဒီးတၢ်ဒုးသုးန့ၣ် အါထီၣ် လၢမုၢ်တနံၤန့ၣ်, ဒီးပှၤဝံၣ်ဆၢထၢၣ် စီၤပၤ လၢအလ့ၣ်ကဟၣ် အပူၤ ထီဒါ ပှၤစူၤရံဖိ တုၤ မုၢ်ဟါ, ဒီးတုၤ မုၢ်လီၤနုာ်ဒီး, သံဝဲလီၤ.

1 ဒီးယူဒၤ အစီၤပၤ စီၤယဟိၡၤဖး က့ၤက့ၤဝဲဆူ အဟံၣ် မုာ်မုာ် လၢယရူၤၡလ့ၣ် အပူၤလီၤ. 2 ဒီးပှၤထံၣ်တၢ် စီၤဃနၤနံ အဖိခွါ စီၤယ့ၤဟူ လဲၤသဂၢၢ် ထီၣ်အီၤ, ဒီးစံးဘၣ် စီၤပၤ ယဟိၡၤဖး, နကမၤစၢၤ ပှၤတတီတလိၤ, ဒီးအဲၣ် ပှၤ လၢအသးဟ့ယွၤန့ၣ် ဧါ. တၢ်သးထီၣ် ဘၣ်နၤ လၢယွၤအမဲာ်ညါ လၢတၢ်န့ၣ် အဃိလီၤ. 3 ဘၣ်ဆၣ်ဒီး တၢ်အဂ့ၤတဖၣ်န့ၣ် တၢ်ထံၣ်န့ၢ်ဝဲ လၢနပူၤလီၤ. အဂ့ၢ်ဒ်အံၤ, နမၤဟးဂီၤကွံာ် အၡ့ရၤတဖၣ် လၢကီၢ်ပူၤ, ဒီး နကတဲာ်ကတီၤလံ နသး ဒ်သိး နကဃု ယွၤလီၤ. 4 ဒီးစီၤယဟိၡၤဖး အိၣ်ဝဲဆိးဝဲ လၢယရူၤၡလ့ၣ် အပူၤ, ဒီးလဲၤထီၣ် ကဒီး လၢပှၤဂီၢ်မုၢ် အကျါ လၢဘ့ၢ်ၡဘၤ ပၢၢ်လၢကစၢၢ် အ့ဖရဲၣ်, ဒီးဒုးဃၣ်လိၤအသးဆူ ယွၤအပၢ်တဖၣ် အကစၢ် အအိၣ်လီၤ. 5 ဒီးပာ် အပှၤစံၣ်ညီၣ်ကွီၢ် လၢထံဧိၤကီၢ်ဧိၤ အပူၤ လၢဝ့ၢ် အိၣ်ဒီး အခိၣ်ဒူ လၢယူဒၤ အပူၤ ကိးဖျၢၣ်ဒဲး, တဝ့ၢ်ဘၣ် တဝ့ၢ်လီၤ. 6 ဒီးစံးဘၣ် ပှၤစံၣ်ညီၣ်ကွီၢ်, သုမၤ ဒ်လဲၣ်ဒ်လဲၣ်န့ၣ် ကွၢ် တက့ၢ်. အဂ့ၢ်ဒ်အံၤ, သုစံၣ်ညီၣ်တၢ် လၢပှၤကညီ အဂီၢ် တမ့ၢ်ဘၣ်. မ့ၢ် လၢယွၤ အဂီၢ် လၢအအိၣ်ဝဲ ဒီးသု လၢစံၣ်ညီၣ်တၢ် အပူၤလီၤ. 7 ဒီးခဲကနံၣ်အံၤ, မ်တၢ်ပျံၤယွၤ အိၣ်လၢသုလိၤ တက့ၢ်, ပလီၢ် သုသး ဒီးမၤတၢ် တက့ၢ်. အဂ့ၢ်ဒ်အံၤ, တၢ်အၢမ့ၢ်ဂ့ၤ, တၢ်ကွၢ်မဲာ်မ့ၢ်ဂ့ၤ, တၢ်ဟံးန့ၢ်ခိၣ် မ့ၢ်ဂ့ၤ, တအိၣ်ဘၣ်ဒီး ယွၤ ပကစၢ်ဘၣ်. 8 ဒီး လၢယရူၤၡလ့ၣ် အပူၤ စ့ၢ်ကီး, စီၤယဟိၡၤ ဖးပာ် ပှၤလ့ၤဝံဖိ, ဒီးပှၤလုၢ်တၢ်အဒိၣ်တဖၣ်, ဒီးအံၣ်စရ့လး အပၢ်တဖၣ် အခိၣ်တဖၣ် လၢယွၤ အတၢ်စံၣ်ညီၣ် အဂီၢ်, ဒီး လၢတၢ်လိာ်ကွီၢ် အဂီၢ်, ဒီးက့ၤက့ၤဝဲဆူ ယရူၤၡလ့ၣ်လီၤ. 9 ဒီးမၤလိာ်ဝဲ, ဒီးစံးဝဲဒၣ်, သုဘၣ်မၤ လၢတၢ်ပျံၤယွၤ အပူၤ ဒ်အံၤ, လၢသုကလုၢ်တီ, ဒီး လၢသုသး ဒီဖျၢၣ်လီၤ. 10 ဒီးဖဲဒၣ် တၢ်လိာ်ကွီၢ် တမံၤမံၤ ကဟဲဆူ သုမဲာ်ညါ ဘၣ်ဃးဒီး သုဒီပုၢ်ဝဲၢ် လၢအအိၣ်အဆိး လၢအဝ့ၢ်ပူၤ လၢတၢ်သွံၣ် ဒီးတၢ်သွံၣ် အဘၢၣ်စၢၤ, လၢတၢ်သိၣ်တၢ်သီ, ဒီး တၢ်မၤလိာ်, သိၣ်တၢ်သီတၢ်, ဒီးစံၣ်ညီၣ်တၢ် အဘၢၣ်စၢၤ, သုဘၣ်သိၣ်က့ၤသီက့ၤအီၤ, ဒ်သိး အသုတမၤကမၣ်ဘၣ် ယွၤ, ဒီးတၢ်သးထီၣ် အသုတဘၣ်သု, ဒီးသုဒီပုၢ်ဝဲၢ် တဂ့ၤ. မၤဒ်န့ၣ် တက့ၢ်, ဒီးသုတမၤကမၣ်ဘၣ်တၢ်ဘၣ်, 11 ဒီးကွၢ်ကွၢ်, ပှၤလုၢ်တၢ်အဒိၣ် အခိၣ် စီၤအမၤရယၤ အိၣ်ဝဲ လၢသုဖီခိၣ် လၢကယဲၢ် တၢ်ဘၣ်ဃးဒီး ယွၤ, ဒီးယူဒၤ အပှၤဟံၣ်ဖိအခိၣ် စီၤယံးၡမၤဧ့လး အဖိခွါ စီၤစဘၤဒယၤ လၢကယဲၢ် တၢ်ဘၣ်ဃးဒီး စီၤပၤ, ဒီးပှၤလ့ၤဝံဖိ ကကဲထီၣ် ပဒိၣ်တဖၣ် လၢသုမဲာ်ညါလီၤ. ပာ်ဆူၣ်ထီၣ် သုသး, ဒီးမၤတၢ် တက့ၢ်. ဒီးယွၤ ကအိၣ်ဒီး ပှၤအဂ့ၤလီၤ.

1 ဒီး လၢတၢ်န့ၣ်တဖၣ် အလီၢ်ခံ တၢ်မၤအသး လၢပှၤမိၤအးဖိ, ဒီးပှၤဧၣ်မိၣ်ဖိ, ဒီးပှၤမူနးဖိ အိၣ်ဒီးအီၤသ့ၣ်တဖၣ် ဟဲဝဲဆူ စီၤယဟိၡၤဖး အအိၣ်, ဒ်သိး အကဒုးတၢ်လီၤ. 2 ဒီးပှၤဟဲဝဲ, ဒီး ဒုးနဲၣ် စီၤယဟိၡၤဖး ဒီးစံးဝဲဒၣ်, ပှၤဂီၢ်မုၢ် ဖးဒိၣ်, ဟဲထီဒါနၤ လၢပီၣ်လဲၣ် ဝၢ်ဘးခီ လၢအဒိၣ်, ကွၢ်ကွၢ်, အိၣ်ဝဲ လၢဃၤဃစိၣ်တါမၢ် အပူၤ, အဝဲန့ၣ်မ့ၢ် ဧ့ၣ်က့ဒံၤလီၤ. 3 ဒီးစီၤယဟိၡၤဖး ပျံၤတၢ်, ဒီးဃၣ်အသး ဒ်သိး အကဃု ယွၤလီၤ. ဒီးကိးထီၣ် တၢ်ဒုၣ်တၢ်အီၣ် လၢယူဒၤဖိ ခဲလၢာ် အကျါလီၤ. 4 ဒီးပှၤယူဒၤဖိ အိၣ်ဖှိၣ်ရိဖှိၣ် ဒ်သိး အကဃ့တၢ် လၢယွၤ, ဒီး လၢယူဒၤ အဝ့ၢ် ခဲလၢာ်န့ၣ် ဟဲဃု ယွၤလီၤ. 5 ဒီးစီၤယဟိၡၤဖး ဆၢထၢၣ်ဝဲ လၢယူဒၤ, ဒီးယရူၤၡလ့ၣ် အတၢ်အိၣ်ဖှိၣ် အကျါ လၢယွၤအဟံၣ်ပူၤ, လၢတၢ်ဂၢၤ အသီ အမဲာ်ညါလီၤ. 6 ဒီးစံးဝဲဒၣ်, ယွၤ ပပၢ် အကစၢ်ဧၢ, နမ့ၢ် ကစၢ် လၢမူခိၣ်, တမ့ၢ်ဘၣ်ဧါ. ဒီးနပၢ ပှၤကလုာ်တဖၣ် လၢဘီမုၢ် ခဲလၢာ်, တမ့ၢ်ဘၣ်ဧါ. ဒီးတၢ်အစိအကမီၤ, ဒီး တၢ်အဂံၢ်အဘါ အိၣ်ဝဲ လၢနစုပူၤ, ဒီးပှၤပာ်ဆၢထၢၣ်အသးထီဒါနၤ တအိၣ်ဘၣ်, တမ့ၢ်ဘၣ်ဧါ. 7 နမ့ၢ် ပကစၢ် လၢအဟီထီၣ်ကွံာ် ပှၤလၢအအိၣ်ဝဲဆိးဝဲ လၢကီၢ်အံၤ အပူၤ လၢနပှၤဂီၢ်မုၢ် အံၣ်စရ့လး အမဲာ်ညါ, ဒီးဟ့ၣ်လီၤဝဲ လၢနတံၤနသကိး စီၤအၤဘြၤဟၣ် အချံအသၣ် လီၤထူလီၤယိာ်, တမ့ၢ်ဘၣ်ဧါ. 8 ဒီးပှၤအိၣ်ဝဲဆိးဝဲ လၢအပူၤ, ဒီးသူၣ်န့ၢ်နၤ လၢတၢ်အလီၢ်စီဆှံ လၢအပူၤ လၢနမံၤအဂီၢ်, ဒီးစံးဝဲဒၣ်, 9 နးဧိၤဘီဧိၤဂ့ၤ, တၢ်စံၣ်ညီၣ်ဂ့ၤ, တၢ်သံသတြိာ်ဂ့ၤ, တၢ်သၣ်ဝံၤလီၤဒိဂ့ၤ, တၢ်အၢ မ့ၢ်ဘၣ်ပှၤ, ဒီးပဆၢထၢၣ် လၢဟံၣ်အံၤ အမဲာ်ညါ, ဒီး လၢနမဲာ်ညါ, (အဂ့ၢ်ဒ်အံၤ, နမံၤ အိၣ်ဝဲ လၢဟံၣ်အံၤ အပူၤ), ဒီးကိးထီၣ်နၤ လၢပဘၣ် တၢ်ကိၢ်တၢ်ဂီၤ အဖၢမုၢ်ဒီး, နကဒိကနၣ်, ဒီးမၤစၢၤတၢ်လီၤ. 10 ဒီးခဲကနံၣ်အံၤ ကွၢ်ကွၢ်, ပှၤဧၣ်မိၣ်ဖိ ဒီးပှၤမိၤအးဖိ ဒီးပှၤကစၢၢ်စ့ဧၢ်ဖိ လၢနတဟ့ၣ် အံၣ်စရ့လး လဲၤနုာ် လၢအကျါ ဖဲအဟဲထီၣ် လၢကီၢ်အဲၤကူပတူး, မ့မ့ၢ်ဃၣ်တရံးဝဲ လၢအအိၣ်, ဒီးတမၤဟးဂီၤဘၣ်အီၤဘၣ်, 11 ကွၢ်, မ့ၢ်အဝဲသ့ၣ် ဟ့ၣ်ကၣ်ပှၤ ဒ်လဲၣ်, အဂ့ၢ်ဒ်အံၤ, ဟဲလံ ဒ်သိး အကဟီထီၣ်ကွံာ် ပှၤ လၢနတၢ်န့ၢ်သါ အပူၤ လၢနဒုးန့ၢ်သါပှၤ လီၤ. 12 ပကစၢ်ဧၢ, နတစံၣ်ညီၣ်အီၤဘၣ်ဧါ. အဂ့ၢ်ဒ်အံၤ, ပဂံၢ်ပဘါ တအိၣ်ဘၣ် လၢပှၤဂီၢ်မုၢ်ဖးဒိၣ် အမဲာ်ညါ လၢအဟဲထီဒါ ပှၤအံၤဘၣ်. ဒီးပကမၤဒ်လဲၣ်ဒ်လဲၣ်န့ၣ် ပတသ့ၣ်ညါဘၣ်. မ့မ့ၢ်ပမဲာ် အိၣ်ဝဲဆူ နအိၣ်လီၤ. 13 ဒီးပှၤယူဒၤဖိ ဆၢထၢၣ် လၢယွၤအမဲာ်ညါ ခဲလၢာ် အိၣ်ဒီး အဖိဆံး, ဒီး အဖိအမါ, ဒီးအဖိဒံဖိသၣ်လီၤ. 14 ဒီးပှၤလ့ၤဝံဖိ စီၤမးတၤနယၤ အဖိခွါ, စီၤယံးအ့လး အဖိခွါ, စီၤဘနါယၤ အဖိခွါ, စီၤစကၤရယၤ အဖိခွါ, စီၤယၤဃစအ့လး လၢစီၤအၤစာ် အဖိခွါ အကျါ တဂၤန့ၣ် ယွၤအသး ဟဲလီၤ လၢအလိၤ လၢတၢ်အိၣ်ဖှိၣ် အကျါ, 15 ဒီးစံးဝဲဒၣ်, ကယဲၢ် ယူဒၤဖိ, ဒီးပှၤအိၣ်ဝဲဆိးဝဲ လၢယရူၤၡလ့ၣ် အပူၤ သုဝဲဒၣ်, ဒီးနဲဒၣ် စီၤပၤ ယဟိၡၤဖးဧၢ, ကနၣ် တက့ၢ်. ယွၤ စံးဘၣ်သု ဒ်အံၤ, ပျံၤတၢ် တဂ့ၤ. ဒီးဘၣ်ယိၣ်တၢ် လၢပှၤဂီၢ်မုၢ်ဖးဒိၣ်အံၤ အဃိ တဂ့ၤ. အဂ့ၢ်ဒ်အံၤ, တၢ်ဒုးသုးန့ၣ် တမ့ၢ်ဘၣ် သုတၢ်ဘၣ်, မ့ၢ်ယွၤအတၢ်လီၤ. 16 ခဲဂီၤတနံၤန့ၣ် လဲၤလီၤဆူအအိၣ် တက့ၢ်. ကွၢ်ကွၢ်, ဟဲထီၣ်ဝဲ လၢစံာ် အစိခိၣ်, ဒီးသုကထံၣ်န့ၢ်အီၤ လၢထံကျိဖိ အကတၢၢ် လၢပှၢ်မုၢ်ကနၢ ယရူၤအ့လး အမဲာ်ညါလီၤ. 17 သုတဒုးသုးဘၣ် လၢတၢ်အံၤ အပူၤဘၣ်. ပာ်ဆၢထၢၣ် သုသး, ဒီးဆၢထၢၣ်, ဒီးထံၣ်ဘၣ် ယွၤအတၢ်အုၣ်က့ၤခီၣ်က့ၤ အိၣ်ဒီးသု တက့ၢ်. ယူဒၤ, ဒီးယရူၤၡလ့ၣ်ဧၢ, ပျံၤတၢ် တဂ့ၤ. ဘၣ်ယိၣ်တၢ် တဂ့ၤ, ခဲဂီၤကိာ်န့ၣ် လဲၤထီၣ်ဆူ အအိၣ် တက့ၢ်. အဂ့ၢ်ဒ်အံၤ, ယွၤ အိၣ်ဝဲ ဒီးသုလီၤ. 18 ဒီးစီၤယဟိၡၤဖး ဆုးလီၤအခိၣ်ဆူ ဟီၣ်ခိၣ်, ဒီးယူဒၤဖိ ခဲလၢာ်, ဒီးပှၤအိၣ်ဝဲဆိးဝဲ လၢယရူၤၡလ့ၣ် အပူၤသ့ၣ်တဖၣ်န့ၣ် ထိၣ်လီၤပှီၤအသး လၢယွၤအမဲာ်ညါ ဒီးဘူၣ်ထီၣ်ဘါထီၣ် ယွၤလီၤ. 19 ဒီးပှၤလ့ၤဝံဖိ လၢပှၤကဃးဖိ အကျါ, ဒီး လၢပှၤကိၤရးဖိ အကျါသ့ၣ်တဖၣ် ဆၢထၢၣ် စံးထီၣ်ပတြၢၤ ယွၤ အံၣ်စရ့လး အကစၢ် လၢအသီၣ်ဖးဒိၣ် လၢတၢ်ထီၣ်ထီန့ၣ်လီၤ. 20 ဒီးမုၢ်ဆ့ၣ်ထီၣ်န့ၣ် ဂဲၤဆၢထၢၣ် ဂီၤဂီၤ, ဒီးလဲၤထီၣ်ဆူ ပှၢ်မုၢ်ကနၢ တကိၤ, ဒီးတုၤအလဲၤထီၣ်ဒီး, စီၤယဟိၡၤဖး ဆၢထၢၣ် ဒီးစံးဝဲဒၣ်, ကနၣ် ယကလုၢ် တက့ၢ်. ယူဒၤဖိ, ဒီးပှၤအိၣ်ဝဲဆိးဝဲ လၢယရူၤၡလ့ၣ်သ့ၣ်ဧၢ, နာ်က့ၤ ယွၤ သုကစၢ် တက့ၢ်. ဒီးသုကအိၣ်ဂၢၢ်ဆိးကျၢၤလီၤ. နာ် အဝံတဖၣ် တက့ၢ်. ဒီးသုကဘီၣ်ထီၣ်ညီထီၣ်လီၤ. 21 ဒီးကူၣ်လိာ်အသး ဒီးပှၤဂီၢ်မုၢ် ဝံၤဒီး, ပာ် ပှၤသးဝံၣ်ယွၤဖိ, ဒီးပှၤ လၢအကစံးထီၣ်ပတြၢၤ တၢ်စီဆှံ အဃံအလၤ, ဖဲအလဲၤထီၣ် လၢပှၤသုးမုၢ် အမဲာ်ညါ အဖၢမုၢ်ဒီးစံး, စံးထီၣ်ပတြၢၤ ယွၤ တက့ၢ်. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 22 ဒီးအဆၢအကတီၢ် လၢပှၤအုၣ်သီတၢ်, ဒီးစံးထီၣ်ပတြၢၤတၢ်န့ၣ် ယွၤပာ် တၢ်အိၣ်ခူသူၣ်ထီဒါ ပှၤဧၣ်မိၣ်ဖိ, ဒီးပှၤမိၤအးဖိ, ဒီးပှၤကစၢၢ်စ့ဧၢ်ဖိ လၢအဟဲထီဒါ ယူဒၤ, ဒီး အဝဲသ့ၣ် ဘၣ် တၢ်တီၢ်အီၤလီၤ. 23 ဒီးပှၤဧၣ်မိၣ်ဖိ, ဒီးပှၤမိၤအးဖိ ဆၢထၢၣ် ထီဒါ ပှၤအိၣ်ဝဲဆိးဝဲ လၢကစၢၢ် စ့ဧၢ် ဒ်သိး အကမၤသံကွံာ်, ဒီးမၤဟးဂီၤကွံာ်အီၤလီၤ. ဒီးတုၤ အမၤလၢာ် ပှၤအိၣ်ဝဲဆိးဝဲ လၢစ့ဧၢ် ဒီး, မၤစၢၤလိာ်အသး ဒ်သိး အကမၤသံလိာ်အသး သကိးသကိးလီၤ. 24 ဒီးယူဒၤ ဟဲဝဲဆူ တိာ်ပၢၤတၢ် လၢပှၢ်မုၢ်ကနၢ, ဒီးကွၢ် ပှၤဂီၢ်မုၢ်, ဒီးကွၢ်ကွၢ်, အဝဲသ့ၣ်တဖၣ်န့ၣ်မ့ၢ် ပှၤအစိၣ်တဖၣ် လီၤဃံၤ လၢဟီၣ်ခိၣ်, ဒီးပှၤတပူၤတဖျဲးဘၣ် နီတဂၤဘၣ်. 25 ဒီးစီၤယဟိၡၤဖး, ဒီးအပှၤဂီၢ်မုၢ် ဟဲဂုာ်န့ၢ် အတၢ်ဖိတၢ်လံၤ, ဒီး လၢအကျါန့ၣ် ထံၣ်န့ၢ်တၢ် အါအါကလဲာ်, တၢ်ထူးတၢ်တီၤ, ဒီးတၢ်ကူတၢ်သိး, ဒီးတၢ်ကယၢကယဲ အလုၢ်ဒိၣ်ပှ့ၤဒိၣ်, ဒီးဘ့ၣ်ကွံာ်ဝဲ လၢအဂီၢ်ဒၣ်ဝဲ အါတုၤ အစိာ်ထီၣ် တသ့ဘၣ်လီၤ. ဒီးမ့ၢ်တၢ်ဖိတၢ်လံၤ အိၣ်အါဒီး, ထၢထီၣ် တၢ်ဂုာ်န့ၢ် သၢနံၤညါလီၤ. 26 ဒီးလွံၢ်နံၤတနံၤန့ၣ် အိၣ်ဖှိၣ်ရိဖှိၣ် လၢကစၢၢ်ကဆူး ဘရၤကးလီၤ. အဂ့ၢ်ဒ်အံၤ, စံးထီၣ်ပတြၢၤ ယွၤအမံၤ ဖဲန့ၣ်လီၤ. မၤသးဒ်န့ၣ်ဒီး တၢ်ယုၢ်ဝဲ တၢ်အလီၢ်န့ၣ် အမံၤ လၢဘရၤကၤ တုၤ မုၢ်မဆါ တနံၤအံၤလီၤ. 27 ဒီးယူဒၤ, ဒီးယရူၤၡလ့ၣ် အပှၤကညီ က့ၤက့ၤဝဲ ကိးဂၤဒဲး, ဒီးစီၤယဟိၡၤဖး အိၣ်လၢအမဲာ်ညါ ဒ်သိး အကက့ၤက့ၤဆူ ယရူၤၡလ့ၣ် အိၣ်ဒီး တၢ်သးခုလီၤ. အဂ့ၢ်ဒ်အံၤ, ယွၤ ဒုးသးခုအီၤ လၢအဒုၣ်အဒါ အဖီခိၣ်န့ၣ်လီၤ. 28 ဒီးဟဲဝဲဆူ ယရူၤၡလ့ၣ် အိၣ်ဒီး သီတူၢ်, ဒီးတနၢ်, ဒီးကွဲၤဆူ ယွၤအဟံၣ်လီၤ. 29 ဒီးတုၤ ကီၢ်တဖၣ်န့ၣ် အပှၤဘီမုၢ်ဖိ နၢ်ဟူဝဲ လၢယွၤ ဒုးတၢ် ဒီးအံၣ်စရ့လး အဒုၣ်အဒါ ဒီး, တၢ်ပျံၤယွၤ အိၣ်ဝဲ လၢအလိၤလီၤ. 30 ဒီးစီၤယဟိၡၤဖး အဘီမုၢ် အိၣ်ဘှ့ၣ်ကလာ်လီၤ. အဂ့ၢ်ဒ်အံၤ, အကစၢ် ဟ့ၣ်လီၤအီၤ လၢတၢ်အိၣ်ဘှံးဝးတရံးဝဲလီၤ. 31 ဒီးစီၤယဟိၡၤဖး ကဲစီၤပၤ လၢယူဒၤ အဖီခိၣ်, ဒီး လၢအကဲသီစီၤပၤန့ၣ် အသးပှၢ် သၢဆံယဲၢ်နံၣ်, ဒီး ကဲစီၤပၤ လၢယရူၤၡလ့ၣ် အပူၤန့ၣ် ခံဆံယဲၢ်နံၣ်လီၤ. ဒီးအမိၢ်အမံၤမ့ၢ် နီၢ်ဧစူဘၤ, စီၤၡံးလဃံ အဖိမုၣ်လီၤ. 32 ဒီးပိာ် အပၢ် စီၤအၤစါ အကျဲ, ဒ်သိး အကမၤ တၢ်ဂ့ၤ လၢယွၤအမဲာ်, ဒီးတဃၣ်ကပၤအသး လၢအဝဲန့ၣ်ဘၣ်. 33 မ့မ့ၢ်တမၤဟးဂီၤဘၣ် တၢ်အလီၢ်ထီၣ်ထီဘၣ်, ဒီးပှၤဂီၢ်မုၢ် တကတဲာ်ကတီၤဒံးဘၣ်အသး လၢယွၤအပၢ်တဖၣ် အကစၢ် အဂီၢ်ဘၣ်. 34 ဒီးတၢ်အိၣ်လီၤတဲာ် ဘၣ်ဃးဒီး စီၤယဟိၡၤဖး, တၢ်အခီၣ်ထံး ဒီးတၢ်အကတၢၢ်န့ၣ်, ကွၢ်ကွၢ်, ကွဲးအသး လၢစီၤဃနၤနံ အဖိခွါ စီၤယ့ၤဟူ အလံာ်ပူၤ လၢအဂ့ၢ်အကျိၤ အိၣ်ဝဲ လၢအံၣ်စရ့လး အစီၤပၤ အလံာ်ကွဲးနီၣ်တၢ် အပူၤလီၤ. 35 ဒီးတၢ်တဖၣ် အလီၢ်ခံန့ၣ် ယူဒၤ အစီၤပၤ စီၤယဟိၡၤဖး ဒီတံၤဒီသကိး ဒီးအံၣ်စရ့လး အစီၤပၤ စီၤအဃၤစယၤ လၢအမၤ တၢ်တတီတလိၤဘၣ်လီၤ. 36 ဒီးဒီတံၤဒီသကိး ဒီးအီၤ ဒ်သိး အကမၢလီၤ ကဘီဆူ တၢ်ၡံၣ်လီၤ. ဒီးတ့ကဘီ လၢဧ့းစယိၣ်က့ဘ့ၢ် အပူၤလီၤ. 37 ဒီးပှၤမရ့ၡၤဖိ, စီၤဒိဒၤဝၤ အဖိခွါ စီၤအလၤဧစၢ် တဂၤ ကတိၤတၢ် လၢဝံကျိာ်ထီဒါ စီၤယဟိၡၤဖး ဒီးစံးဝဲဒၣ်, မ့ၢ် နဒီတံၤဒီသကိး ဒီးစီၤအဃၤစယၤဒီး, ယွၤ မၤဟးဂီၤကွံာ်လံ နတၢ်မၤလံ. ဒီးကဘီဟးဂီၤ, ဒီးလဲၤဝဲဆူ တၢ်ၡံၣ် တသ့ဘၣ်.

1 ဒီးစီၤယဟိၡၤဖး မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ် အီၤ ဒီးအပၢ်တဖၣ် လၢစီၤဒၤဝံး အဝ့ၢ်ပူၤ, ဒီး အဖိခွါ စီၤယဟိရၣ် ကဲထီၣ် စီၤပၤ လၢအလီၢ်န့ၣ်လီၤ. 2 ဒီးအိၣ်ဝဲ ဒီးအဒီပုၢ်ဝဲၢ်, စီၤယဟိၡၤဖး အဖိခွါ, စီၤဧစၤရယၤ, ဒီးစီၤယဃ့အ့လး ဒီးစီၤစကၤရယၤ, ဒီးစီၤဧစၤရယၤ, ဒီးစီၤမံၤက့လး, ဒီးစီၤၡဖးတယၤလီၤ. အဝဲသ့ၣ်တဖၣ်န့ၣ်မ့ၢ် အံၣ်စရ့လး အစီၤပၤ စီၤယဟိၡၤဖး အဖိခွါန့ၣ်လီၤ. 3 ဒီးအပၢ် ဟ့ၣ်လီၤအီၤ လၢတၢ်ဟ့ၣ်စ့, ဒီးထူ, ဒီးတၢ်လုၢ်ဒိၣ်ပှ့ၤဒိၣ်သ့ၣ်တဖၣ် လၢအဒိၣ်အအါ, အိၣ်ဒီး ဝ့ၢ် အိၣ်ဒီး အခိၣ်ဒူတဖၣ် လၢယူဒၤ အပူၤလီၤ. မ့မ့ၢ် ဘီမုၢ်န့ၣ် ဟ့ၣ်လီၤဝဲ လၢစီၤယဟိရၣ်လီၤ. အဂ့ၢ်ဒ်အံၤ, မ့ၢ် ပှၤဝဲၢ်ကိလီၤ. 4 ဒီးတုၤ စီၤယဟိရၣ် ထီၣ်ဘး အပၢ် အဘီအမုၢ် ဒီး, မၤဆူၣ်ထီၣ်အသး, ဒီးမၤသံ အဒီပုၢ်ဝဲၢ် ခဲလၢာ် လၢနး, ဒီးပှၤ လၢအံၣ်စရ့လး အပဒိၣ်ဖးဒိၣ် အကျါတဖၣ် စ့ၢ်ကီး လီၤ. 5 ဒီး လၢစီၤယဟိရၣ် ကဲသီစီၤပၤန့ၣ် အသးပှၢ်တ့ၢ် သၢဆံခံနံၣ်, ဒီး ကဲစီၤပၤ လၢယရူၤၡလ့ၣ် အပူၤန့ၣ် ဃိးနံၣ်လီၤ. 6 ဒီးပိာ် အံၣ်စရ့လး အစီၤပၤတဖၣ် အကျဲ, ဒ်စီၤအၤဃာ် အပှၤဟံၣ်ဖိ အသိးန့ၣ်လီၤ. အဂ့ၢ်ဒ်အံၤ, စီၤအၤဃာ် အဖိမုၣ် တဂၤ မ့ၢ်အမါလီၤ. ဒီးမၤ တၢ်အၢ လၢယွၤအမဲာ်ညါလီၤ. 7 ဘၣ်ဆၣ်ဒီး ယွၤ မၤဟးဂီၤ စီၤဒၤဝံး အပှၤဟံၣ်ဖိန့ၣ် အသး တအိၣ်ဘၣ် လၢတၢ်အၢၣ်လီၤအီလီၤ လၢအမၤဝဲ လၢစီၤဒၤဝံး အဃိ, ဒ်အစံး လၢအကဟ့ၣ်အီၤ ဒီး အဖိအလံၤ လၢတၢ်ကပီၤတဖျၢၣ် လီၤထူလီၤယိာ် အသိးန့ၣ်လီၤ. 8 လၢအမုၢ်နံၤတဖၣ်န့ၣ် အဒိၣ် ပူထီၣ် လၢယူဒၤ အစုဖီလာ်, ဒီးပာ်ထီၣ် စီၤပၤ လၢအကစၢ်ဒၣ်ဝဲ အဖီခိၣ်လီၤ. 9 ဒီးစီၤယဟိရၣ် လဲၤခီဂာ်တၢ် ဒီးအပဒိၣ်ဖးဒိၣ်တဖၣ်, ဒီးအလ့ၣ်ကဟၣ် ခဲလၢာ် အိၣ်ဒီးအီၤ, ဒီးဂဲၤဆၢထၢၣ် လၢမုၢ်နၤ, ဒီးကျီကွံာ် ပှၤအဒိၣ်ဖိ လၢအအိၣ်ဝးတရံးအီၤ, ဒီး လ့ၣ်ကဟၣ် အခိၣ်တဖၣ်လီၤ. 10 ဒီးအဒိၣ် ပူထီၣ်ကွံာ် လၢယူဒၤ အစုဖီလာ် တုၤ မုၢ်မဆါ တနံၤအံၤလီၤ. တုၤနုၤတစု လံးဘနၤ ပူထီၣ်ကွံာ် လၢအစု ဖီလာ်လီၤ. အဂ့ၢ်ဒ်အံၤ, အဝဲဒၣ် လဲၤသဒၣ်လံ ယွၤ အပၢ် အကစၢ်လံ. 11 ဒီးမၤထီၣ် တၢ်အလီၢ်ထီၣ်ထီတဖၣ် လၢယူဒၤ ကစၢၢ်ကလိ အလိၤ, ဒီးဒုးမၤကမၣ်မုၣ်ကမၣ်ခွါ လၢပှၤအိၣ်ဝဲဆိးဝဲ လၢယရူၤၡလ့ၣ်တဖၣ်, ဒီးကလံာ် ယူဒၤလီၤ. 12 ဒီးလံာ်တဘ့ၣ် ဟဲဆူ အအိၣ် လၢဝံအ့ၤလံယၤ, ဒီးစံးဝဲဒၣ်, ယွၤ, နပၢ် စီၤဒၤဝံး အကစၢ် စံးဒ်အံၤ, နပၢ် စီၤယဟိၡၤဖး အကျဲတဖၣ် မ့ၢ်ဂ့ၤ, ယူဒၤ အစီၤပၤ အၤစါ အကျဲ မ့ၢ်ဂ့ၤ, မ့ၢ်နတပိာ်ဘၣ်ဒီး, 13 မ့ၢ်နပိာ် အံၣ်စရ့လး အစီၤပၤတဖၣ် အကျဲ, ဒီးနဒုးမၤကမၣ်မုၣ်ကမၣ်ခွါ လၢယူဒၤဖိ, ဒီးပှၤအိၣ်ဝဲဆိးဝဲ လၢယရူၤၡလ့ၣ် အပူၤ, ဒ်စီၤအၤဃာ် အပှၤဟံၣ်ဖိ အတၢ်မၤကမၣ်မုၣ်ကမၣ်ခွါ အသိးန့ၣ်, ဒီးနမၤသံ နဒီပုၢ်ဝဲၢ် လၢနပၢ် အပှၤဟံၣ်ဖိ အကျါ လၢအဂ့ၤန့ၢ် နၤ တက့ၢ် သတးဒီး, 14 ကွၢ်ကွၢ်, ယွၤ ကတီၢ် နပှၤဂီၢ်မုၢ်, ဒီးနဖိနမါ, ဒီးနဖိနလံၤ, ဒီးနတၢ်ဖိတၢ်လံၤ ခဲလၢာ် လၢတၢ်တီၢ်ဖးဒိၣ်လီၤ. 15 ဒီးနကဆါထီၣ် နးနးကလဲာ် လၢနပှံာ်ဆါ တုၤလီၤ လၢနပှံာ် ကလီၤသွီ တနံၤဘၣ်တနံၤ လၢတၢ်ဆါ အဃိလီၤ. 16 ဒီးယွၤ ထိၣ်ဂဲၤ ပှၤဖလ့ၡသးဖိ အသိး, ဒီးပှၤဧ့ရ့းဖိအသး လၢအအိၣ်ဘူး ဒီးပှၤကူၤၡးဖိတဖၣ် ထီဒါ စီၤယဟိရၣ် လီၤ. 17 ဒီးအဝဲသ့ၣ်တဖၣ်န့ၣ် ဟဲထီၣ်ဆူ ယူဒၤ, ဒီးဘၢၣ်ဖျိတၢ်, ဒီးစိာ်ထီၣ်ကွံာ် ကယဲၢ် တၢ်ဖိတၢ်လံၤ လၢအအိၣ်ဝဲ လၢစီၤပၤ အဟံၣ်ပူၤ, ဒီး အဖိခွါ စ့ၢ်ကီး, ဒီးအမါတဖၣ်, ဒီးအဖိ တအိၣ်လီၤတဲာ်ဘၣ်, အိၣ်လီၤတဲာ် ထဲအဖိသဒါ စီၤအဃၤစယၤ တဂၤဧိၤလီၤ. 18 ဒီးတၢ်တဖၣ် ခဲလၢာ်န့ၣ် အလီၢ်ခံ ယွၤ တီၢ်အီၤ လၢအပှံာ်ပူၤ လၢတၢ်ဆါ လၢအဘျါ တသ့ဘၣ်. 19 ဒီးတၢ်မၤအသး လၢမုၢ်နံၤတဖၣ် အတီၢ်ပူၤ, လၢခံနံၣ် အကတၢၢ်န့ၣ် အပှံာ်လီၤသွီ လၢအတၢ်ဆါ အဃိ, ဒီးသံဝဲ လၢအတၢ်ဆါ လၢအအၢ အဃိ, ဒီးအပှၤဂီၢ်မုၢ် တဆိၣ်ကဲၤဘၣ်တၢ်ဘၣ်, ဒ်အပၢ်တဖၣ် အတၢ်ဆိၣ်ကဲၤ အသိးန့ၣ်ဘၣ်. 20 လၢအကဲသီ စီၤပၤန့ၣ် အသးပှၢ် သၢဆံခံနံၣ်, ဒီးကဲ စီၤပၤ လၢယရူၤၡလ့ၣ် အပူၤ ဃိးနံၣ်, ဒီးက့ၤက့ၤဝဲ, ဒီးပှၤတသးလီဘၣ်အီၤဘၣ်. ဒီးပှၤခူၣ်လီၤကွံာ်အီၤ လၢစီၤဒၤဝံး အဝ့ၢ်ပူၤလီၤ. ဘၣ်ဆၣ်ဒီး တမ့ၢ်ဘၣ် လၢစီၤပၤ အတၢ်သွၣ်ခိၣ် အပူၤဘၣ်.

1 ဒီးပှၤအိၣ်ဝဲဆိးဝဲ လၢယရူၤၡလ့ၣ် အပူၤတဖၣ်န့ၣ် ပာ် အဖိသဒါ စီၤအဃၤစယၤ လၢစီၤပၤ လၢအလီၢ်လီၤ. အဂ့ၢ်ဒ်အံၤ, ပှၤတဖု လၢအဟဲ ဒီးပှၤဧ့ရ့းဖိ ဆူ ပှၤသူၣ်ဒဲအလီၢ်ပူၤန့ၣ် မၤသံတ့ၢ်ဝဲ အဝဲၢ် ခဲလၢာ်လီၤ. ဒီးယူဒၤ အစီၤပၤ ယဟိရၣ် အဖိခွါ စီၤအဃၤစယၤ ကဲထီၣ် စီၤပၤလီၤ. 2 လၢစီၤအဃၤစယၤ ကဲသီ စီၤပၤန့ၣ် အသးပှၢ် လွံၢ်ဆံ ခံနံၣ်, ဒီးကဲစီၤပၤ တနံၣ် လၢယရူၤၡလ့ၣ် အပူၤ, ဒီးအမိၢ် အမံၤမ့ၢ် နီၢ်ဧသၤလယၤ, စီၤဧိၣ်ရံၤ အဖိမုၣ်လီၤ. 3 အဝဲဒၣ် ပိာ် စ့ၢ်ကီး စီၤအၤဃာ်, အပှၤဟံၣ်ဖိ အကျဲလီၤ. အဂ့ၢ်ဒ်အံၤ, အမိၢ်မ့ၢ် ပှၤကူၣ်လိာ်အသး ဒီးအီၤ ဒ်သိး အကမၤ တၢ်အၢလီၤ. 4 ဒီးမၤ တၢ်အၢ လၢယွၤအမဲာ် ဒ်စီၤအၤဃာ် အပှၤဟံၣ်ဖိ အသိးန့ၣ်လီၤ. အဂ့ၢ်ဒ်အံၤ, လၢအပၢ်သံ အလီၢ်ခံန့ၣ် အဝဲသ့ၣ် မ့ၢ် ပှၤကူၣ်လိာ်အသးဒီးအီၤ တုၤ အတုၤ လၢတၢ်ဟးဂီၤလီၤ. 5 လဲၤ စ့ၢ်ကီးဝဲ ဖဲဒၣ် အဝဲသ့ၣ် ကူၣ်လိာ်ဒီးအီၤ, ဒီးလဲၤဝဲ ဒီးစီၤအၤဃာ် အဖိခွါ စီၤယဟိရၣ် ဆူတၢ်ဒုးသုး ဒီးစူၤရံ အစီၤပၤ ဃစ့လး လၢရၤမိးကံးလဧး အပူၤ, ဒီးပှၤစူၤရံဖိ ဆဲးဘၣ် စီၤယဟိရၣ်လီၤ. 6 ဒီးစီၤယဟိရၣ် က့ၤကဒါက့ၤဝဲဆူ ယံးစရ့လး, ဒ်သိး အပူၤလီၢ် လၢပှၤစူၤရံဖိ မၤအီၤ လၢရၤမါ ဖဲအဒုးသုးဒီး စူၤရံ အစီၤပၤ ဃစ့လးတဖၣ်န့ၣ် ကဘျါက့ၤဝဲလီၤ. ဒီးယူဒၤ အစီၤပၤ ယဟိရၣ် အဖိခွါ စီၤအဃၤစယၤန့ၣ် လဲၤလီၤ အိၣ်သကိး စီၤအၤဃာ် အဖိခွါ စီၤယဟိရၣ် လၢယံးစရ့လး အပူၤလီၤ. အဂ့ၢ်ဒ်အံၤ, ဆါဝဲ လီၤ. 7 ဒီးစီၤအဃၤစယၤ ဘၣ် တၢ်မၤဟးဂီၤန့ၣ် ကဲထီၣ်ဝဲ လၢယွၤ လၢအဟဲဝဲဆူ စီၤယဟိရၣ် အဃိလီၤ. ဒီးတုၤ အတုၤဝဲဒီး, လဲၤထီၣ်ဝဲ ဒီးစီၤယဟိရၣ် ထီဒါ စီၤနံၣ်ၡံၤ အဖိခွါ စီၤယ့ၤဟူ လၢယွၤဖှူအီၤ, ဒ်သိး အကဒီၣ်တဲာ်ကွံာ် စီၤအၤဃာ် အပှၤဟံၣ်ဖိလီၤ. 8 ဒီးတုၤ စီၤယ့ၤဟူ မၤ တၢ်စံၣ်ညီၣ် လၢစီၤအၤဃာ် အပှၤဟံၣ်ဖိ ဒီး, တၢ်မၤအသး လၢအထံၣ်န့ၢ် ယူဒၤ အပဒိၣ်ဖးဒိၣ်တဖၣ်, ဒီးစီၤအဃၤစယၤ အဒီပုၢ်ဝဲၢ်တဖၣ် အဖိခွါ လၢအမၤ စီၤအဃၤစယၤ အတၢ်, ဒီးမၤသံအီၤလီၤ. 9 ဒီးဃု စီၤအဃၤစယၤ, ဒီးပှၤဖီၣ်န့ၢ်အီၤ (အဂ့ၢ်ဒ်အံၤ, အိၣ်ခူသူၣ် လၢၡၤမရံ အပူၤ), ဒီးဟဲစိာ်အီၤ ဆူ စီၤယ့ၤဟူ အအိၣ်, ဒီးပှၤမၤသံအီၤ, ဒီးခူၣ်လီၤကွံာ်အီၤလီၤ. အဂ့ၢ်ဒ်အံၤ, စံးဝဲဒၣ်, မ့ၢ် စီၤယဟိၡၤဖး လၢအဃု ယွၤ လၢအသး ဒီဖျၢၣ်ညါ အဖိခွါလီၤ. ဒီးစီၤအဃၤစယၤ အပှၤဟံၣ်ဖိ ဟံးဃာ် ဘီဧိၤမုၢ်ဧိၤ တသ့ဘၣ်. 10 ဒီးတုၤ စီၤအဃၤစယၤ အမိၢ် နီၢ်ဧသၤလယၤ တဂၤ ထံၣ်ဝဲ လၢအဖိခွါ သံ ဒီး, ဂဲၤဆၢထၢၣ်ဝဲ, ဒီးမၤဟးဂီၤ ယူဒၤ အပှၤဟံၣ်ဖိ အစီၤပၤ အချံအသၣ် ခဲလၢာ်လီၤ. 11 ဒီးစီၤပၤ အဖိမုၣ်, နီၢ်ယဟိၤၡ့ဘၤ တဂၤ ဟံးန့ၢ် စီၤအဃၤစယၤ အဖိခွါ စီၤယိၤအၣ်, ဒီးဟုၣ်န့ၢ်အီၤ လၢစီၤပၤ အဖိခွါ လၢအဘၣ် တၢ်မၤသံအီၤ အကျါ, ဒီးပာ်ခူသူၣ်အီၤ, အဝဲဒၣ်, ဒီးအပှၤဒုးအီၣ်နုၢ်ထံ တဂၤ လၢဒၢးပူၤလီၤ. ဒီး စီၤပၤ ယဟိရၣ် အဖိမုၣ်, ပှၤလုၢ်တၢ်အဒိၣ် စီၤယဟိယဒါ အမါ နီၢ်ယဟိၡ့ဘၤ (အဂ့ၢ်ဒ်အံၤ, မ့ၢ် စီၤအဃၤစယၤ အဒီပုၢ်ဝဲၢ်မုၣ်), ပာ်အီၤသဒၢဒီး နီၢ်ဧသၤလယၤ အမဲာ်, ဒီးတမၤသံဘၣ်ဝဲဘၣ်. 12 ဒီးအဝဲဒၣ် အိၣ်ခူသူၣ် ဒီးအီၤ လၢယွၤအဟံၣ်ပူၤ ဃုနံၣ် လီၤ. ဒီးနီၢ်ဧသၤလယၤန့ၣ် ကဲထီၣ် နီၢ်ပၤမုၣ် လၢကီၢ် အဖီခိၣ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 23

1 ဒီးနွံနံၣ်တနံၣ်န့ၣ် စီၤယဟိယဒါ ပာ်ဆူၣ်ထီၣ်အသး, ဒီးဟံးန့ၢ် ပှၤတကယၤအခိၣ်, စီၤယရိဃၣ် အဖိခွါ စီၤဧစၤရယၤ, ဒီးစီၤယိဃၤနၣ် အဖိခွါ စီၤယံးၡမၤဧ့လး, ဒီးစီၤဧိၤဘ့း အဖိခွါ စီၤဧစၤရယၤ, ဒီးစီၤဧဒါယၤ အဖိခွါ စီၤမၤစ့ယၤ, ဒီးစီၤစံးကရံး အဖိခွါ စီၤအလံၡဖး, ဒီးအၢၣ်လီၤအီလီၤတၢ် ဒီးအီၤလီၤ. 2 ဒီးအဝဲသ့ၣ် လဲၤဝ့ၤဝီၤတၢ် လၢယူဒၤ အပူၤ, ဒီးဒုးအိၣ်ဖှိၣ်ရိဖှိၣ် ပှၤလ့ၤဝံဖိ လၢယူဒၤ အဝ့ၢ် ခဲလၢာ်, ဒီးအံၣ်စရ့လး အပၢ်တဖၣ် အခိၣ်တဖၣ်, ဒီးဟဲဝဲဆူ ယရူၤၡလ့ၣ် အပူၤလီၤ. 3 ဒီးပှၤအိၣ်ဖှိၣ် ခဲလၢာ်န့ၣ် အၢၣ်လီၤအီလီၤတၢ်ဒီး စီၤပၤ လၢယွၤ အဟံၣ်ပူၤလီၤ. ဒီးအဝဲဒၣ် စံးဘၣ်အီၤ, ကွၢ်ကွၢ်, စီၤပၤ အဖိခွါ ကကဲထီၣ် စီၤပၤ ဒ်ယွၤ စံးတၢ် လၢစီၤဒၤဝံး အဖိခွါ အဂ့ၢ်အကျိၤ အသိးန့ၣ်လီၤ. 4 အအံၤမ့ၢ် တၢ် လၢသုဘၣ်မၤတမံၤ, သုဝဲသ့ၣ်တဖၣ် သၢဖုတဖု လၢအလဲၤနုာ် လၢအိၣ်ဘှံးအနံၤတဖၣ် လၢပှၤလုၢ်တၢ်အဒိၣ်, ဒီးပှၤလ့ၤဝံဖိ အကျါ ကကဲထီၣ် ပှၤပၢၤတၢ်ဖိ လၢကျဲစၢၤ အခီၣ်ထံး, 5 ဒီးပှၤသၢဖုတဖု ကအိၣ်လၢစီၤပၤအဟံၣ်, ဒီးပှၤသၢဖုတဖု ကအိၣ်ဝဲ လၢတၢ်အခီၣ်ထံး အပဲတရီ, ဒီးပှၤဂီၢ်မုၢ် ခဲလၢာ် ဘၣ်အိၣ်ဝဲ လၢယွၤအဟံၣ် အဂၢၤတဖၣ် အပူၤလီၤ. 6 ဒီးဒုးလဲၤနုာ် ထဲ ပှၤလုၢ်တၢ်အဒိၣ်တဖၣ် ဒီးပှၤလ့ၤဝံဖိ လၢအမၤတၢ်တဖၣ်န့ၣ်ဧိၤ တက့ၢ်. အဝဲသ့ၣ်တဖၣ်န့ၣ် ကလဲၤနုာ်ဘၣ်လီၤ. အဂ့ၢ်ဒ်အံၤ, မ့ၢ် အစီဆှံဝဲလီၤ. မ့မ့ၢ် ပှၤဂီၢ်မုၢ် ဘၣ်ခိး ယွၤ အတၢ်ကွၢ်လီၤ. 7 ဒီးပှၤလ့ၤဝံဖိ ဘၣ်ကဝီၤဃာ် စီၤပၤ ဝးတရံးအီၤ, တဂၤ ဒီးအစုကဝဲၤ လၢအစုပူၤ, တဂၤ ဒီးအစုကဝဲၤ လၢအစုပူၤ ဒီး ဖဲဒၣ် ပှၤလၢအလဲၤနုာ် လၢဟံၣ်အပူၤ, ကဘၣ် တၢ်မၤသံ အီၤလီၤ. ဒီးတုၤ စီၤပၤ ဟးထီၣ်, ဒီးတုၤအဟဲနုာ်ဒီး, အိၣ် သုဝဲ ဒီးစီၤပၤ တက့ၢ်. 8 ဒီးပှၤလ့ၤဝံဖိ ဒီးယူဒၤ ခဲလၢာ်န့ၣ် မၤဝဲ ဒ်ကယဲၢ် တၢ် လၢပှၤလုၢ်တၢ်အဒိၣ် စီၤယဟိယဒါ မၤလိာ်ဝဲ အသိးန့ၣ်, ဒီး ဟံးန့ၢ် စုာ်စုာ် အပှၤ လၢအကဟဲနုာ် လၢမုၢ်အိၣ်ဘှံးအနံၤ, ဒီးပှၤ လၢအကဟးထီၣ် လၢအိၣ်ဘှံးအနံၤလီၤ. အဂ့ၢ်ဒ်အံၤ, ပှၤလုၢ်တၢ်အဒိၣ် စီၤယဟိယဒါ တပျၢ်ဘၣ် ပှၤအတီၤတဖၣ်ဘၣ်. 9 ဒီးပှၤလုၢ်တၢ်အဒိၣ် စီၤယဟိယဒါ ဟ့ၣ်လီၤ ပှၤတကယၤ အခိၣ်တဖၣ် လၢစီၤပၤဒၤဝံး အဘီတဖၣ်, ဒီးအကတီၤ ဖးဒိၣ်, ဒီးအကတီၤဖိ လၢအအိၣ်ဝဲ လၢယွၤအဟံၣ်ပူၤလီၤ. 10 ဒီးပှၤပာ် ပှၤဂီၢ်မုၢ် ခဲလၢာ် တဂၤ အိၣ်ဒီး အစုကဝဲၤ လၢအစုပူၤ, တဂၤ အိၣ်ဒီး အစုကဝဲၤ လၢအစုပူၤ, အိၣ်ဝးတရံး စီၤပၤ လၢဟံၣ်သနၢၣ် လၢစုထွဲ ပၢၢ်လၢဟံၣ်သနၢၣ် လၢစုစ့ၣ်, လၢတၢ်လုၢ်လီၢ် ဒီးဟံၣ် အဃၢၤန့ၣ်လီၤ. 11 ဒီးဟဲစိာ် စီၤပၤ အဖိခွါ, ဒီးဒုးကုာ်အီၤ လၢခိၣ်သလုး, ဒီးပာ် တၢ်အၢၣ်လီၤအီလီၤ, ဒီးပာ်အီၤ လၢစီၤပၤ, ဒီးစီၤယဟိယဒါဒီး အဖိခွါတဖၣ် ဖှူအီၤ, ဒီးစံးဝဲဒၣ်, မ်စီၤပၤ မူဝဲတက့ၢ်. 12 ဒီးတုၤ နီၢ်ဧသၤလယၤ နၢ်ဟူ ပှၤဂီၢ်မုၢ် ဃ့ၢ်ဝဲ, ဒီးစံးထီၣ်ပတြၢၤ စီၤပၤအသီဒီး, ဟဲဝဲဆူ ပှၤဂီၢ်မုၢ်အအိၣ် လၢယွၤ အဟံၣ်ပူၤလီၤ. 13 ဒီးကွၢ်ဝဲ, ဒီးကွၢ်ကွၢ်, စီၤပၤ ဆၢထၢၣ် လၢအလီၢ်ထီၣ်ထီ, ဖဲတၢ်လဲၤနုာ်န့ၣ်, ဒီးပဒိၣ်ဖးဒိၣ်တဖၣ်, ဒီးပှၤအူကွဲၤတဖၣ် အိၣ်ဝဲ လၢစီၤပၤ အဃၢၤန့ၣ်လီၤ. ဒီးကီၢ် အပှၤဂီၢ်မုၢ် ခဲလၢာ် သူၣ်ခုသးခု ဒီးအူ ကွဲၤ, ဒီးပှၤသးဝံၣ်တၢ်ဖိ အိၣ်ဝဲ ဒီးဒံၣ်ဒၢပီၤဒွါ, ဒီးပှၤ လၢအသိၣ်လိ တၢ်စံးထီၣ်ပတြၢၤလီၤ. ဒီးနီၢ်ဧသၤလယၤ ဖှီအဆ့, ဒီးကိးထီၣ်, တၢ်ပူထီၣ်, တၢ်ပူထီၣ်န့ၣ်လီၤ. 14 ဒီးပှၤလုၢ်တၢ်အဒိၣ် စီၤယဟိယဒါ ဒုးလဲၤထီၣ် ပှၤတကယၤ အခိၣ်တဖၣ်, ပှၤသုးမုၢ် အခိၣ်တဖၣ်, ဒီးစံးဘၣ် အီၤ, ဟီထီၣ်ကွံာ်အီၤ လၢဟံၣ်ပူၤ လၢတၢ်အဂ့ၢ်တဖၣ် ဆူခိ, ဒီးမ်ပှၤ လၢအပိာ်ထွဲအခံန့ၣ် ဘၣ် တၢ်မၤသံအီၤ လၢနးတက့ၢ်. အဂ့ၢ်ဒ်အံၤ, ပှၤလုၢ်တၢ်အဒိၣ် စံးတ့ၢ်ဝဲဒၣ်, မ်သုသုတမၤသံအီၤ လၢယွၤအဟံၣ်ပူၤ တဂ့ၤ. 15 ဒီးပှၤဟံးဃာ်အီၤ လၢအစု, ဒီးလဲၤဝဲ လၢကျဲ လၢကသ့ၣ်တဖၣ် ဟဲဝဲဆူ စီၤပၤအဟံၣ်, ဒီးပှၤမၤသံအီၤ ဖဲန့ၣ်လီၤ. 16 ဒီးစီၤယဟိယဒါ အၢၣ်လီၤအီလီၤတၢ်, ဒီးဒုးအၢၣ်လီၤ ပှၤဂီၢ်မုၢ် ခဲလၢာ်, ဒီးစီၤပၤ ဒ်သိး အကကဲထီၣ် ယွၤအပှၤဂီၢ်မုၢ်လီၤ. 17 ဒီးပှၤဂီၢ်မုၢ် ခဲလၢာ် လဲၤဆူ ဘဧၤလး အဟံၣ်ပူၤ, ဒီးမၤလီၤပှီၢ်ဝဲ, ဒီးမၤကၢ်လီၤကလဲ အတၢ်လုၢ်လီၢ် ဒီးအတၢ်ဂီၤ, ဒီးမၤသံ ဘဧၤလး အပှၤလုၢ်တၢ်အဒိၣ် စီၤမးတၣ် လၢတၢ်လုၢ်လီၢ်တဖၣ် အမဲာ်ညါလီၤ. 18 ဒီးစီၤယဟိယဒါ ပာ်လီၤ ယွၤအဟံၣ် အတၢ်မၤတဖၣ်, လၢပှၤလုၢ်တၢ်အဒိၣ် ပှၤလ့ၤဝံဖိ အစုပူၤ, လၢစီၤဒၤဝံး နီၤဖးဝဲ အဆၢ လၢယွၤအဟံၣ်ပူၤ ဒ်သိး အကလုၢ် ယွၤ လၢတၢ်လုၢ်မ့ၣ်အူ, ဒ်တၢ်ကွဲးအသး လၢစီၤမိၤၡ့ အတၢ်သိၣ်တၢ်သီ အသိးန့ၣ် အိၣ်ဒီး တၢ်သူၣ်ခုသးခု, ဒီးသးဝံၣ်တၢ် ဒ်စီၤဒၤဝံး မၤလိာ်ဝဲ အသိးန့ၣ်လီၤ. 19 ဒီးပာ် ပှၤပၢၤတၢ်ဖိ ဖဲ ယွၤအဟံၣ် အပဲတရီတဖၣ် ဒ်သိး တၢ်တကဆှီဘၣ် အသုတဟဲနုာ် နီတမံၤ တဂ့ၤလီၤ. 20 ဒီးဟံးန့ၢ် ပှၤတကယၤအခိၣ်တဖၣ်, ဒီးပှၤအိၣ်ဒီး အကဟုကညီၢ်တဖၣ်, ဒီးပှၤပၢၤပှၤဂီၢ်မုၢ်, ဒီးကီၢ်အပှၤဂီၢ်မုၢ် ခဲလၢာ်, ဒီးဟဲစိာ် စီၤပၤ လၢယွၤအဟံၣ်, ဒီးဟဲဝဲ လၢပဲတရီထီအပူၤဆူ စီၤပၤ အဟံၣ်ပူၤ, ဒီးဒုးဆ့ၣ်နီၤ စီၤပၤ လၢဘီမုၢ် အလီၢ်ပစိာ် အဖီခိၣ်လီၤ. 21 ဒီးကီၢ်အပှၤဂီၢ်မုၢ် ခဲလၢာ် သူၣ်ခုသးခု, ဒီးဝ့ၢ် အိၣ်ဃူအိၣ်ဖိး ဒီးပှၤမၤသံ နီၢ်ဧသၤလယၤ လၢနးလီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 24

1 ဒီး လၢစီၤယိၤအၣ် ကဲသီ စီၤပၤန့ၣ် အသးပှၢ် နွံနံၣ်, ဒီး ကဲစီၤပၤ လၢယရူၤၡလ့ၣ် အပူၤ အနံၣ် လွံၢ်ဆံ, ဒီးအမိၢ်အမံၤမ့ၢ် နီၢ်စံဘယၤ ဘၣ်ဃးဒီး ဘ့ၢ်ၡဘၤလီၤ. 2 ဒီး ကယဲၢ် အပှၤလုၢ်တၢ်အဒိၣ် စီၤယဟိယဒါ အမုၢ်နံၤ ခဲလၢာ်န့ၣ် စီၤယိၤအၣ် မၤ တၢ်အလိၤ လၢယွၤအမဲာ်လီၤ. 3 ဒီးစီၤယဟိယဒါ ဟံးန့ၢ်ဝဲ လၢအဂီၢ် လၢအမါ ခံဂၤ, ဒီး အဝဲဒၣ် ထီၣ်ဖိ ဖိခွါတဖၣ်, ဒီးဖိမုၣ်တဖၣ်လီၤ. 4 ဒီးတၢ်န့ၣ် အလီၢ်ခံ တၢ်မၤအသး လၢစီၤယိၤအၣ် အသးအိၣ်လၢ အကမၤက့ၤ ယွၤအဟံၣ်လီၤ. 5 ဒီးဒုးအိၣ်ဖှိၣ်ရိဖှိၣ် ပှၤလုၢ်တၢ်အဒိၣ်, ဒီးပှၤလ့ၤဝံဖိ, ဒီး စံးဘၣ်အီၤ, လဲၤဆူ ကယဲၢ် ယူဒၤ အဝ့ၢ်တဖၣ် အပူၤ, ဒီး ထၢဖှိၣ် စ့ လၢအံၣ်စရ့လးဖိ ခဲလၢာ် ဒ်သိး သုကမၤက့ၤ သုကစၢ်အဟံၣ် တနံၣ်ဘၣ်တနံၣ် တက့ၢ်. ဒီးမၤတၢ်အံၤ ချ့ချ့ တက့ၢ်. ဘၣ်ဆၣ်ဒီး ပှၤလ့ၤဝံဖိ တမၤဘၣ်ချ့ချ့ဘၣ်. 6 ဒီးစီၤပၤ ကိးန့ၢ် တၢ်အခိၣ် စီၤယဟိယဒါ, ဒီးစံးဘၣ် အီၤ, နတမၢဘၣ် ပှၤလ့ၤဝံဖိ ဟဲစိာ် ယွၤအခ့အပှၤ စီၤမိၤၡ့ အတၢ်ထၢဖှိၣ် လၢယူဒၤ, ဒီး လၢယရူၤၡလ့ၣ် အပူၤ, ဒီး လၢအံၣ်စရ့လး အပှၤအိၣ်ဖှိၣ်ဖိ လၢတၢ်အၢၣ်လီၤအီလီၤ အဒဲ အဂီၢ်န့ၣ်မ့ၢ် အဘၣ်မနုၤလဲၣ်, 7 အဂ့ၢ်ဒ်အံၤ, ပိာ်မုၣ်အအၢ နီၢ်ဧသၤလယၤ အဖိခွါတဖၣ် မၤဟးဂီၤတ့ၢ် ယွၤအဟံၣ်, ဒီး ကယဲၢ် တၢ်မၤဘူၣ် လၢယွၤအဟံၣ်ပူၤန့ၣ် ဟ့ၣ်လီၤဝဲ လၢဘဧၤလးတဖၣ်လီၤ. 8 ဒီးစီၤပၤ မၤလိာ်တၢ် ဒီးပှၤမၤ တလါတဖျၢၣ်, ဒီးပာ်ဝဲ လၢခိ ဖဲယွၤအဟံၣ် အပဲတရီန့ၣ်လီၤ. 9 ဒီးကိးထီၣ်တၢ် လၢယူဒၤ ဒီကီၢ်ညါ, ဒီး လၢယရူၤၡလ့ၣ် ဒီဝ့ၢ်ညါ ဒ်သိး ပှၤကဟဲစိာ် တၢ်ထၢဖှိၣ် လၢယွၤအခ့အပှၤ စီၤမိၤၡ့ ပာ် လၢအံၣ်စရ့လး အဖီခိၣ်, လၢပှၢ်မုၢ်ကနၢန့ၣ် ဆူ ယွၤအအိၣ်လီၤ. 10 ဒီးပဒိၣ်ဖးဒိၣ်တဖၣ်, ဒီးပှၤဂီၢ်မုၢ် ခဲလၢာ် သူၣ်ခုသးခု ဒီးဟဲစိာ်တၢ်, ဒီးတ့ၢ်နုာ်လီၤ လၢတလါတဖျၢၣ် အပူၤ တုၤ အလၢာ်လီၤ. 11 ဒီးအကတီၢ် လၢပှၤဟဲစိာ်တလါန့ၣ် ဆူ စီၤပၤအပဒိၣ်ဖးဒိၣ်အအိၣ် လၢပှၤလ့ၤဝံဖိ အစုပူၤန့ၣ် တုၤ အထံၣ်ဘၣ် လၢစ့အိၣ်အါမး လၢတလါပူၤန့ၣ် ဒီး, တၢ်မၤအသး လၢစီၤပၤ အပှၤကွဲးလံာ် တဂၤ, ဒီးပှၤလုၢ်တၢ်အခိၣ် အပဒိၣ်တဂၤ ဟဲလူလီၤန့ၢ်ဝဲ, ဒီးဟံးန့ၢ် တလါ, ဒီးပာ်လီၤက့ၤအီၤ လၢအလီၢ်ပူၤလီၤ. မၤဝဲ ဒ်န့ၣ် တနံၤဘၣ်တနံၤ, ဒီးထၢဖှိၣ် စ့ အါအါကလဲာ်လီၤ. 12 ဒီးစီၤပၤ, ဒီးစီၤယဟိယဒါ ဟ့ၣ်လီၤဝဲ လၢပှၤမၤယွၤအဟံၣ် အတၢ်မၤ, ဒီးငါ ပှၤမၤတၢ် လၢလၢၢ်, ဒီးပှၤမၤတၢ် လၢသ့ၣ်ဖိတဖၣ် လၢစ့ ဒ်သိး အကမၤက့ၤ ယွၤအဟံၣ်, ဒီးပှၤ လၢအမၤတၢ် လၢထး, ဒီး လၢတိၢ် စ့ၢ်ကီး ဒ်သိး အကမၤက့ၤ ယွၤအဟံၣ်လီၤ. 13 ဒီးပှၤမၤတၢ်ဖိန့ၣ် မၤတၢ်, ဒီးမၤက့ၤတၢ်ဝံၤ, ဒီးမၤဂၢၢ်မၤကျၢၤ ယွၤအဟံၣ်, ဒီးမၤအီၤ ခၢၣ်သနၢၢ်လီၤ. 14 ဒီးမၤဝဲ ဝံၤဒီး ဟဲစိာ် စ့ လၢအအိၣ်လီၤတဲာ်ဆူ စီၤပၤ, ဒီး ဆူ စီၤယဟိယဒါ အအိၣ်, ဒီးပှၤတ့ တၢ်အဃၢၤအဃိၢ် လၢယွၤအဟံၣ် အဂီၢ်, တၢ်အဃၢၤအဃိၢ် လၢပှၤမၤတၢ် အဂီၢ်, ဒီး လၢလုၢ်တၢ် အဂီၢ်, ဒီးနီၣ်တၢၤတဖၣ်, ဒီးတၢ်အဃၢၤအဃိၢ်ထူ, ဒီးတၢ်အဃၢၤအဃိၢ်စ့လီၤ. ဒီးလုၢ် တၢ်လုၢ်မ့ၣ်အူ လၢယွၤ အဟံၣ်ပူၤ တထံၣ်ဃီ လၢစီၤယဟိယဒါ အမုၢ်နံၤ ခဲလၢာ် အတီၢ်ပူၤလီၤ. 15 ဒီးစီၤယဟိယဒါ အသးပှၢ်ထီၣ်, ဒီးဖဲအသံန့ၣ် ပှဲၤဝဲ ဒီး နံၤတဖၣ်လီၤ. တုၤအသံဒီး, အသးပှၢ် အနံၣ် တကယၤ သၢဆံလီၤ. 16 ဒီးပှၤခူၣ်လီၤကွံာ်အီၤ လၢစီၤဒၤဝံး အဝ့ၢ်ပူၤ လၢစီၤပၤ အကျါလီၤ. အဂ့ၢ်ဒ်အံၤ, လၢယွၤ အဂီၢ် မ့ၢ်ဂ့ၤ, လၢအပှၤဟံၣ်ဖိ အဂီၢ် မ့ၢ်ဂ့ၤ, မၤတၢ်ဂ့ၤ လၢအံၣ်စရ့လး အပူၤလီၤ. 17 ဒီး လၢစီၤယဟိယဒါ သံဝဲ အလီၢ်ခံန့ၣ်, ယူဒၤ အပဒိၣ်ဖးဒိၣ်တဖၣ် ဟဲဝဲ, ဒီးတီၤလီၤကဒွံကျိာ် လၢစီၤပၤ အမဲာ်ညါ, ဒီးစီၤပၤ ဒိကနၣ် အကလုၢ်လီၤ. 18 ဒီးလဲၤသဒၣ် ယွၤအပၢ်တဖၣ် အကစၢ်အဟံၣ်, ဒီးမၤ အၡ့ရၤ, ဒီးတၢ်ဂီၤတဖၣ် အတၢ်, ဒီးတၢ်သးထီၣ်ဘၣ် ယူဒၤ, ဒီးယရူၤၡလ့ၣ် လၢတၢ်မၤကမၣ်တၢ်န့ၣ် အဃိလီၤ. 19 ဒီးမၢလီၤ ဝံတဖၣ် ဆူအအိၣ် ဒ်သိး အကဒုးဟဲက့ၤအီၤ ဆူ ယွၤအအိၣ်, ဒီးအဝဲသ့ၣ် အုၣ်အသး ထီဒါအီၤ ဘၣ်ဆၣ်ဒီး, တဒိကနၣ်ဘၣ်ဝဲဘၣ်. 20 ဒီးယွၤအသး လီၤဘၣ် ပှၤလုၢ်တၢ်အဒိၣ် စီၤယဟိယဒါ အဖိခွါ စီၤစကၤရယၤ အလိၤ, လၢအဆၢထၢၣ် လၢပှၤဂီၢ်မုၢ် အဖီခိၣ်, ဒီး စံးဘၣ်အီၤ, ယွၤ စံးဒ်အံၤ, သုလုၣ်သ့ၣ်ခါပတာ် ယွၤ အတၢ်မၤလိာ်တဖၣ် တုၤ သုဘီၣ်ထီၣ်ညီထီၣ် တသ့ဘၣ်န့ၣ် မ့ၢ် အဘၣ်မနုၤလဲၣ်. မ့ၢ်သုလဲၤသဒၣ် ယွၤ ဒီး, ယွၤလဲၤသဒၣ်သု စ့ၢ်ကီး လီၤ. 21 ဒီးပှၤကူၣ်တၢ် ထီဒါအီၤ, ဒီးကွံာ်အီၤ လၢလၢၢ် လၢစီၤပၤ မၤလိာ်တၢ် အဃိ လၢယွၤအဟံၣ် အဂၢၤပူၤလီၤ. 22 ဒီးစီၤပၤ ယိၤအၣ် တသ့ၣ်နီၣ်ထီၣ်က့ၤ တၢ်ဘျုးတၢ်ဖှိၣ် လၢအဝဲဒၣ်အပၢ် စီၤယဟိယဒါ မၤအီၤဘၣ်. ဒီးမၤသံ အဖိခွါ, ဒီးတုၤအသံ ဒီးစံးဝဲဒၣ်, မ်ယွၤကွၢ်ဝဲ, ဒီးဃုတၢ် တက့ၢ်. 23 ဒီးတၢ် လၢနံၣ်န့ၣ် ဆၢအလီၢ်ဒီး, တၢ်မၤအသး လၢစူၤရံ အပှၤသုးမုၢ် ဟဲထီဒါအီၤ, ဒီးဟဲဝဲဆူ ယူဒၤ, ဒီးယရူၤၡလ့ၣ်, ဒီးမၤဟးဂီၤ ကယဲၢ် ပှၤဂီၢ်မုၢ်အပဒိၣ်ဖးဒိၣ် ခဲလၢာ် လၢပှၤဂီၢ်မုၢ် အကျါ, ဒီးတၢ်ဟ့ၣ်ယုၢ် အတၢ်ဂုာ်န့ၢ် ခဲလၢာ် ဆူဒၤမ့ၤစ့း အစီၤပၤလီၤ. 24 အဂ့ၢ်ဒ်အံၤ, ပှၤစူၤရံဖိ အပှၤသုးမုၢ် ဟဲစှၤဂၤ, ဒီးယွၤ ဟ့ၣ်လီၤ ပှၤသုးမုၢ် အါဂၤ လၢအစုပူၤ လၢအလဲၤသဒၣ် ယွၤအပၢ် အကစၢ် အဃိလီၤ. ဒီးမၤ တၢ်စံၣ်ညီၣ် လၢစီၤယိၤအၣ် အလိၤလီၤ. 25 ဒီးတုၤ အဟးထီၣ်ကွံာ် လၢအအိၣ်, (အဂ့ၢ်ဒ်အံၤ, ပာ်လီၤတဲာ်အီၤ ဘၣ်တၢ်ဆါ နးနးကလဲာ်.) အခ့အပှၤဒၣ်ဝဲ ကူၣ်တၢ်ထီဒါအီၤ လၢပှၤလုၢ်တၢ်အဒိၣ်, စီၤယဟိယဒါ အဖိခွါ အသွံၣ် အဃိ, ဒီးမၤသံအီၤ လၢအလီၢ်မံပူၤ, ဒီး သံဝဲ, ဒီးပှၤခူၣ်လီၤကွံာ်အီၤ လၢစီၤဒၤဝံး အဝ့ၢ်ပူၤ ဘၣ်ဆၣ်ဒီး, တမ့ၢ်ဘၣ် လၢစီၤပၤ အတၢ်သွၣ်ခိၣ် အပူၤဘၣ်. 26 ဒီးအအံၤမ့ၢ် ပှၤလၢအကူၣ်တၢ်ထီဒါအီၤ, ပှၤဧၣ်မိၣ်မုၣ် နီၢ်ၡံမဧး အဖိခွါ စီၤစၤဘး, ဒီးပှၤမိၤအးမုၣ် နီၢ်ၡမံရံး အဖိခွါ စီၤယဟိစဘးလီၤ. 27 ဒီး အဖိခွါတဖၣ်, ဒီးတၢ်ဝံတၢ်ယိး အဃၢ လၢအအိၣ်ဝဲ လၢအလိၤ, ဒီးတၢ်မၤက့ၤ ယွၤအဟံၣ် အဂ့ၢ်အကျိၤန့ၣ် ကွၢ်ကွၢ်, ကွဲးအသး လၢလံာ်ဃဲၤဖျါ လံာ်စီၤပၤ အပူၤလီၤ. ဒီး အဖိခွါ စီၤအမၤစယါ ကဲထီၣ် စီၤပၤ လၢအလီၢ်န့ၣ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 25

1 လၢစီၤအမၤစယါ ကဲသီစီၤပၤန့ၣ် အသးပှၢ် ခံဆံယဲၢ်နံၣ်, ဒီး ကဲစီၤပၤ လၢယရူၤၡလ့ၣ် အပူၤ ခံဆံနွံနံၣ်, ဒီးအမိၢ်အမံၤမ့ၢ် နီၢ်ယဟိဧဒၣ် လၢယရူၤၡလ့ၣ်န့ၣ်လီၤ. 2 ဒီးမၤတၢ် လၢအလိၤ လၢယွၤအမဲာ် ဘၣ်ဆၣ်ဒီး, တမၤဘၣ် လၢအသး ဒီဖျၢၣ်ဘၣ်. 3 ဒီးတုၤ အဘီအမုၢ် အိၣ်ဂၢၢ်ဆိးကျၢၤ လၢအစုပူၤဒီး, တၢ်မၤအသး လၢအမၤသံ အခ့အပှၤတဖၣ် လၢအမၤသံ အပၢ်န့ၣ်လီၤ. 4 ဘၣ်ဆၣ်ဒီး တမၤသံဘၣ် အဖိတဖၣ်န့ၣ်ဘၣ်, ဒ်တၢ်ကွဲးအသး လၢစီၤမိၤၡ့ အတၢ်သိၣ်တၢ်သီ အလံာ်ပူၤ အသိး ဖဲယွၤ မၤလိာ်တၢ် ဒီးစံးဝဲဒၣ်, ပၢ်တဖၣ် တဘၣ်သံဘၣ် လၢဖိတဖၣ် အဃိဘၣ်. ဖိတဖၣ် တဘၣ်သံဘၣ် လၢပၢ်တဖၣ် အဃိဘၣ်. မ့မ့ၢ် ပှၤဘၣ်သံ စုာ်စုာ် လၢအတၢ်ဒဲးဘးဒၣ်ဝဲ အဃိန့ၣ်လီၤ. 5 ဒီးစီၤအမၤစယါ ဒုးအိၣ်ဖှိၣ် ယူဒၤ, ဒီးပာ် ပှၤတကထိ အခိၣ်, ဒီးပှၤတကယၤအခိၣ် ဒ်အပၢ်အဟံၣ် အသိးန့ၣ် လၢယူဒၤ ဒီးဘံၣ်ယၤမံၣ် ခဲလၢာ် အကျါ, ဒီးဂံၢ် ပှၤ လၢအသးပှၢ် အနံၣ် ခံဆံ ဒီး အါန့ၢ် အန့ၣ် တက့ၢ်, ဒီးထံၣ်န့ၢ် ပှၤဃုထၢဖိ သၢကလီၤ လၢအလဲၤဒုးသုး, ဒီးဟံးဘီ, ဒီးအကတီၤလီၤ. 6 ဒီးငါ ပှၤအဒိၣ်အဆူၣ် လၢအံၣ်စရ့လး အကျါ တကလီၤ လၢစ့ အကံကၢ် တကယၤလီၤ. 7 ဒီးယွၤ အပှၤကညီတဂၤ ဟဲဆူအအိၣ်, ဒီးစံးဝဲဒၣ်, စီၤပၤဧၢ, ဒုးလဲၤ အံၣ်စရ့လး အပှၤသုးမုၢ် ဒီးနၤ တဂ့ၤ. အဂ့ၢ်ဒ်အံၤ, ယွၤ တအိၣ်ဘၣ် ဒီးအံၣ်စရ့လး, အ့ဖရဲၣ်အဖိ ခဲလၢာ်ဘၣ်. 8 မ့ၢ်လဲၤဒီး, နကဆူၣ်ထီၣ် လၢဒုးတၢ် အဂီၢ် ဘၣ်ဆၣ်ဒီး, ယွၤကဒုးလီၤဃံၤနၤ လၢနဒုၣ်နဒါ အမဲာ်ညါ လီၤ. အဂ့ၢ်ဒ်အံၤ, ယွၤ အိၣ်ဝဲ ဒီးအစိအကမီၤ ဒ်သိး အကမၤစၢၤတၢ်, ဒီးဒ်သိး အကဒုးလီၤဃံၤတၢ်လီၤ. 9 ဒီးစီၤအမၤစယါ စံးဘၣ် ယွၤ အပှၤကညီ, ဒီးစ့ကံကၢ် တကယၤ လၢယဟ့ၣ်လီၤ အံၣ်စရ့လး အပှၤသုးမုၢ်န့ၣ် ပကမၤဒ်လဲၣ်. ဒီးယွၤ အပှၤကညီ စံးဝဲဒၣ်, ယွၤ ဟ့ၣ်လီၤနၤ အါန့ၢ် အန့ၣ် သ့လီၤ. 10 ဒီးစီၤအမၤစယါ မၤလီၤဖး ပှၤသုးမုၢ် လၢအဟဲ ဆူအအိၣ် လၢအ့ဖရဲၣ် ဒ်သိး အက့ၤက့ၤဆူ အလီၢ်ဒၣ်ဝဲ, ဒီးအသးထီၣ်ဘၣ် ယူဒၤ ဒိၣ်ဒိၣ်ကလဲာ်, ဒီးက့ၤက့ၤဝဲဆူ အလီၢ် လၢအသးထီၣ်ကဲၤထီၣ်လီၤ. 11 ဒီးစီၤအမၤစယါ မၤဆူၣ်ထီၣ်အသး, ဒီးဆှၢထီၣ် အပှၤဂီၢ်မုၢ်, ဒီးလဲၤဝဲဆူ ကစၢၢ်ကဆူး အံသၣ်, ဒီးကျီကွံာ် ပှၤစ့ဧၢ်ဖိ တကလးလီၤ. 12 ဒီးပှၤမူတကလးန့ၣ် ပှၤယူဒၤဖိ စိာ်အီၤဆူ လၢၢ်ဧိၤလ့ဧိၤ တဖျၢၣ် အဖီခိၣ်, ဒီးတ့ၢ်လီၤကွံာ်အီၤ လၢလၢၢ်န့ၣ် အခိၣ်စိၣ် ဒီးပှၤကၢ်လီၤကလဲကွံာ်ဝဲ ခဲလၢာ်လီၤ. 13 ဒီးပှၤတဖု လၢစီၤအမၤစယါ မၢအက့ၤကဒါက့ၤ ဒ်သိး အသုတလဲၤ ဒီးအီၤဆူ တၢ်ဒုးသုးတဂ့ၤတဖၣ်န့ၣ် ကျီကွံာ် ယူဒၤ အဝ့ၢ်တဖၣ် လၢၡၤမရံ ပၢၢ်လၢဘ့ၤသဃိရိၣ်, ဒီးကျီကွံာ် ပှၤသၢကထိ လၢအကျါ, ဒီးမၤန့ၢ် တၢ်ဖိတၢ်လံၤ အါအါကလဲာ်လီၤ. 14 ဒီးစီၤအမၤစယါ ဟဲဝဲ လၢတၢ်မၤသံ ပှၤအဒိၣ်ဖိ အလီၢ်ခံန့ၣ် တၢ်မၤအသး လၢအဟဲစိာ် ပှၤစ့ဧၢ်ဖိ အကစၢ်တဖၣ်, ဒီးပာ်အီၤ လၢအကစၢ်တဖၣ်, ဒီးဘူၣ်တၢ်ဘါတၢ် လၢအမဲာ်ညါ, ဒီးဆိၣ်ကဲၤ တၢ်နၢမူ လၢအဂီၢ်လီၤ. 15 ဒီးယွၤအသးထီၣ် ကဲၤထီၣ်ဘၣ် စီၤအမၤစယါ, ဒီးမၢလီၤ ဝံတဂၤ ဆူအအိၣ် လၢအစံးဘၣ်အီၤ, နဃုတၢ် လၢပှၤတကလုာ် အကစၢ်တဖၣ် လၢအမၤပူၤမၤဖျဲး အပှၤဂီၢ်မုၢ်ဒၣ်ဝဲ လၢနစုပူၤ တသ့ဘၣ်န့ၣ်မ့ၢ် အဘၣ်မနုၤလဲၣ်. 16 ဒီးကတိၤတၢ် ဒီးအီၤ အဖၢမုၢ်န့ၣ် ဒီး, တၢ်မၤအသး လၢစီၤပၤ စံးဘၣ်အီၤ, နကဲထီၣ် ပှၤကူၣ်လိာ်အသးဒီး စီၤပၤန့ၣ် ဧါ, အိၣ်ဃိကလာ် တက့ၢ်. နကဘၣ် တၢ်ကျီနၤမ့ၢ် အဘၣ်မနုၤလဲၣ်. ဒီးဝံတဂၤန့ၣ် အိၣ်ဃိဝဲ, ဒီးစံးဝဲဒၣ်, ယသ့ၣ်ညါ လၢယွၤတိာ်ဝဲ လၢအကမၤဟးဂီၤနၤလီၤ. အဂ့ၢ်ဒ်အံၤ, နမၤတၢ်တမံၤန့ၣ်, ဒီးတဒိကနၣ်ဘၣ် ယတၢ်ကူၣ်လိာ်ဘၣ်လီၤ. 17 ဒီးယူဒၤ အစီၤပၤ စီၤအမၤစယါ ကူၣ်ထီၣ်ဖးလီၤတၢ်, ဒီးမၢလီၤ ကလူးတဂၤဆူ အံၣ်စရ့လး အစီၤပၤ ယ့ၤဟူ အဖိခွါ, စီၤယဟိအါဃး အဖိခွါ, စီၤယိၤအၣ်, ဒီးစံးဝဲဒၣ်, ဟဲ, ကွၢ်လိာ်မဲာ် သကိးသကိး တက့ၢ်. 18 ဒီးအံၣ်စရ့လး အစီၤပၤ ယိၤအၣ် မၢလီၤတၢ်ဆူ ယူဒၤ အစီၤပၤ အမၤစယါ ဒီးစံးဝဲဒၣ်, တၤဆှုၣ် လၢလဘၤနိၣ် အလိၤ, မၢလီၤတၢ် ဆူသ့ၣ်ဆှိအ့ရ့း လၢလဘၤနိၣ် အလိၤ ဒီးစံးဝဲဒၣ်, ဟ့ၣ်လီၤ နဖိမုၣ် လၢယဖိခွါ အမါ တက့ၢ်. ဒီး ဆၣ်ဖိကီၢ်ဖိ အမံၤ လၢလဘၤနိၣ် အလိၤ တဒု လဲၤပူၤတၢ်, ဒီးယီၢ်တံၢ်လီၤ တၤဆှုၣ်န့ၣ်လီၤ. 19 နစံး, ကွၢ်ကွၢ်, နကျီကွံာ်လံ ပှၤအဒိၣ်ဖိလံ, ဒီးနသးပာ်ထီၣ်ထီနၤ ဒ်သိး နကပာ် ကဖၢလၢနသးလီၤ. ဒီးအိၣ်လၢနဟံၣ် တက့ၢ်. နကမၤတၢ် လၢနတၢ်အၢ အဂီၢ်, ဒီးလီၤဃံၤနဝဲဒၣ်, ဒီးယူဒၤ အိၣ်ဒီးနၤန့ၣ်မ့ၢ် အဘၣ်မနုၤလဲၣ်. 20 ဒီးစီၤအမၤစယါ တဒိကနၣ်ဘၣ်တၢ်ဘၣ်, အဂ့ၢ်ဒ်အံၤ, တၢ်မၤအသး လၢယွၤ ဒ်သိး အကဟ့ၣ်လီၤကွံာ်အီၤ လၢပှၤအစုပူၤ လၢအဃုတၢ် လၢအဒိၣ် အကစၢ်တဖၣ် အဃိန့ၣ်လီၤ. 21 ဒီးအံၣ်စရ့လး အစီၤပၤ ယိၤအၣ် လဲၤထီၣ်, ဒီးအဝဲဒၣ် ဒီးယူဒၤ အစီၤပၤ အမၤစယါ ကွၢ်လိာ် အမဲာ် လၢဘ့ၤသၡ့မ့ၣ် ဘၣ်ဃးဒီး ယူဒၤလီၤ. 22 ဒီးယူဒၤ ဃၣ်ဝဲ လၢအံၣ်စရ့လး အမဲာ်ညါ, ဒီးပှၤဃ့ၢ်ကွံာ်ဝဲ တဂၤဆူအဒဲဒၣ်ဝဲ, တဂၤဆူအဒဲဒၣ်ဝဲန့ၣ်လီၤ. 23 ဒီးအံၣ်စရ့လး အစီၤပၤ စီၤယိၤအၣ် မၤန့ၢ် ယူဒၤ အစီၤပၤ စီၤယဟိအါဃး အဖိခွါ, စီၤယိၤအၣ် အဖိခွါ, စီၤအမၤစယါ လၢဘ့ၤသၡ့မ့ၣ် အပူၤ, ဒီးဟဲစိာ်ဝဲဆူ ယရူၤၡလ့ၣ်, ဒီးမၤလီၤပှီၢ် ယရူၤၡလ့ၣ် အခိၣ်ဒူ အပျၢ် လွံၢ်ကယၤ လၢပဲတရီ အ့ဖရဲၣ် ပၢၢ်လၢတၢ်အသနၢၣ် အပဲတရီလီၤ. 24 ဒီးမၤန့ၢ် ထူဧိၤလွဲဧိၤ, ဒီးကျိၣ်ဧိၤစ့ဧိၤ ခဲလၢာ်, ဒီးတၢ်အဃၢၤအဃိၢ် လၢအထံၣ်န့ၢ်ဝဲ လၢယွၤအဟံၣ်ပူၤ အိၣ်ဒီး စီၤဧိးဘ့ၤအ့ဒိၣ် ခဲလၢာ်, ဒီးတၢ်လုၢ်ဒိၣ်ပှ့ၤဒိၣ် လၢစီၤပၤ အဟံၣ်ပူၤ, ဒီးပှၤအုၣ်ကီၤအသးတဖၣ်, ဒီးက့ၤကဒါက့ၤဝဲဆူ ၡၤမရံလီၤ. 25 ဒီး လၢအံၣ်စရ့လး အစီၤပၤ ယဟိအါဃး အဖိခွါ, စီၤယိၤအၣ် သံဝဲ အလီၢ်ခံန့ၣ် ယူဒၤ အစီၤပၤ ယိၤအၣ် အဖိခွါ စီၤအမၤစယါ မူဒံး တဆံယဲၢ်နံၣ်လီၤ. 26 တၢ်အိၣ်လီၤတဲာ် ဘၣ်ဃးဒီး စီၤအမၤစယါ, တၢ်အခီၣ်ထံး ဒီးတၢ်တကတၢၢ်န့ၣ်, ကွၢ်ကွၢ်, ကွဲးအသး လၢယူဒၤ, ဒီးဘံၣ်ယၤမံၣ် အစီၤပၤ အလံာ်ပူၤန့ၣ် တမ့ၢ်ဘၣ်ဧါ. 27 ဒီး လၢအဆၢကတီၢ် လၢစီၤအမၤစယါ ဃၣ်ကဒါကွံာ် အသး လၢအလူၤ ယွၤန့ၣ် ပှၤကူၣ်တၢ်ထီဒါအီၤ လၢယရူၤၡလ့ၣ် အပူၤ, ဒီးအဝဲဒၣ် ဃ့ၢ်ဆူ လၤကံၣ်, ဒီးပှၤမၢလီၤ တၢ်ပိာ်အခံ, ဒီးမၤသံအီၤ ဖဲန့ၣ်လီၤ. 28 ဒီးပှၤဟဲစိာ်အီၤ လၢကသ့ၣ် အလိၤ, ဒီးခူၣ်လီၤကွံာ်အီၤ ဒီးအပၢ်တဖၣ် လၢယူဒၤ အဝ့ၢ်ပူၤလီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 26

1 ဒီးယူဒၤ အပှၤဂီၢ်မုၢ် ခဲလၢာ် ဟံးန့ၢ် စီၤဧူးစံယါ လၢအသးပှၢ် တဆံဃုနံၣ်တဂၤ, ဒီးပာ်အီၤ လၢစီၤပၤ လၢအပၢ် စီၤအမၤစယါ အလီၢ်န့ၣ်လီၤ. 2 ဒီးအဝဲဒၣ် တ့လီၤက့ၤ ဧ့လိး, ဒီးမၤန့ၢ်က့ၤ လၢယူဒၤ အဂီၢ်, ဒီး လၢတၢ်န့ၣ် အလီၢ်ခံ စီၤပၤ မံဒီး အပၢ်တဖၣ်လီၤ. 3 လၢစီၤဧူးစံယါ ကဲသီစီၤပၤန့ၣ် အသးပှၢ် တဆံဃုနံၣ် ဒီး ကဲစီၤပၤ လၢယရူၤၡလ့ၣ် အပူၤ ယဲၢ်ဆံခံနံၣ်, ဒီးအမိၢ် အမံၤမ့ၢ် နီၢ်ယကိးလယၤ, ပှၤယရူၤၡလ့ၣ်ဖိလီၤ. 4 ဒီးမၤဝဲ လၢတၢ်အလိၤ လၢယွၤအမဲာ်, ဒ်ကယဲၢ် တၢ် လၢအပၢ် စီၤအမၤစယါ မၤဝဲ အသိးန့ၣ်လီၤ. 5 ဒီး လၢစီၤစကၤရယၤ လၢအနၢ်ပၢၢ် ယွၤအဒုးထံၣ်တၢ် တဂၤ အမုၢ်နံၤတဖၣ်န့ၣ် ဃုဝဲ လၢယွၤလီၤ. ဒီးမုၢ်နံၤတဖၣ် လၢအဃု ယွၤန့ၣ် ယွၤ ဒုးဘီၣ်ထီၣ်ညီထီၣ်အီၤလီၤ. 6 ဒီး လဲၤတၢ်, ဒီးဒုးတၢ် ဒီးပှၤဖလ့ၡသးဖိ, ဒီးမၤလီၤပှီၢ်ကွံာ် ကၤသး အခိၣ်ဒူ, ဒီးယၤဘန့ အခိၣ်ဒူ, ဒီးအၤစဒိာ် အခိၣ်ဒူ, ဒီးတ့ဝ့ၢ်တဖၣ် လၢအၤစဒိာ်အဃၢၤ, ဒီး လၢပှၤဖလ့ၡသးဖိ အကျါန့ၣ်လီၤ. 7 ဒီးယွၤ မၤစၢၤအီၤ ထီဒါ ပှၤဖလ့ၡသးဖိ, ဒီးပှၤဧ့ရ့းဖိ လၢအအိၣ်ဝဲ လၢကူၢ်ဘဧၤလး, ဒီး လၢပှၤမူနးဖိ အကျါလီၤ. 8 ဒီးပှၤဧၣ်မိၣ်ဖိ ဟ့ၣ် ခိၣ်ဖး လၢစီၤဧူးစံယါ, ဒီးအမံၤ ဟူထီသါလီၤ ပၢၢ်လၢတၢ်လဲၤနုာ် လၢအဲၤကူပတူး အပူၤလီၤ. အဂ့ၢ်ဒ်အံၤ, မၤဆူၣ်ထီၣ်အသး ဆူၣ်ဆူၣ်ကလဲာ်လီၤ. 9 ဒီးစီၤဧူးစံယါ တ့ တၢးထီ လၢယရူၤၡလ့ၣ် အပူၤ ဖဲတၢ်အနၢၣ် အပဲတရီ, ဒီးဖဲတၢ်ကစၢၢ်ကဆူး အပဲတရီ, ဒီးဖဲ တၢ်အသနၢၣ်န့ၣ်, ဒီးမၤဆူၣ်ထီၣ်အီၤလီၤ. 10 ဒီးတ့ တၢးထီ လၢပှၢ်မုၢ်ကနၢ, ဒီးခူၣ် ထံပူၤ အါပူၤလီၤ. အဂ့ၢ်ဒ်အံၤ, လၢတၢ်ပၢၤခိၣ်မ့ၢ်ဂ့ၤ, လၢတၢ်ပျီပူၤမ့ၢ်ဂ့ၤ, အဆၣ်ဖိကီၢ်ဖိအဒၢ အိၣ် အါအါကလဲာ်, ဒီးအိၣ်ဒီး ပှၤမၤဟီၣ်ခိၣ်, ဒီးပှၤမၤတၤသၣ်အလီၢ် လၢကစၢၢ်ကလိ, ဒီး လၢတၤသၣ်အလီၢ်ပူၤလီၤ. အဂ့ၢ်ဒ်အံၤ, တၢ်မၤဟီၣ်ခိၣ်န့ၣ် ဘၣ်အသးလီၤ. 11 ဒီးစီၤဧူးစံယါ အိၣ်ဝဲ ဒီးပှၤသုးမုၢ်, ပှၤသုးဖိ လၢအလဲၤဒုးသုး တဖုတဖု, ဒ်တၢ်ဂံၢ် အိၣ်လၢပှၤကွဲးလံာ် စီၤယံၤအ့လး အစုပူၤ, ဒီးအခိၣ် စီၤမၤစ့ယၤ လၢစီၤပၤ အပဒိၣ်ဖးဒိၣ် စီၤဃနၤနယၤ တဂၤ အစုဖီလာ် အသိးန့ၣ်လီၤ. 12 ဒီးပှၤအဒိၣ်အဆူၣ် အပၢ်တဖၣ် အခိၣ်တဖၣ် အတၢ်ဂံၢ်န့ၣ်မ့ၢ် ခံကထိ ဃုကယၤလီၤ. 13 ဒီး လၢအစုဖီလာ်န့ၣ် ပှၤသုးမုၢ် သၢကလီၤ နွံကထိ ယဲၢ်ကယၤ အိၣ်ဝဲ လၢအဒုးတၢ် ဒီးအစိဒိၣ်အကမီၤထီ ဒ်သိး အကမၤစၢၤ, စီၤပၤ ထီဒါ အဒုၣ်အဒါန့ၣ်လီၤ. 14 ဒီး လၢပှၤသုးမုၢ် ခဲလၢာ် အဂီၢ်န့ၣ်, စီၤဧူးစံယါ ကတဲာ်ကတီၤဝဲ လၢကတီၤ, ဒီးဘီ, ဒီးခိၣ်ကုာ်သုး, ဒီးသဃိး, ဒီးချံၣ်, ဒီးနီၣ်ခးတၢ် လၢတၢ်ခး လၢၢ် အဂီၢ်လီၤ. 15 ဒီးတ့ဝဲ လၢယရူၤၡလ့ၣ် အပူၤ လၢနီၣ်ခးတၢ်ဖးဒိၣ်တဖၣ်, ဒီး လၢပှၤ လၢအကူၣ်ထီၣ်သ့တဖၣ် ကူၣ်ထီၣ်ဝဲ ဒ်သိး အကအိၣ်ဝဲ လၢတၢးထီ အဖီခိၣ်, ဒီး လၢဝ့ၢ်ခိၣ်ဒူ အဖီခိၣ် လၢအကခးပျၢ်, ဒီး လၢၢ်ဖးဒိၣ်လီၤ. ဒီးအမံၤဟူထီသါလီၤဝဲလီၤ. အဂ့ၢ်ဒ်အံၤ, တၢ်မၤစၢၤအီၤ လီၤဆီဒၣ်တၢ် တုၤ အဆူၣ်ထီၣ်ဝဲလီၤ. 16 ဒီးတုၤ အဆူၣ်ထီၣ်ဒီး, အသး ပာ်ထီၣ်ထီအသး တုၤ အတုၤ လၢတၢ်ဟးဂီၤလီၤ. အဂ့ၢ်ဒ်အံၤ, မၤကမၣ် ယွၤ, အကစၢ်, ဒီးလဲၤနုာ် လၢယွၤ အနူၢ်ပူၤ ဒ်သိး အကဆိၣ်ကဲၤ တၢ်နၢမူ လၢတၢ်လုၢ်လီၢ်ဆိၣ်ကဲၤ တၢ်နၢမူ အဖီခိၣ်လီၤ. 17 ဒီးပှၤလုၢ်တၢ်အဒိၣ် စီၤအစၤရယၤ လဲၤနုာ်ပိာ်အခံ, ဒီးပှၤအဆူၣ်ဖိ, ယွၤအပှၤလုၢ်တၢ်အဒိၣ် ဃိးဆံ အိၣ်ဒီးအီၤ, 18 ဒီးတြီ စီၤပၤ ဧူးစံယါ ဒီး စံးဘၣ်အီၤ, စီၤဧူးစံယါဧၢ, တၢ် ဘၣ်ဃးဒီး နၤ လၢနကဆိၣ်ကဲၤ တၢ်နၢမူ လၢယွၤအဂီၢ် တမ့ၢ်ဘၣ်, မ့ၢ်အဘၣ်ဃးဒီး ပှၤလုၢ်တၢ်အဒိၣ်, စီၤအၤဟရိၣ် အဖိခွါတဖၣ် လၢတၢ်ပာ်စီဆှံအီၤ ဒ်သိး အကဆိၣ်ကဲၤထီၣ် တၢ်နၢမူလီၤ. ဟးထီၣ်ကွံာ် လၢတၢ်အလီၢ်စီဆှံပူၤ တက့ၢ်. အဂ့ၢ်ဒ်အံၤ, နမၤကမၣ်တၢ်လံ, ဒီးတကဲထီၣ်ဘၣ် နလၤကပီၤ လၢယွၤဘၣ်. 19 ဒီးစီၤဧူးစံယါ အသးထီၣ်, ဒီးသပၢၤမ့ၣ်အူ အိၣ်ဝဲ လၢအစုပူၤ ဒ်သိး အကဆိၣ်ကဲၤထီၣ် တၢ်နၢမူ, ဒီး လၢအသးထီၣ်ဘၣ် ပှၤလုၢ်တၢ်အဒိၣ် အဖၢမုၢ်ဒီး, တၢ်ဆါအၢ အိၣ်ထီၣ်ဝဲ လၢအမဲာ်တူၢ်ခိၣ် လၢပှၤလုၢ်တၢ်အဒိၣ် အမဲာ်ညါ, လၢယွၤအဟံၣ်ပူၤ လၢတၢ်လုၢ်လီၢ် ဆိၣ်ကဲၤတၢ်နၢမူ အဃၢၤလီၤ. 20 ဒီးပှၤလုၢ်တၢ်အခိၣ် စီၤအစၤရယၤ, ဒီးပှၤလုၢ်တၢ်အဒိၣ် ခဲလၢာ် ကွၢ်အီၤ, ဒီးကွၢ်ကွၢ်, ဘၣ်တၢ်ဆါအၢ လၢအမဲာ်တူၢ်ခိၣ်, ဒီးအဝဲသ့ၣ် ဟီထီၣ်ကွံာ်အီၤ ဖဲန့ၣ်, ဒီးမၤချ့ချ့ အကစၢ်ဒၣ်ဝဲ ဒ်သိး အကဟးထီၣ်ကွံာ်လီၤ. မ့ၢ်ယွၤ တီၢ်အီၤ အဃိလီၤ. 21 ဒီးစီၤပၤ ဧူးစံယါ မ့ၢ် ပှၤဘၣ် တၢ်ဆါအၢ တုၤ မုၢ်နံၤ လၢအသံဝဲ, ဒီးအိၣ်ဆါအၢ လၢဟံၣ်လီၤဆီ အပူၤလီၤ. အဂ့ၢ်ဒ်အံၤ, တၢ်ဒီၣ်တဲာ်ကွံာ်အီၤ ဒီးယွၤအဟံၣ်, ဒီး အဖိခွါ စီၤယိၤသၣ် အိၣ်ဝဲ လၢစီၤပၤအဟံၣ် အဖီခိၣ်, ဒီးစံၣ်ညီၣ် ပှၤကီၢ်ဖိလီၤ. 22 ဒီးတၢ်အိၣ်လီၤတဲာ် ဘၣ်ဃးဒီး စီၤဧူးစံယါ, တၢ်အခီၣ်ထံး, ဒီးတၢ်အကတၢၢ်န့ၣ် စီၤအၤမိး အဖိခွါ ဝံယၡါယၤ ကွဲးဝဲလီၤ. 23 ဒီးစီၤဧူးစံယါ မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ် အီၤ ဒီးအပၢ်တဖၣ် လၢစီၤပၤတဖၣ် အတၢ်သွၣ်ခိၣ် အကဝီၤပူၤလီၤ. အဂ့ၢ်ဒ်အံၤ, စံးဝဲ လၢအမ့ၢ် ပှၤဆါအၢလီၤ. ဒီး အဖိခွါ စီၤယိၤသၣ် ကဲထီၣ် စီၤပၤ လၢအလီၢ်န့ၣ်လီၤ.

1 ဒီး လၢစီၤယိၤသၣ် ကဲသီစီၤပၤန့ၣ် အသးပှၢ် ခံဆံယဲၢ်နံၣ်, ဒီး ကဲစီၤပၤ လၢယရူၤၡလ့ၣ် အပူၤ တဆံဃုနံၣ်, ဒီး အမိၢ်အမံၤမ့ၢ် နီၢ်ယရူၡၤ, စီၤစၤဒိး အဖိမုၣ်လီၤ. 2 ဒီးမၤ တၢ်အလိၤ လၢယွၤအမဲာ်, ဒီးမၤဝဲ ဒ်ကယဲၢ် တၢ် လၢအပၢ် စီၤဧူးစံယါ မၤတ့ၢ်ဝဲ အသိးန့ၣ်, ထဲအတလဲၤနုာ်ဘၣ် ယွၤအဟံၣ်ပူၤဘၣ်. ဒီးပှၤဂီၢ်မုၢ် မၤဒံး တၢ်သးဘၣ်အၢလီၤ. 3 ဒီးသူၣ်ထီၣ်က့ၤ ယွၤအဟံၣ် အပဲတရီထီ တဘ့ၣ်, ဒီး လၢခိၣ်ဒူ ဧိၤဖ့လး အဖီခိၣ် သူၣ်ထီၣ်တၢ် အါမးလီၤ. 4 ဒီးတ့ဝ့ၢ်တဖၣ် လၢယူဒၤ အကစၢၢ်ကလိ, ဒီး လၢပှၢ်လၢ်ကျါန့ၣ် တ့တိာ်, ဒီးတၢးထီတဖၣ်လီၤ. 5 ဒုးတၢ် ဒီးပှၤဧၣ်မိၣ်ဖိ အစီၤပၤ, ဒီးမၤနၢၤအီၤလီၤ. ဒီးတၢ် လၢနံၣ်တနံၣ်န့ၣ် ပှၤဧၣ်မိၣ်ဖိဟ့ၣ်အီၤ လၢစ့ အကံကၢ် တကယၤ, ဒီးဘုကၠူၣ် အကိၢ် တကလး, ဒီးဘုမုယီၤ အကိၢ် တကလးလီၤ. အဝဲန့ၣ် ပှၤဧၣ်မိၣ်ဖိဟ့ၣ်အီၤ လၢခံနံၣ်တနံၣ်, ဒီးသၢနံၣ်တနံၣ်လီၤ. 6 ဒီးစီၤယိၤသၣ် ဆူၣ်ထီၣ်ဝဲလီၤ. အဂ့ၢ်ဒ်အံၤ, ကတဲာ်ကတီၤ အကျဲ လၢယွၤ အကစၢ် အမဲာ်ညါလီၤ. 7 ဒီးတၢ်အိၣ်လီၤတဲာ် ဘၣ်ဃးဒီး စီၤယိၤသၣ်, ဒီးအဒုးတၢ် ခဲလၢာ်, ဒီးအကျဲတဖၣ်န့ၣ်, ကွၢ်ကွၢ်, ကွဲးအသး လၢအံၣ်စရ့လး ဒီးယူဒၤ အစီၤပၤ အလံာ်ပူၤလီၤ. 8 ဒီး လၢအကဲသီစီၤပၤန့ၣ် အသးပှၢ် ခံဆံယဲၢ်နံၣ်, ဒီးကဲစီၤပၤ လၢယရူၤၡလ့ၣ် အပူၤ တဆံဃုနံၣ်လီၤ. 9 ဒီးစီၤယိၤသၣ် မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ် အီၤ လၢစီၤဒၤဝံး အဝ့ၢ်ပူၤ, ဒီး အဖိခွါ စီၤအၤဃး ကဲထီၣ် စီၤပၤ လၢအလီၢ်န့ၣ်လီၤ.

1 လၢစီၤအၤဃး ကဲသီစီၤပၤန့ၣ် အသးပှၢ် အနံၣ် ခံဆံ, ဒီး ကဲစီၤပၤ လၢယရူၤၡလ့ၣ် အပူၤ တဆံဃုနံၣ်, ဒီးတမၤဘၣ် တၢ်အလိၤ လၢယွၤအမဲာ် ဒ်အပၢ် စီၤဒၤဝံး အသိးန့ၣ် ဘၣ်. 2 ဒီးပိာ်အံၣ်စရ့လး အစီၤပၤတဖၣ် အကျဲ, ဒီးတ့ ဘဧၤလးတဖၣ် အတၢ်ဂီၤသိအသးတဖၣ်, 3 ဒီးဆိၣ်ကဲၤ တၢ်နၢမူ ကစၢၢ်ကဆူး ဘၣ်ဃးဒီး ဟံၣ်နိၣ် အဖိခွါအပူၤ, ဒီးဆိၣ်ကဲၤထီၣ် အဖိတဖၣ် လၢမ့ၣ်အူ, ဒ်ပှၤကလုာ်တဖၣ် အတၢ်မၤသးဘၣ်အၢ အသိး လၢယွၤ ဟီထီၣ်ကွံာ်အီၤ လၢပှၤအံၣ်စရ့လးဖိ အမဲာ်ညါန့ၣ်လီၤ. 4 ဒီးလုၢ်တၢ်, ဒီး ဆိၣ်ကဲၤ တၢ်နၢမူ လၢတၢ်အလီၢ်ထီၣ်ထီတဖၣ် အဖီခိၣ်, ဒီး လၢတၢ်စိခိၣ် အဖီခိၣ်, ဒီး လၢကယဲၢ် သ့ၣ်သံကစဲာ် အဖီလာ်န့ၣ်လီၤ. 5 ဒီးယွၤ, အကစၢ် ဟ့ၣ်လီၤကွံာ်အီၤဆူ စူၤရံ အစီၤပၤ အစုပူၤ, ဒီးအဝဲသ့ၣ် ကျီအီၤ, ဒီးစိာ်မၢကဲကုၢ် ပှၤအါဂၤ, ဒီးစိာ်ဝဲဆူ ဒၤမ့ၤစ့းလီၤ. ဒီးတၢ်ဟ့ၣ်လီၤကွံာ် စ့ၢ်ကီးဝဲဆူ အံၣ်စရ့လး အစီၤပၤ အစုပူၤ လၢအကျီကွံာ်အီၤ လၢတၢ်ကျီကွံာ်ဖးဒိၣ်လီၤ. 6 ဒီးစီၤရမါလယၤ အဖိခွါ စီၤပ့ကး မၤသံ ပှၤတကလီၤ ခံကလး လၢတနံၤဃီ လၢယူဒၤ အပူၤ, ပှၤအဆူၣ်ဖိ ခဲလၢာ် လီၤ. အဂ့ၢ်ဒ်အံၤ, အဝဲသ့ၣ် လဲၤသဒၣ်တ့ၢ် ယွၤအပၢ် အကစၢ်လီၤ. 7 ဒီးပှၤအဆူၣ် ပှၤအ့ဖရဲၣ်ဖိ စီၤစံးကရံး မၤသံ စီၤပၤ အဖိခွါ စီၤမၤစ့ယၤ, ဒီးပှၤဟံၣ်ဖိအခိၣ် စီၤဧးစရံကၣ်, ဒီးပှၤဘၣ်ဃးဒီး စီၤပၤ ပှဲၤထီၣ် ခံဂၤတဂၤ စီၤအ့လကါနၤလီၤ. 8 ဒီးပှၤအံၣ်စရ့လးဖိ စိာ်ထီၣ်ကွံာ် မၢကဲကုၢ် ပှၤခံကလီၤ, ပိာ်မုၣ်, ဒီးဖိခွါ, ဒီးဖိမုၣ်တဖၣ် လၢအဒီပုၢ်ဝဲၢ် အကျါ, ဒီးဟံးန့ၢ် တၢ်ဖိတၢ်လံၤ လၢအီၤ အါအါကလဲာ်, ဒီး ဟဲစိာ် တၢ်ဖိတၢ်လံၤဆူ ၡၤမရံ အပူၤလီၤ. 9 ဘၣ်ဆၣ်ဒီး ယွၤအဝံ တဂၤ အိၣ်ဝဲ ဖဲန့ၣ်, ဒီးအမံၤမ့ၢ် စီၤဧိၤဒ့း, ဒီးဟးထီၣ်ဝဲဆူ ပှၤသုးမုၢ် လၢအဟဲဆူ ၡၤမရံ အမဲာ်ညါ, ဒီး စံးဘၣ်အီၤ, ကွၢ်ကွၢ်, မ့ၢ်ယွၤ သုပၢ် အကစၢ် သးထီၣ် ယူဒၤ သတးဒီး, ဟ့ၣ်လီၤကွံာ်အီၤ လၢသုစုပူၤ, ဒီးသုမၤသံအီၤ လၢတၢ်သးထီၣ် လၢအထီၣ်ဘး မူခိၣ်လီၤ. 10 ဒီးခဲကနံၣ်အံၤ သုစံး လၢသုကပာ်လီၤ ပှၤယူဒၤဖိ, ဒီးပှၤယရူၤၡလ့ၣ်ဖိ လၢသုကုၢ်ပိာ်ခွါ ဒီးသုကုၢ်ပိာ်မုၣ်လီၤ. တၢ်မၤကမၣ်ဘၣ်ယွၤ အိၣ်ဒီးသု, အိၣ်ဒီးသုဒၣ်လဲာ်, တမ့ၢ်ဘၣ်ဧါ. 11 ဒီးခဲကနံၣ်အံၤ ကနၣ် ယကလုၢ်, ဒီးပျၢ် ပှၤကဲကုၢ် လၢသုဟံးန့ၢ် မၢကဲကုၢ် လၢသုဒီပုၢ်ဝဲၢ် အကျါန့ၣ် တက့ၢ်. အဂ့ၢ်ဒ်အံၤ, ယွၤအသးထီၣ် ဘၣ်သုလီၤ. 12 ဒီးပှၤ လၢအ့ဖရဲၣ်ဖိ အခိၣ်အကျါတဖၣ်န့ၣ်, စီၤယိဃၤနၣ် အဖိခွါ စီၤဧစၤရယၤ, စီၤမၤၡံးလ့မိး အဖိခွါ စီၤဘရ့ကံယၤ, ဒီးစီၤၡၤလူၣ် အဖိခွါ စီၤယဃံးစကံယၤ, ဒီးစီၤဃၤဒလဲ အဖိခွါ စီၤဧမါစၤသ့ၣ်တဖၣ်န့ၣ် ဂဲၤဆၢထၢၣ် ထီဒါ ပှၤ လၢအဟဲ လၢတၢ်ဒုးသုးတၢ်, 13 ဒီး စံးဘၣ်အီၤ, သုတဘၣ် ဟဲစိာ်နုာ်ဘၣ် ပှၤကဲကုၢ် ဖဲအံၤဘၣ်. အဂ့ၢ်ဒ်အံၤ, ပမၤကမၣ်လံ ယွၤလံ. ဒီးသုစံး လၢသုကမၤအါထီၣ် ပတၢ်ဒဲးဘး ဒီးပတၢ်ကမၣ်လီၤ. အဂ့ၢ်ဒ်အံၤ, ပတၢ်ကမၣ်န့ၣ်မ့ၢ် အဒိၣ်အယိာ်, ဒီးတၢ်သးထီၣ်ဆူၣ်ဘၣ် အံၣ်စရ့လးလီၤ. 14 ဒီးပှၤသုးဖိ ပာ်လီၤ ပှၤကဲကုၢ်, ဒီးတၢ်ဖိတၢ်လံၤ လၢပဒိၣ်ဖးဒိၣ်, ဒီးတၢ်အိၣ်ဖှိၣ် ခဲလၢာ် အမဲာ်ညါလီၤ. 15 ဒီးပှၤ လၢတၢ်စံးတ့ၢ် အမံၤတဖၣ်န့ၣ် ဂဲၤဆၢထၢၣ်, ဒီး ဟံးန့ၢ် ပှၤကဲကုၢ်, ဒီးတၢ်ဖိတၢ်လံၤ လၢတၢ်ဂုာ်န့ၢ်န့ၣ် ဒီး ဒုးကူဒုးသိး ကယဲၢ် ပှၤလၢအအိၣ်ဘ့ၣ်ဆ့ အကျါ, ဒီးဒုးကၤအီၤ, ဒီးဖျီၣ် အခီၣ် လၢခီၣ်ဖံး, ဒီးဟ့ၣ်အီၣ် ဟ့ၣ်အီ အီၤ, ဒီးဖှူအီၤ, ဒီးစိာ် ပှၤဆါ ခဲလၢာ် လၢကသ့ၣ်ယီၤ အလိၤ, ဒီးစိာ်ဝဲဆူ ယရံၤဃိ, ဝ့ၢ် သ့ၣ်စူၣ်ပလိၣ်, ဆူအဒီပုၢ်ဝဲၢ် အအိၣ်, ဒီးက့ၤကဒါက့ၤဝဲဆူ ၡၤမရံလီၤ. 16 တၢ်အဆၢအကတီၢ်န့ၣ် စီၤပၤ အၤဃး မၢလီၤတၢ်ဆူ အၤၡူၢ် အစီၤပၤတဖၣ် အအိၣ်, ဒ်သိး အကမၤစၢၤအီၤလီၤ. 17 အဂ့ၢ်ဒ်အံၤ ပှၤအဒိၣ်ဖိ ဟဲတ့ၢ်ကဒီး, ဒီးကျီ ယူဒၤ, ဒီး စိာ်မၢကဲကုၢ် ပှၤတဖၣ်လီၤ. 18 ဒီးပှၤဖလ့ၡသးဖိ လဲၤနုာ်တ့ၢ် စ့ၢ်ကီး လၢဝ့ၢ်တဖၣ် လၢတၢ်ပၢၤခိၣ်, ဒီး လၢယူဒၤ လၢကလံၤထံးတခီ, ဒီးမၤန့ၢ် ဘ့ၤသၡ့မ့ၣ်, ဒီးအးယၤလိၣ်, ဒီးကဒ့ရိး, ဒီးၡိကိး, ဒီးအတဝီတဖၣ်, ဒီးအိၣ်ဝဲဆိးဝဲ ဖဲန့ၣ်လီၤ. 19 အဂ့ၢ်ဒ်အံၤ, ယွၤ ဆီၣ်လီၤ ယူဒၤ လၢအံၣ်စရ့လး အစီၤပၤ အၤဃး အဃိလီၤ. အဂ့ၢ်ဒ်အံၤ, ဒုးအိၣ်ဘ့ၣ်ဆ့ ယူဒၤ, ဒီးမၤကမၣ်ဘၣ် ယွၤ ဒိၣ်ဒိၣ်ကလဲာ်လီၤ. 20 ဒီးအၤၡူၢ် အစီၤပၤ တံးလကးပံးလန့စ့ၢ် ဟဲဆူအအိၣ်, ဒီးမၤကိၢ်ထီၣ်အီၤ, ဒီးတဒုးဆူၣ်ထီၣ်ဘၣ် အီၤဘၣ်. 21 အဂ့ၢ်ဒ်အံၤ, စီၤအၤဃး ဟံးန့ၢ် တၢ်အဂီၢ် လၢယွၤအဟံၣ်ပူၤ, ဒီး လၢစီၤပၤ ဒီးပဒိၣ်သ့ၣ်တဖၣ် အဟံၣ်ပူၤ, ဒီး ဟ့ၣ်ဝဲ လၢအၤၡူၢ် အစီၤပၤလီၤ. ဘၣ်ဆၣ်ဒီး တမၤစၢၤဘၣ်အီၤဘၣ်. 22 ဒီး လၢအဘၣ် တၢ်ကိၢ်တၢ်ဂီၤ အဆၢအကတီၢ်န့ၣ် မၤကမၣ် ယွၤ အါန့ၢ် အန့ၣ် တက့ၢ်, စီၤပၤ အၤဃးအံၤလီၤ. 23 အဂ့ၢ်ဒ်အံၤ, ဒၤမ့ၤစ့း အကစၢ် လၢအကျီ အီၤတဖၣ်န့ၣ် အဝဲဒၣ် လုၢ်အီၤ ဒီးစံးဝဲဒၣ်, မ့ၢ်စူၤရံ အစီၤပၤ အကစၢ်တဖၣ် မၤစၢၤအီၤ ဒီး, ယကလုၢ်အီၤ လၢတၢ် ဒ်သိး အကမၤစၢၤယၤလီၤ. ဘၣ်ဆၣ်ဒီး အဝဲသ့ၣ် ကဲထီၣ်ဝဲ လၢအဝဲဒၣ် ဒီးအံၣ်စရ့လး ခဲလၢာ် အတၢ်လီၤဃံၤ အလီၢ်လီၤ. 24 ဒီးစီၤအၤဃး ထၢဖှိၣ် ယွၤအဟံၣ် အဃၢၤအဃိၢ်, ဒီး ဒီၣ်တဲာ်ကွံာ် ယွၤအဟံၣ် အဃၢၤအဃိၢ်, ဒီးကးတံာ်ဃာ် ယွၤအဟံၣ် အတြဲၤ ဒီးမၤ တၢ်လုၢ်လီၢ် လၢယရူၤၡလ့ၣ် အပူၤ ဖဲ တၢ်ကိးအနၢၣ်ဒဲးလီၤ. 25 ဒီးမၤ တၢ်အလီၢ်ထီၣ်ထီ လၢကယဲၢ် ယူဒၤ အဝ့ၢ်ပူၤ, တဝ့ၢ်ဘၣ်တဝ့ၢ်, ဒ်သိး အကဆိၣ်ကဲၤထီၣ် တၢ်နၢမူ လၢကစၢ် အဂၤတဖၣ် အဂီၢ်, ဒီးထိၣ်ဂဲၤ ယွၤအပၢ် အကစၢ်အသးထီၣ်လီၤ. 26 ဒီးတၢ်အိၣ်လီၤတဲာ် ဘၣ်ဃးဒီး အီၤ, ဒီးအကျဲ ခဲလၢာ်, တၢ်အခီၣ်ထံး, ဒီးတၢ်အကတၢၢ်န့ၣ်, ကွၢ်ကွၢ်, ကွဲးအသး လၢယူဒၤ, ဒီးအံၣ်စရ့လး အစီၤပၤ အလံာ်ပူၤန့ၣ်လီၤ. 27 ဒီးစီၤအၤဃး မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ်အီၤ လၢဝ့ၢ်ပူၤ, လၢယရူၤၡလ့ၣ် အပူၤ ဘၣ်ဆၣ်ဒီး, တဟဲစိာ်ဘၣ်အီၤဆူ အံၣ်စရ့လး အစီၤပၤ အတၢ်သွၣ်ခိၣ် အပူၤဘၣ်. ဒီး အဖိခွါ စီၤဃံးစကံယၤ ကဲထီၣ် စီၤပၤ လၢအလီၢ်န့ၣ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 29

1 လၢစီၤဃံးစကံယၤ ကဲသီစီၤပၤန့ၣ် အသးပှၢ် ခံဆံယဲၢ်နံၣ်, ဒီး ကဲစီၤပၤ လၢယရူၤၡလ့ၣ် အပူၤ ခံဆံခွံနံၣ်လီၤ. ဒီး အမိၢ်အမံၤန့ၣ်မ့ၢ် နီၢ်အဘံယၤ, စီၤစကၤရယၤ အဖိမုၣ် လီၤ. 2 ဒီးအဝဲဒၣ် မၤ တၢ်အလိၤ လၢယွၤအမဲာ်, ဒ်ကယဲၢ် တၢ် လၢအပၢ် စီၤဒၤဝံးမၤဝဲ အသိးန့ၣ်လီၤ. 3 အဝဲဒၣ် လၢအကဲစီၤပၤ အခီၣ်ထံးတနံၣ်, လၢလါခီၣ်ထံးတလါန့ၣ် အိးထီၣ် ယွၤအဟံၣ် အတြဲၤ, ဒီးမၤက့ၤအီၤလီၤ. 4 ဒီးဒုးဟဲနုာ် ပှၤလုၢ်တၢ်အဒိၣ်, ဒီးပှၤလ့ၤဝံဖိတဖၣ်, ဒီးဒုးအိၣ်ဖှိၣ်ရိဖှိၣ်အီၤ လၢကျဲ လၢမုၢ်ထီၣ်တခီ အပူၤလီၤ. 5 ဒီးစံးဘၣ် အီၤ, ပှၤလ့ၤဝံဖိသ့ၣ်ဧၢ, ကနၣ် ယကလုၢ်, မၤစီဆှံသုသး, ဒီးမၤစီဆှံ ယွၤသုပၢ် အကစၢ်အဟံၣ်, ဒီးစိာ်ထီၣ်ကွံာ် တၢ်မၤဘၣ်အၢ လၢတၢ်အလီၢ်စီဆှံ အပူၤန့ၣ် တက့ၢ်. 6 အဂ့ၢ်ဒ်အံၤ, ပပၢ်တဖၣ် မၤကမၣ်တၢ်, ဒီးမၤ တၢ်အၢ လၢယွၤ ပကစၢ်အမဲာ်, ဒီးလဲၤသဒၣ်အီၤ, ဒီးဃၣ်ကွံာ် အမဲာ် လၢယွၤ အိၣ်ဝဲဆိးဝဲအလီၢ်, ဒီးဃၣ်ဒူၣ်ချၢအသး လီၤ. 7 ဒီးကးတံာ်ဃာ် တၢ်ခိၣ်ဒုးထီၣ်အသး အတြဲၤ, ဒီး မၤလီၤ ပံာ်မ့ၣ်အူဒၢ, ဒီးတဆိၣ်ကဲၤဘၣ် တၢ်နၢမူ, ဒီးတလုၢ်ဘၣ် အံၣ်စရ့လး အကစၢ် လၢတၢ်လုၢ်မ့ၣ်အူ လၢတၢ်အလီၢ်စီဆှံ အပူၤဘၣ်. 8 ဒီးယွၤအသးထီၣ်ဘၣ် ယူဒၤ, ဒီးယရူၤၡလ့ၣ်, ဒီးဟ့ၣ်လီၤကွံာ်အီၤဆူ တၢ်ကိၢ်တၢ်ဂီၤ, ဒီးပာ်အီၤ လၢတၢ်ကမၢကမၣ်အလီၢ်, လၢတၢ်ၡံအလီၢ်န့ၣ် ဒ်သုထံၣ်ဘၣ် လၢသုမဲာ် အသိးန့ၣ်လီၤ. 9 ကွၢ်ကွၢ်, ပပၢ်တဖၣ် လီၤဃံၤ လၢနး, ဒီးပဖိခွါ, ဒီးပဖိမုၣ်, ဒီးပမါတဖၣ် ကဲကုၢ် လၢတၢ်န့ၣ် အဃိလီၤ. 10 ဒီးခဲကနံၣ်အံၤ ယသး အိၣ်လၢယကအၢၣ်လီၤတၢ်ဒီး ယွၤ အံၣ်စရ့လး အကစၢ် ဒ်သိး အသးထီၣ်ဆူၣ် ကဃၣ်ကွံာ်အသး လၢပအိၣ်လီၤ. 11 ယဖိခွါသ့ၣ်ဧၢ, ခဲကနံၣ်အံၤ တပလီၢ်ဘၣ်သုသးဘၣ် ဒီးအိၣ် တဂ့ၤ. ယွၤ ဃုထၢသု ဒ်သိး သုကဆၢထၢၣ် လၢအမဲာ်ညါ, လၢသုကမၤ အတၢ်, ဒီးဒ်သိး သုကမၤ တၢ်အခ့အပှၤ အတၢ်, ဒီးဆိၣ်ကဲၤ တၢ်နၢမူလီၤ. 12 ဒီးပှၤလ့ၤဝံဖိ ဂဲၤဆၢထၢၣ်, စီၤဧမၤစဲ အဖိခွါ စီၤမၤဃး, ဒီးစီၤဧစၤရယၤ အဖိခွါ စီၤယိၤအ့လး, ဒီးပှၤ လၢကဃးဖိ အဖိခွါ အကျါ, စီၤဧၤဘ့းဒံ အဖိခွါ စီၤကံၣ်, ဒီးစီၤယဟးလ့ၤလ့လး အဖိခွါ စီၤဧစၤရယၤ လၢပှၤမရၤရံၤဖိ အဖိခွါ အကျါ, ဒီးစီၤစံးမၤ အဖိခွါ စီၤယိၤအၤ, ဒီးစီၤယိၤအၤ အဖိခွါ စီၤဧ့ၤဒ့ၣ် လၢပှၤက့ရၡိၣ်ဖိ အကျါ, 13 ဒီး လၢစီၤအလံစဖၣ် အဖိခွါ အကျါန့ၣ် စီၤၡံးမရံ, ဒီးစီၤယံးအ့လး, ဒီး လၢစီၤအၤစာ် အဖိခွါ အကျါန့ၣ် စီၤစကၤရယၤ, ဒီးစီၤမးတၤနယၤ, 14 ဒီး လၢစီၤဟ့မၣ် အဖိခွါ အကျါန့ၣ်, စီၤယဃ့အ့လး, ဒီးစီၤၡံးမံၤ, ဒီး လၢစီၤယဒူသူၣ် အဖိခွါ အကျါန့ၣ် စီၤၡမါယၤ, ဒီးစီၤဧူးစံၤအ့လးလီၤ. 15 ဒီးဒုးအိၣ်ဖှိၣ်ရိဖှိၣ် အဒီပုၢ်ဝဲၢ်တဖၣ်, ဒီးမၤစီဆှံအသး, ဒီးဟဲဝဲ ဒ်စီၤပၤ အတၢ်မၤလိာ် လၢယွၤအကလုၢ် အသိးန့ၣ်, ဒ်သိး အကမၤကဆှီထီၣ် ယွၤအဟံၣ်လီၤ. 16 ဒီးပှၤလုၢ်တၢ်အဒိၣ် လဲၤနုာ် လၢယွၤအဟံၣ် လၢညါခီ ဒ်သိး အကမၤကဆှီထီၣ်အီၤ, ဒီးဟဲက့ၤစိာ် ကယဲၢ် တၢ်မၤ တကဆှီဘၣ်တဖၣ် လၢအထံၣ်န့ၢ် လၢယွၤအနူၢ်ပူၤ ဆူ ယွၤအဟံၣ် အဂၢၤပူၤ, ဒီးပှၤလ့ၤဝံဖိ ဟံးန့ၢ် စိာ်ထီၣ်ဝဲဆူ ခိ, ဆူထံကျိ ကံဒြိၣ် အပူၤလီၤ. 17 ဒီး လၢလါခီၣ်ထံး လါထီၣ်တနံၤန့ၣ် မၤထီၣ်သီ ဒ်သိး အကမၤစီဆှံထီၣ်, ဒီး လၢလါထီၣ် ဃိးနံၤတနံၤန့ၣ် ဟဲဝဲဆူ ယွၤအတၢ်ခိၣ်ဒုးထီၣ်အသး, ဒီးမၤစီဆှံ ယွၤအဟံၣ် လၢဃိးနံၤ အပူၤ, ဒီးလါခီၣ်ထံး တဆံဃုနံၤတနံၤန့ၣ် မၤ တုၤအလၢာ်လီၤ. 18 ဒီးလဲၤဝဲဆူ စီၤပၤ ဃံးစကံယၤ အအိၣ်, ဒီးစံးဝဲဒၣ်, ပ မၤကဆှီထီၣ်လံ ယွၤအဟံၣ် ဒီဟံၣ်ညါ, ဒီးတၢ်လုၢ်လီၢ် မ့ၣ်အူ, ဒီးအဃၢၤအဃိၢ်, ဒီးတၢ်မဲာ်ညါကိၣ် အစီၢ်နီၤခိၣ်, ဒီးအဃၢၤအဃိၢ် ခဲလၢာ်လံ, 19 ဒီး ကယဲၢ် အဃၢၤ အဃိၢ် လၢစီၤပၤ အၤဃး ကွံာ်တ့ၢ်ကွံာ် လၢအမၤကမၣ် တၢ်အပူၤ ခဲလၢာ်န့ၣ် ပကတဲာ်ကတီၤလံ, ဒီးမၤစီဆှံလံ, ဒီးကွၢ်ကွၢ်, အိၣ်ဝဲ လၢယွၤ အတၢ်လုၢ်လီၢ် အမဲာ်ညါလီၤ. 20 ဒီးစီၤပၤ ဃံးစကံယၤ ဂဲၤဆၢထၢၣ် ဂီၤဂီၤ, ဒီးဒုးအိၣ်ဖှိၣ်ရိဖှိၣ် ဝ့ၢ်အပဒိၣ်ဖးဒိၣ်တဖၣ်, ဒီးလဲၤထီၣ်ဝဲဆူ ယွၤအဟံၣ်ပူၤလီၤ. 21 ဒီးဟဲစိာ် ဂီၤဖံးဖါ နွံဒု, ဒီးသိဖါ နွံဒု, ဒီးသိဖိ နွံဒု, ဒီးမဲာ်တဲးလဲးဖါ နွံဒု လၢတၢ်လုၢ်တၢ်ဒဲးဘး အဂီၢ်, လၢဘီမုၢ် အဂီၢ်, ဒီး လၢတၢ်အလီၢ်စီဆှံ အဂီၢ်, ဒီး လၢယူဒၤ အဂီၢ်, ဒီး မၤလိာ် ပှၤလုၢ်တၢ်အဒိၣ်, စီၤအၤဟရိၣ် အဖိခွါတဖၣ် လၢအကလုၢ်အီၤ လၢယွၤအတၢ်လုၢ်လီၢ် အဖီခိၣ်လီၤ. 22 ဒီးပှၤမၤသံဂီၤဖံးတဖၣ်, ဒီးပှၤလုၢ်တၢ်အဒိၣ်တဖၣ် ဒိးန့ၢ် တၢ်သွံၣ်, ဒီးဖှံဝဲ လၢတၢ်လုၢ်လီၢ် အဖီခိၣ်လီၤ. ဒီးမၤသံ သိဖါ, ဒီးဖှံ တၢ်သွံၣ် လၢတၢ်လုၢ်လီၢ် အဖီခိၣ်, ဒီးမၤသံ သိဖိ, ဒီးဖှံ တၢ်သွံၣ် လၢတၢ်လုၢ်လီၢ် အဖီခိၣ်လီၤ. 23 ဒီးဟဲစိာ် မဲာ်တဲးလဲးဖါတဖၣ် လၢတၢ်လုၢ်တၢ်ဒဲးဘး အဂီၢ်ဆူ စီၤပၤ ဒီးတၢ်အိၣ်ဖှိၣ် အမဲာ်ညါ, ဒီးအဝဲသ့ၣ် ပာ် အစု လၢအဖီခိၣ်န့ၣ်လီၤ. 24 ဒီးပှၤလုၢ်တၢ်အဒိၣ် မၤသံအီၤ, ဒီးမၤတၢ် လၢတၢ်ဒဲးဘး အဃိ လၢအသွံၣ် လၢတၢ်လုၢ်လီၢ် အဖီခိၣ် ဒ်သိး အကမၤ တၢ်ပူၤဖျဲး လၢအံၣ်စရ့လး ခဲလၢာ် အဂီၢ်လီၤ. အဂ့ၢ်ဒ်အံၤ, စီၤပၤ မၤလိာ်ဝဲ လၢတၢ်လုၢ်မ့ၣ်အူ, ဒီးတၢ်လုၢ်တၢ်ဒဲးဘးန့ၣ် ကဘၣ် တၢ်လုၢ်အီၤ လၢအံၣ်စရ့လး ခဲလၢာ် အဂီၢ်လီၤ. 25 ဒီးပာ် ပှၤလ့ၤဝံဖိ လၢယွၤအဟံၣ်ပူၤ အိၣ်ဝဲ ဒီးစှၢၣ်စှံး, ဒီးသီတူၢ်, ဒီးတနၢ် ဒ်စီၤဒၤဝံး, ဒီးစီၤပၤ အပှၤထံၣ်တၢ် စီၤကး, ဒီးဝံနၤသၣ် အတၢ်မၤလိာ် အသိးန့ၣ်လီၤ. အဂ့ၢ်ဒ်အံၤ, ယွၤ မၤလိာ်တၢ်န့ၣ် လၢဝံတဖၣ် အစုပူၤလီၤ. 26 ဒီးပှၤလ့ၤဝံဖိ ဆၢထၢၣ်ဒီး စီၤဒၤဝံး အဒံၣ်ဒၢပီၤဒွါ, ဒီးပှၤလုၢ်တၢ်အဒိၣ် အိၣ်ဒီး ကွဲၤတဖၣ်လီၤ. 27 ဒီးစီၤဃံးစကံယၤ မၤလိာ်ဝဲ လၢအကလုၢ် တၢ်လုၢ်မ့ၣ်အူ လၢတၢ်လုၢ်လီၢ် အဖီခိၣ်, ဒီးအကတီၢ် လၢအလုၢ်ထီၣ်သီ တၢ်လုၢ်မ့ၣ်အူန့ၣ် ယွၤအတၢ်သးဝံၣ်ထီၣ်သီ အိၣ်ဒီး ကွဲၤ, ဒီးဒံၣ်ဒၢပီၤဒွါ လၢအံၣ်စရ့လး အစီၤပၤ စီၤဒၤဝံး မၤလိာ်ဝဲလီၤ. 28 ဒီးတၢ်အိၣ်ဖှိၣ် ခဲလၢာ် ဘူၣ်ထီၣ်ဘါထီၣ်, ဒီးပှၤသးဝံၣ်တၢ်ဖိ သးဝံၣ်တၢ်, ဒီးကွဲၤသီၣ်, ဒီးတၢ်ခဲလၢာ်န့ၣ် အိၣ်ဝဲ တုၤ အလုၢ် တၢ်လုၢ်မ့ၣ်အူဝံၤလီၤ. 29 ဒီးတုၤ အလုၢ် တၢ်လုၢ် ခဲလၢာ် ဝံၤဒီး, စီၤပၤဒီး ကယဲၢ် ပှၤအိၣ်ဝဲ ဒီးအီၤ ခဲလၢာ်န့ၣ် ဆုးလီၤအခိၣ် ဒီးဘူၣ်ထီၣ်ဘါထီၣ်ဝဲလီၤ. 30 ဒီးစီၤပၤ ဃံးစကံယၤ, ဒီးပဒိၣ်ဖးဒိၣ်တဖၣ်န့ၣ် မၤလိာ် ပှၤလ့ၤဝံဖိ ဒ်သိး အကစံးထီၣ်ပတြၢၤ ယွၤ လၢစီၤဒၤဝံး, ဒီးပှၤထံၣ်တၢ် စီၤအၤစာ် အတၢ်ကတိၤန့ၣ်လီၤ. ဒီးအဝဲသ့ၣ် သးဝံၣ်တၢ် လၢအသူၣ်ခုသးခု, ဒီးဆုးလီၤအခိၣ် ဒီးဘူၣ်ထီၣ်ဘါထီၣ်ဝဲလီၤ. 31 ဒီးစီၤဃံးစကံယၤ ကတိၤတၢ် ဒီးစံးဝဲဒၣ်, ခဲကနံၣ်အံၤ သုမၤစီဆှံလံ သုသး လၢယွၤ အဂီၢ်လံ. သုးဘူးသုသး, ဒီး ဟဲစိာ် တၢ်လုၢ်တဖၣ်, ဒီးတၢ်လုၢ်စံးထီၣ်ပတြၢၤတဖၣ် ဆူ ယွၤအဟံၣ်ပူၤ တက့ၢ်. ဒီးပှၤအိၣ်ဖှိၣ်ဖိတဖၣ်န့ၣ် ဟဲစိာ် တၢ်လုၢ်တဖၣ်, ဒီးတၢ်လုၢ်စံးထီၣ်ပတြၢၤ, ဒီးဖဲဒၣ် ပှၤလၢအသးအိၣ်တီနံဒၣ်တၢ် တဂၤဂၤန့ၣ် ဟဲစိာ် တၢ်လုၢ်မ့ၣ်အူလီၤ. 32 ဒီးတၢ်လုၢ်မ့ၣ်အူ လၢပှၤအိၣ်ဖှိၣ်ဖိ ဟဲစိာ်ဝဲတဖၣ် အတၢ်ဂံၢ်န့ၣ်မ့ၢ် ဂီၤဖံးဖါ နွံဆံ, သိဖါ တကယၤ, သိဖိ ခံကယၤလီၤ. အဝဲသ့ၣ် ခဲလၢာ်န့ၣ် အိၣ်ဝဲ လၢတၢ်လုၢ်ယွၤ အတၢ်လုၢ်မ့ၣ်အူ အဂီၢ်လီၤ. 33 ဒီးတၢ်မၤဘူၣ်န့ၣ်မ့ၢ် ဂီၤဖံးဖါ ဃုကယၤ, ဒီးသိ သၢကထိလီၤ. 34 ဒီးပှၤလုၢ်တၢ်အဒိၣ် အိၣ်စှၤကဲၣ်ဆိး, ဒီးအုၣ်ကွံာ် တၢ်လုၢ်မ့ၣ်အူ ခဲလၢာ် အဖံး တသ့ဘၣ်. ဒီးအဒီပုၢ်ဝဲၢ် ပှၤလ့ၤဝံဖိ မၤစၢၤအီၤ တုၤ တၢ်မၤန့ၣ် ဝံၤဝဲ, ဒီးတုၤ ပှၤလုၢ်တၢ်အဒိၣ်တဖၣ် မၤစီဆှံထီၣ်အသးလီၤ. အဂ့ၢ်ဒ်အံၤ, ပှၤလ့ၤဝံဖိ အသးလိၤ ဂ့ၤန့ၢ် ပှၤလုၢ်တၢ်အဒိၣ် တက့ၢ်, ဒ်သိး အကမၤစီဆှံအသးလီၤ. 35 ဒီးတၢ်လုၢ်မ့ၣ်အူ အိၣ် စ့ၢ်ကီးဝဲ အါအါကလဲာ်, ဒီးတၢ်လုၢ်မၤဃူမၤဖိးတဖၣ် အတၢ်သိ, ဒီးတၢ်မၤဘူၣ်တၢ်အီ လၢတၢ်လုၢ်မ့ၣ်အူ အဂီၢ်လီၤ. ဒီးယွၤအဟံၣ် အတၢ်မၤန့ၣ် ကတဲာ်ကတီၤလံအသးလီၤ. 36 ဒီးစီၤဃံးစကံယၤ သူၣ်ခုသးခု, ဒီးပှၤဂီၢ်မုၢ် ခဲလၢာ် လၢယွၤ ကတဲာ်ကတီၤ ပှၤဂီၢ်မုၢ် အဃိန့ၣ်လီၤ. အဂ့ၢ်ဒ်အံၤ, မၤအသး သတူၢ်ကလာ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 30

1 ဒီးစီၤဃံးစကံယၤ မၢလီၤတၢ်ဆူ အံၣ်စရ့လး ဒီးယူဒၤ ခဲလၢာ်, ဒီးကွဲးဟ့ၣ်ယုၢ် လံာ် လၢအ့ဖရဲၣ်, ဒီးမနၤၡ့ၤ ဒ်သိး အကဟဲဆူ ယွၤအဟံၣ်ပူၤ လၢယရူၤၡလ့ၣ် အပူၤ လၢအကမၤ တၢ်ဘူၣ်လဲၤကပာ် လၢယွၤ အံၣ်စရ့လး အကစၢ် အဂီၢ်လီၤ. 2 ဒီးစီၤပၤ ကူၣ်လိာ်တ့ၢ်အသး ဒီးပဒိၣ်ဖးဒိၣ်တဖၣ်, ဒီးပှၤအိၣ်ဖှိၣ်ဖိ လၢယရူၤၡလ့ၣ် အပူၤ ခဲလၢာ် လၢအကမၤ ဘူၣ်လဲၤကပာ် လၢလါခံလါတလါ အပူၤလီၤ. 3 အဂ့ၢ်ဒ်အံၤ, အကတီၢ်ဖဲန့ၣ် မၤ တၢ်ဘူၣ်န့ၣ် တသ့ဘၣ်. အဂ့ၢ်ဒ်အံၤ, ပှၤလုၢ်တၢ်အဒိၣ် မၤစီဆှံထီၣ်အသး တအါဒံးဘၣ်, ဒီးပှၤဂီၢ်မုၢ် တအိၣ်ဖှိၣ်ရိဖှိၣ်ဒံးဘၣ် လၢယရူၤၡလ့ၣ် အပူၤဘၣ်. 4 ဒီးတၢ်တမံၤန့ၣ် လိၤဝဲ လၢစီၤပၤ အမဲာ်, ဒီး လၢတၢ်အိၣ်ဖှိၣ်ဖိ ခဲလၢာ် အမဲာ်လီၤ. 5 ဒီးဒုးအိၣ်ဂၢၢ်ဆိးကျၢၤ တၢ်ကတိၤ လၢပှၤဘၣ်ကိးတၢ် လၢအံၣ်စရ့လး ခဲလၢာ် အပူၤ လၢဘ့ၢ်ၡဘၤ ဒ်သိး လၢဒၣ်, လၢပှၤကဟဲမၤ ဘူၣ်လဲၤကပာ် လၢယွၤ, အံၣ်စရ့လး အကစၢ် အဂီၢ် လၢယရူၤၡလ့ၣ် အပူၤလီၤ. အဂ့ၢ်ဒ်အံၤ, တမၤဘၣ် ဒ်တၢ်ကွဲးအသး အသိးန့ၣ် ဃဲးဃဲးတ့ၢ်လံ. 6 ဒီးကလူးတဖၣ် လဲၤဝဲ ဒီးစီၤပၤ, ဒီးအပဒိၣ်ဖးဒိၣ်တဖၣ် အလံာ်, လၢအံၣ်စရ့လး ဒီးယူဒၤ ခဲလၢာ် အပူၤ, ဒ်စီၤပၤ အတၢ်မၤလိာ် အသိးန့ၣ်, ဒီးစံးဝဲဒၣ်, အံၣ်စရ့လးဖိသ့ၣ်ဧၢ, ဃၣ်ကဒါက့ၤသုသး ဆူ ယွၤ, စီၤအၤဘြၤဟၣ်, ဒီးစီၤအံၤစဲး, ဒီးစီၤအံၣ်စရ့လး အကစၢ် အအိၣ် တက့ၢ်, ဒီးအဝဲဒၣ် ကဟဲက့ၤကဒါက့ၤဆူ သု လၢအအိၣ်လီၤတဲာ် ဒီးပူၤဖျဲး လၢအၤၡူၢ် အစီၤပၤတဖၣ် အစုပူၤ အအိၣ်န့ၣ်လီၤ. 7 ဒီးသု တကဲထီၣ် ပှၤ ဒ်သုပၢ် ဒီးသုဒီပုၢ်ဝဲၢ် လၢအမၤကမၣ်ဘၣ် ယွၤ, အပၢ် အကစၢ် အသိးန့ၣ် တဂ့ၤ. ဒီးအဝဲဒၣ် ဟ့ၣ်လီၤကွံာ်အီၤ ဆူ တၢ်အိၣ်သယုၢ် ဒ်သုထံၣ်တၢ် အသိးန့ၣ်လီၤ. 8 ခဲကနံၣ်အံၤ ပာ်ဆူၣ် သုကိာ် ဒ်သုပၢ် အသိးန့ၣ် တဂ့ၤ. ဟ့ၣ်သုစု လၢယွၤ, ဒီးလဲၤနုာ် လၢအလီၢ်စီဆှံ လၢအပာ်စီဆှံ လီၤထူလီၤယိာ်, ဒီးမၤ ယွၤ သုကစၢ် အတၢ်, ဒ်သိး အသးထီၣ်ဆူၣ် ကဃၣ်ကွံာ်အသး လၢသုအိၣ် တက့ၢ်. 9 အဂ့ၢ်ဒ်အံၤ, သုမ့ၢ်ဃၣ်က့ၤသုသး ဆူ ယွၤအအိၣ်ဒီး, သုဒီပုၢ်ဝဲၢ်, ဒီးသုဖိတဖၣ် ကဘၣ် တၢ်သးကညီၤ လၢပှၤ လၢအမိၤမၢကဲကုၢ်အီၤ အမဲာ်ညါ, ဒီးကဟဲက့ၤကဒါက့ၤဆူ ကီၢ်အံၤ အပူၤလီၤ. အဂ့ၢ်ဒ်အံၤ, ယွၤ သူၣ်ကညီၤတၢ်, သးကညီၤတၢ်, ဒီးအသးအိၣ်တၢ်လီၤ. ဒီးသုမ့ၢ်ဃၣ်က့ၤသုသးဆူအအိၣ်ဒီး, တဃၣ်ကွံာ်အမဲာ် လၢသုအိၣ်ဘၣ်. 10 ဒီးကလူးတဖၣ်န့ၣ် လဲၤတၢ် တဝ့ၢ်ဘၣ်တဝ့ၢ် လၢအ့ဖရဲၣ်, ဒီးမနၤၡ့ၤ အကီၢ် ဒီဘ့ၣ်ညါ ပၢၢ်လၢစဘူလိၣ်, ဒီးပှၤ နံၤဘၣ်အီၤ, ဒီးကတိၤ ဒိးအီၤလီၤ. 11 ဘၣ်ဆၣ်ဒီး ပှၤကညီ တနီၤနီၤ လၢအၤၡ့ၢ်, ဒီးမနၤၡ့ၤ, ဒီးစဘူလိၣ် အကျါတဖၣ် ဆီၣ်လီၤအသး, ဒီးဟဲဝဲဆူ ယရူၤၡလ့ၣ် အပူၤလီၤ. 12 ဒီး လၢယူဒၤ အပူၤ စ့ၢ်ကီးန့ၣ် ယွၤအစု အိၣ်ဝဲ လၢအဟ့ၣ်လီၤအီၤ လၢအသး တဖျၢၣ်ဃီ ဒ်သိး အကတိၢ်န့ၢ် စီၤပၤ ဒီးပဒိၣ်ဖးဒိၣ်တဖၣ် အတၢ်မၤလိာ် လၢယွၤအကလုၢ် အကထါလီၤ. 13 ဒီးပှၤအိၣ်ဖှိၣ် အါဂၤ လၢယရူၤၡလ့ၣ် အပူၤ ဒ်သိး အကမၤ တၢ်ဘူၣ်ကိၣ် တအိၣ်ဘၣ် ဒီးကိၣ်မံၣ် လၢလါခံဘ့ၣ် တဘ့ၣ်အပူၤ, တၢ်အိၣ်ဖှိၣ် ဒိၣ်ဒိၣ်ကလဲာ်လီၤ. 14 ဒီးဂဲၤဆၢထၢၣ်ဝဲ, ဒီးစိာ်ထီၣ်ကွံာ် တၢ်လုၢ်လီၢ်တဖၣ် လၢအအိၣ်ဝဲ လၢယရူၤၡလ့ၣ် အပူၤ, ဒီးစိာ်ထီၣ်ကွံာ် တၢ်လုၢ်လီၢ်ဆိၣ်ကဲၤ တၢ်နၢမူ, ဒီးတ့ၢ်လီၤကွံာ်အီၤ လၢထံကျိ ကံဒြိၣ် အပူၤလီၤ. 15 ဒီးလါ ခံလါတလါ, လါထီၣ် တဆံလွံၢ်နံၤတနံၤန့ၣ် မၤသံ တၢ်ဘူၣ်လဲၤကပာ်, ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ အမဲာ်ဆှး, ဒီးမၤစီဆှံထီၣ်အသး, ဒီးဟဲစိာ် တၢ်လုၢ်မ့ၣ်အူ ဆူ ယွၤအဟံၣ်ပူၤလီၤ. 16 ဒီးဆၢထၢၣ် လၢအလီၢ် ဒ်တၢ်စံၣ်ညီၣ် အသိး, ဒ်ယွၤ အပှၤကညီ စီၤမိၤၡ့ အတၢ်သိၣ်တၢ်သီ အသိးန့ၣ်လီၤ. ပှၤလုၢ်တၢ်အဒိၣ် ဖှံ တၢ်သွံၣ် လၢအဒိးန့ၢ် လၢပှၤလ့ၤဝံဖိ အစုပူၤ လီၤ. 17 ဒီးပှၤ လၢအတစီတဆှံဘၣ် လၢတၢ်အိၣ်ဖှိၣ် အကျါန့ၣ် အိၣ်ဝဲ အါဂၤ, ဒီးပှၤလ့ၤဝံဖိ မၤသံ တၢ်ဘူၣ်လဲၤကပာ်တဖၣ် လၢကယဲၢ် ပှၤလၢအတကဆှီဘၣ် အဂီၢ် ဒ်သိး အကမၤစီဆှံထီၣ်အီၤ လၢယွၤ အဂီၢ်လီၤ. 18 အဂ့ၢ်ဒ်အံၤ, ပှၤဂီၢ်မုၢ်, ဒီးပှၤအါဂၤ လၢအ့ဖရဲၣ်, ဒီးမနၤၡ့ၤ, ဒီးယံးစၣ်ကၢ်, ဒီးစဘူလိၣ် အကျါန့ၣ် တမၤကဆှီထီၣ်ဘၣ်အသးဘၣ်. ဘၣ်ဆၣ်ဒီး အီၣ် တၢ်ဘူၣ်လဲၤကပာ် တဒ်ဘၣ်တၢ်ကွဲးအသး အသိးဘၣ်. မ့ၢ်နာ်သက့ ဒ်န့ၣ်ဒီး စီၤဃံးစကံယၤ ဘါထုကဖၣ်န့ၢ် အဂီၢ်, ဒီးစံးဝဲဒၣ်, 19 ပှၤလၢအကတဲာ်ကတီၤအသး ဒ်သိး အကဃု ယွၤ အပၢ် အကစၢ် မ့ၢ်တကဆှီဘၣ် ဒ်တၢ်အလီၢ်စီဆှံ အသိး ဘၣ်ဆၣ်ဒီး, မ်တၢ်ဂ့ၤယွၤန့ၣ် မၤပူၤမၤဖျဲး အတၢ်ကိးဂၤဒဲး တက့ၢ်. 20 ဒီးယွၤ ဒိကနၣ် စီၤဃံးစကံယၤ အကလုၢ်, ဒီးမၤဘျါက့ၤ ပှၤဂီၢ်မုၢ်လီၤ. 21 ဒီးပှၤအံၣ်စရ့လးဖိ လၢအအိၣ် လၢယရူၤၡလ့ၣ် အပူၤတဖၣ်န့ၣ် မၤ တၢ်ဘူၣ်ကိၣ် တအိၣ်ဘၣ်ဒီးကိၣ်မံၣ် နွံနံၤ, အိၣ်ဝဲ ဒီးအသူၣ်ခုသးခုဖးဒိၣ်, ဒီးပှၤလ့ၤဝံဖိ, ဒီးပှၤလုၢ်တၢ်အဒိၣ် စံးထီၣ်ပတြၢၤ ယွၤ တနံၤဘၣ်တနံၤ, အိၣ်ဝဲ ဒီး ဒံၣ်ဒၢပီၤဒွါ လၢအသီၣ်ဖးဒိၣ် လၢယွၤ အဂီၢ်လီၤ. 22 ဒီးစီၤဃံးစကံယၤ ကတိၤတၢ် မုာ်မုာ် ဒီးပှၤလ့ၤဝံဖိ လၢအသိၣ်လိ တၢ်သ့ၣ်ညါယွၤ လၢအမ့ၢ်တၢ်ဂ့ၤလီၤ. ဒီးပှၤအီၣ်တၢ် လၢတၢ်မၤဘူၣ်နွံနံၤ အတီၢ်ပူၤ, ဒီးလုၢ် တၢ်လုၢ်မၤဃူမၤဖိး, ဒီးတဲလီၤကျဲၤလီၤတၢ် လၢယွၤ, အပၢ် အကစၢ်လီၤ. 23 ဒီးပှၤအိၣ်ဖှိၣ်ဖိ ခဲလၢာ် ကူၣ်လိာ်အသး လၢအကမၤဘူၣ်ကဒီးတၢ် နွံနံၤ, ဒီးမၤဘူၣ်ကဒီးတၢ် နွံနံၤ အိၣ်ဒီး တၢ်သူၣ်ခုသးခုလီၤ. 24 အဂ့ၢ်ဒ်အံၤ, ယူဒၤ အစီၤပၤ စီၤဃံးစကံယၤ ဟ့ၣ်လီၤ ပှၤအိၣ်ဖှိၣ် လၢဂီၤဖံးဖါ တကထိ, ဒီးသိ နွံကထိ, ဒီးပဒိၣ်ဖးဒိၣ်တဖၣ် ဟ့ၣ်လီၤ ပှၤအိၣ်ဖှိၣ်ဖိ လၢဂီၤဖံးဖါ တကထိ, ဒီးသိ တကလး, ဒီးပှၤလုၢ်တၢ်အဒိၣ် မၤစီဆှံထီၣ်အသး အါဂၤလီၤ. 25 ဒီးယူဒၤ အပှၤအိၣ်ဖှိၣ်ဖိ ခဲလၢာ်, ဒီးပှၤလုၢ်တၢ်အဒိၣ် ဒီးပှၤလ့ၤဝံဖိ, ဒီး ကယဲၢ် ပှၤအိၣ်ဖှိၣ်ဖိ လၢအဟဲ လၢအံၣ်စရ့လး အကျါ, ဒီးပှၤတခီဘီမုၢ်ဖိ လၢအဟဲထီၣ် လၢအံၣ်စရ့လး အကီၢ်ပူၤ, ဒီး လၢအအိၣ်ဝဲဆိးဝဲ လၢယူဒၤ အပူၤသ့ၣ်တဖၣ်န့ၣ် သူၣ်ခုသးခုဝဲလီၤ. 26 ဒီးတၢ်သးခုဖးဒိၣ် အိၣ်ဝဲ လၢယရူၤၡလ့ၣ် အပူၤလီၤ. အဂ့ၢ်ဒ်အံၤ, လၢအံၣ်စရ့လး အစီၤပၤ ဒၤဝံး အဖိခွါ စီၤၡလိၤမိၤ အမုၢ်နံၤတဖၣ် လံၤလံၤန့ၣ် တၢ် ဒ်န့ၣ်သိး တအိၣ်ဘၣ် လၢယရူၤၡလ့ၣ် အပူၤဘၣ်လီၤ. 27 ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ ဂဲၤဆၢထၢၣ်, ဒီး ဆိၣ်ဂ့ၤ ပှၤဂီၢ်မုၢ်လီၤ. ဒီးယွၤ ဒိကနၣ် အကလုၢ်, ဒီးအတၢ်ဘါထုကဖၣ် ထီၣ်ဘး အအိၣ်အဆိး အလီၢ်စီဆှံ, လၢမူခိၣ်န့ၣ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 31

1 ဒီးတုၤ တၢ်ခဲလၢာ်န့ၣ် ဝံၤဝဲ ဒီး, အံၣ်စရ့လး လၢအအိၣ်ဝဲ ခဲလၢာ် ဟးထီၣ်ဝဲဆူ ယူဒၤ အဝ့ၢ်တဖၣ် အပူၤ, ဒီးမၤကၢ်လီၤကလဲ တၢ်ဂီၤတဖၣ်, ဒီးကူာ်လီၤကွံာ် အၡ့ရၤတဖၣ်, ဒီးမၤလီၤပှီၢ်ကွံာ် တၢ်အလီၢ်ထီၣ်ထီတဖၣ်, ဒီးတၢ်လုၢ်လီၢ်တဖၣ် လၢယူဒၤ ဒီးဘံၣ်ယၤမံၣ် ခဲလၢာ် အပူၤ, ဒီး လၢအ့ဖရဲၣ် ဒီးမနၤၡ့ၤ အပူၤ, တုၤအမၤဟးဂီၤကွံာ်အီၤ စီဖ့ကလ့ၤ ခဲလၢာ်န့ၣ်လီၤ. ဒီးပှၤအံၣ်စရ့လးဖိ က့ၤက့ၤ တဂၤ ဆူအတၢ်ဟံးဃာ်ဒၣ်ဝဲ, တဂၤ ဆူအတၢ်ဟံးဃာ်ဒၣ်ဝဲ စုာ်စုာ်, ဆူအဝ့ၢ်ဒၣ်ဝဲ အပူၤလီၤ. 2 ဒီးစီၤဃံးစကံယၤ ပာ်လီၤ ပှၤလုၢ်တၢ်အဒိၣ် ဒီးပှၤလ့ၤဝံဖိ တတီၤတတီၤ ဒ်အတီၤအသိး, တဂၤ ဒ်အတၢ်မၤအသိး ကိးဂၤဒဲး, ပှၤလုၢ်တၢ်အဒိၣ်, ဒီးပှၤလ့ၤဝံဖိ လၢလုၢ် တၢ်လုၢ်မ့ၣ်အူ အဂီၢ်, ဒီး လၢလုၢ် တၢ်လုၢ်မၤဃူမၤဖိး အဂီၢ်, ဒ်သိး အကမၤတၢ် အခ့အပှၤအတၢ်, ဒီးစံးထီၣ်ပတြၢၤတၢ်, ဒီးသးဝံၣ်တၢ် လၢယွၤအဒဲတဖၣ် အတြဲၤပူၤ လီၤ. 3 ဒီး လၢစီၤပၤ အတၢ်ဖိတၢ်လံၤဒၣ်ဝဲ အပူၤန့ၣ်, ပာ်လီၤ စီၤပၤ အဂီၢ် လၢတၢ်လုၢ်မ့ၣ်အူ အဂီၢ်, လၢဂီၤဒီး လၢဟါ အတၢ်လုၢ်မ့ၣ်အူ အဂီၢ်, ဒီးတၢ်လုၢ်မ့ၣ်အူ လၢအိၣ်ဘှံးနံၤ အဂီၢ်, ဒီး လၢလါထီၣ်သီအနံၤ အဂီၢ်, ဒီး လၢမၤဘူၣ်နံၤအဂီၢ်, ဒ်တၢ်ကွဲးအသး လၢယွၤအတၢ်သိၣ်တၢ်သီ အပူၤ အသိးန့ၣ်လီၤ. 4 ဒီးမၤလိာ် ပှၤဂီၢ်မုၢ် လၢအအိၣ်ဝဲဆိးဝဲ လၢယရူၤၡလ့ၣ် အပူၤ ဒ်သိး အကဟ့ၣ် ပှၤလုၢ်တၢ်အဒိၣ်, ဒီးပှၤလ့ၤဝံဖိ လၢအဂီၢ် လၢအသးကဆူၣ်ထီၣ် လၢယွၤအတၢ်သိၣ်တၢ်သီ အပူၤလီၤ. 5 ဒီးတုၤ တၢ်မၤလိာ် ဟူထီသါလီၤဒီး, ပှၤအံၣ်စရ့လးဖိ ဟဲစိာ် တၤသၣ်ဆိ ဘၣ်ဃးဒီး ဘုဧိၤဟုဧိၤ, စပံးထံ, ဒီးသိ, ဒီးကနဲစီ, ဒီးဟီၣ်ခိၣ် အကဝီၤ အတၢ်အါထီၣ်တဖၣ် အါအါကလဲာ်, ဒီးတၢ်ခဲလၢာ် အဆံဆဲၣ်ပူတပူ ဟဲစိာ်ဝဲ အါအါကလဲာ်လီၤ. 6 ဒီးပှၤအံၣ်စရ့လးဖိ ဒီးပှၤယူဒၤဖိ လၢအအိၣ်ဝဲ လၢယူဒၤ အဝ့ၢ်တဖၣ် အပူၤန့ၣ် ဟဲစိာ် စ့ၢ်ကီးဝဲ လၢဂီၤဖံး, ဒီးသိ ဆံဆဲၣ်ဒုတဒု, ဒီးတၢ်စီဆှံ လၢတၢ်ပာ်စီဆှံ လၢယွၤအဂီၢ် ဆံဆဲၣ်ပူတပူ ဒီးပာ်ဖှိၣ်ဝဲ လၢတပူတပူလီၤ. 7 လၢလါ သၢလါတလါန့ၣ် ပာ်ဖှိၣ်သီတၢ်အပူတဖၣ် အခီၣ်ထံး, ဒီးမၤဝံၤဝဲ လၢလါနွံလါတလါလီၤ. 8 ဒီးတုၤ စီၤဃံးစကံယၤ, ဒီးပဒိၣ်ဖးဒိၣ်တဖၣ် ဟဲဝဲ, ဒီး ထံၣ်ဘၣ် တၢ်ပူတဖၣ် ဒီး, ဒီးစံးထီၣ်ပတြၢၤ ယွၤ, ဒီးအပှၤဂီၢ်မုၢ် အံၣ်စရ့လးလီၤ. 9 ဒီးစီၤဃံးစကံယၤ သံကွၢ် ပှၤလုၢ်တၢ်အဒိၣ်, ဒီးပှၤလ့ၤဝံဖိ လၢတၢ်ပူတဖၣ် အဂ့ၢ်အကျိၤလီၤ. 10 ဒီးစီၤစၤဒိး အပှၤဟံၣ်ဖိ ပှၤလုၢ်တၢ်အဒိၣ် အခိၣ် စီၤဧစၤရယၤ စံးဆၢတၢ် ဒီးစံးဝဲဒၣ်, လၢပှၤဟဲစိာ်သီ တၢ်မၤဘူၣ် ဆူ ယွၤအဟံၣ်ပူၤ လံၤလံၤန့ၣ် ပတၢ်အီၣ်အါလံ, ဒီးပ ပာ်လီၤတဲာ်တၢ် လၢအအါလီၤ. အဂ့ၢ်ဒ်အံၤ, ယွၤ ဆိၣ်ဂ့ၤလံ အပှၤဂီၢ်မုၢ်လံ, ဒီးတၢ် လၢအအိၣ်လီၤတဲာ်တဖၣ်န့ၣ်မ့ၢ် တၢ်ဖိတၢ်လံၤ ဂီၢ်မုၢ်အံၤလီၤ. 11 ဒီးစီၤဃံးစကံယၤ မၤလိာ်ဝဲ ဒ်သိး ပှၤကကတဲာ်ကတီၤ ဒၢးတဖၣ် လၢယွၤအဟံၣ်ပူၤ, ဒီးတၢ်ကတဲာ်ကတီၤဝဲလီၤ. 12 ဒီးပှၤဟဲစိာ်ဝဲတီတီ, လၢတၢ်မၤဘူၣ်တဖၣ်, ဒီးတၢ်ဆံဆဲၣ်ပူတပူတဖၣ်, ဒီးတၢ်ပာ်စီဆှံအသးတဖၣ်, ဒီးပှၤလ့ၤဝံဖိ စီၤကနၤနယၤမ့ၢ် ပှၤအခိၣ် လၢအဖီခိၣ်, ဒီးအဒီပုၢ်ဝဲၢ် စီၤၡံမံၤမ့ၢ် ပှၤခံဂၤတဂၤလီၤ. 13 ဒီးစီၤယဃံအ့လး, ဒီးစီၤဧၤစါစယၤ, ဒီးစီၤနၤဃး, ဒီး စီၤဧၤစၤအ့လး, ဒီးစီၤယရံမိး, ဒီးစီၤယိစဘး, ဒီးစီၤအလံၤ အ့လး, ဒီးစီၤယံးစမၤကယၤ, ဒီးစီၤမၤဃး, ဒီးစီၤဘနါ ယၤသ့ၣ်တဖၣ်မ့ၢ် ပှၤကွၢ်တၢ်ဖိတၢ်လံၤ လၢစီၤကနၤနယၤ, ဒီးအဒီပုၢ်ဝဲၢ် စီၤၡံမံၤအစု အဖီလာ်, လၢစီၤပၤဃံးစကံယၤ, ဒီးယွၤအဟံၣ်အခိၣ် စီၤဧစၤရယၤ အတၢ်မၤလိာ်လီၤ. 14 ဒီးပှၤလ့ၤဝံဖိ စီၤယံးမနၤ အဖိခွါ စီၤကိၤရ့, ပှၤပၢၤပဲတရီ လၢမုၢ်ထီၣ်တခီတဂၤ အိၣ်ဝဲ လၢတၢ်မၤဘူၣ်ဒၣ်ယွၤတဖၣ် အဖီခိၣ် ဒ်သိး အကနီၤဖးဟ့ၣ် တၢ်မၤဘူၣ်ယွၤတဖၣ်, ဒီးတၢ်စီဆှံကတၢၢ်တဖၣ်န့ၣ်လီၤ. 15 ဒီး လၢအဝဲဒၣ် အဖီလာ်န့ၣ် အိၣ်ဝဲ လၢစီၤဧ့ၤဒ့ၣ်, ဒီးစီၤမံးနယၤမံၣ်, ဒီးစီၤယ့ၤၡူ, ဒီးစီၤၡမါယၤ, ဒီးစီၤအမၤရယၤ, ဒီးစီၤၡကါနယၤသ့ၣ်တဖၣ် လၢပှၤလုၢ်တၢ်အဒိၣ် အဝ့ၢ်ပူၤ, လၢအလီၢ် လၢတၢ်ပာ်အီၤ ဒ်သိး အကနီၤဖးဟ့ၣ်တၢ် လၢအဒီပုၢ်ဝဲၢ် တတီၤတတီၤ, အဒိၣ် ဒီးအဆံးလီၤ. 16 လၢအဝဲသ့ၣ် အဖိခွါတဖၣ် အထူအထံး အမဲာ်ညါန့ၣ်, ပှၤလၢအသးပှၢ်သၢနံၣ်ဒီး အါန့ၢ် အန့ၣ် တက့ၢ်, ကယဲၢ် ပှၤလၢအဟဲနုာ် လၢယွၤအဟံၣ်ပူၤ တဂၤလၢ်လၢ်န့ၣ် ဟ့ၣ်ဝဲ အဂီၢ် တနံၤအဂီၢ် တနံၤအဂီၢ် လၢအမၤတၢ် လၢအတၢ် ကွၢ်အဃိ ဒ်အတီၤ တတီၤတတီၤ အသိးန့ၣ်လီၤ. 17 ဒီးဟ့ၣ်ဝဲ လၢပှၤ လၢပှၤလုၢ်တၢ်အဒိၣ် အကျါ အထူအထံး, ဒ်အပၢ်အဟံၣ် အသိး, ဒီးပှၤလ့ၤဝံဖိ လၢအသးပှၢ် အနံၣ် ခံဆံ ဒီး အါန့ၢ် အန့ၣ် တက့ၢ် လၢအတၢ်ကွၢ် အပူၤ ဒ်အတီၤ တတီၤတတီၤ အသိးန့ၣ်လီၤ. 18 ဒီး လၢဖိဒံဖိသၣ် ခဲလၢာ်, အဖိအမါ, ဒီး အဖိခွါ, ဒီးအဖိမုၣ်သ့ၣ်တဖၣ် အထူအထံး လၢတၢ်အိၣ်ဖှိၣ် ခဲလၢာ် အကျါန့ၣ်လီၤ. အဂ့ၢ်ဒ်အံၤ, မၤစီဆှံအသး လၢတၢ်စီဆှံ အပူၤ လၢအလီၢ် လၢတၢ်ပာ်အီၤ လၢအပူၤလီၤ. 19 ဒီးပှၤ လၢစီၤအၤဟရိၣ် အဖိခွါအကျါ, ပှၤလုၢ်တၢ်အဒိၣ်တဖၣ် အိၣ်ဝဲ လၢဟီၣ်ခိၣ် အကဝီၤတဖၣ်, လၢအဝ့ၢ် အတၢ်အီၣ်ဆၣ်အလီၢ်, လၢဝ့ၢ် ကိးဖျၢၣ်ဒဲး အပူၤန့ၣ်, ပှၤလၢပစံးတ့ၢ်အမံၤသ့ၣ်တဖၣ်န့ၣ် ဟ့ၣ်ဝဲ လၢအဂီၢ် လၢပှၤပိာ်ခွါ ခဲလၢာ် လၢပှၤလုၢ်တၢ်အဒိၣ် အကျါ, ဒီး လၢကယဲၢ် ပှၤ လၢတၢ်ဂံၢ် အထူအထံး လၢပှၤလ့ၤဝံဖိ အကျါ ခဲလၢာ်လီၤ. 20 ဒီးစီၤဃံးစကံယၤ မၤတၢ်န့ၣ် လၢယူဒၤဖိ ခဲလၢာ် အကျါ, ဒီးမၤတၢ် လၢအဂ့ၤအဝါ, ဒီးအတီအလိၤ, ဒီးအမ့ၢ်အတီ လၢယွၤ အကစၢ် အမဲာ်ညါလီၤ. 21 ဒီး ကယဲၢ် တၢ်မၤ လၢအမၤထီၣ်သီ လၢယွၤအဟံၣ် အတၢ်မၤအပူၤ, ဒီး လၢတၢ်သိၣ်တၢ်သီ အပူၤ, ဒီး လၢတၢ်မၤလိာ် အပူၤ, ဒ်သိး အကဃု အကစၢ် တမံၤလၢ်လၢ်န့ၣ် မၤဝဲ လၢအသး ဒီဖျၢၣ်ညါ, ဒီးဘီၣ်ထီၣ်ညီထီၣ်ဝဲလီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 32

1 တၢ်န့ၣ်တဖၣ်, ဒီးအအိၣ်ဂၢၢ်ဆိးကျၢၤ တ့ၢ်ဝဲ အလီၢ်ခံ ဒီး, အၤၡူၢ် အစီၤပၤ စၤနဃ့ရံာ် ဟဲဝဲ, ဒီးဟဲနုာ် လၢယူဒၤ, ဒီးသူၣ်ဒဲ ထီဒါ ဝ့ၢ် အိၣ်ဒီး အခိၣ်ဒူတဖၣ်, ဒီးသါကမၤန့ၢ်ဘၣ်အီၤ လၢအဂီၢ်ဒၣ်ဝဲလီၤ. 2 ဒီးတုၤ စီၤဃံးစကံယၤ ထံၣ်ဝဲ လၢစီၤစၤနဃ့ရံာ်ဝဲ, ဒီး လၢအမဲာ် အိၣ်လၢအကဒုးတၢ် ဒီးယရူၤၡလ့ၣ်ဒီး, 3 ကူၣ်လိာ်အသး ဒီးအပဒိၣ်ဖးဒိၣ်တဖၣ်, ဒီးအပှၤဆူၣ်တဖၣ် ဒ်သိး အကဆွံတံာ် ထံထီၣ်ပၢၢ် လၢအအိၣ်ဝဲ လၢဝ့ၢ်ချၢ, ဒီးအဝဲသ့ၣ် မၤစၢၤအီၤလီၤ. 4 ဒီးပှၤဂီၢ်မုၢ်ဖးဒိၣ် အိၣ်ဖှိၣ်ရိဖှိၣ်, ဒီးဆွံတံာ် ထံထီၣ်ပၢၢ် ခဲလၢာ်, ဒီးထံကျိ လၢအယွၤဝဲ လၢကီၢ် အသးကံၢ်ပူၤ, ဒီး စံးဝဲဒၣ်, အၤၡူၢ် အစီၤပၤတဖၣ် ကဟဲ ဒီးထံၣ်န့ၢ်ထါ အါအါကလဲာ် မ့ၢ်အဘၣ်မနုၤလဲၣ်. 5 ဒီးမၤဆူၣ်ထီၣ်အသး, ဒီးမၤက့ၤတၢ်ခိၣ်ဒူ လၢအလီၤပှီၢ် ကိးပူၤဒဲး, ဒီးမၤထီၣ်ဝဲ ပၢၢ်လၢတၢးထီတဖၣ်, ဒီးတၢ် ခိၣ်ဒူအဂၤ လၢခိ, ဒီးမၤက့ၤမံးလိၤ လၢစီၤဒၤဝံး အဝ့ၢ်ပူၤ, ဒီးတ့ဘီဧိၤနးဧိၤ, ဒီးကတီၤ အါအါကလဲာ်လီၤ. 6 ဒီးပာ် ပှၤသုးဖိအခိၣ်တဖၣ် လၢပှၤဂီၢ်မုၢ် အဖီခိၣ်, ဒီးဒုး အိၣ်ဖှိၣ်ရိဖှိၣ်အီၤ ဆူအအိၣ် လၢဝ့ၢ်ပဲတရီ အကျဲပူၤ, ဒီးကတိၤတၢ်မုာ်မုာ် ဒီးအီၤ, ဒီးစံးဝဲဒၣ်, 7 ပာ်ဆူၣ်သုသး, ဒီး တံးတဟီၣ် တက့ၢ်. ပျံၤတၢ် တဂ့ၤ. ဘၣ်ယိၣ်တၢ် လၢအၤၡူၢ် အစီၤပၤ အဃိ, လၢပှၤဂီၢ်မုၢ် ခဲလၢာ် လၢအအိၣ်ဒီးအီၤ အဃိ တဂ့ၤ. အဂ့ၢ်ဒ်အံၤ, ပှၤလၢအအိၣ်ဒီးပှၤအံၤ, အါန့ၢ် ပှၤ အိၣ်ဒီးအီၤ တက့ၢ်လီၤ. 8 တၢ်ဖံးတၢ်ညၣ် အစုဒုၣ် အိၣ်ဝဲ ဒီးအီၤလီၤ. မ့မ့ၢ်ယွၤ ပကစၢ် အိၣ်ဝဲ ဒီးပှၤဒ်သိး အကမၤစၢၤပှၤ, ဒီးဒုးသုး ပတၢ်ဒုးသုးတဖၣ်လီၤ. ဒီးပှၤဂီၢ်မုၢ် သန့ၤအသး လၢယူဒၤ အစီၤပၤ ဃံးစကံယၤ အတၢ်ကတိၤတဖၣ်န့ၣ်လီၤ. 9 တၢ်န့ၣ် အလီၢ်ခံ အၤၡူၢ် အစီၤပၤ စၤနဃ့ရံာ် မၢလီၤ အခ့အပှၤဆူ ယရူၤၡလ့ၣ် အပူၤ, (ဒီး အကစၢ် အိၣ်ထီဒါ လၤကံၣ်, အိၣ်ဒီး အသုးမုၢ်ဂီၢ်မုၢ် ခဲလၢာ်) ဆူယူဒၤ အစီၤပၤ ဃံးစကံယၤ အအိၣ်, ဒီးဆူ ကယဲၢ် ယူဒၤ လၢအအိၣ်ဝဲ လၢယရူၤၡလ့ၣ် အပူၤအအိၣ်, ဒီးစံးဝဲဒၣ်, 10 အၤၡူၢ် အစီၤပၤ စၤနဃ့ရံာ် စံးဝဲ ဒ်အံၤ, လၢတၢ်ကဝီၤဃာ် ယရူၤၡလ့ၣ်န့ၣ် သုအိၣ်ဒၣ်တၢ်, ဒီးသန့ၤသုသး လၢမနုၤတမံၤလဲၣ်. 11 ဒီးစီၤဃံးစကံယၤ စံးဝဲ, ယွၤ ပကစၢ် ကမၤပူၤမၤဖျဲးပှၤ ဒီးအၤၡူၢ် အစီၤပၤ အစုပူၤ သတးဒီး, လွဲန့ၢ်သုဒ်သိး အကဟ့ၣ်လီၤ သုသး လၢသုကသံ လၢတၢ်သၣ်ဝံၤလီၤဒိ, ဒီး တၢ်သူသုသး လၢထံ, တမ့ၢ်ဘၣ်ဧါ. 12 စီၤဃံးစကံယၤ တဂၤအံၤ, စိာ်ထီၣ်ကွံာ် တၢ်အလီၢ်ထီၣ်ထီ, ဒီးအတၢ်လုၢ်လီၢ်, ဒီးမၤလိာ် ယူဒၤ, ဒီးယရူၤၡလ့ၣ်, ဒီးစံးဝဲဒၣ်, သုဘၣ် ဘူၣ်တၢ်ဘါတၢ် လၢတၢ်လုၢ်လီၢ် တဖျၢၣ်ဧိၤ အမဲာ်ညါ, ဒီးဆိၣ်ကဲၤထီၣ် တၢ်နၢမူ လၢအဝဲန့ၣ် အဖီခိၣ်န့ၣ် တမ့ၢ်ဘၣ်ဧါ. 13 တၢ် လၢယၤ ဒီးယပၢ်တဖၣ် မၤ ပှၤဂီၢ်မုၢ် ခဲလၢာ် လၢကီၢ်တဖၣ် အပူၤန့ၣ် သုတသ့ၣ်ညါဘၣ်ဧါ. ကီၢ်တဖၣ်န့ၣ် အပှၤကလုာ်တဖၣ် အကစၢ်တဖၣ် မၤပူၤမၤဖျဲး အထံအကီၢ် လၢယစုပူၤသ့ စ့ၢ်ကီးဧါ. 14 ဒ်သိး သုကစၢ် မၤပူၤမၤဖျဲးသု လၢယစုပူၤကသ့ဒီး, ပှၤကလုာ် လၢယပၢ် မၤဟးဂီၤကွံာ်အီၤတဖၣ် အကစၢ် ခဲလၢာ် အကျါန့ၣ်မ့ၢ် မတၤ မၤပူၤမၤဖျဲး အပှၤဂီၢ်မုၢ် လၢယစုပူၤ သ့တဂၤလဲၣ်. 15 ဒီးခဲကနံၣ်အံၤ ဒုးလီန့ၢ်သုသး လၢစီၤဃံးစကံယၤ တဂ့ၤ, ဒီးဒုးလွဲန့ၢ်သုသး လၢအီၤ ဒ်န့ၣ်သိး တဂ့ၤ. နာ်အီၤ တဂ့ၤ. အဂ့ၢ်ဒ်အံၤ, ပှၤတကလုာ် အကစၢ်မ့ၢ်ဂ့ၤ, ပှၤဘီမုၢ်ဖိ အကစၢ် မ့ၢ်ဂ့ၤ, မၤပူၤမၤဖျဲး အပှၤဂီၢ်မုၢ် လၢယစုပူၤ, ဒီး လၢယပၢ်တဖၣ် အစုပူၤန့ၣ် တသ့ဘၣ် နီတဂၤဘၣ်. သုကစၢ် မၤပူၤမၤဖျဲးသု လၢယစုပူၤ တသ့ဘၣ် နးန့ၢ် အန့ၣ် တက့ၢ် ဆံးဒိၣ်လဲၣ်. 16 ဒီး အခ့အပှၤ ကတိၤဒံး တၢ်ထီဒါ ကစၢ်ယွၤ, ဒီးထီဒါ အခ့အပှၤ စီၤဃံးစကံယၤန့ၣ်လီၤ. 17 ဒီးကွဲး လံာ်ဒုၣ်ဒွဲၣ် ယွၤ အံၣ်စရ့လး အကစၢ်, ဒီးကတိၤ တၢ်ထီဒါအီၤ, ဒီးစံးဝဲဒၣ်, ဒ်ကီၢ်တဖၣ် အဘီမုၢ် အကစၢ်တဖၣ် တမၤပူၤမၤဖျဲးဘၣ် အပှၤဂီၢ်မုၢ် လၢယစုပူၤ အသိးန့ၣ်, စီၤဃံးစကံယၤ အကစၢ် တမၤပူၤမၤဖျဲးဘၣ် အပှၤဂီၢ်မုၢ် လၢယစုပူၤဘၣ်. 18 ဒီးကိးထီၣ်ဝဲ လၢအကလုၢ်ဖးဒိၣ် လၢယူဒၤအကျိာ်ဆူ ပှၤဂီၢ်မုၢ် လၢဝ့ၢ်ခိၣ်ဒူ အဖီခိၣ်, ဒ်သိး အကမၤပျံၤမၤဖုးအီၤ, ဒီးမၤကိၢ်မၤဂီၤအီၤ, ဒ်သိး အကမၤန့ၢ် ဝ့ၢ်န့ၣ်လီၤ. 19 ဒီးကတိၤတၢ်ထီဒါ ယရူၤၡလ့ၣ် အကစၢ်ဒ် လၢဟီၣ်ခိၣ် အပှၤဂီၢ်မုၢ် အကစၢ်တဖၣ် လၢပှၤတ့အီၤ လၢအစု အသိးန့ၣ်လီၤ. 20 ဒီး လၢတၢ်န့ၣ် အဃိ စီၤပၤဃံးစကံယၤ ဒီးစီၤအၤမိး အဖိခွါ ဝံယၡါယၤ ဘါထုကဖၣ်တၢ်, ဒီးကိးထီၣ်ဆူ မူခိၣ် လီၤ. 21 ဒီးယွၤ မၢလီၤ အကလူးတဂၤ လၢအဒီၣ်တဲာ်ကွံာ် ပှၤအဒိၣ်အဆူၣ် ခဲလၢာ်, ဒီးပှၤအခိၣ်တဖၣ်, ဒီးပဒိၣ်ဖးဒိၣ် လၢအၤၡူၢ် အစီၤပၤ အပှၤသူၣ်ဒဲ အလီၢ်ပူၤလီၤ. ဒီးက့ၤကဒါက့ၤဝဲဆူ အကီၢ်ဒၣ်ဝဲ, အိၣ်ဒီး အမဲာ်ဆှးလီၤ. ဒီးတုၤဝဲ လၢအကစၢ် အဟံၣ်ပူၤဒီး, ပှၤလၢအဟဲထီၣ်ဝဲ လၢအပှံာ်ဒၣ်ဝဲန့ၣ် မၤသံအီၤ လၢနး ဖဲန့ၣ်လီၤ. 22 ဒီးယွၤ အုၣ်က့ၤခီၣ်က့ၤ စီၤဃံးစကံယၤ, ဒီးပှၤအိၣ်ဝဲဆိးဝဲ လၢယရူၤၡလ့ၣ် အပူၤ, လၢအၤၡူၢ် အစီၤပၤ စၤနဃ့ရံာ် အစုပူၤ, ဒီး လၢပှၤခဲလၢာ် အစုပူၤ, ဒီးဆှၢအီၤဝးတရံးဝဲလီၤ. 23 ဒီးပှၤအါဂၤ ဟဲစိာ် တၢ်မၤဘူၣ် ဆူ ယွၤအအိၣ် လၢယရူၤၡလ့ၣ် အပူၤ ဒီး ခိၣ်ဖးတဖၣ် ဆူယူဒၤ အစီၤပၤဃံးစကံ ယၤအအိၣ်လီၤ. ဒီး လၢတၢ်မၤအသး ဒ်န့ၣ် အလီၢ်ခံန့ၣ် ဒိၣ်ထီၣ်ဝဲ လၢပှၤကိးကလုာ်ဒဲး အမဲာ်ညါလီၤ. 24 တၢ် လၢမုၢ်နံၤတဖၣ်န့ၣ် စီၤဃံးစကံယၤ ဆါထီၣ်ဝဲ တုၤအကသံတ့ၢ်လီၤ. ဒီးဘါထုကဖၣ် ယွၤ, ဒီးအဝဲဒၣ် ကတိၤတၢ် ဒီးအီၤ, ဒီးဟ့ၣ်လီၤအီၤ လၢတၢ်အပနီၣ်လီၤ. 25 ဒီးစီၤဃံးစကံယၤ တဟ့ၣ်ကၣ်ဘၣ်တၢ် ဒ်တၢ်ဘျုးတၢ်ဖှိၣ် လၢအဘၣ်အီၤ အသိးန့ၣ်ဘၣ်. အဂ့ၢ်ဒ်အံၤ, အသး ပာ်ထီၣ်ထီအသးလီၤ. ဒီးတၢ်သးထီၣ်ဘၣ်အီၤ, ဒီးဘၣ် ယူဒၤ, ဒီးယရူၤၡလ့ၣ်လီၤ. 26 နာ်သက့ ဒီးစီၤဃံးစကံယၤ ဆီၣ်လီၤအသး လၢအသးထီၣ်ထီ အဃိန့ၣ်, (အဝဲဒၣ် ဒီးပှၤအိၣ်ဝဲဆိးဝဲ လၢယရူၤၡလ့ၣ် အပူၤ,) ဒီးယွၤအသးထီၣ် တဘၣ်ဘၣ်အီၤ လၢစီၤဃံးစကံယၤ အမုၢ်နံၤတဖၣ် အပူၤဘၣ်. 27 ဒီးစီၤဃံးစကံယၤ အိၣ်ဝဲ ဒီးတၢ်ထူးတၢ်တီၤ, ဒီး|တၢ်လၤကပီၤ အါအါကလဲာ်, ဒီးမၤ တၢ်ပာ်ဖှိၣ်အလီၢ် လၢစ့ အဂီၢ်, ဒီး လၢထူအဂီၢ်, ဒီး လၢတၢ်မျၢ်အဂီၢ်, ဒီး လၢတၢ်နၢမူအဂီၢ်, ဒီး လၢကတီၤတဖၣ် အဂီၢ်, ဒီး လၢတၢ်အဃၢၤအဃိၢ် လၢအဘၣ်ဒၣ် ပှၤအသး ခဲလၢာ်အဂီၢ်, 28 တၢ်ပာ်ဖှိၣ်အလီၢ် စ့ၢ်ကီး လၢဘုဧိၤဟုဧိၤ, ဒီးစပံးထံ, ဒီးသိသ့ၣ်တဖၣ် အတၢ်အါထီၣ် အဂီၢ်, ဒီးတၢ်အိၣ်အလီၢ် လၢဆၣ်ဖိကီၢ်ဖိ အဒၢ အကလုာ်ကလုာ် အဂီၢ်, ဒီးကရၢ လၢသိဒီး မဲာ်တဲးလဲး အဂီၢ်လီၤ. 29 ဒီးမၤန့ၢ်ဝဲ လၢဝ့ၢ်တဖၣ် လၢအဂီၢ်, ဒီးတၢ်ဖိတၢ်လံၤ, သိ ဒီးမဲာ်တဲးလဲး, ဒီးဂီၤဘုၣ်ဂီၤဖံး အါဒုလီၤ. အဂ့ၢ်ဒ်အံၤ, ယွၤ ဟ့ၣ်လီၤအီၤ လၢအစုလီၢ်အခီၣ်ခိၣ် အါအါကလဲာ်လီၤ. 30 ဒီးအဝဲဒၣ်, စီၤဃံးစကံယၤ တြီကံဃိၣ် အထံကျိအထီၣ် ပၢၢ်လၢထးခီ, ဒီးဒုးယွၤလီၤဝဲ စၢၢ်ဆၢဆူ စီၤဒၤဝံး အဝ့ၢ် လၢမုၢ်နုာ်တခီလီၤ. ဒီးစီၤဃံးစကံယၤ ဘီၣ်ထီၣ်ညီထီၣ်ဝဲ လၢအမၤတၢ် ခဲလၢာ် အပူၤလီၤ. 31 မ့မ့ၢ် လၢတၢ်ဘၣ်ဃးဒီး ဘၤဘူၤလိၣ် အပဒိၣ်ဖးဒိၣ် အပှၤကတိၤ ကျိးတၢ်တဖၣ် လၢတၢ်မၢလီၤအီၤ ဒ်သိး အကသံကွၢ်တၢ် လၢတၢ်လီၤလး မၤအသး လၢကီၢ်ပူၤ အဂ့ၢ်အကျိၤန့ၣ် ယွၤ လဲၤသဒၣ်အီၤ, ဒ်သိး အကမၤကွၢ်အီၤ, ဒ်သိး အကသ့ၣ်ညါ ကယဲၢ် တၢ် လၢအအိၣ်ဝဲ လၢအသးကံၢ်ပူၤန့ၣ်လီၤ. 32 ဒီးတၢ်အိၣ်လီၤတဲာ် ဘၣ်ဃးဒီး စီၤဃံးစကံယၤ အတၢ်မၤ, ဒီးအတၢ်ဂ့ၤတၢ်ဝါန့ၣ်, ကွၢ်ကွၢ်, ကွဲးအသး လၢစီၤအၤမိး အဖိခွါ ဝံယၡါယၤ အလံာ်ထံၣ်တၢ် အပူၤ, လၢယူဒၤ ဒီးအံၣ်စရ့လး အစီၤပၤတဖၣ် အလံာ်ပူၤလီၤ. 33 ဒီးစီၤဃံးစကံယၤ မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ်အီၤ လၢစီၤဒၤဝံး အဖိခွါတဖၣ် အတၢ်သွၣ်ခိၣ်အထီ ကတၢၢ်အပူၤ, ဒီးပှၤအိၣ်ဝဲဆိးဝဲ လၢယရူၤၡလ့ၣ် အပူၤ ခဲလၢာ် မၤလၤမၤကပီၤအီၤ ဖဲအသံန့ၣ်, ဒီး အဖိခွါ စီၤမနၤၡ့ၤ ကဲထီၣ် စီၤပၤ လၢအလီၢ်န့ၣ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 33

1 လၢစီၤမနၤၡ့ၤ ကဲသီ စီၤပၤန့ၣ် အသးပှၢ် တဆံခံနံၣ်, ဒီး ကဲစီၤပၤ လၢယရူၤၡလ့ၣ် အပူၤ ယဲၢ်ဆံယဲၢ်နံၣ်လီၤ. 2 ဒီးမၤ တၢ်အၢ လၢယွၤအမဲာ် ဒ်ပှၤကလုာ်တဖၣ် လၢယွၤ ဟီထီၣ်ကွံာ် လၢပှၤအံၣ်စရ့လးဖိ အမဲာ်ညါ အတၢ်သးဘၣ်အၢ အသိးလီၤ. 3 ဒီးမၤက့ၤ တၢ်အလီၢ်ထီၣ်ထီတဖၣ် လၢအပၢ် စီၤဃံးစကံယၤ မၤဟးဂီၤဝဲ, ဒီးမၤထီၣ် တၢ်လုၢ်လီၢ်တဖၣ် လၢဘဧၤလးတဖၣ် အဂီၢ်, ဒီးတ့အၡ့ရၤ, ဒီး ဘါထီၣ် မူခိၣ် အသုးမုၢ်ဂီၢ်မုၢ် ခဲလၢာ်, ဒီးမၤ အတၢ်လီၤ. 4 ဒီးမၤ တၢ်လုၢ်လီၢ်တဖၣ် လၢယွၤအဟံၣ် လၢယွၤ စံး လၢအဂ့ၢ်, ယမံၤ ကအိၣ်လၢယရူၤၡလ့ၣ် အပူၤ လီၤထူလီၤယိာ်လီၤ. 5 ဒီးမၤ တၢ်လုၢ်လီၢ်တဖၣ် လၢမူခိၣ် အသုးမုၢ် ခဲလၢာ် အဂီၢ် လၢယွၤအဟံၣ် အဂၢၤပူၤ ခံပူၤလီၤ. 6 ဒီးမၢ အဖိခွါ ခီဂာ် မ့ၣ်အူ လၢဟံၣ်နိၣ် အဖိခွါ အကစၢၢ်ကဆူး အပူၤ, ဒီး မၤကဒါပမဲာ်, ဒီးမၤတၢ် ဒီးပှၤအိၣ်ဒီး ပှၤသံအကလၤတဖၣ်, ဒီးပှၤမဲာ်ထံၣ်ဝံတဖၣ် သတးဒီး, လၢယွၤအမဲာ်န့ၣ် မၤ တၢ်အၢအါမံၤ လၢတၢ်ထိၣ်ဂဲၤအသးထီၣ်လီၤ. 7 ဒီးပာ်လီၤ တၢ်ဂီၤ, တၢ်ဂီၤ လၢအတ့ဝဲ လၢယွၤ အဟံၣ်ပူၤ လၢယွၤ စံးဘၣ် စီၤဒၤဝံးဒီး အဖိခွါ စီၤၡလိၤမိၤ လၢအဂ့ၢ်, လၢဟံၣ်တဖျၢၣ်အံၤ အပူၤ, ဒီး လၢယရူၤၡလ့ၣ် အပူၤ လၢယဃုထၢ လၢအံၣ်စရ့လး အဒူၣ် ခဲလၢာ် အကျါန့ၣ် ယကပာ် ယမံၤ အစိၤစိၤအဃၣ်ဃၣ်လီၤ. 8 မ့ၢ်ထဲအတိၢ်န့ၢ် ကယဲၢ် တၢ် လၢယမၤလိာ်အီၤ ခဲလၢာ် ဒ်ကယဲၢ် တၢ်သိၣ်တၢ်သီ ခဲလၢာ်, ဒီးတၢ်မၤလိာ်, ဒီးတၢ်စံၣ်ညီၣ် လၢစီၤမိၤၡ့ အစုပူၤ အသိးဒီး, ယတဒုးဟးထီၣ်လၢၤဘၣ် အံၣ်စရ့လး အခီၣ် လၢကီၢ် လၢယဟ့ၣ်လီၤသုပၢ် တဘ့ၣ် အပူၤဘၣ်. 9 ဒီးစီၤမနၤၡ့ၤ ကလံာ် ယူဒၤ ဒီးယရူၤၡလ့ၣ်, ဒ်သိး အကမၤ တၢ်အၢ အါန့ၢ် ပှၤကလုာ်တဖၣ် လၢယွၤ မၤဟးဂီၤအီၤ လၢပှၤအံၣ်စရ့လးဖိ အမဲာ်ညါ တက့ၢ်လီၤ. 10 ဒီးယွၤ ကတိၤတၢ် ဒီးစီၤမနၤၡ့ၤ, ဒီးအပှၤဂီၢ်မုၢ်, ဒီးတဒိကနၣ်ဘၣ်တၢ်ဘၣ်. 11 ဒီးယွၤ ဒုးဟဲထီဒါအီၤ လၢအၤၡူၢ် အစီၤပၤ အပှၤသုးမုၢ်အခိၣ်တဖၣ် လၢအမၤန့ၢ် စီၤမနၤၡ့ၤ လၢတၤဆှုၣ်, ဒီး စၢဃာ်အီၤ လၢထးသွဲ, ဒီးစိာ်ထီၣ်ကွံာ်အီၤဆူ ဘၤဘူၤလိၣ် အပူၤလီၤ. 12 ဒီးတုၤ အဘၣ် တၢ်ကိၢ်တၢ်ဂီၤဒီး, ဃ့ကညးယွၤ အကစၢ်, ဒီးဆီၣ်လီၤအသး ဒိၣ်ဒိၣ်ကလဲာ် လၢအပၢ်တဖၣ် အကစၢ် အမဲာ်ညါလီၤ. 13 ဒီးဘါထုကဖၣ်ဝဲ, ဒီးအဝဲဒၣ် တူၢ်လိာ် အတၢ်ဃ့ကညး, ဒီးဒိကနၣ် အကလုၢ်, ဒီးဒုးဟဲက့ၤအီၤဆူ ယရူၤၡလ့ၣ် ဆူအဘီမုၢ် အပူၤလီၤ. ဒီးစီၤမနၤၡ့ၤ သ့ၣ်ညါဝဲ လၢယွၤမ့ၢ် ကစၢ်လီၤ. 14 ဒီးတၢ်န့ၣ်တဖၣ် အလီၢ်ခံ မၤထီၣ် ဝ့ၢ်အခိၣ်ဒူ လၢစီၤဒၤဝံး အဝ့ၢ် လၢခိ လၢကံဃိၣ် အမုၢ်နုာ်တခီ လၢကစၢၢ်ကဆူး အပူၤ, ပၢၢ်လၢတၢ်လဲၤနုာ် လၢညၣ်အပဲတရီ, ဒီးမၤ ဝးတရံး ဧိၤဖ့လး, ဒီးမၤအီၤ ထီထီကလဲာ်, ဒီးပာ် ပှၤသုးဖိအခိၣ်တဖၣ် လၢယူဒၤ အဝ့ၢ် အိၣ်ဒီး အခိၣ်ဒူ ခဲလၢာ် အပူၤလီၤ. 15 ဒီးဟံးထီၣ်ကွံာ် တခီဘီမုၢ်ဖိ အကစၢ်တဖၣ်, ဒီးတၢ်ဂီၤ လၢယွၤအဟံၣ်ပူၤ, ဒီး ကယဲၢ် တၢ်လုၢ်လီၢ်တဖၣ် လၢအမၤဝဲ လၢယွၤအဟံၣ် အကစၢၢ်လိၤ, ဒီး လၢယရူၤၡလ့ၣ် အပူၤ, ဒီးကွံာ်တ့ၢ်ကွံာ်ဝဲ လၢဝ့ၢ်အချၢလီၤ. 16 ဒီးမၤက့ၤ ယွၤအတၢ်လုၢ်လီၢ်, ဒီးလုၢ် တၢ်လုၢ်မၤဃူမၤဖိး, ဒီးတၢ်လုၢ်စံးထီၣ်ပတြၢၤ လၢအဖီခိၣ်, ဒီးမၤလိာ် ယူဒၤ ဒ်သိး အကမၤ ယွၤ အံၣ်စရ့လး အကစၢ်အတၢ်လီၤ. 17 ဘၣ်ဆၣ်ဒီး ပှၤဂီၢ်မုၢ် လုၢ်ဒံး တၢ် လၢတၢ်အလီၢ်ထီၣ်ထီတဖၣ် အဖီခိၣ်, မ့မ့ၢ် ထဲ လၢယွၤ အကစၢ်တဂၤဧိၤ အဂီၢ်လီၤ. 18 ဒီးတၢ်အိၣ်လီၤတဲာ် ဘၣ်ဃးဒီး စီၤမနၤၡ့ၤ, ဒီးအတၢ်ဘါထုကဖၣ် လၢအကစၢ်, ဒီးပှၤထံၣ်တၢ်တဖၣ် လၢအကတိၤတၢ် ဒီးအီၤ လၢယွၤ အံၣ်စရ့လး အကစၢ်အမံၤ အတၢ်ကတိၤတဖၣ်, ကွၢ်ကွၢ်, အိၣ်ဝဲ လၢအံၣ်စရ့လး အစီၤပၤ အလံာ်ပူၤလီၤ. 19 ဒီးအတၢ်ထုကဖၣ်, ဒီး လၢယွၤ တူၢ်လိာ် အတၢ်ဃ့ကညး, ဒီးအတၢ်ဒဲးဘး ခဲလၢာ်, ဒီးအတၢ်မၤကမၣ် ဒီးတချုး အဆီၣ်လီၤဒံးဘၣ်အသးန့ၣ် တၢ်အလီၢ် ဖဲအမၤထီၣ် တၢ်အလီၢ်ထီၣ်ထီတဖၣ်, ဒီးသူၣ်ထီၣ် အၡ့ရၤတဖၣ်, ဒီး တၢ်ဂီၤတဖၣ်, ကွၢ်ကွၢ်, ကွဲးအသး လၢပှၤထံၣ်တၢ်တဖၣ် အတၢ်ကတိၤ အကျါလီၤ. 20 ဒီးစီၤမနၤၡ့ၤ မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ်အီၤ လၢအဟံၣ်ဒၣ်ဝဲ အပူၤ, ဒီး အဖိခွါ စီၤအၤမိၣ် ကဲထီၣ် စီၤပၤ လၢအလီၢ်န့ၣ်လီၤ. 21 လၢစီၤအၤမိၣ် ကဲသီ စီၤပၤန့ၣ် အသးပှၢ် ခံဆံခံနံၣ်, ဒီး ကဲစီၤပၤ လၢယရူၤၡလ့ၣ် အပူၤ ခံနံၣ်လီၤ. 22 ဒီးမၤ တၢ်အၢ လၢယွၤအမဲာ်, ဒ်အပၢ် စီၤမနၤၡ့ၤ မၤဝဲ အသိးန့ၣ်လီၤ. အဂ့ၢ်ဒ်အံၤ, စီၤအၤမိၣ် လုၢ်တၢ် လၢတၢ်ဂီၤစိးပျၤအသး လၢအပၢ် စီၤမနၤၡ့ၤ တ့ဝဲ ခဲလၢာ်, ဒီးမၤအတၢ်လီၤ. 23 ဒီးတဆီၣ်လီၤဘၣ်အသး လၢယွၤအမဲာ်ညါ ဒ်အပၢ် စီၤမနၤၡ့ၤ ဆီၣ်လီၤအသး အသိးဘၣ်. ဒီးစီၤအၤမိၣ် မၤကမၣ်တၢ် အါထီၣ်အါထီၣ်လီၤ. 24 ဒီး အခ့အပှၤ ကူၣ်တၢ်ထီဒါအီၤ, ဒီးမၤသံအီၤ လၢအဟံၣ်ဒၣ်ဝဲ အပူၤလီၤ. 25 ဒီးကီၢ် အပှၤကညီ မၤသံ ပှၤလၢအကူၣ်တၢ်ထီဒါ စီၤပၤ အၤမိၣ် ခဲလၢာ်, ဒီးကီၢ် အပှၤကညီ ပာ် အဖိခွါ စီၤယိၤၡံယၤ လၢစီၤပၤ လၢအလီၢ်န့ၣ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 34

1 လၢစီၤယိၤၡံယၤ ကဲသီစီၤပၤန့ၣ် အသးပှၢ် ဃိးနံၣ်, ဒီး ကဲစီၤပၤ လၢယရူၤၡလ့ၣ် အပူၤ သၢဆံတနံၣ်လီၤ. 2 ဒီးမၤတၢ်အလိၤ လၢယွၤအမဲာ်, ဒီးပိာ် အပၢ် စီၤဒၤဝံး အကျဲတဖၣ်, ဒီးဆူစုထွဲဂ့ၤ, ဆူစုစ့ၣ်ဂ့ၤ, တဃၣ်ကပၤဘၣ်အသးဘၣ်. 3 ဒီး လၢအကဲစီၤပၤ ပှဲၤထီၣ် ဃိးနံၣ်တနံၣ်, အသးစၢ်ဒံးန့ၣ် ဃုထီၣ်သီ အပၢ် စီၤဒၤဝံး အကစၢ်, ဒီး လၢအနံၣ် ပှဲၤထီၣ် တဆံခံနံၣ်တနံၣ်န့ၣ် မၤကဆှီထီၣ်သီ ယူဒၤ, ဒီး ယရူၤၡလ့ၣ် လၢတၢ်အလီၢ်ထီၣ်ထီ, ဒီးအၡ့ရၤ, ဒီးတၢ်ဂီၤစိးပျၤအသး, ဒီးတၢ်ဂီၤသိအသးသ့ၣ်တဖၣ်လီၤ. 4 ဒီးပှၤမၤလီၤပှီၢ်ကွံာ် ဘဧၤလး အတၢ်လုၢ်လီၢ် လၢအမဲာ်ညါ, ဒီးတၢ်ဂီၤဃမၣ် လၢအအိၣ်ထီၣ်ထီ လၢအဖီခိၣ်န့ၣ် ကူာ်လီၤကွံာ်ဝဲလီၤ. ဒီးအၡ့ရၤ, ဒီးတၢ်ဂီၤစိးပျၤအသး, ဒီး တၢ်ဂီၤသိအသးန့ၣ် မၤလီၤကလဲကွံာ်ဝဲ, ဒီးမၤဝဲ လၢတၢ်အကမူၣ်, ဒီးဖှံဝဲ လၢပှၤ လၢအလုၢ်တၢ် လၢအီၤတဖၣ် အသွၣ်ခိၣ် အဖီခိၣ်န့ၣ်လီၤ. 5 ဒီးဆူးထီၣ်ကွံာ် ပှၤလုၢ်တၢ်အဒိၣ်တဖၣ် အဃံ လၢအတၢ်လုၢ်လီၢ် အဖီခိၣ်, ဒီးမၤကဆှီထီၣ် ယူဒၤ, ဒီးယရူၤၡလ့ၣ်လီၤ. 6 ဒီးဒ်န့ၣ်အသိး လၢမနၤၡ့ၤ ဒီးအ့ဖရဲၣ်, ဒီး စူၤမ့းအိၣ် အဝ့ၢ်တဖၣ် အပူၤ ပၢၢ်လၢနးသၤလံန့ၣ် မၤဝဲ လၢအတၢ်ဟးဂီၤတဖၣ် ဝးတရံးဝဲလီၤ. 7 ဒီးမၤလီၤပှီၢ်ကွံာ် တၢ်လုၢ်လီၢ်တဖၣ်, ဒီးအၡ့ၤရၤတဖၣ်, ဒီးတီၢ်လီၤကလဲ တၢ်ဂီၤစိးပျၤအသး, ဒီးကူာ်လီၤကွံာ် တၢ်ဂီၤဃမၣ် ခဲလၢာ် လၢအံၣ်စရ့လး အကီၢ် ဒီဘ့ၣ်ညါ ဝံၤဒီး, က့ၤကဒါက့ၤဝဲဆူ ယရူၤၡလ့ၣ်လီၤ. 8 ဒီး လၢစီၤယိၤၡံယၤ ကဲ စီၤပၤ တဆံဃိးနံၣ်တနံၣ်န့ၣ် တုၤ အမၤကဆှီထီၣ် ထံဧိၤကီၢ်ဧိၤ, ဒီးဟံၣ်န့ၢ် ဝံၤဒီး, တၢ်မၤအသး လၢစီၤပၤ မၢလီၤ ပှၤကွဲးလံာ် စီၤအစါလံယၤ အဖိခွါ စီၤၡၤဖၣ်, ဒီးဝ့ၢ်အခိၣ် စီၤမၤစယၤ, ဒီးပှၤကွဲးနီၣ်တၢ် စီၤယဟါအါဃး အဖိခွါ စီၤယိအၤသ့ၣ်တဖၣ် ဒ်သိး အကမၤက့ၤ ယွၤ အကစၢ် အဟံၣ်လီၤ. 9 ဒီးဟဲဝဲဆူ ပှၤလုၢ်တၢ်အခိၣ် စီၤဃံးလကံယၤ အအိၣ်, ဒီးဟ့ၣ်လီၤ စ့ လၢပှၤဟဲစိာ် ဆူ ယွၤအဟံၣ်ပူၤ, လၢပှၤလ့ၤဝံဖိ လၢအပၢၤတြဲၤတဖၣ် ထၢဖှိၣ် လၢမနၤၡ့ၤ, ဒီးအ့ဖရဲၣ် အစုပူၤ, ဒီး လၢပှၤအိၣ်လီၤတဲာ် လၢအံၣ်စရ့လး အကျါ ခဲလၢာ်, ဒီး လၢယူဒၤ, ဒီး ဘံၣ်ယၤမံၣ် ခဲလၢာ်, ဒီး လၢပှၤအိၣ်ဝဲဆိးဝဲ လၢယရူၤၡလ့ၣ် အပူၤလီၤ. 10 ဒီးဟ့ၣ်လီၤဝဲ လၢပှၤမၤတၢ်ဖိ လၢအကွၢ် ယွၤအဟံၣ်တဖၣ် အစုပူၤ, ဒီးအဝဲသ့ၣ် ဟ့ၣ်လီၤက့ၤ တသါ လၢပှၤမၤတၢ်ဖိ လၢအမၤတၢ် လၢယွၤအဟံၣ်ပူၤ, ဒ်သိး အကဘှီက့ၤ, ဒီးမၤဂ့ၤထီၣ် ဟံၣ်န့ၣ်လီၤ. 11 ဟ့ၣ်လီၤဝဲ လၢပှၤစိးပျၤတၢ်ဖိ, ဒီး လၢပှၤသူၣ်တၢ်ဖိ ဒ်သိး အကပှ့ၤ လၢၢ်စိးပျၤအသး, ဒီးသ့ၣ် လၢတၢ်အဆၢတဖၣ် အဂီၢ်, ဒီး လၢအကမၤက့ၤ ကျိၤတဖၣ် လၢဟံၣ်တဖၣ် အဂီၢ် လၢယူဒၤ အစီၤပၤတဖၣ် မၤဟးဂီၤတ့ၢ်ဝဲလီၤ. 12 ဒီးပှၤကညီတဖၣ်န့ၣ် မၤဝဲ လၢအကလုၢ်တီလီၤ. ဒီးပှၤအိၣ်ဝဲ လၢအဖီခိၣ်မ့ၢ် စီၤယၤဃး, ဒီးစီၤဧိၤဘါဒယၤ, ပှၤလ့ၤဝံဖိ လၢစီၤမရၤရံၤ အဖိခွါအကျါ, ဒီးစီၤစကၤရယၤ, ဒီးစီၤမၡူလၣ် လၢပှၤကဃးဖိ အဖိခွါ အကျါန့ၣ် ဒုးမၤတၢ်လီၤ. ပှၤလ့ၤဝံဖိအဂၤ လၢအသ့ဒံၣ်ဒၢပီၤဒွါ ခဲလၢာ်လီၤ. 13 ဒီးအိၣ်ဝဲ လၢပှၤဝံတၢ်ယိးတၢ်ဖိ အဖီခိၣ်, ဒီးမ့ၢ် ကယဲၢ် ပှၤမၤတၢ်တမံၤမံၤ ခဲလၢာ် အခိၣ်တဖၣ်, ဒီးပှၤကွဲးလံာ်, ဒီးပဒိၣ်, ဒီးပှၤပၢၤပဲတရီသ့ၣ်တဖၣ်န့ၣ်မ့ၢ် ပှၤလ့ၤဝံဖိလီၤ. 14 ဒီးတုၤ ပှၤဟဲစိာ်ထီၣ်စ့ လၢပှၤစိာ်နုာ် လၢယွၤအဟံၣ်ပူၤ ဒီး, ပှၤလုၢ်တၢ်အဒိၣ် စီၤဃံးလကံယၤ ထံၣ်န့ၢ် ယွၤ အလံာ်တၢ်သိၣ်တၢ်သီ လၢစီၤမိၤၡ့ အစုပူၤလီၤ. 15 ဒီးစီၤဃံးလကံယၤ ကတိၤတၢ်, ဒီးစံးဘၣ် ပှၤကွဲးလံာ် စီၤၡၤဖၣ်, ယထံၣ်န့ၢ်လံ လံာ်တၢ်သိၣ်တၢ်သီ လၢယွၤအဟံၣ်ပူၤလံ, ဒီးစီၤဃံးလကံယၤ ဟ့ၣ် စီၤၡၤဖၣ် လၢလံာ်န့ၣ်လီၤ. 16 ဒီးစီၤၡၤဖၣ် စိာ်ထီၣ် လံာ်န့ၣ် ဆူ စီၤပၤအအိၣ်, ဒီးဟဲက့ၤစိာ် တၢ်ကတိၤ ဆူ စီၤပၤအအိၣ်, ဒီးစံးဝဲဒၣ်, ကယဲၢ် တၢ်ပာ်လီၤ လၢနခ့နပှၤ အစုပူၤ ခဲလၢာ်န့ၣ် ပှၤမၤဝဲလီၤ. 17 ဒီးထၢဖှိၣ်လံစ့ လၢအထံၣ်န့ၢ်ဝဲ လၢယွၤအဟံၣ်ပူၤ, ဒီး ဟ့ၣ်လီၤလံ လၢပှၤကွၢ်တၢ်တဖၣ် အစုပူၤ, ဒီး လၢပှၤမၤတၢ်ဖိလံ. 18 ဒီးပှၤကွဲးလံာ် စီၤၡၤဖၣ် ဒုးနဲၣ်တၢ် လၢစီၤပၤ, ဒီးစံးဝဲဒၣ်, ပှၤလုၢ်တၢ်အဒိၣ် စီၤဃံးလကံယၤန့ၣ် ဟ့ၣ်လီၤယၤ လၢလံာ်တကတြူၢ်လီၤ. ဒီးစီၤၡၤဖၣ် ဖးဝဲ လၢစီၤပၤ အမဲာ်ညါလီၤ. 19 ဒီးတုၤ စီၤပၤ နၢ်ဟူ လံာ်တၢ်သိၣ်တၢ်သီ အကလုၢ်ကထါဒီး, တၢ်မၤအသး လၢအဖှီ အဆ့လီၤ. 20 ဒီးစီၤပၤ မၤလိာ် စီၤဃံးလကံယၤ, ဒီးစီၤၡၤဖၣ် အဖိခွါ စီၤအဃံကၣ်, ဒီးစီၤမံၤကါ အဖိခွါ စီၤဧးဘဒိၣ်, ဒီးပှၤ ကွဲးလံာ် စီၤၡၤဖၣ်, ဒီးစီၤပၤ အခ့အပှၤ စီၤဧစါယၤ, ဒီးစံးဝဲဒၣ်, 21 လဲၤသံကွၢ်တၢ် လၢယွၤ လၢယဂီၢ်, ဒီး လၢပှၤ လၢအအိၣ်လီၤတဲာ် လၢအံၣ်စရ့လး ဒီးယူဒၤတဖၣ် အဂီၢ် လၢလံာ်တကတြူၢ် လၢပထံၣ်န့ၢ်အီၤ အကလုၢ်ကထါ, အဂ့ၢ်အကျိၤ တက့ၢ်. အဂ့ၢ်ဒ်အံၤ, ယွၤအတၢ်သးထီၣ် လၢအလူလီၤအသး လၢပဖီခိၣ် မ့ၢ်အဒိၣ်မးလီၤ. အဂ့ၢ်ဒ်အံၤ, ပပၢ်တဖၣ် တတိၢ်န့ၢ်ဘၣ် လံာ်အံၤ အကလုၢ်ကထါ, ဒ်သိး အကမၤဝဲ ဒ်ကယဲၢ် တၢ်ကွဲးအသး လၢလံာ်အံၤ အပူၤဘၣ်. 22 ဒီးစီၤဃံးလကံယၤ, ဒီးပှၤ လၢစီၤပၤ ပာ်လီၤဝဲတဖၣ်န့ၣ် လဲၤဆူ ပှၤပၢၤတၢ်ကူတၢ်သိး စီၤဃၤစရၤ အဖိခွါ စီၤတံးကဝၤ အဖိခွါ စီၤၡၣ်လူၣ် အမါ ဝံပိာ်မုၣ် နီၢ်ဃုလဒါ တဂၤ အအိၣ်, ဒီးကတိၤတၢ် ဒီးအီၤလီၤ. အဝဲဒၣ် အိၣ်ဝဲ လၢယရူၤၡလ့ၣ် လၢတၢ်အလီၢ် ခံတီၤတတီၤန့ၣ်လီၤ. 23 ဒီးပိာ်မုၣ်န့ၣ် စံးဘၣ်အီၤ, ယွၤ အံၣ်စရ့လး အကစၢ် စံး ဒ်အံၤ, စံးဘၣ်တဲဘၣ် ပှၤ လၢအမၢလီၤသု ဆူယအိၣ်, 24 ယွၤ စံးဒ်အံၤ, ကွၢ်ကွၢ်, ယကဒုးဟဲဘၣ် တၢ်အလီၢ် တပူၤအံၤ ဒီးပှၤ လၢအအိၣ်ဝဲဆိးဝဲ လၢအပူၤ လၢတၢ်အၢ, ကယဲၢ် တၢ်ဆိၣ်အၢ ခဲလၢာ် လၢအကွဲးအသး လၢလံာ်ပူၤ လၢပှၤဖးဝဲ လၢယူဒၤ အစီၤပၤ အမဲာ်ညါလီၤ. 25 အဂ့ၢ်ဒ်အံၤ, လဲၤသဒၣ်ယၤ, ဒီးဆိၣ်ကဲၤ တၢ်နၢမူ လၢကစၢ်အဂၤတဖၣ်, ဒ်သိး အကဒုးသးထီၣ်ယၤ လၢအစု အမၤတၢ် ခဲလၢာ် အဃိ လီၤ. ဒီးယသးထီၣ် ကလူလီၤအသး လၢတၢ်အလီၢ် တပူၤအံၤ, ဒီးတစၢ်လီၤဘၣ်. 26 မ့မ့ၢ် ယူဒၤ အစီၤပၤ လၢအမၢသု ဟဲသံကွၢ်တၢ် လၢယွၤန့ၣ်, သုဘၣ် စံးဘၣ်အီၤ, ယွၤ အံၣ်စရ့လး အကစၢ် စံးဒ်အံၤ, တၢ်ကတိၤ လၢန နၢ်ဟူန့ၣ်, 27 မ့ၢ် နသးစူၤ, ဒီးဆီၣ်လီၤနသး လၢယွၤအမဲာ်ညါ ဖဲန နၢ်ဟူ တၢ်ကတိၤ လၢအကတိၤထီဒါ တၢ်အလီၢ် တပူၤအံၤ, ဒီး ထီဒါပှၤ လၢအအိၣ်အဆိး လၢအပူၤ ဒီး, နဆီၣ်လီၤနသး လၢယမဲာ်ညါ, ဒီးနဖှီနဆ့ ဒီးနမဲာ်ထံလီၤ လၢယမဲာ်ညါ သတးဒီး, ယဲဒၣ်အံၤ ယဒိကနၣ်လံ စ့ၢ်ကီး နၤလံ. 28 ကွၢ်ကွၢ်, ယကပာ်ဖှိၣ်နၤ ဒီးနပၢ်တဖၣ်, ဒီးတၢ်ကပာ်ဖှိၣ်နၤ လၢနတၢ်သွၣ်ခိၣ်ပူၤ မုာ်မုာ်, ဒီးနမဲာ် တထံၣ်ဘၣ် တၢ်အၢ ခဲလၢာ် လၢယကဒုးဟဲဘၣ် တၢ်အလီၢ်အံၤ, ဒီးပှၤ လၢအအိၣ်အဆိး လၢအပူၤဘၣ်. ဒီးအဝဲသ့ၣ်တဖၣ်န့ၣ် ဟဲစိာ်န့ၢ် စီၤပၤ လၢတၢ်ကတိၤန့ၣ်လီၤ. 29 ဒီးစီၤပၤ မၢလီၤတၢ်, ဒီးပှၤဒုးအိၣ်ဖှိၣ် ယူဒၤ အပှၤသူၣ်က့သးပှၢ်, ဒီးယရူၤၡလ့ၣ် အပှၤသူၣ်က့သးပှၢ် ခဲလၢာ် လီၤ. 30 ဒီးစီၤပၤ လဲၤထီၣ်ဆူ ယွၤအဟံၣ်ပူၤ, ဒီးယူဒၤ အပှၤကညီ ခဲလၢာ်, ဒီးပှၤအိၣ်ဝဲဆိးဝဲ လၢယရူၤၡလ့ၣ် အပူၤ ခဲလၢာ် အိၣ်ဝဲ ဒီးအီၤ, ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ, ဒီးပှၤဂီၢ်မုၢ် ခဲလၢာ် ဒီးဒိၣ်ဒီးဆံး, ဒီးဖးဝဲ လၢအနၢ်ပူၤ, လၢကယဲၢ် တၢ်ကတိၤ လၢလံာ်တၢ်အၢၣ်လီၤအီလီၤ အတၢ်ကတိၤ လၢပှၤထံၣ်န့ၢ်ဝဲ လၢယွၤအဟံၣ်ပူၤန့ၣ်လီၤ. 31 ဒီးစီၤပၤ ဆၢထၢၣ် လၢတၢ်ဆၢထၢၣ်အလီၢ်ဒီး အၢၣ်လီၤအီလီၤတၢ် လၢယွၤအမဲာ်ညါ လၢအကလဲၤပိာ် ယွၤ အကျဲ, ဒီး တိၢ်န့ၢ် အတၢ်မၤလိာ်, ဒီးအတၢ်အုၣ်အသး, ဒီးအတၢ်သိၣ်တၢ်သီတဖၣ်, လၢအသး ဒီဖျၢၣ်ညါ, ဒီး လၢအသး လၢအဆိကမိၣ်တၢ် တုၤအလၢာ်, ဒ်သိး အကမၤ တၢ်အၢၣ်လီၤအီလီၤ အတၢ်ကတိၤအံၤ လၢအကွဲးအသး လၢလံာ်အံၤ အပူၤလီၤ. 32 ဒီးဒုးမၤဂၢၢ်မၤကျၢၤဝဲ လၢကယဲၢ် ပှၤလၢအအိၣ် လၢယရူၤၡလ့ၣ်, ဒီး လၢပှၤဘံၣ်ယၤမံၣ်ဖိ အကျါန့ၣ်လီၤ. ဒီးပှၤအိၣ်ဝဲဆိးဝဲ လၢယရူၤၡလ့ၣ် အပူၤတဖၣ် မၤဝဲ ဒ်ယွၤ, အပၢ် အကစၢ် အတၢ်အၢၣ်လီၤအီလီၤ အသိးန့ၣ်လီၤ. 33 ဒီးစီၤယိၤၡံယၤ သုးကွံာ် ကယဲၢ် တၢ်သးဘၣ်အၢ လၢကီၢ်ကိးဘ့ၣ်ဒဲး အပူၤ လၢအဘၣ်ဃးဒီး ပှၤအံၣ်စရ့လးဖိ, ဒီးဒုးမၤ ကယဲၢ် ပှၤလၢအအိၣ် လၢအံၣ်စရ့လး အကျါ, ဒုး မၤအီၤ လၢယွၤ အကစၢ် အတၢ်မၤလီၤ. ဒီး လၢအဝဲဒၣ် အမုၢ်နံၤ ခဲလၢာ် အတီၢ်ပူၤ အဝဲသ့ၣ် ပိာ်ယွၤ, အပၢ်တဖၣ် အကစၢ် အခံ, ဒီးတလဲၤသဒၣ်ဘၣ်ဝဲဘၣ်လီၤ.


လံာ်ကွဲးနီၣ်တၢ် ခံဘ့ၣ်တဘ့ၣ်. 2 Chronicles 35

1 ဒီးစီၤယိၤၡံယၤ မၤဘူၣ်လဲၤကပာ် လၢယွၤအဂီၢ် လၢယရူၤၡလ့ၣ် အပူၤ, ဒီး လၢလါခီၣ်ထံးတလါ ထီၣ် တဆံလွံၢ်နံၤတနံၤန့ၣ် မၤသံ တၢ်လဲၤကပာ်လီၤ. 2 ဒီးပာ် ပှၤလုၢ်တၢ်အဒိၣ်တဖၣ် လၢအတၢ်မၤအလီၢ်, ဒီးဒုးဆူၣ်ထီၣ်အီၤ လၢအကမၤ ယွၤအဟံၣ် အတၢ်မၤလီၤ. 3 ဒီးစံးဘၣ် ပှၤလ့ၤဝံဖိ လၢအသိၣ်လိ အံၣ်စရ့လး ခဲလၢာ်, လၢအမ့ၢ် ပှၤစီဆှံ လၢယွၤ အဂီၢ်, ပာ်တလါစီဆှံ လၢယွၤ အဟံၣ်, လၢစီၤဒၤဝံး အဖိခွါ စီၤၡလိၤမိၤ သူၣ်ဝဲန့ၣ် တက့ၢ်. တကဲဘၣ် တၢ်ယိး လၢသုဖံဘၣ်ခိၣ်ဘၣ်. မၤ ယွၤ သုကစၢ်, ဒီးအပှၤဂီၢ်မုၢ် အံၣ်စရ့လး အတၢ် တက့ၢ်. 4 ဒီးကတဲာ်ကတီၤတၢ် ဒ်သုပၢ်အဟံၣ် အသိးန့ၣ်, ဒ်သုတီၤ တတီၤတတီၤအသိး, ဒ်အံၣ်စရ့လး အစီၤပၤဒၤဝံး အလံာ် အသိး, ဒီး ဒ် အဖိခွါ စီၤၡလိၤမိၤ အလံာ် အသိးန့ၣ်, 5 ဒီး ဆၢထၢၣ် လၢတၢ်အလီၢ်စီဆှံ အပူၤ, ဒ်ပှၤဂီၢ်မုၢ် သုဒီပုၢ်ဝဲၢ် အပၢ် အပှၤဟံၣ်ဖိ အတၢ်နီၤဖးတဖၣ် အသိး, ဒီးဒ်ပှၤလ့ၤဝံဖိ အဒူၣ် အတၢ်နီၤဖးတဖၣ် အသိးန့ၣ် တက့ၢ်. 6 ဒီးမၤသံ တၢ်လဲၤကပာ်, ဒီးမၤစီဆှံ သုသး, ဒီးကတဲာ်ကတီၤ သုဒီပုၢ်ဝဲၢ် ဒ်သိး အကမၤဝဲ ဒ်ယွၤအကလုၢ်ကထါ လၢစီၤမိၤၡ့ အစုပူၤ အသိးန့ၣ် တက့ၢ်. 7 ဒီးစီၤယိၤၡံယၤ ဟ့ၣ်လီၤ ပှၤဂီၢ်မုၢ် လၢသိ ဒီးမဲာ်တဲးလဲး အကျါ လၢသိဖိတဖၣ် ဒီးမဲာ်တဲးလဲးဖိတဖၣ် ခဲလၢာ် လၢဘူၣ်လဲၤကပာ် အဂီၢ်, လၢကယဲၢ် ပှၤလၢအအိၣ်ဝဲ ခဲလၢာ် တုၤ အပှဲၤထီၣ် သၢကလး, ဒီးဂီၤဖံးဖါ သၢကထိလီၤ. အဝဲသ့ၣ်န့ၣ်မ့ၢ်ဝဲ လၢစီၤပၤ အတၢ်ဖိတၢ်လံၤ အကျါလီၤ. 8 ဒီးပဒိၣ်ဖးဒိၣ်တဖၣ် ဟ့ၣ်တီနံဒၣ်တၢ် လၢပှၤဂီၢ်မုၢ်, လၢပှၤလုၢ်တၢ်အဒိၣ်, ဒီး လၢပှၤလ့ၤဝံဖိလီၤ. ယွၤအဟံၣ် အခိၣ်တဖၣ်, စီၤဃံးလကံယၤ, ဒီးစီၤစကၤရယၤ, ဒီး စီၤယဃံအ့လးသ့ၣ်တဖၣ်န့ၣ် ဟ့ၣ် ပှၤလုၢ်တၢ်အဒိၣ် လၢတၢ်အဒု ခံကထိ ဃုကယၤ, ဒီးဂီၤဖံး သၢကယၤ လၢဘူၣ်လဲၤကပာ် အဂီၢ်လီၤ. 9 ဒီးပှၤလ့ၤဝံဖိ အဒိၣ်တဖၣ် စီၤကနၤနယၤ, ဒီးစီၤၡမါယၤ ဒီးစီၤနၤသန့လး, အဒီပုၢ်ဝဲၢ်တဖၣ်, ဒီးစီၤဃၡၤဘယၤ, ဒီးစီၤယဃ့ၤအ့လး, ဒီးစီၤယိၤစဘးသ့ၣ်တဖၣ် ဟ့ၣ် ပှၤလ့ၤဝံဖိ လၢတၢ်အဒု ယဲၢ်ကထိ, ဒီးဂီၤဖံးဖါ ယဲၢ်ကယၤ လၢဘူၣ်လဲၤကပာ် အဂီၢ်လီၤ. 10 ဒီးတၢ်မၤန့ၣ် ကတဲာ်ကတီၤအသး, ဒီးပှၤလုၢ်တၢ်အဒိၣ် ဆၢထၢၣ် လၢအလီၢ်, ဒီးပှၤလ့ၤဝံဖိ လၢတတီၤတတီၤ, ဒ်စီၤပၤ အတၢ်မၤလိာ် အသိးန့ၣ်လီၤ. 11 ဒီးပှၤမၤသံ တၢ်လဲၤကပာ်, ဒီးပှၤလုၢ်တၢ်အဒိၣ်တဖၣ် ဖှံတၢ် လၢအစု, ဒီးပှၤလ့ၤဝံဖိ အုၣ်ကွံာ် အဖံးလီၤ. 12 ဒီးသုးကွံာ် တၢ်လုၢ်မ့ၣ်အူတဖၣ် ဒ်သိး အကဟ့ၣ်တၢ် ဒ်ပှၤဂီၢ်မုၢ် အပၢ်အပှၤဟံၣ်ဖိ အတၢ်နီၤဖးတဖၣ် အသိး, ဒ်သိး အကလုၢ် ယွၤ ဒ်တၢ်ကွဲးအသး လၢလံာ်မိၤၡ့ အပူၤ အသိးန့ၣ်လီၤ. ဒီးဂီၤဖံးဖါတဖၣ်န့ၣ် ဒ်န့ၣ်အသိးလီၤ. 13 ဒီးဘၣ်တၢ်လဲၤကပာ် လၢမ့ၣ်အူ ဒ်တၢ်စံၣ်ညီၣ် အသိးန့ၣ်, ဒီးတၢ်စီဆှံတဖၣ် ချီဝဲ လၢသပၢၤပူၤ, ဒီး လၢသပၢၤ ချီတၢ်အပူၤ, ဒီး လၢသပၢၤအဘ့ၣ်ဘၣ် အပူၤ, ဒီးနီၤဖးဝဲ ချ့ချ့ လၢပှၤဂီၢ်မုၢ် ခဲလၢာ် အကျါလီၤ. 14 ဒီး လၢအလီၢ်ခံန့ၣ် ကတဲာ်ကတီၤတၢ် လၢအကစၢ်ဒၣ်ဝဲ အဂီၢ်, ဒီး လၢပှၤလုၢ်တၢ်အဒိၣ် အဂီၢ်လီၤ. အဂ့ၢ်ဒ်အံၤ, စီၤအၤဟရိၣ် အဖိခွါ ပှၤလုၢ်တၢ်အဒိၣ်တဖၣ် အိၣ်ဝဲ ဒီးအတၢ်လုၢ်မ့ၣ်အူ, ဒီးတၢ်အသိ တုၤလီၤ လၢမုၢ်နၤလီၤ. ဒီးပှၤလ့ၤဝံဖိ ကတဲာ်ကတီၤတၢ် လၢအဂီၢ်ဒၣ်ဝဲ, ဒီး လၢစီၤအၤဟရိၣ် အဖိခွါ ပှၤလုၢ်တၢ်အဒိၣ်တဖၣ် အဂီၢ်လီၤ. 15 ဒီးပှၤသးဝံၣ်တၢ်ဖိ စီၤအၤစာ် အဖိခွါတဖၣ် အိၣ်ဝဲ လၢအလီၢ်, ဒ်စီၤဒၤဝံး, ဒီးစီၤအၤစာ်, ဒီးစီၤဟ့မၣ်, ဒီးစီၤပၤ အပှၤထံၣ်တၢ် စီၤယဒူၣ်သၣ် အတၢ်မၤလိာ် အသိးန့ၣ်, ဒီးပှၤပၢၤပဲတရီ အိၣ်ဝဲ ဖဲပဲတရီ ကိးပူၤဒဲးလီၤ. တလဲၤသဒၣ်ဘၣ် အတၢ်မၤဘၣ်. အဂ့ၢ်ဒ်အံၤ, အဒီပုၢ်ဝဲၢ် ပှၤလ့ၤဝံဖိ ကတဲာ်ကတီၤတၢ် လၢအဂီၢ်လီၤ. 16 ဒီးတၢ်မၤယွၤအတၢ် ခဲလၢာ်န့ၣ် ကတဲာ်ကတီၤအသး မုၢ်တနံၤဃီ, ဒ်သိး အကမၤ ဘူၣ်လဲၤကပာ်, ဒီးလုၢ် တၢ်လုၢ်မ့ၣ်အူ လၢယွၤ အတၢ်လုၢ်လီၢ် အဖီခိၣ်, ဒ်စီၤပၤ ယိၤၡံယၤ အတၢ်မၤလိာ် အသိးန့ၣ်လီၤ. 17 ဒီးပှၤအံၣ်စရ့လးဖိ လၢအအိၣ်ဝဲတဖၣ်န့ၣ် မၤ ဘူၣ်လဲၤကပာ် လၢအကတီၢ်ဖဲန့ၣ်, ဒီးဘူၣ်ကိၣ် တအိၣ်ဘၣ် ဒီးကိၣ်မံၣ် နွံနံၤလီၤ. 18 ဒီး လၢဝံၡှမူၤအ့လး အမုၢ်နံၤတဖၣ် လံၤလံၤန့ၣ် ပှၤတမၤဘၣ် ဘူၣ်လဲၤကပာ် ဒ်န့ၣ်အသိးဘၣ်. ဒီးဘူၣ်လဲၤကပာ် လၢစီၤယိၤၡံယၤ, ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ, ဒီး ကယဲၢ် ပှၤယူဒၤဖိ, ဒီးအံၣ်စရ့လးဖိ လၢအအိၣ်ဝဲ, ဒီးပှၤအိၣ်ဝဲဆိးဝဲ လၢယရူၤၡလ့ၣ် အပူၤသ့ၣ်တဖၣ် မၤဝဲန့ၣ် အံၣ်စရ့လး အစီၤပၤ တမၤဘၣ် ဘူၣ်လဲၤကပာ် ဒ်န့ၣ်အသိး နီတဂၤဘၣ်. 19 လၢစီၤယိၤၡံယၤ အနံၣ် ပှဲၤထီၣ် တဆံဃိးနံၣ်တနံၣ်န့ၣ် ပှၤမၤဘူၣ်လဲၤကပာ်န့ၣ်လီၤ. 20 တၢ်တဖၣ် ခဲလၢာ် အလီၢ်ခံန့ၣ်, တုၤ စီၤယိၤၡံယၤ ကတဲာ်ကတီၤတ့ၢ် နူၢ်ဧိၤစီၤဧိၤ ဝံၤဒီး, အဲၤကူပတူး အစီၤပၤ နကိၤ ဟဲထီၣ် ဒ်သိး အကဒုးတၢ် ဒီးကၢ်ကမံၣ် လၢထံမိၢ်ပှၢ် ဖရၤသးအနံၤ, ဒီးစီၤယိၤၡံယၤ လဲၤထီဒါအီၤလီၤ. 21 ဒီးအဝဲဒၣ် မၢလီၤ ကလူးတဖၣ် ဆူအအိၣ်, ဒီးစံးဝဲဒၣ်, ယူဒၤ အစီၤပၤဧၢ, တၢ်ဘၣ်ဃးဒီး ယၤဒီးနၤ မ့ၢ်ဒ်လဲၣ်. တၢ် လၢမုၢ်တနံၤအံၤ ယဟဲထီဒါနၤ တမ့ၢ်ဘၣ်. မ့ၢ်ယထီဒါ ဟံၣ်တဖျၢၣ် လၢယဒုးတၢ် ဒီးအီၤ အလီၢ်အိၣ်လီၤ. ဒီးယွၤ မၤလိာ်ယၤ ဒ်သိး ယကမၤချ့ချ့လီၤ. တြီ ယွၤ လၢအအိၣ်ဒီး ယၤ တဂ့ၤ. ဒ်သိးအသု တမၤဟးဂီၤနၤ တဂ့ၤ. 22 ဘၣ်ဆၣ်ဒီး စီၤယိၤၡံယၤ တဃၣ်ကဒါက့ၤအသး လၢအီၤ, ဒီးမၤလီၤဆီအသး, ဒ်သိး အကဒုးသုးဒီးအီၤ, ဒီး တဒိကနၣ်ဘၣ် စီၤနကိၤ အတၢ်ကတိၤ လၢယွၤအထးခိၣ်ဘၣ်. ဒီးဟဲဒုးတၢ် လၢကစၢၢ်ကဆူး မကံးဒိၤ အပူၤလီၤ. 23 ဒီးပှၤခးတၢ်ဖိ ခးဘၣ် စီၤပၤယိၤၡံယၤ, ဒီးစီၤပၤ စံးဘၣ် အခ့အပှၤ, စိာ်ထီၣ်ကွံာ်ယၤ တက့ၢ်. အဂ့ၢ်ဒ်အံၤ, ယ ဘၣ်တၢ်ဆဲး နးမးလီၤ. 24 ဒီး အခ့အပှၤ စိာ်ထီၣ်ကွံာ်အီၤ လၢအလ့ၣ်ကဟၣ် အပူၤ, ဒီးပာ်အီၤ လၢလ့ၣ်ကဟၣ် ခံဆိတဆိ အပူၤ လၢအအိၣ်ဒီးအီၤ, ဒီးစိာ်ထီၣ်အီၤဆူ ယရူၤၡလ့ၣ်, ဒီးသံဝဲ, ဒီးပှၤခူၣ်လီၤကွံာ်အီၤ လၢအပၢ်တဖၣ် အတၢ်သွၣ်ခိၣ်ပူၤ, ဒီး ယူဒၤ, ဒီးယရူၤၡလ့ၣ်ဖိ ခဲလၢာ် ဟီၣ်ဝဲယၢၤဝဲ လၢစီၤယိၤၡံယၤ အဃိလီၤ. 25 ဒီးစီၤယံးရမံယၤ ဟီၣ်ဝဲယၢၤဝဲ လၢစီၤယိၤၡံယၤ အဃိ, ဒီးပှၤမၤထါဖိပိာ်ခွါ, ဒီးပှၤမၤထါဖိပိာ်မုၣ် ကတိၤတၢ် လၢစီၤယိၤၡံယၤ အဂ့ၢ်အကျိၤ လၢအသးသယုၢ်တၢ် အပူၤ တုၤ မုၢ်မဆါ တနံၤအံၤ, ဒီးမၤ တၢ်အလုၢ်အလၢ် လၢအံၣ်စရ့လး အပူၤ, ဒီးကွၢ်ကွၢ်, ကွဲးအသး လၢလံာ်သးသယုၢ်တၢ် အပူၤလီၤ. 26 ဒီးတၢ်အိၣ်လီၤတဲာ် ဘၣ်ဃးဒီး စီၤယိၤၡံယၤ အတၢ်မၤ, ဒီးအတၢ်ဂ့ၤတၢ်ဝါ ဒ်တၢ်ကွဲးအသး လၢယွၤအတၢ်သိၣ်တၢ်သီ အပူၤ အသိးန့ၣ်, 27 ဒီးအမၤတၢ်တဖၣ်, တၢ် အခီၣ်ထံး, ဒီးတၢ်အကတၢၢ်န့ၣ်, ကွၢ်ကွၢ်, ကွဲးအသး လၢအံၣ်စရ့လး, ဒီးယူဒၤ အစီၤပၤ အလံာ်ပူၤလီၤ.

1 ဒီးထံဧိၤကီၢ်ဧိၤ အပှၤဂီၢ်မုၢ် ဟံးန့ၢ် စီၤယိၤၡံယၤ အဖိခွါ စီၤယဟိအါဃး, ဒီးပာ်အီၤ လၢစီၤပၤ လၢအပၢ်အလီၢ် လၢယရူၤၡလ့ၣ် အပူၤလီၤ. 2 ဒီး လၢစီၤယဟိအါဃး ကဲသီစီၤပၤန့ၣ် အသးပှၢ် ခံဆံ သၢနံၣ်, ဒီးကဲစီၤပၤ သၢလါ လၢယရူၤၡလ့ၣ် အပူၤလီၤ. 3 ဒီးအဲၤကူပတူး အစီၤပၤ သုးကွံာ်အီၤ လၢယရူၤၡလ့ၣ် အပူၤ, ဒီးဒုးလိးပှၤကီၢ်ဖိ လၢစ့အကံကၢ် တကယၤ, ဒီး ထူတကံကၢ်လီၤ. 4 ဒီးအဲၤကူပတူး အစီၤပၤ ပာ်လီၤ အဒီပုၢ်ဝဲၢ် စီၤအ့ၤလယါကံၣ် လၢစီၤပၤ လၢယူဒၤ ဒီး ယရူၤၡလ့ၣ် အဖီခိၣ်, ဒီး ယုၢ်ဝဲအမံၤ လၢစီၤယဟိၤယါကံၣ်, ဒီးစီၤနကိၤ ဟံးန့ၢ် စီၤယဟိအါဃး, ဒီးစိာ်ထီၣ်အီၤဆူ အဲၤကူပတူးလီၤ. 5 လၢစီၤယဟိၤယါကံၣ် ကဲသီစီၤပၤန့ၣ် အသးပှၢ် ခံဆံ ယဲၢ်နံၣ်, ဒီးကဲစီၤပၤ တဆံတနံၣ် လၢယရူၤၡလ့ၣ် အပူၤ, ဒီးမၤ တၢ်အၢ လၢယွၤ အကစၢ်အမဲာ်လီၤ. 6 ဘၤဘူၤလိၣ် အစီၤပၤ နဘူၤကးန့စၢ် ဟဲထီဒါအီၤ, ဒီး စၢဃာ်အီၤ လၢထးသွဲ ဒ်သိး အကစိာ်ထီၣ်အီၤဆူ ဘၤဘူၤလိၣ်န့ၣ်လီၤ. 7 ဒီးစီၤနဘူၤကးန့စၢ် စိာ်ထီၣ်ကွံာ် ယွၤအဟံၣ်အဃၢၤ အဃိၢ်ဆူ ဘၤဘူၤလိၣ်, ဒီးပာ်ဝဲ လၢအနူၢ်ပူၤ လၢဘၤဘူၤလိၣ် အပူၤလီၤ. 8 ဒီးတၢ်အိၣ်လီၤတဲာ် ဘၣ်ဃးဒီး စီၤယဟိၤယါကံၣ်, ဒီး တၢ်သးဘၣ်အၢ လၢအမၤဝဲန့ၣ်, ဒီးတၢ် လၢပှၤထံၣ်ဝဲ လၢအပူၤ, ကွၢ်ကွၢ်, ကွဲးအသး လၢအံၣ်စရ့လး ဒီးယူဒၤ အစီၤပၤ အလံာ်ပူၤ, ဒီး အဖိခွါ စီၤယဟိၤယါခံၣ် ကဲထီၣ် စီၤပၤ လၢအလီၢ်န့ၣ်လီၤ. 9 လၢစီၤယဟိၤယါခံၣ် ကဲသီစီၤပၤန့ၣ် အသးပှၢ် ဃိးနံၣ်, ဒီးကဲစီၤပၤ သၢလါ ဒီးဆံဆဲၣ်နံၤ လၢယရူၤၡလ့ၣ် အပူၤ, ဒီးမၤ တၢ်အၢ လၢယွၤအမဲာ်န့ၣ်လီၤ. 10 ဒီးနံၣ်ဆၢအလီၢ်, ဒီးစီၤပၤ နဘူၤကးန့စၢ် မၢလီၤတၢ်ဒီး ဟဲစိာ်အီၤဆူ ဘၤဘူၤလိၣ် အိၣ်ဒီး ယွၤအဟံၣ် အတၢ်အဃၢၤအဃိၢ် လၢအဂ့ၤအဘၣ်တဖၣ်, ဒီးပာ် အဒီပုၢ်ဝဲၢ် စီၤစံးဒကံယၤ လၢစီၤပၤ လၢယူဒၤ, ဒီး လၢယရူၤၡလ့ၣ် အဖီခိၣ်လီၤ. 11 လၢစီၤစံးဒကံယၤ ကဲသီစီၤပၤန့ၣ် အသးပှၢ် ခံဆံတနံၣ်, ဒီးကဲစီၤပၤ တဆံတနံၣ် လၢယရူၤၡလ့ၣ် အပူၤလီၤ. 12 ဒီးမၤ တၢ်အၢ လၢယွၤ အကစၢ် အမဲာ်လီၤ. တဆီၣ်လီၤဘၣ်အသး လၢဝံယံးရမံယၤ လၢအကတိၤတၢ် လၢယွၤ အထးခိၣ်တဂၤ အမဲာ်ညါဘၣ်လီၤ. 13 ဒီးပူထီၣ် စီၤပၤ နဘူၤကးန့စၢ် လၢအဒုးဆိၣ်အီၤ လၢယွၤအမဲာ်ညါ, ဒီးပာ်ဆူၣ်ထီၣ် အကိာ်, ဒီးမၤကိၤအသး ဒ်သိးအသု တဃၣ်အသးဆူ ယွၤ အံၣ်စရ့လး အကစၢ်အအိၣ် တဂ့ၤလီၤ. 14 ဒီးပှၤလုၢ်တၢ်အခိၣ်တဖၣ်, ဒီးပှၤဂီၢ်မုၢ် ခဲလၢာ် မၤကမၣ်ထွဲ ပှၤကလုာ်တဖၣ် အတၢ်သးဘၣ်အၢ ခဲလၢာ်အခံ အါအါကလဲာ်, ဒီးမၤဘၣ်အၢ ယွၤအဟံၣ် လၢအပာ်စီဆှံဝဲ လၢယရူၤၡလ့ၣ် အပူၤန့ၣ်လီၤ. 15 ဒီးယွၤအပၢ် အကစၢ် မၢလီၤတၢ် လၢအကလူးတဖၣ် အစုပူၤ, ဂဲၤဆၢထၢၣ် ဂီၤဂီၤ, ဒီးမၢလီၤတၢ်လီၤ. အဂ့ၢ်ဒ်အံၤ, သးကညီၤ အပှၤဂီၢ်မုၢ်, ဒီးအတၢ်အိၣ်ဝဲဆိးဝဲအလီၢ်န့ၣ်လီၤ. 16 ဘၣ်ဆၣ်ဒီး အဝဲသ့ၣ် ဒုၣ်ဒွဲၣ် ယွၤအကလူးတဖၣ်, ဒီး တပးကဲဘၣ် အကလုၢ်အကထါဘၣ်. ဒီးမၤအၢ အဝံတဖၣ် တုၤ ယွၤအသးထီၣ်ဘၣ် အပှၤဂီၢ်မုၢ်, ဒီးတၢ်မၤဘျါက့ၤအီၤ တအိၣ်ဘၣ်. 17 ဒီးဒုးဟဲထီဒါအီၤ လၢပှၤက့ၤစ့းဖိ အစီၤပၤ လၢအမၤသံ အပှၤဖိၣ်သၣ်ခွါ လၢနး လၢအလီၢ်စီဆှံ အဟံၣ်ပူၤ, ဒီးဖိၣ်သၣ်ခွါမ့ၢ်ဂ့ၤ, ပှၤမုၣ်လိၣ်ဘိမ့ၢ်ဂ့ၤ, ပှၤသးပှၢ်မ့ၢ်ဂ့ၤ, ပှၤလၢအပျိၢ်သကူး လၢအသးပှၢ် အဃိ မ့ၢ်ဂ့ၤ, တသးကညီၤဘၣ်ဝဲဘၣ်. ဟ့ၣ်လီၤကွံာ်ဝဲ ခဲလၢာ် လၢအစုပူၤလီၤ. 18 ဒီးယွၤအဟံၣ် အဃၢၤအဃိၢ် ဒီးဒိၣ်ဒီးဆံး, ဒီးတၢ်လုၢ်ဒိၣ်ပှ့ၤဒိၣ် လၢယွၤအဟံၣ်ပူၤ, ဒီးစီၤပၤ ဒီးအပဒိၣ်ဖးဒိၣ်တဖၣ် အတၢ်လုၢ်ဒိၣ်ပှ့ၤဒိၣ်န့ၣ် ဟဲစိာ်ဝဲဆူ ဘၤဘူၤလိၣ် အပူၤ ခဲလၢာ်လီၤ. 19 ဒီးပှၤဆူးထီၣ်ကွံာ် ယွၤအဟံၣ်, ဒီးမၤလီၤပှီၢ်ကွံာ် ယရူၤၡလ့ၣ် အခိၣ်ဒူ, ဒီးဆူးထီၣ်ကွံာ် အနူၢ်တဖၣ် လၢမ့ၣ်အူ, ဒီးမၤဟးဂီၤကွံာ် အဃၢၤအဃိၢ် လၢအဂ့ၤအဘၣ် ခဲလၢာ်လီၤ. 20 ဒီးပှၤ လၢအပူၤဖျဲး ဒီးနးတဖၣ်န့ၣ် စိာ်ထီၣ်ဝဲဆူ ဘၤဘူၤလိၣ် ဖဲအကဲထီၣ် အဝဲဒၣ် ဒီး အဖိခွါတဖၣ် အကုၢ် တုၤလီၤ လၢပၤရၣ် အဘီမုၢ်ပၢတၢ်, 21 ဒ်သိး အကမၤ လၢထီၣ်ပှဲၤထီၣ် ယွၤအကလုၢ် လၢစီၤယံးရမံယၤ အထးခိၣ်, ဒ်သိး ထံဧိၤကီၢ်ဧိၤန့ၣ် ကမုာ်လၤ လၢအမုၢ်အိၣ်ဘှံးနံၤတဖၣ်လီၤ. ကိးမုၢ်နံၤမုၢ်နၤ လၢအအိၣ်သယုၢ်န့ၣ် အိၣ်ဘှံးဝဲ တုၤအပှဲၤထီၣ် အနံၣ် နွံဆံလီၤ. 22 ဒီး လၢပၤရၣ် အစီၤပၤ ကိရ့ၣ် အခီၣ်ထံးတနံၣ်န့ၣ်, (ဒ်သိး ယွၤအကလုၢ် လၢစီၤယံးရမံယၤ အထးခိၣ် ကလၢထီၣ်ပှဲၤထီၣ်ဒီး,) ယွၤ ထိၣ်ဂဲၤ ပၤရၣ် အစီၤပၤ ကိရ့ၣ်အသး, ဒီးအဝဲဒၣ် ဒုးသြီထီၣ်တၢ် လၢအဘီမုၢ် ဒီဘ့ၣ်ညါအပူၤ, ဒီးဒုးကွဲး စ့ၢ်ကီး တၢ်, ဒီးစံးဝဲဒၣ်, 23 ပၤရၣ် အစီၤပၤ ကိရ့ၣ် စံးဝဲ ဒ်အံၤ, ယွၤ မူခိၣ် အကစၢ် ဟ့ၣ်လီၤယၤ လၢဟီၣ်ခိၣ် အဘီမုၢ် ခဲလၢာ်, ဒီးမၤလိာ်ယၤ ဒ်သိး ယကသူၣ်ထီၣ် အဟံၣ် လၢယရူၤၡလ့ၣ် အပူၤ လၢအအိၣ်ဝဲ လၢယူဒၤလီၤ. လၢသုကျါန့ၣ်မ့ၢ် မတၤ အိၣ်ဝဲ လၢအပှၤဂီၢ်မုၢ် ခဲလၢာ် အကျါ တဂၤလဲၣ်. မ်ယွၤ, အကစၢ် အိၣ်ဒီးအီၤ တက့ၢ်. ကလဲၤထီၣ်ဒၣ်ဝဲ တက့ၢ်.